
Į RYTUS NUO SAULĖS, 
Į VAKARUS NUO MĖNULIO 


Vienas vargšas valstietis turėjo daug vaikų, tačiau nebuvo 
iš ko jų nei apgerbti, nei pavalgydinti. Tie vaikai buvo labai 
dailūs, bet jaunėlei dukteriai dailumu niekas negalėjo prilygti 
visame pasaulyje— tokia ji buvo graži. 

Kartą vėlyvą rudenį, ketvirtadienio vakarą, visa šeima sė- 
dėjo aplink židinį ir darbavosi kas sau. Staiga kažkas tris kar- 
tus pabarbeno į langą. Šeimininkas išėjo pasižiūrėti, kas ten. 
Priešais jį stovėjo didžiulis baltas lokys. 

— Labą vakarą! — tarė lokys. 

— Labą vakarą! — atsakė šeimininkas. 

— Jeigu atiduosi man savo jauniausiąją dukterį, būsi toks 
turtingas, kaip dabar kad esi nusigyvenęs, — tarė lokys. 

Nors valstietis labai norėjo prasikurti, bet pirmiausia nu- 
sprendė pasišnekėti su dukterimi. Grįžęs į pirkią, jis pasakė, 
kad lokys žadąs visus padaryti turtingus, jeigu tik gausiąs jau- 
niausiąją dukterį. 

— Ne,— atsakė duktė. 

Valstietis liepė lokiui ateiti kitą ketvirtadienį, tada, girdi, 
duosiąs atsakymą. 

O mergaitei tomis dienomis visa šeima nė valandėlės neda- 
vė ramybės. Jai kalte kalė visi į galvą apie turtus, jiems tek- 
siančius, ir gerą gyvenimą, laukiantį jos pačios. Pagaliau ji 
sutiko. Išsiskalbė ir susilopė drabužėlius, pasidabino kaip su- 
manydama gražiau ir laukia, kada reikės iškeliauti. 

Kitą ketvirtadienį lokys vėl atėjo. Ji atsisėdo jam ant kuk- 
šteros su savo ryšulėliu, ir jie patraukė į kelionę. Kai buvo 
jau toli nuo namų, lokys paklausė: 

— Ar tau nebaisu? 

— Ne, nebaisu. 

— Laikykis stipriai man už sprando ir nieko nebijok,— ta- 
rė lokys. 

Ilgai jie ėjo, kol sustojo prie aukšto kalno. Lokys pasibel- 
dė, kalne atsivėrė vartai, ir jie įėjo į pilį. Visuose kamba- 
riuose degė šviesos, visur žėrėjo auksas ir sidabras. Didžiulėj 

salėj stovėjo valgiais ir gėrimais apkrautas stalas. Visur tokie 
turtai, kad savo akimis negalėjai patikėti. Lokys davė mergai- 
tei sidabrinį varpelį. Prireikus ko nors, tegu paskambina. Ėmė 
temti. Nuvargusi po kelionės, mergaitė pavalgė vakarienę ir už- 
sinorėjo miego. Ji paskambino varpeliu ir nepamatė, kaip atsi- 
rado miegamajame, kur stovėjo pataisyta lova, tokia puiki, 
jog kiekvienas norėtų joje pagulėti — šilko patalai, baldaki- 
mas su auksiniais kutais. Visi daiktai miegamajame buvo iš 
aukso arba sidabro. Kai ji atsigulė ir užgesino šviesą, į kam- 
barį įėjo žmogus ir atsigulė šalia jos. Tai buvo lokys, nusimetęs 
nakčiai savo kailį. Bet jai niekuomet nepavyko jo pamatyti. Jis 
ateidavo, kai ji būdavo užsigesinusi šviesą, o išeidavo prieš 
dieną. 

Iš pradžių viskas ėjosi gerai. Bet paskui ji ėmė liūdėti. Kiau- 
ras dienas būdavo viena, ir ji pagaliau panūdo keliauti į na- 
mus — pas tėvus, brolius, seseris. Lokys paklausė, ko jai trūks- 
ta. Ji atsakė, kad nyku vienai, norinti pamatyti tėvus, brolius, 
seseris, artimųjų ilgesys ją graužte graužiąs. 

— Ką padarysi, gali su jais pasimatyti, — tarė lokys,— tik 
prižadėk man, kad nesišnekėsi su savo motina, kai pasiliksite 
vienudvi. Ji paims tave už rankos ir nusives į kitą kambarį 
pasišnekėti akis į akį. Neik su ja, kitaip mes abu tapsim ne- 
laimingi. 

Vieną sekmadienį atėjo lokys ir pasakė, jog galima ke- 
liauti pas namiškius. Mergaitė atsisėdo jam ant kukšteros, ir po 
ilgos kelionės jie prijojo didelę šviesią sodybą. Broliai ir se- 
serys taip gražiai žaidė priešais namus, kad net širdis džiau- 
gėsi, žiūrint į juos. 

— Čia gyvena tavo tėvai — tarė lokys, — tik neužmiršk, ką 
esu sakęs, kitaip mus abu ištiks nelaimė. 

— Ne, ne, neužmiršiu! — Ir mergaitė įėjo į namus, o lokys 
dingo. 

Namiškiai nesitvėrė džiaugsmu, ją išvydę. Jie nesumanė 
kaip ir bedėkoti jai už tą gerą, kurį padariusi jiems. Jie gy- 
veno labai gerai ir vis klausinėjo, kaip jai sekasi pas lokį. 
Ji sakėsi turinti visko, ko tik širdis geidžia. Nežinau, ką ji 
dar pasakojo jiems, bet manau, kad jie gerai nepermanė, kaip 
ten yra. 

Vakare, po pietų, atsitiko taip, kaip buvo sakęs lokys: mo- 

tina užsigeidė pasikalbėti su ja akis į akį. Mergina atsiminė 
lokio žodžius ir visaip išsisukinėjo nuo šito pokalbio. 

— Mes visuomet rasim laiko pasišnekėti — sakė ji. 

Pagaliau motina ją įkalbėjo, ir mergina viską išsipasakojo. 

Ji papasakojo, jog kasnakt, užgesinus šviesą, pas ją ateinąs 
žmogus ir atsiguląs šalia. Ji nė karto jo nemačiusi, mat jis 
išeinąs prieš aušrą. Jai sunku, norėtųsi jį pamatyti. O dieną 
liūdna, nes ji visiškai viena. 

— Veikiausiai jis trolis, — tarė motina,— bet aš tave pamo- 
kysiu, kaip jį pamatyti. Aš tau duosiu žvakigalį, paslėpk jį 
prie krūtinės, ir kai trolis užmigs, uždek tą žvakigalį, tik žiū- 
rėk, kad lajus nenuvarvėtų ant to vyriškio. 

Duktė pasiėmė žvakigalį ir paslėpė jį prie krūtinės. Vakare 
atėjo jos pasiimti lokys. 

Jojant namo, lokys paklausė, ar neatsitikę taip, kaip jis 
buvo sakęs. 

Ne, ji neapgaudinėjusi jo. 

— Jeigu paklausysi savo motinos, abudu būsim nelaimingi, 
ir mums teks skirtis — tarė jis. 

— Ne,— pažadėjo mergina. 

Sugrįžus jiems namo ir jai atsigulus, viskas dėjosi kaip pa- 
prastai: atėjo žmogus ir atsigulė šalia jos. Bet vidurnaktį, kai 
jis užmigo, jinai įskėlė ugnį, uždegė žvake ir pašvietė į jį. 
Prieš ją gulėjo gražiausias pasaulyje princas. Ji buvo tokia 
laiminga, ir jai pasirodė, kad ji numirsianti, jeigu tučtuojau 
nepabučiuosianti jo. Ir ji pabučiavo jį, bet tą patį akimirksnį 
trys karšti lajaus lašai nuvarvėjo jam ant marškinių, ir jis 
pabudo. 

— Ką tu padarei?! — tarė princas.— Dabar mes abudu bū- 
sim nelaimingi. Jeigu būtum pakentėjusi tik vienerius metus, 
aš būčiau buvęs išgelbėtas. Mano pamotė užbūrė mane: dieną 
aš lokys, o naktį — žmogus. Bet dabar mes turim skirtis — aš 
privalau joti pas ją. O ji gyvena pilyje, į rytus nuo saulės 
ir į vakarus nuo mėnulio. Toje pačioje pilyje gyvena princesė, 
jos duktė, kurios nosis trijų uolekčių ilgumo. Ją man ir reikės 
vesti. 

Mergina pravirko, bet nieko nepaveiksi — jis turėjo palikti 
ją. Ji paklausė, ar jis negalįs jos pasiimti drauge. 

-— Ne, šitai neįmanoma. 

— Parodyk man kelią, aš tavęs ieškosiu. Leisk man tat! — 
prašė ji. 

Ką gi, tegu ieško, bet ten eina tik vienas kelias —į rytus 
nuo saulės ir į vakarus nuo mėnulio. Šito kelio ji niekuomet 
nesurasianti. | 

Kai mergina nubudo, neberado nei princo, nei pilies. Ji 
gulėjo ant žolės tankiausio miško vidury. Šalia jos gulėjo tas 
pats ryšulėlis, kurį jinai buvo pasiėmusi iš namų. Išsiblaiviusi 
iš miego ir nusiverkusi, ji patraukė į kelionę ir ėjo daug daug 
dienų, kol priėjo aukštą kalną. Pakalnėj sėdėjo senelė ir žaidė 
auksiniu obuoliu. Mergina paklausė senelės, ar ji neparodytų 
jai kelio pas princą, gyvenantį savo pamotės pily į rytus nuo 
saulės ir į vakarus nuo mėnulio. Tasai princas turįs vesti prin- 
cesę su trijų uolekčių nosimi. 

— Iš kur tu pažįsti jį? — paklausė senelė.— Gal esi jo nuo- 
taka? | 

Mergina atsakė, kad taip. 

— Ak, čia tu esi, — tarė senelė.— Nedaug ką žinau apie jį, 
tik tiek, kad jis gyvena į rytus nuo saulės ir į vakarus nuo 
mėnulio. O tenai tu nusigausi arba vėlai, arba niekuomet. Imk 
mano arklį ir jok pas mano kaimynę. Gal ji daugiau ką žino. 
Kai nujosi pas ją, patapšnok arkliui kairįjį paausį ir liepk 
grįžti namo. Pasiimk dar va šitą auksinį obuolį. 

Mergaitė sėdo ant arklio ir ilgai jojo, kol pagaliau prijojo 
kalną, kur sėdėjo kita senelė ir rankose laikė auksinį lanktį. 
Mergaitė paklausė, ar nežinanti ji kelio į pilį, kur į rytus nuo 
saulės ir į vakarus nuo mėnulio. Tačiau ir šioji tik tiek teži- 
nojo, kad toji pilis esanti į rytus nuo saulės ir į vakarus nuo 
mėnulio. 

— Tu nukeliausi ten vėlai arba niekuomet. Bet imk mano 
arklį ir jok pas mano kaimynę. Gal ji ką nors žino. Kai nujosi, 
patapšnok arkliui kairįjį paausį ir paleisk jį namo. 

Senelė davė mergaitei auksinį lanktį — gal jis praversiąs 
jai. 

Mergaitė sėdo ant arklio ir ilgai jojo, kol pamatė aukštą 
kalną. Prie to kalno sėdėjo senelė ir verpė auksiniu rateliu. 
Mergaitė paklausė senelės, ar nežinanti kelio pas princą ir kur 
esanti ta pilis, stovinti į rytus nuo saulės ir į vakarus nuo mė- 
nulio. 


Prasidėjo ta pati kalba. 

— Gal tu esi princo nuotaka? — paklausė senelė. 

Mergaitė atsakė, kad taip. 

Bet ir trečioji senelė žinojo kelią ne ką geriau už dvi pirmą- 
sias. Į rytus nuo saulės ir į vakarus nuo mėnulio — šit ir viskas, 
ką ji žinojo. 

— Tu nujosi tenai vėlai arba niekuomet,— tarė senelė.— 
Va imk mano arklį ir jok pas Rytų vėją. Gal jis žino kelią 
ir gebės tave nunešti tenai. Kai nujosi pas Rytų vėją, pliaukš- 
telk arkliui per paausį, ir jis grįš namo. 

Senelė davė mergaitei auksinį ratelį — gal jis praversiąs. 

Ilgai jojo mergaitė pas Rytų vėją. Kai nujojo, tuoj paklausė, 
ar nežinąs kelio pas princą, gyvenantį pilyje į rytus nuo sau- 
lės ir į vakarus nuo mėnulio. 

Rytų vėjas girdėjęs apie princą ir pilį, bet kelio tenai ne- 
žinąs, Mat niekada nebuvo nulėkęs taip toli. 

— Jeigu nori, galiu palydėti tave pas savo brolį, Vakarį 
vėją. Gal jis ir žino, jis stipresnis už mane. Sėsk man ant nu- 
garos, ii aš nunešiu tave pas jį. 

Mergaitė atsisėdo Vėjui ant nugaros, ir į ją padvelkė gai- 
vumu. Nuskrido jie pas Vakarį vėją ir įėjo į jo namus. Rytų 
vėjas pasakė broliui, kad čia esanti nuotaka vieno princo, 
gyvenančio pilyje į rytus nuo saulės ir į vakarus nuo mėnu- 
lio, ir kad ji ieškanti to princo. Rytų vėjas atnešęs ją čia, no- 
rėdamas sužinoti iš Vakario kelią į tą pilį. 

— Ne, taip toli aš niekada nebuvau nulėkęs,— atsakė Vaka- 
ris, — bet jeigu nori, aš galiu tave palydėti pas Pietų vėją. Jis 
stipresnis už mus abu ir visur laksto. Gal jis parodys tau kelią. 
Sėsk man ant nugaros, aš nunešiu tave pas jį. 

Ji taip ir padarė, ir Vakaris nunešė ją pas Pietį. Manau, 
kad keliaudami jie negaišo. Kai jie atlėkė pas Pietį vėją, Vaka- 
ris paprašė brolio parodyti mergaitei kelią į pilį, stovinčią į 
rytus nuo saulės ir į vakarus nuo mėnulio. Čia esanti toj pily 
gyvenančio princo nuotaka. 

— Tai čia tu? — paklausė Pietys.— Aš visur esu buvęs, bet 
šitaip toli niekuomet nesu nuskridęs. Jeigu nori, palydėsiu 
tave pas savo brolį Šiaurės vėją. Jis seniausias ir stipriausias 
iš visų mūsų. Jeigu jau jis nežinos kelio į pilį, tu niekuomet 
jo nerasi. Sėsk man ant nugaros, aš tave nunešiu pas Šiaurį. 

Mergaitė atsisėdo Piečiui ant nugaros. Jie pakilo iš kiemo 
ir kelionėj niekur nesugaišo. 

Pagaliau jie nusigavo iki būsto, kur gyveno Šiaurys. Jis 
buvo toks smarkus ir aršus, kad visur aplinkui viešpatavo 
speigas. 

— Ko jums čia reikia? — suriko Šiaurys iš tolo, ir kraujas 
stingo gyslose nuo jo balso. 

— Ko tu pyksti? — paklausė Pietys.— Juk čia esu aš ir nuo- 
taka princo, kur gyvena pily į rytūs nuo saulės ir į vakarus 
nuo mėnulio. Ji nori paklausti tavęs, ar nesi buvęs tuose kraš- 
tuose ir ar neparodytum ten kelio, mat jai reikia surasti princą. 

— Taip, aš žinau, kur ta pilis,— tarė Šiaurys.— Kartą bu- 
vau nunešęs ten drebulės lapą. Bet nuo to taip pavargau, jog 
negalėjau pūsti keletą dienų iš eilės. Jeigu taip labai nori ir 
nebijai, aš pasisodinsiu tave ant nugaros ir pasistengsiu nu- 
nešti, kur reikia. 

— Verkiant turiu ten nusigauti ir, jeigu tik įmanoma tai 
padaryti, aš neišsigąsiu. 

— Na, gerai,— tarė Šiaurys, — lik čia nakvoti. Jeigu turė- 
sim nuliekamą dieną, tai spėsim. 

Kitą rytą Šiaurys pažadino mergaitę. Jis visas išsipūtė ir 
tapo toks didelis ir stiprus, kad buvo baisu žiūrėti. Su mergaite 
ant nugaros jis ūžtelėjo į viršų, praskirdamas orą, tarsi būtų 
norėjęs nusigauti į pasaulio galą. Per žemę nuūžė audra, 
griaudama trobas ir raudama iš šaknų medžius. Kai jis lėkė ties 
jūra, šimtai laivų žuvo bangose. Mergaitė su vėju skrido 
tolyn ir tolyn — taip toli, jog niekas nepatikės, o jų kelias ėjo 
virš jūros. Šiaurys vis labiau ir labiau ilso ir pagaliau taip 
išsikvėpė, jog vos palėkė. Jis leidosi vis žemiau ir žemiau, 
ir štai mergaitės kojos jau ėmė kliudyti bangų keteras. 

— Ar tau nebaisu? — paklausė Šiaurys. 

Ne, jai buvo nebaisu. 

Jie artėjo prie žemės, ir Šiaurys, atsikvėpęs iš paskutiniųjų 
jėgų, sviedė ją ant kranto ties langais tos pilies, kur stovėjo 
į rytus nuo saulės ir į vakarus nuo mėnulio. Šiaurys taip buvo 
nuilsęs, kad jam, prieš grįžtant namo, teko ilsėtis daug dienų. 

Kitą rytą mergaitė atsisėdo po pilies langais ir žaidžia auk- 
siniu obuoliu. Pirmiausia ji pamatė ilganosę princese, princo 
nuotaką. 


— Kiek nori už tą obuolį2 — paklausė princesė, pravėrusi 
langą. 

— Nereikia man nei aukso, nei pinigų, — atsakė mergaitė. 

— Jeigu tau nereikia nei aukso, nei pinigų, tai sakyk, ko 
nori. Tu gausi visko, ko tik užsigeisi — tarė princesė. 

— Aš atiduosiu tau obuolį, jeigu leisi man nueiti pas prin- 
cą ir pabūti su juo per naktį, — atsakė mergaitė, atlėkusi su 
Šiauriu. 

Princesė sutiko. 

Ji gavo auksinį obuolį, o mergaitė vakare nuėjo pas princą, 
bet šisai miegojo. Ji šaukė jį, purtė ir verkė, tačiau princas 
nepabudo, mat jis buvo užgirdytas miego gėrimu. Paryčiu at- 
ėjo ilganosė princesė ir išvijo mergaitę. 

Dieną mergaitė vėl atsisėdo po pilies langais ir ėmė lenkti 
siūlus auksiniu lankčiu. Vėl viskas buvo taip kaip vakar, Prin- 
cesė paklausė, kiek kainuoja lanktis. Mergaitė atsakė, jog ne- 
atiduosianti jo nei už auksą, nei už pinigus. Ji atiduotų lanktį, 
jeigu jai būtų leista nueiti pas princą ir pabūti su juo per 
naktį. Bet kai ji nuėjo pas jį, šisai vėl miegojo. Ji šaukė ir 
rėkė, purtė jį ir verkė, tačiau princas nepabudo. Mergaitė ne- 
žinojo, kaip jį pažadinti. Ir vos tik prašvito, atėjo ilganosė 
princesė ir išvarė ją už durų. 

Išaušus dienai, mergaitė vėl atsisėdo po pilies langais ir ėmė 
verpti auksiniu rateliu. Ilganosė princesė užsigeidė ir ratelio. 
Ji iškišo galvą pro langą ir paklausė, kiek kainuoja ratelis. 
Mergaitė kaip ir pirma atsakė, jog ratelio neatiduosianti nei 
už auksą, nei už pinigus. Princesė gausianti auksinį ratelį, jei- 
gu leisianti jai nueiti į princo kambarį ir pabūti su juo per 
naktį. Princesė mielai sutiko. Pilyje tuo metu buvo princesės 
belaisviai. Jie gyveno šalia princo kambario ir per sieną gir- 
dėjo, kad dvi naktis iš eilės pas princą buvo atėjusi moteris, 
šaukė jį ir verkė, ir viską papasakojo princui. Kai vakare 
princesė atnešė jam vyno, jis apsimetė išgėręs jį, o iš tiesų 
išliejo per petį. Princas suprato, kad jam buvo duodama miego 
gėrimo. 

Kai mergaitė atėjo trečią kartą, princas nebemiegojo, ir ji 
papasakojo jam, kaip atkeliavusi į pilį. 

— Tu atėjai laiku, — tarė princas,— rytoj turi būti vestu- 
vės. Bet aš nenoriu ilganosės princesės vesti. Tu viena gali 

mane išgelbėti. Aš pasakysiu, kad noriu pažiūrėti, ką gebanti 
mano nuotaka, ir paprašysiu ją išskalbti man marškinius, ku- 
riuose likę trys lajaus dėmės. Ji pradės skalbti, mat jai nė 
į galvą neateis, kieno čia darbas. Tačiau ką padarė Žmogaus 
rankos, troliai neišplaus. Ir aš pasakysiu, kad vesiu tik tą, 
kuri išplaus tas dėmes. O tu išplausi, aš žinau. 

Tą naktį jie buvo laimingi. Kitą dieną, prieš vestuves, prin- 
cas tarė: 

— Pirmiausia aš noriu pamatyti, ką moka mano nuotaka. 

— Tai nesunku padaryti, — pasakė pamotė. 

— Aš turiu gražius marškinius. Norėčiau su jais tuoktis, 
bet juose yra trys lajaus dėmės. Pažadu vesti tik tą moterį, 
kuri išplaus tas dėmes. Kuri nesugebės to padaryti, toji netiks 
man į žmonas. 

„Vieni niekai“, — pagalvojo pamotė su dukteria ir ėmėsi 
skalbti. Ilganosė princesė darbavosi iš paskutiniųjų, bet kuo 
ji labiau stengėsi, tuo dėmės ėjo didyn. 

— Tu nemoki skalbti —tarė senoji trolė, jos motina.— 
Duokš man pamėginti! 

Tačiau vos tik ji paėmė marškinius, šie tapo dar nešvares- 
ni, ir kuo labiau senė juos trynė, tuo dėmės ėjo didyn ir juo- 
dyn. 

Kiti troliai taip pat panoro skalbti. Bet kuo ilgiau jie triūsė, 
tuo marškiniai darėsi nešvaresni, ir pagaliau galėjai pamanyti, 
jog juos kas nors bus iš kamino ištraukęs. 

— Ir tu, ir tavo šeima niekam tikę,— tarė princas, — va sėdi 
po langu vargšė mergaitė. Esu tikras, kad ji skalbia geriau 
už tave ir tavo giminaičius. Eikš čia, mergaite! — pašaukė ją 
princas. 

Ji priėjo. 

— Ar gali išskalbti tuos marškinius? — paklausė jis. 

— Nežinau, pamėginsiu, — atsakė mergaitė. 

Vos tik paėmė ji marškinius ir įmurdė į vandenį, jie tapo 
tokie balti, jog net akys raibo, tarsi buvo nauji ir net dar 
baltesni. 

— Aš vesiu tave,— tarė princas. 

Senė trolė taip persiuto, jog galą gavo iš pykčio. Ilganosė 
princesė ir mažieii troliai taip pat veikiausiai galą gavo, mat 
nuo to laiko aš apie juos nieko negirdėjau. O princas su savo 

nuotaka paleido belaisvius, paskui pasiėmė tiek aukso ir si- 
dabro, kiek galėjo panešti, ir iškeliavo iš pilies, kuri stovėjo 
į rytus nuo saulės ir į vakarus nuo mėnulio. 


KAIP BERNIUKAS ĖJO 
IŠŠIAURĖS VĖJO 
SAVO MILTŲ PARSINEŠTI 


Gyveno kartą sena moteris, ji turėjo sūnų; moteris buvo 
silpna ir ligota, ir sūnui tekdavo iš svirno atnešti miltų. Sykį jis 
išėjo iš svirno, ir nei iš šio, nei iš to atlėkė Šiaurės vėjas, 
atėmė iš jo miltus ir nudūmė su jais šalin. Berniukas sugrįžo 
į svirną, ir, vos tik iš ten išėjo, vėl atlėkė Šiaurys ir atėmė 
miltus. Ir trečią kartą viskas buvo taip pat. Supyko berniukas, 
kad Šiaurys elgiasi taip negerai. Ir nusprendė surasti vėją 
ir paprašyti savo miltų. 

Ir jis patraukė į kelionę, o kelias buvo ilgas. Ėjo ėjo ir pa- 
galiau atėjo pas Šiaurį. 

— Sveiki gyvi, — tarė berniukas. 

— Sveikas gyvas, — atsakė Šiaurys labai nėmaloniu bal- 
su.— Na, ko tau reikia? 

— Klausyk,— tarė berniukas,— aš norėjau paklausti, ar ne- 
būtum toks geras ir neatiduotum man tų miltų, kuriuos atėmei 
iš manęs prie svirno. Mes žmonės Vargšai, ir jeigu tu iš mūsų 
atimsi ir paskutinį kąsnį, mums nieko daugiau neliks, kaip 
mirti iš bado. 

— Aš neturiu miltų — atsakė Šiaurys.— Bet jeigu jums toks 
stygius, aš tau duosiu staltiesę, ir tokią, kad vos tik pasakysi: 
„Staltiese, pasitiesk ir pavaišink mane gardžiausiais valgiais“, — 
atsiras visko, ko tik tavo širdis geis. 

Aišku, berniukas labai apsidžiaugė ir išėjo namo. Tačiau 
kelias buvo ilgas, per dieną jo neįveiksi, ir jis užėjo pernak- 
voti į užeigos namus. Kai visi susėdo vakarienės, berniukas 
padėjo staltiese ant stalo ir sako: „Staltiese, pasitiesk ir pa- 
vaišink mane gardžiausiais valgiais." 

Vos tik jis pasakė šiuos žodžius, staltiesė padarė ko pra- 
šoma. Visi ėmė ją girti — žodžių neberanda. Bet niekam ji taip 
nepatiko, kaip užeigos namų šeimininkei. „Nieko nereikia nei 

kepti, nei virti, nei ant stalo dėlioti, nei vėl jį nukraustyti',— 
galvojo jinai. 

Kai atėjo naktis ir visi sumigo, šeimininkė paėmė tą stal- 
tiesę, o vietoj jos padėjo kitą, pažiūrėti lygiai tokią pačią, 
tik toji staltiesė nieko negalėjo pavaišinti nė juodos duonos 
kąsneliu. 

Berniukas atsibudo, pasiėmė staltiesę ir iškeliavo; vakarop 
jis parėjo namo pas savo motiną. 

— Taigi, — tarė jis— buvau pas Šiaurį, jis teisingai pada- 
rė — davė man va šitą staltiesę, 0 ji ne šiaip kokia. Tik pa- 
sakyk jai: „Pasitiesk ir pavaišink mane gardžiausiais val- 
giais!"— ir atsiras visko, ko tik geis tavo širdis. 

— Kas per stebuklai, — tarė motina,— kol savo akimis ne- 
pamatysiu — nepatikėsiu. 

Berniukas tuoj priėjo prie stalo, padėjo ant jo savo stal- 
tiesę ir sako: „Staltiese, pasitiesk ir pavaišink mane gardžiau- 
siais valgiais.“ Bet staltiesė kaip gulėjo, taip ir guli — nė duo- 
nos kąsneliu nepavaišina. | 

— Ką padarysi, teks vėl eiti pas Šiaurį — pasakė berniukas 
ir iškeliavo. Ėjo ėjo ir atėjo pas Šiaurį. 

— Sveiki gyvi,— tarė berniukas. 

— Sveikas gyvas, — atsakė Šiaurys. 

— Atiduok man miltus, kuriuos iš manęs atėmei, o tavo 
staltiesė niekam tikusi. 

— Aš neturiu miltų. — sako jam Šiaurys — imk geriau ožį, 
jis tau duos auksinių dukatų, kai tik pasakysi jam: ,Ožy, 
dirbk pinigus.“ 

Aišku, berniukui ne pro šalį toks ožys, ir jis kaipmat iške- 
liavo su juo atgal. Tik kelias buvo ilgas, per dieną jo neįveiksi, 
ir jis vėl sustojo užeigos namuose. Prieš sėsdamas valgyti ir 
gerti, jis išbandė savo ožį, norėdamas sužinoti, ar teisybę sakė 
Šiaurys. Viskas buvo gryna teisybė. Kai tik užeigos namų šei- 
mininkas tat pamatė, tuoj nusprendė, kad tas ožys — neįkaino- 
jamas daiktas, ir, vos tik berniukas užmigo, ožį pasiėmė, o jo 
vietoj pastatė kitą, kuris nemokėjo auksinių dukatų dirbti. 

Rytą berniukas iškeliavo namo ir, parėjęs pas savo mo- 
tiną, jai sako: 

— Šiaurys vis dėlto labai geras. Jis davė man ožį, ir tokį, 
kad vos tik jam pasakysi: „„(Ožy, dirbk pinigus!“— ir jis ima 
dirbti auksinius dukatus. | 

— Tai bent stebuklas, — tarė motina,— nieku gyvu nepati- 
kėsiu, kol nepamatysiu savo akimis. 

— Ožy, dirbk pinigus,— tarė berniukas. Tačiau ožys pada- 
Iė visai ką kita. 

Vėl berniukas nuėjo pas Šiaurį, pasakė, jog ožys niekam 
tikęs, ir paprašė atsilyginti už miltus. 

— Daugiau nieko nebegaliu tau duoti,— tarė Šiaurys, — tik 
šią seną lazdą, kur stovi prie durų. Gal ir jinai tau pravers. 
Pasakyk jai: ,,„Mušk, mano lazdele!'— ir ji pradės muštis, ir 
darbuosis tol, kol pasakysi: „Liaukis, mano lazdele!“ 

Kelionė iki namų buvo ilga, ir berniukas vėl užsuko į užei- 
gos namus. Bet jis jau žinojo, kas nutiko su staltiese ir ožiu, 
todėl, vos tik įėjęs, atsigulė ant suolo ir ėmė knarkti, tarsi 
būtų kietai įmigęs. 

Šeimininkas pagalvojo, kad ir lazda veikiausiai kam nors 
pravers. Jis surado lygiai tokią: pat, padėjo prie berniuko ir 
jau buvo beimąs jo lazdą, tik berniukas kad suriks: ,,„Mušk, 
mano lazdele!“ Lazda kad ims jam tvoti, o šeimininkas tik šo- 
kinėja per stalus ir suolus, nesavu balsu rėkdamas: „Liepk 
tai savo lazdai liautis, kitaip ji mane mirtinai užbakins! Oi, 
atiduosiu tau ir ožį, ir staltiesę!“ Berniukas nusprendė, kad 
šeimininkas jau atsiėmė savo, ir tarė: „Liaukis, mano lazdele!“ 
Paskui įsidėjo į kišenę staltiesę, pasiėmė lazdą, prisirišo už 
virvelės ožį ir su visu savo turtu iškeliavo namo. Gerai už 
miltus atsilygino Šiaurys! 


TURTINGAS PIRKLYS PERAS 
Gyveno kartą žmogus, jį visi vadino Peru — turtingu pirk- 
liu, mat jis, su savo prekėmis važinėdamas po platųjį pasaulį, 
pelnė daug pinigų ir tapo tikru turtuoliu. Peras turėjo vienturtę 
dukterį, bet laikė ją kietoj rankoj ir visus jauniklius, kurie tik 
jai piršosi, atstumdavo. Pirkliui atrodė, kad nė vienas netinka 
jo dukrai į vyrus. Kadangi jie gaudavo vienodą atsakymą, pa- 


17 


galiau ir visai liovėsi jai pirštis, o metai slinko, ir Peras išsi- 
gando, kad jo duktė gali nebeištekėti. 

— Negaliu atsistebėti,— tarė jis žmonai, — kodėl niekas ne- 
siperša mūsų dukrai — juk ji turtinga nuotaka. Nejaugi niekas 
nepanorės jos vesti bent dėl pinigų? Aš keliausiu pas žynius 
ir paklausiu jų, kas bus jos vyras, — juk toliau šitaip negali 
būti. 

— O iš kur jie žinos? — paklausė pati. 

— Jie skaito iš žvaigždžių — atsakė turtuolis Peras. 

Jis pasiėmė daug pinigų, nuėjo pas žynius ir paprašė, kad 
jie išskaitytų iš žvaigždžių, už ko ištekės jo duktė. Žyniai pa- 
žiūrėjo į žvaigždes, bet atsakė, jog nieko nematą. Peras papra- 
šė, kad jie geriau pasižiūrėtų, — jis gausiai jiems už tai atsily- 
ginsiąs. Žyniai pasižiūrėjo dar kartą ir pasakė, kad pirklio 
duktė ištekėsianti už malūnininko sūnaus, naujagimio, kurio 
tėvo malūnas stovėjo šalia Pero namų. Pirklys Žyniams sumo- 
kėjo šimtą talerių ir iškeliavo namo. Negirdėtas daiktas, kad jo 
duktė tekėtų už ką tik gimusio vaiko, ir dar tokio niekam 
nežinomo vargšo. Ir jis pasisakė pačiai, ką galvojąs. 

— Jei malūnininkas parduotų savo vaiką, mes rastume, ką 
jam padaryti. 

— Žinoma, parduotų— tarė žmona,— juk jis vargšas. 

Peras nuėjo į malūną ir paklausė malūnininko pačios, ar ji 
neparduotų berniuko, jis gerai užmokėsiąs. Bet malūnininko pa- 
ti nė iš tolo apie tai nenorėjo girdėti. 

— Nesuprantu, ko tu spiriesi — tarė Peras, — jums ir šiaip 
striuka, o su berniuku bus dar sunkiau. 

Tačiau iš berniuko ji turėjo tiek džiaugsmo, kad nieku gy- 
vu nenorėjo su juo skirtis. Kai sugrįžo malūnininkas, Peras 
kreipėsi į jį, žadėdamas už berniuką šešis šimtus talerių. Už 
tuos pinigus galėsiąs nusipirkti ūkį, jam nebereikėsią malti žmo- 
nėms miltų ir badgarauti, malūnui pritrūkus darbo. Malūninin- 
kui tat patiko, jis pasišnekėjo su pačia, ir turtuolis Peras gavo 
berniuką. Motina verkė ir rovėsi plaukus, bet pirklys guodė 
ją, kad berniukui pas jį bus geriau. Ir vis dėlto Peras pareika- 
lavo, kad tėvai nesiteirautų apie vaiką, mat jis berniuką iš- 
siųsiąs į tolimas šalis mokytis svetimų kalbų. 

Tik sugrįžęs namo, Peras liepė sukalti mažą grabelį. Grabe- 
lis išėjo toks dailus, jog negalėjai į jį atsižiūrėti. Peras ištepė 

grabelį derva, paguldė į jį berniuką, užrakino spyna ir paleido 
į upę pasroviui. ,,„Va dabar tai aš nusikračiau jo“, — pagalvojo 
pirklys. Ilgai plaukė grabelis upe, kol pateko į sūkurį prie 
kito malūno, lataku priplaukė prie tekinio, ir malūnas sustojo. 
Malūnininkas nulipo į apačią pasižiūrėti, kas ten atsitiko, pa- 
matė grabelį ir paėmė jį. 

Parėjęs namo pietauti, malūnininkas tarė pačiai: 

— Įdomu, kas guli tame grabely, kuris sustabdė mano ma- 
lūną. 

— Tučtuojau sužinosim,— atsakė pati,— še raktą, atrakink! 

Grabe gulėjo gražiausias vaikas, tokio niekas niekad nema- 
tė. Vyras su pačia apsidžiaugė ir nutarė pasilikti berniuką, 
mat savo vaikų neturėjo. 

Praėjo kiek laiko, ir pirklys Peras vėl ėmė stebėtis, kodėl 
niekas nesiperša jo dukteriai, juk ji tokia turtinga. Bet jauni- 
kių vis neatsirado, ir pirklys vėl iškeliavo pas žynius, Jis pa- 
siūlė daug pinigų, kad tik jie pasakytų, už ko ištekės jo 
duktė. 

— Mes juk sakėme tau, kad jos vyras bus malūnininko sū- 
nus, — atsakė Žyniai. 

— Aš žinau, — tarė pirklys,— tačiau berniukas pamišo, ir 
apie jį nėra ko nė galvoti. Jeigu pasakysite, už ko ištekės ma- 
no duktė, aš jums su mielu noru užmokėsiu du šimtus talerių. 

Žyniai vėl pažiūrėjo į žvaigždes ir piktai atsakė: 

— Vis tiek jos vyras bus malūnininko sūnus, nors tu ir pa- 
leidai jį upe žemyn, norėdamas pražudyti; berniukas gyvas, 
jis gyvena malūne, tokioj ir tokioj vietoj. 

Peras sumokėjo už būrimą du šimtus talerių ir pasiryžo 
žūt būt padaryti galą malūnininko sūnui. 

Kai tik pirklys sugrįžo namo, jis tučtuojau iškeliavo į tą 
malūną. Berniukas jau buvo dailus vaikinas ir užvaduodavo 
malūnininką. 

— Ar neatiduotum man savo berniuko? — paklausė pirklys 
malūnininko. 

— Ne, negaliu — atsakė šisai.— aš jį auklėjau kaip savo 
tikrą sūnų. Dabar jis mano padėjėjas. Aš jau senas ir palie- 
gęs, Man iš jo didelė paspirtis. 

— Aš taip pat senstu,— tarė pirklys — ir noriu turėti pa- 
galbininką, kurį galėčiau išmokyti prekiauti. Jeigu jį man ati- 

duosi, aš tau užmokėsiu šešis šimtus talerių. Tu nusipirksi ūkį 
ir nugyvensi savo amžių be rūpesčių. 

Ir malūnininkas atidavė pirkliui savo berniuką. 

Pirklys Peras važinėjo drauge su jaunuoliu prekiaudami, 
ir kartą jie atkeliavo į užeigos namus prie didžiulio miško. Iš 
čia pirklys pasiuntė vaikiną namo — tiesiai per mišką, kad bū- 
tų arčiau — ir liepė jam pasakyti pačiai, jog ji tučtuojau pa- 
darytų viską, kas parašyta laiške. O jame buvo rašoma, kad 
ji turi sukurti didelį laužą ir įmesti ten jaunuolį. Jeigu jinai ne- 
paklausysianti, pati sudegsianti gyva. Vaikinas iškeliavo su 
laišku. Jau buvo pavakarys, kai jis pamatė vidury miško namą 
ir įėjo į jį. Name nieko nebuvo, bet vienam kambary stovėjo 
paklota lova, į ją jis ir atsigulė. Laišką užsikišo už skrybėlės 
kaspino, o skrybėlę užsismaukė ant akių. Kai galvažudžiai grįžo 
namo,— mat šitame name gyveno galvažudžiai,— jie nustebo, 
išvydę savo lovoj gulint nepažįstamą žmogų. O vienas galva- 
žudys ištraukė laišką, atplėšė jį ir perskaitė. 

— A, čia pirklio Pero darbas, — tarė jis, — bet mes jam iš- 
krėsim piktą pokštą. Negi leisi, kad tas senas nenaudėlis pra- 
žudytų tokį jauną ir gražų vaikiną. 

Ir kol vaikinas miegojo, galvažudžiai parašė kitą laišką 
ir užkišo už skrybėlės kaspino. O laiške buvo parašyta, jog 
pati turinti negaišdama iškelti dukters ir malūnininko sūnaus 
vestuves, duoti jiems arklių, galvijų, apyvokos rakandų ir iš- 
siųsti į ūkį kalno viršūnėj. Jeigu ji neįvykdysianti jo valios, 
sugrįžęs namo, jis atsiteisiąs su ja. 

Kitą dieną galvažudžiai išleido vaikiną. Parėjęs į pirklio 
namus, jis Pero žmoną pasveikino nuo vyro ir pasakė, jog 
šeimininkas liepęs tučtuojau vykdyti viską, kas parašyta laiške. 

— Veikiausiai tu jam ką gera padarei, kad jis taip rašo. 
Išvažiuodamas jis labai širdo ant tavęs, nesumanydamas, kaip 
tavim atsikratyti. 

Ji kaipmat iškėlė vestuves ir išsiuntė jaunuosius su arkliais, 
galvijais ir apyvokos rakandais į ūkį kalno viršūnėj. 

Netrukus sugrįžo namo ir pirklys Peras. Pirmiausia jis pa- 
klausė žmonos, ar ji įvykdžiusi, ką jis buvo rašęs laiške. 

— Taip, — atsakė ji,— teisybė, iš pradžių aš stebėjausi, bet 
manau, kad tu sugalvojai teisingai. 

Peras paklausė, kur jų duktė. 


20 


— Tu puikiai žinai, kur ji, — atsakė žmona,— ji su savo 
jaunuoju vyru ūkyje kalno viršūnėj. Aš juk padariau, kaip 
tu liepei. 

Kai pirklys visa tai sužinojo ir perskaitė galvažudžių pa- 
rašytą laišką, jis taip įsiuto, kad vos nesprogo iš pykčio, ir 
tučtuojau iškeliavo į ūkį pas jaunuosius. 

— Tau, broleli, pasisekė, kad gavai už pačią mano dukte- 
r, — tarė pirklys malūnininko sūnui, — bet jeigu nori ją išlai- 
kyti, privalai suieškoti slibiną už Giliosios upės ir ištraukti jam 
iš uodegos tris plunksnas, mat tam, kas jas turės, išsipildys 
visi norai. 

— O kaip aš jį surasiu? — paklausė pirklio žentas. 

— Čia jau tavo darbas, man tas visai nerūpi, — atsakė pirk- 
lys Peras. 

Su viltimi širdyje patraukė jaunuolis į kelionę. Ilgai jis 
ėjo, kol priėjo karaliaus pilį. ,,„Užeisiu aš čia ir pasiklausiu,— 
pagalvojo vaikinas, — didikai išmano daugiau negu prasti žmo- 
nės, gal jie man ir parodys kelią pas slibiną.“ 

Karalius paklausė jaunuolį, iš kur jis esąs ir su kokiu rei- 
kalu keliaująs. 

— Einu pas slibiną už Giliosios upės, turiu išpešti jam iš 
uodegos tris plunksnas, žinoma, jeigu tik rasiu ten kelią — at- 
sakė vaikinas. p 

Karalius suabejojo, ar jam tat pasiseksią. 

— Aš nesu girdėjęs, kad kas būtų sugrįžęs iš slibino, — tarė 
jis. — Bet jeigu tu jį sutiksi, būk geras, paklausk mano vardu, 
kodėl mano šulinyje vanduo nešvarus. Aš be atvangos semiu 
tą vandenį, bet vis negaliu pasiekti švaraus vandens. 

— Gerai,— tarė vaikinas, — paklausiu. 

Jis pasiviešėjo iki valiai karaliaus pilyje, o iškeliaudamas 
gavo paviržio ir pinigų. 

Vakarop jis priėjo kito karaliaus pilį. Virtuvėj jį pamatė 
karalius ir paklausė, iš kur jis esąs ir kur keliaująs. 

— Ieškau slibino už Giliosios upės, man reikia išpešti jam 
iš uodegos tris plunksnas, — atsakė jaunuolis. 

— Vargu ar tau pasiseks, — tarė karalius — aš nesu girdė- 
jęs, kad kas būtų sugrįžęs iš slibino. Bet jeigu tu jį surasi, būk 
geras, paklausk mano vardu, kur mano duktė, dingusi prieš 
daugelį metų. Aš jos teiravausi visur, bet niekas nežino, kur ji. 

— Gerai, paklausiu, — atsakė jaunuolis. 

Jis paviešėjo pas karalių, o kai susiruošė keliauti toliau, 
karalius jam įdėjo paviržio ir pinigų. 

Vakarop jaunuolis atėjo į trečiojo karaliaus pilį. Į virtuvę 
įėjo karalienė ir paklausė, iš kur jis esąs ir kur keliaująs. 

— Einu pas slibiną už Giliosios upės, man reikia jam iš 
uodegos išpešti tris plunksnas, — atsakė jaunuolis. 

— Vargu ar tau pasiseks,— tarė karalienė, — aš nesu girdė- 
jusi, kad kas būtų sugrįžęs iš slibino. Bet jeigu tu jį rasi, pa- 
klausk, kur aš pamečiau savo auksinius raktus. 

— Gerai, paklausiu,— atsakė jaunuolis. 

Greitai jis priėjo Giliąją upę. Tuo metu, kai jis stovėjo, 
galvodamas, ar jam keltis į kitą pusę, ar drožti toliau pakrante, 
prie jo priėjo kuprotas senis ir paklausė, kur jis keliaująs. 

— Einu pas slibiną už Giliosios upės. Jeigu kas parodytų 
man kelią pas jį...— tarė jaunuolis. : 

— Aš galiu tau padėti, — tarė kuprius,-— juk aš keliu per 
upę tuos, kurie pas jį keliauja. Jis gyvena antai ten; kai 
užlipsi ant kalvos, pamatysi jo pilį. Jeigu tau pavyks su juo 
sušnekti, būk geras, paklausk, ar ilgai dar man čia teks styp- 
soti ir kilnoti žmones į kitą pusę. 

— Gerai, — atsakė jaunuoji 

Kuprius pasisodigo“vaikiną aut pečių ir perkėlė į kitą pusę. 
Kai jaunuolis užlipė>3mt "kalvos, pamatė pilį ir įėjo į ją. Na- 
muose buvo viena prifgesė: - 

— Brangusis drauge: argi paprasti mirtingieji gali čia įei- 
ti? — paklausė princesė.-4+ Nuo to meto, kąi esu pilyje, čia nė 
vienas žmogus nebuvo įkėlęs kojos. Geriausia bus, jeigu tu 
kuo greičiau iš čia išeisi. Kai slibinas sugrįš, jis užuos tave 
ir kaipmat suės, o mane tu padarysi nelaimingą. 

— Ne,— atsakė jaunuolis, — aš neišeisiu, kol neišpešiu jam 
iš uodegos trijų plunksnų. 

— Tu šito nepadarysi, — pasakė princesė. 

Bet jaunuolis nenorėjo išeiti, jis pasiryžo laukti slibino; iš- 
pešti jam iš uodegos plunksnas ir išgirsįj atsakymus. 

— Jeigu jau esi toks atkaklus, aš turiu tau padėti, — tarė 
princesė.— Pamėgink, ar pakelsi kardą, kur kabo ten ant 
sienos, 

Bet jaunuolis neįstengė jo nė pajudinti. 

— Išgerk gurkšnį iš šito buteliuko, — tarė princesė. 

Vaikinas gurkštelėjo iš buteliuko, kiek pasėdėjo ir vėl pa- 
mėgino — dabar jis kardą jau pajudino. 

— Gurkštelk dar,— tarė princesė — ir pasakok, su kokiais 
reikalais čia atėjai. 

Vaikinas išgėrė gurkšnelį ir papasakojo, kad vienas kara- 
lius prašęs iš slibino sužinoti, kodėl jo šulinyje nešvarus van- 
duo, kitas liepęs pasiteirauti apie jo dukterį, dingusią prieš 
daugelį metų, o karalienė prašiusi sužinoti, kur ji pametusi 
savo auksinius raktus, ir pagaliau perkėlėjas klausia, ar ilgai 
dar jam reikės kilnoti žmones per upę. 

Jaunuolis vėl pamėgino pakelti kardą, ir šį kartą jam pa- 
vyko. Po trečiojo karto jis galėjo lengvai švaistyti kardą į de- 
šinę ir į kairę. 

— Jeigu nenori, kad slibinas tave suėstų, lįsk po lova,— 
tarė princesė, mat jau artėjo vakaras,— jis netrukus grįš. Tik 
žiūrėk, kad nesukrutėtum, antraip jis tave pastebės. Kai mes 
sugulsime, aš jį kamantinėsiu, o tu klausykis ir dėkis į galvą 
jo žodžius. Kai viskas nutils ir slibinas užmigs, patyliukais iš- 
lįsk iš palovio ir, kai tik jis pasikels, nukirsk jam vienu kirčiu 
galvą ir tučtuojau išrauk iš uodegos tris plunksnas, kitaip jis 
išsiraus pats, kad iš jų niekam""febyišų. naudos. 

Jaunuolis palindo po lova, ir greštaiggusrįžo slibinas. 

— Užuodžiu žmogaus kvapą! — tarė, slibinas. 

— Skrido pro šalį varnas su žmoggs kaulu snape ir buvo 
nutūpęs ant mūsų stogo,— atsakė princesė,— veikiausiai tu ir 
užuodei to kaulo kvapą. 

— Ak, mat kaip! — tarė slibinas. 

Princesė pataisė valgyti, ir po vakarienės jie sugulė. Bet 
princesė miegojo neramiai ir staiga-suriko: „Oi, oi!“ 


* — Kas tau? — paklausė slibinas. +“ 
— Man kažkodėl neramu,— sako princesė— aš sapnavau 
keistą sapną. 


— O ką tu sapnavai? — paklausė slibinas. 

— Sapnavau, kad. pas mus atėjo karalius ir klausė, kodėl 
jo šulinyje nešvarus vanduo, — pasakė princesė. 

— Jis ir pats gali numanyti, — tarė slibinas.— Kai jis iš- 
sems šulinį sausai ir pakeis senus, sutrešusius rąstus, gulinčius 
dugne, vanduo vėl bus švarus. O dabar miegok ramiai. 


23 


Kurį metą princesė gulėjo ramiai, paskui vėl ėmė vartytis, 
blaškytis ir suriko: „Oi, oi!“ 

— Kas vėl atsitiko? — paklausė slibinas. 

— Aš negaliu ramiai miegoti, vėl sapnavau keistą sapną, — 
tarė princesė. 

— Tave apniko pranašingi sapnai,— pasakė slibinas.— O 
ką dabar sapnavai? 

— Sapnavau karalių, kuris atėjo čia sužinoti, kas atsitiko 
jo dukteriai, dingusiai prieš daugelį metų, — tarė princesė. 

— Tu esi jo duktė, — atsakė slibinas,— bet jis niekuomet 
tavęs nepamatys. O dabar prašau daugiau nesapnuoti ir neža- 
dinti manęs, kitaip aš tau šonkaulius sulaužysiu. 

Princesė neilgai pagulėjo ramiai. Ji vėl ėmė vartytis patale 
ir suriko: „Oi, oi!" 

— Kas gi čia yra pagaliau? Kas vėl atsitiko? — paklausė 
slibinas. Jis įsiuto, kad negali miegoti, ir atrodė, kad sprogs 
iš pykčio. 

— Prašom nepykti,— tarė princesė,— aš vėl sapnavau keis- 
tą sapną. 

— Kad tu kur prasmegtum su savo sapnais! O ką vėl sap- 
navai? — paklausė slibinas. 

— Sapnavau karalienę, ji atėjo pas tave sužinoti, kur pa- 
metusi auksinius raktus. 

— Tegu jų paieško krūmuose, kur ji gulėjo, pati žino kada, 
ten juos ir ras, — atsakė slibinas.— O dabar duok man ramybę 
ir nebekvaršink galvos savo nesibaigiančiais sapnais. 

Kurį metą jie miegojo, bet princesė vėl ėmė blaškytis ir 
suriko: „Oi, oi!“ 

— Klausyk, tu mane išvesi iš kantrybės, ir aš tau galvą 
nusuksiu,— tarė slibinas. Jis taip buvo įtūžęs, kad jam iš nasrų 
kibirkštys lėkė.— Kas vėl atsitiko? 

— Nepyk ant manęs, nieko negaliu padaryti, — sako prin- 
cesė,— aš vėl sapnavau keistą sapną. 

— Kada gį bus galas tavo sapnams? — tarė slibinas. — O ką 
dabar sapnavai? | 

— Sapnavau perkėlėją, kuris sėdi prie upės. Jis atėjo pa- 
klausti tavęs, kiek dar laiko reikės jam kilnoti žmones per 
upę,— sako princesė. 

— Avigalvis, jis gali kaipmat išsivaduoti nuo to darbo — at- 
sakė slibinas,— kai ateis koks žmogus ir paprašys perkelti, te- 
gu įmeta jį į upę ir pasako: „Dabar tu kilnok, kol tave kas pa- 
keis!" Bet duok man ramybę su savo sapnais, arba mes kitaip 
pasišnekėsim. 

Princesė daugiau netrukdė jam miegoti. Kai tik viskas nu- 
rimo ir tesigirdėjo slibino šnopavimas, malūnininko sūnus iš- 
lindo iš palovio. Slibinas pabudo dar prieš auštant. Bet nespė- 
jo jis atsistoti, jaunuolis nukirto jam galvą ir išrovė iš uode- 
gos tris plunksnas. Jaunuolis ir princesė labai apsidžiaugė. Jie 
pasiėmė tiek aukso, sidabro ir brangenybių, kiek galėjo pa- 
nešti, ir nuėjo į pakrantę. Jie taip gausiai apdovanojo kėlėją, 
kad šis užmiršo paklausti, ką atsakęs slibinas, ir pernešė jau- 
nuolį su princese į kitą pusę. 

— Ar neužmiršai paklausti slibino, ko esu prašęs? — paklau- 
sė kėlėjas, kai jie jau buvo susiruošę keliauti. 

— Ne, neužmiršau,— atsakė jaunuolis.— Slibinas sakė, kad 
turi įmesti į vidurį upės pirmąjį, kuris tavęs paprašys perkelti, 
ir jam pasakyti: „Kilnok dabar tu, kol kas tave pakeis!'— 
ir būsi laisvas. 

— Jeigu būtum šitai pasakęs anksčiau, tau būtų tekę mane 
pakeisti, — tarė kėlėjas. 

Kai jie priėjo pirmojo karaliaus pilį, išėjo karalienė ir pa- 
klausė, ką sakęs slibinas apie jos raktus. 

— Jis sakė, — tarė jaunuolis pašnibždomis,— kad jų ieško- 
tum krūmuose, kur gulėjai, o kada, pati žinai. 

— Šš, nė žodžio daugiau! — tarė karalienė ir davė jaunuo- 
liui šimtą talerių. | 

Kai jie priėjo antrojo karaliaus pilį, išėjo karalius ir pa- 
klausė, ar išpildęs jaunuolis jo prašymą. 

— Taip, išpildžiau,— atsakė jaunuolis,— šit tavo duktė! 

Karalius taip apsidžiaugė, kad būtų įmanęs išleisti savo duk- 
terį už malūnininko sūnaus ir atiduoti jam pusę karalystės. Bet 
kadangi jaunuolis jau buvo vedęs, karalius jam davė du šim- 
tus talerių, arklių, karietą ir tiek aukso ir sidabro, kiek jis ga- 
lėjo pavežti. Kai jis privažiavo trečiojo karaliaus pilį, karalius 
išėjo ir paklausė, ką slibinas atsakęs jam. 

— Jis sakė, kad tu turi išsemti šulinį sausai ir pakeisti se- 

nus, sutrešusius rąstus, kurie guli dugne, tada vanduo bus šva- 
Ius, — atsakė jaunuolis. 

Karalius davė jam tris šimtus talerių. 

Paskui jaunuolis išvažiavo namo. Jis turėjo tiek aukso, si- 
dabro ir brangenybių, kad visas net švytėjo. Dabar jis buvo 
daug turtingesnis už turtuolį Perą. Kai pirklys gavo tris plunks- 
nas iš slibino uodegos, jis jau nebesipriešino dukters vedy- 
boms su malūnininko sūnum. Pamatęs savo žento lobius, pirk- 
lys paklausė, ar jis visa tai gavęs iš slibino. 

— Taip, — atsakė jaunuolis,— ten daugiau gėrybių, negu aš 
galėjau pakelti. Ten tiek daug lobių, kad jų galima prikrauti 
kelis vežimus. Jeigu ten nuvažiuotum, užtektų ir tau. 

Turtuolis Peras tučtuojau panūdo keliauti į slibino pilį. Žen- 
tas papasakojo, kaip rasti kelią, kad nereikėtų gaišti klausinė- 
jant. 

— Arklius palik ant kranto,— patarė jaunuolis,— senis kė- 
lėjas perkels tave vieną į kitą pusę. 

Peras išvažiavo, pasiėmęs daug maisto ir arklių. Jis paliko 
juos ant kranto, kaip buvo pamokęs žentas. Kėlėjas užsisodino 
Perą sau ant pečių ir numetė jį vidury upės, tardamas: „O 
dabar tu kilnok, kol tave kas pakeis!“ Ir jeigu pirklio Pero dar 
niekas nepakeitė, vadinasi, jis ir iki šiol kilnoja žmones per 
upę. 


KAIP NEVYKĖLIS ASKELADENAS 
SU TROLIU VARŽĖSI 


Vienas valstietis turėjo tris sūnus, Valstietis buvo jau se- 
nas ir paliegęs, o sūnūs nenorėjo jo karšinti, todėl jis labai 
skurdo. Senis ilgai prašė sūnus prikirsti jam malkų iš jo miš- 
ko — tada jis galėsiąs išsimokėti skolas. Pagaliau priprašė. 

Vyriausiasis sūnus turėjo pirmasis eiti į mišką. Kai jis ten 
nuėjo ir pradėjo kirsti kuplią eglę, pasirodė didžiulis trolis. 

— Jeigu kirsi mano mišką, aš tave užmušiu! — tarė trolis. 
Vaikinas metė kirvį ir kiek įkabindamas pasileido bėgti. Uždu- 
ses parlėkė namo ir papasakojo, kas jam nutiko. Tėvas išva- 
dino jį skystablauzdžiu. 

— Kai aš buvau jaunas, trolių neišsigąsdavau, jie man ne- 
trukdydavo kirsti miško. 

Kitą dieną turėjo eiti vidurinysis brolis, bet jam irgi atsiti- 
ko tas pat. Kai jis pradėjo kirsti eglę, priėjo trolis ir pasakė: 

— Jeigu kirsi mano mišką, aš tave užmušiu! 

Vaikinas neišdrįso net pažvelgti į trolį, metė kirvį ir pasi- 
leido bėgti, kaip ir vyresnysis brolis. Kai jis parbėgo namo,: 
tėvas supykęs pasakė, kad jaunystėje jis trolių neišsigąsdavęs. 

Trečiąją dieną iškeliavo jauniausiasis brolis — nevykėlis As- 
keladenas. Jis paprašė, kad jam į kelią įdėtų kuo daugiau mais- 
to. Bet namuose nebuvo mėsos, ir motina suslėgė jam sūnų iš 
rūgštapienio. Vaikinas įsidėjo sūrį į krepšį ir iškeliavo. 

Kai tik jis pradėjo kirsti mišką, prie jo priėjo didžiulis 
trolis ir pasakė: 

— Jeigu kirsi mano mišką, aš tave užmušiu! 

Bet Askeladenas neišsigando: jis nubėgo toliau į mišką, atsi- 
nešė sūrį ir suspaudė jį taip, kad iš jo ėmė varvėti lašai. 

— Jeigu tu nesiliausi, aš tave suspausiu kaip tą baltą ak- 
menį, iš kurio ištrėškiau vandenį! 

— Pasigailėk manęs, brangusis drauge,— ėmė prašyti tro- 
lis, — ir aš padėsiu tau mišką kirsti. 

Gavęs tokį pažadą, Askeladenas troliui nieko nedarė, ir šis 
taip stengėsi, kad jie per dieną prikirto keletą dešimtinių 
malkų. 

Pradėjo temti, ir trolis tarė: 

— Einam pas mane, mano namai arčiau už tavuosius. 

Askeladenas nusekė paskui jį. Kai jie parėjo, trolis ėmė kurti 
krosnį, o vaikiną pasiuntė vandens, mat reikėjo išsivirti košės. 
Askeladenas pamatė dvi geležines statines, jos buvo tokios di- 
delės ir sunkios, kad jis nesiryžo su jomis eiti vandens. 

— Aš neisiu su šitais antpirščiais — pasakė jis troliui,— aš 
įpratęs vandenį nešioti tiesiog su visu šuliniu. 

— O, brangusis drauge, aš negaliu likti be šulinio,— atsakė 
trolis, — jau geriau tu pakurk krosnį, o aš nueisiu vandens. 

Kai trolis prinešė vandens, jie išsivirė didžiulį puodą ko- 
šės. 

— Jeigu nori, — tarė Askeladenas,— eime pasivaržyti, kat- 
Ias daugiau suvalgys. 


28 


ADAM M (lų SAN 
SS 
NAT 20 


a 


EA 


i JV M 


gė - 

7 / 
J 
Vie 


J i | 

„- AS 4 į 

os Aa p 
„a 4 Aina £] a 
2,4 1; " 


. S = Ė B) o . 
t ; |] ą 
y daž 
„7 TK) A 
MPI a si 
. - 
|] J „*- 


1 

A 4 
S. „m 
d B 
- 0. 


— Eime! — sutiko trolis. Jis buvo tikras, kad čia jo niekas 
neperveiks. 

Susėdo jie už stalo. Askeladenas pasiėmė odinį maišelį ir 
nemačiomis jį prisirišo prie pilvo. Jis daugiau krovė į maišelį, 
negu valgė. Kai maišelis buvo pilnas, Askeladenas perpjovė jį. 
Trolis tat pastebėjo, bet nesuprato nevykėlio Askeladeno gud- 
rybės ir nieko nesakė. 

Ilgai jie dar sėdėjo už stalo, pagaliau trolis padėjo šaukštą. 

— Aš daugiau negaliu! — tarė jis. 

— Kas čia per „negaliu“? — atsakė Askeladenas.— (O aš 
nei sotus, nei alkanas. Padaryk kaip aš, persipjauk pilvą, tada 
galėsi suvalgyti tiek, kiek norėsi. 

— O ar skaudės? — paklausė trolis. 

— Vieni niekai, nėra ko nė kalbėti, — atsakė jaunuolis. 

Trolis paklausė Askeladeno, ir, savaime suprantama, teko 
jam atsisveikinti su gyvenimu. Askeladenas pasiėmė visą auk- 
są ir sidabrą ir parėjo namo. Dabar jis pinigų turėjo daugiau, 
negu reikėjo išsimokėti skoloms. 


TRYS PRINCESĖS 
IŠ BALTOSIOS SALOS 


Buvo kitados žvejys, jis gyveno palei pat karaliaus pilį ir 
gaudė karaliui žuvis. Sykį išėjo jis Žžuvauti, bet nesugavo nė 
menkiausios žuvelės, nors stengėsi kaip įmanydamas — mėtė ir 
mėtė meškerę be atvangos. Pražvejojo šitaip kiaurą dieną, o 
vakare išniro iš vandens galva ir sako: 

— Pažadėk man atiduoti, ką tau pati padovanos, ir turėsi 
tiek žuvies, kiek tik širdis geis. 

Žvejys ėmė ir prižadėjo, mat jis nežinojo, kad jo žmona 
laukia kūdikio. Jis prigaudė tiek žuvies, kad daugiau nė ne- 
reikėjo, o kai, parėjęs namo, viską papasakojo pačiai, šioji 
ėmė gailiai verkti ir prašyti dievą nugręžti tą baisią ne- 
laimę. 

— Neišmaningą tu davei pažadą, juk aš tau dovanosiu kū- 
dikį — tarė ji. 

Pilyje ėmė visi klausinėti, kodėl žvejo pati tokia susikrim- 
tusi, ir kai karalius išgirdo, kas atsitiko, tučtuojau pažadėjo 

paimti vaiką ir saugoti jį. Taip ir buvo sutarta, o kai atėjo 
metas, žvejo pati pagimdė berniuką. Karalius jį paėmė į rū- 
mus ir auklėjo kaip savo tikrą sūnų, kol šis suaugo. 

Ir šit sykį žvejo sūnus ėmė prašyti, kad karalius jį leistų 
su tėvu žuvauti. Karalius labai nenorėjo išleisti, bet Žvejo 
sūnus taip prisispyręs prašė, jog karalius norom nenorom su- 
tiko. Išplaukė jie su tėvu, ir viskas ėjosi gerai iki pat tos 
valandėlės, kol jie vakare išlipo į krantą. Tuo metu sūnus 
atsiminė, kad paliko valtyje savo nosinaitę, ir grįžo jos pasi- 
imti. Bet vos jis įšoko į valtį, ji ėmė plaukti, ir taip smarkiai, 
kad net vanduo tiško į šalis. Nors jis darbavosi iš paskutinių- 
jų, norėdamas irklais ją sustabdyti, tačiau viskas buvo per- 
niek. Valtis plaukė ir plaukė kiaurą naktį, o paryčiu priplaukė 
baltą krantą. Žvejo sūnus išlipo į sausumą, ėjo ėjo ir sutiko 
senelį su ilga balta barzda. 

— Kuo vardu šita žemė? — paklausė žvejo sūnus. 

— Baltoji sala,— atsakė senis ir paklausė žvejo sūnaus, iš 
kur jis esąs ir ko čia atėjęs, ir šisai viską jam apsakė. 

— Klausykis,— tarė senis.— Jeigu eisi pakrante toliau, pa- 
matysi tris karalaites — jos stovi žemėje iki kaklo. Pirmoji, 
vyresnioji duktė, pašauks tave ir su ašaromis prašys pagelbė- 
ti jai, antroji — taip pat. Bet tu eik sau, tarsi nieko nematyda- 
mas ir negirdėdamas. O prie trečiosios prieik ir, jeigu viską 
padarysi, ko ji prašys, atrasi savo laimę. 

Pamatė žvejo sūnus pirmąją princesę, ji ėmė su ašaromis 
prašyti, kad jis prieitų prie jos, tačiau žvejo sūnus nuėjo sau, 
tarsi nieko nematydamas ir negirdėdamas. Taip jis padarė ir 
eidamas pro antrąją, o prie trečiosios sustojo. 

— Jeigu padarysi viską, ką tau pasakysiu, galėsi imti už 
pačią bet kurią iš mūsų trijų, — tarė princesė. 

Jis su mielu noru apsiėmė viską padaryti, ir princesė papa- 
sakojo, kad jas užbūręs trolis, ir nuo to meto visos trys sto- 
vinčios žemėje, o anksčiau jos gyvenusios miško pilyje. 

— Eik į tą pilį, ir tegu troliai bizūnais čaižo tave tris nak- 
tis iš eilės, po naktį už kiekvieną mūsų,— tarė ji — Jeigu iš- 
kęsi, išgelbėsi mus. 

— Ką darysi, — tarė žvejo sūnus, — reikia mėginti. 

— Įėjęs į pilį — sakė princesė toliau,— palei duris pamatysi 
du liūtus, bet drąsiai eik pro duris, tarsi jų nematydamas, ir jie 

tau nieko nedarys. Paėjęs kiek, pamatysi mažą tamsų kambarį. 
Jame ir gulkis. O paskui ateis trolis ir pradės tave plakti, bet 
tu paimk butelį, kur kabo ant sienos, apsiplauk žaizdas ir vėl 
būsi sveikas. O vėliau pasiimk kardą, kur kabo šalia butelio, 
ir nukirsk trolį. 

Jis padarė viską, ką jam liepė princešė: pražingsniavo pro 
liūtus, tarsi nepastebėdamas jų, įėjo į mažą tamsų kambariu- 
ką ir atsigulė. 

Pirmąją naktį atėjo trigalvis trolis su trim bizūnais ir skau- 
džiai išplakė žvejo sūnų. Šisai viską iškentė, paėmė buteli 
nuo sienos ir nusimazgojo žaizdas, paskui nusikabino kardą 
ir padarė galą troliui. Rytą, kai jis išėjo iš pilies, karalaitės 
jau stovėjo žemėje iki juosmens. Kitą naktį viskas dėjosi taip 
pat, tik trolis jau turėjo šešias galvas ir šešis bizūnus ir plakė 
daug skaudžiau negu pirmasis. Tačiau kai rytą Žvejo sūnus 
išėjo iš pilies, karalaitės žemėje stovėjo tik iki kulkšnių. Tre- 
čią naktį atėjo trolis su devyniom galvom ir su devyniais bi- 
zūnais, ir jis taip ilgai mušė ir čaižė žvejo sūnų, kad šis pa- 
galiau krito be sąmonės, ir trolis ėmė jį daužyti į sieną. Vos 
tik trolis trenkė jį į sieną, iš butelio ant jo šliūkštelėjo skystis, 
ir Žvejo sūnus vėl tapo gyvas ir sveikas. Jis negaišdamas stvė- 
rė nuo sienos kardą ir nugalabijo trolį, o kai rytą išėjo iš pi- 
lies, karalaitės jau stovėjo ant žemės. Jauniausiąją dukterį jis 
paėmė už pačią, ir apsigyveno jie pilyje kaip karalius su ka- 
raliene, ir gyveno ilgai ir laimingai. 

Bet panūdo sykį žvejo sūnui nukakti į tėviškę — pasimatyti 
su tėvu ir motina. Nenorėjo karalienė jo išleisti, tačiau jis taip 
krimtosi, Nlgėdamasis savųjų, kad pagaliau neiškentęs susiruo- 
šė į kelionę. Tada pati tarė jam: „Pažadėk man vieną dalyką: 
padaryk viską, ko tavęs paprašys tėvas, bet nepaklausyk mo- 
tinos.“ Ką darys, karalius pažadėjo, ir jinai davė jam žiedą, 
o tas žiedas buvo stebuklingas, ir tasai, kas jį užsimaudavo ant 
piršto, galėdavo įvykdyti du bet kokius savo norus. Jis panoro 
tučtuojau atsirasti namie, ir motina su tėvu nesumanė kaip 
stebėtis — toks jis buvo gražus ir pasipuošes. 

Išbuvo sūnus namie kelias dienas, ir motina užsigeidė, kad 
jis nueitų į rūmus ir pasirodytų su savo gražumu karaliui. 
„Ne,— tarė tėvas, — tegu jis ten neina, mat, jeigu nueis, mūsų 

džiaugsmui bus galas.“ Tačiau motina vis prašė ir tol neatsto- 
jo nuo jo, kol jis pagaliau sutiko eiti. 

Nuėjo jis į pilį, ir visi pamatė, kad jis daug gražesnis ir 
puikesnis už savo netikrą tėvą. Karaliui tat nelabai patiko, 
taigi jis ir sako: „Ką gi, tu mano karalienę matei, 0 aš tavo- 
sios nemačiau. Netikiu, kad ji tokia pat graži kaip manoji." 

— Ak, jeigu ji būtų čia, galėtum jos pasižiūrėti, — tarė žve- 
jo sūnus. Vos ištarė jis tuos žodžius, ir karalienė radosi šalia. 

Tik ji buvo be galo liūdna ir pasakė jam: „Kodėl tu nete- 
sėjai savo pažado ir nepaklausei tėvo? Man dabar reikia kuo 
greičiau keliauti namo, 0 tu jau įvykdei du savo norus.“ Ji 
pririšo jam prie plaukų žiedelį, kuriame buvo iškaltas jo var- 
das, ir išnyko. 

Labai susikrimto jaunasis karalius, jis nieko daugiau nega)- 
vojo, tik kaip sugrįžti pas savo karalienę. ,,Pamėginsiu, gal kas 
pasakys man, kaip nusigauti į Baltąją salą“,—pamanė jis ir 
patraukė į kelionę. Ėjo ėjo ir priėjo aukštą kalną, kur gyveno 
visų miško žvėrių galva. Vos tik papūsdavo jis į savo ragą, 
visi žvėrys kaipmat subėgdavo pas jį. Karalius pasiklausė, ar 
jis nežinąs, kur Baltoji sala. 

— Ne, nežinau. — atsakė miško galva,— bet aš galiu pasi- 
teirauti savo žvėrių.— Ir jis tučtuojau sušaukė juos visus ir 
pasiklausė, ar kuris nors negirdėjęs apie Baltąją salą, tačiau 
nė vienas nieko nežinojo. 

Tada miško galva davė jam slides. 

— Jeigu atsistosi ant tų slidžių — tarė jis — jos nuneš ta- 
ve pas mano brolį, o jis visų padangių paukščių galva. Pasi- 
teirauk jo. Tik kai nuvažiuosi į vietą, atsuk slides, ir jos pačios 
parlėks namo. | 

Nusigavo karalius, kur jam reikėjo, atsuko slides, kaip bu- 
vo sakęs miško galva, ir jos pačios pasileido atgal. 

Jis vėl paklausė, kur Baltoji sala, ir padangių galva sušau- 
kė visus paukščius ir pasiteiravo, ar jie negirdėję tokios salos, 
tačiau nė vienas nieko nežinojo. Vėliausiai už visus atskrido 
sena erelė; ji apskritus dešimt metų skraidė po tolimus kraš- 
tus, tačiau ir ji nieko nežinojo. 

— Jeigu šitaip, — tarė paukščių galva, — aš tau irgi pasko- 
linsiu slides; stok ant jų, ir jos tave nuneš pas mano brolį, 

kuris gyvena už tūkstančio mylių nuo čia. Jis visų jūros žuvų 
galva. Pasiklausk jo, tik neužmiršk atsukti slidžių! 

Karalius padėkojo ir atsistojo ant slidžių. O kai jos atlak- 
dino jį pas visų jūros žuvų galvą, jis atsuko jas, ir slidės pa- 
čios pasileido atgal. 

Ir vėl jis paklausė, kur Baltoji sala. Galva sušaukė visas 
žuvis, tačiau ir jos nieko nežinojo. Paskutinė atplaukė perkaI- 
šusi lydeka, vos vos ji buvo prišaukta. Kai jos paklausė, ji 
atsakė: „Aš gerai žinau tą vietą, dešimt metų ten buvau virėja. 
Aš vėl tenai keliausiu, mat karalienė, kurią ten palikai, rytoj 
kelia vestuves su kitu.“ 

— Jeigu šitaip— tarė žuvų galva, — aš tau duosiu patari- 
mą. Netoli nuo čia, pelkėj, stovi trys broliai; jau šimtas metų 
jie ten stovi ir ginčijasi, kuriam turi atitekti kepurė, kuriam 
apsiaustas, o kuriam kurpės. Tasai, kas gaus visus tris daiktus, 
taps nematomas ir galės nusirasti, kur tik užsigeis. Tu paža- 
dėk jiems, kad, prisimatavęs kepurę, apsiaustą ir kurpes, pa- 
sakysi, kam kuris daiktas priklausąs. 

Karalius padėkojo, nuėjo į pelkę ir padarė viską, kaip jam 
buvo patarta. „Ko jūs čia taip ilgai ginčijatės? — paklausė jis 
brolių. — Duokit man prisimatuoti tuos daiktus, ir aš pasakv- 
siu, kam kuris priklauso.“ Jie su mielu noru sutiko, ir jis už- 
sidėjo kepurę, apsivilko apsiaustą, apsiavė kurpes ir sako: „Na, 
iki pasimatymo, o kieno kuris daiktas, pasakysiu, kai pasima- 
tysim kitą kartą.“ Ir pakilęs jis atsidūrė toli toli nuo pelkės, 
kur stovėjo broliai. 

Kol jis lėkė, jį pasivijo Šiaurės vėjas. 

— Kur tu skrendi? — klausia jis. 

— Į Baltąją salą, — atsakė karalius ir papasakojo viską, kas 
jam buvo nutikę. 

— Tu skrendi labai greitai — tarė jam vėjas,— ir aš su ta- 
vimi nesuspėsiu, mat lėkdamas aš dar užsuku į kiekvieną už- 
kampį. Bet kai pasieksi rūmus, atsistok prie durų ir palūkėk 
manęs, 0 aš atlėksiu netrukus, ir su tokiu švilpesiu, tarsi norė- 
damas visus rūmus nušluoti. Ir tada princas, kuris nori vesti 
tavo karalienę, išeis pasižiūrėti, kas atsitiko; tu sugriebk jį už 
apikaklės ir išsviesk pro duris, o kaip juo galutinai atsikratyti, 
jau aš sugalvosiu. 

Kaip Šiaurės vėjas pasakė, karalius taip ir padarė. Jis atsi- 
stojo prie durų, ir kai vėjas, atšvilpęs prie pilies, ėmė drebinti 
jos sienas bei stogą ir princas išėjo pasižiūrėti, kas atsitiko, ka- 
ralius pastvėrė jam už apikaklės ir išsviedė už durų. Šiaurės 
vėjas tada pagavo princą ir nusinešė, o karalius įėjo į rūmus. 
Karalienė iš pradžių jo nepažino, mat, taip ilgai klajodamas 
po pasaulį ir taip jos ilgėdamasis, jis labai išblyško ir sumenko. 
Bet kai jis parodė jai žiedą, ji labai apsidžiaugė, ir jie pakėlė 
tokias vestuves, kad apie jas paskui ilgai visi kalbėjo. 


KOKIŲ MOTERŲ 
PASAULYJE ESTI 


Gyveno kitą sykį vyras su pačia. Atėjo sėjos metas, o jų 
namuose nėra nei grūdų, nei pinigų nusipirkti sėklai. Jie turė- 
jo vienut vienutėlę karvę, ir vyras sugalvojo ją nuvesti į mies- 
tą ir parduoti, kad gautų pinigų sėklai. Bet kai jis buvo jau 
beišeinąs, pati ėmė ir neleido jo, mat pabūgo, kad vyras pi- 
nigus gali pragerti. Ir ji pati nuvedė karvę į miestą, priedo 
dar pasiėmusi vištą. 

Prie pat miesto ji sutiko mėsininką. 

— Ar parduodi karvę? — paklausė jis. 

— Kaipgi, parduodu, — atsako ji. 

— O kiek už ją nori? 

— Karvę atiduosiu už markę, o už vištą dar pridėk dešimt 
talerių. 

— Ne, vištos man nereikia,— atsakė mėsininkas,— bet tu 
Ją greitai parduosi mieste, o už karvę aš tau markę duosiu. 

Pardavė ji savo karvę ir gavo už ją vieną markę, bet visam 
mieste niekas nenorėjo jai mokėti dešimt talerių už seną ligotą 
vištą. Sugrįžo ji pas mėsininką ir sako: 

— Negaliu parduoti savo vištos! Tad pirk ir ją, jeigu jau 
karvė tau atiteko. 

— Jokios gudrybės čia nėra, būk rami,— tarė mėsininkas, 
pasodino ją už stalo, vaišina, valgydina ir vis pila ir pila jai 
vyno, ir ji taip pasigėrė, kad visai proto neteko. 

Kai ji užmigo, mėsininkas ją įkišo į statinę su derva, o 
paskui išvoliojo po plunksnas. 

Atsibudo ji, pamatė, kad visa aplipusi plunksnomis, ir ne- 
pali atsistebėti: „Ar čia aš, ar ne aš? Ne, veikiausiai čia ne aš, 
o kokia didelė nematyta paukštė. Bet kaip sužinoti, ar čia aš, 
ar ne aš? Aha, žinau: jeigu veršiukai glaustysis prie manęs, 
o šuo nelos, kai sugrįšiu namo, vadinasi, čia aš.“ 

Kai tik šuo išvydo nematytą žvėrį, kad įniks loti, tarsi į kie- 
mą būtų įsilaužę vagys ir galvažudžiai. „Ne, matyt, čia ne 
aš",— pagalvojo žmona ir nuėjo į tvartą. Bet veršeliai pajuto 
dervos kvapą ir nebesiglaustė prie jos. „Ne, ne, čia ne aš, O 
kažkokia nematyta paukštė“, — tarė sau žmona, užlipo ant sto- 
go ir ėmė mojuoti rankomis tarsi sparnais — ji manė tuoj pa- 
kilsianti ir nuskrisianti. 

Pamatė tat vyras, išėjo su šautuvu ir ėmė į ją taikyti. 

— Oi, nešauk, nešauk,— suriko pati, — čia aš! 

— Jeigu čia tu, — atsakė vyras, — tai ko šokinėji po stogus 
kaip ožka. Tučtuojau lipk žemėn ir sakyk, kiek pinigų gavai. 

Nulipo ji žemėn, bet pinigų neturi nė talerio, mat ir tą 
marke, kurią jai buvo davęs mėsininkas, ji pametė pasigėrusi. 
Išgirdo tat vyras ir sako: 

— Kvaila buvai, kvaila ir liksi. 

Ir jis taip supyko, kad sumanė išeiti iš namų, ir pasakė pa- 
čiai, kad negrįš tol, kol suras dar tris tokias pat kvailas mo- 
teris. 

Jis iškeliavo ir netrukus pamatė moterį, lakstančią su tuščiu 
rėčiu prie naujo namo: ji įlekia į namą ir vėl išlekia. Kiekvie- 
ną kartą, lėkdama pro duris, ji pridengdavo rėtį prijuoste, ta- 
rytum slėpdama ką. 

— Ką čia veiki, moterėle? — paklausė jis. 

— Nagi noriu truputį saulės į namus įsinešti — atsakė mo- 
teriškė.— Bet niekaip nesugaunu: išeinu į lauką — pilnas rėtis 
saulės, 0 įeinu į namą — saulės tarsi nebūta. Kai gyvenau se- 
najame name, saulės užteko per akis — o aš juk tuo nė per 
aguonos grūdą nesirūpinau. Jeigu dabar kas įleistų saulės į ma- 
no namus, tam mielu noru duočiau tris šimtus talerių. 

— Jeigu turi kirvį, — tarė jis — aš tau įleisiu saulės. 

Paėmė jis kirvį ir iškirto sienoje langus, mat dailidės buvo 
užmiršę tat padaryti. Į namus tučtuojau įėjo saulė, ir jis gavo 
tris šimtus talerių. 

„Tai pirmoji“, — pagalvojo vyras ir nuėjo toliau. 

Ėjo ėjo ir priėjo namą, iš kurio sklido riksmas ir klegesys. 
Įėjo ten ir mato: stovi moteris ir kulia savo vyrą kočėlu per 
galvą. O jis turėjo užsivilkęs marškinius be skylės galvai 
įkišti. 

— Gal tu savo vyrą užmušti ketini? — paklausė jis. 

— Ne, — atsakė ji. —tik noriu, kad šituose marškiniuose 
atsirastų skylė galvai įkišti. 

O vyras tuo metu vėl ėmė rėkti ir vaitoti: 

— Oi, padėkite, gelbėkite vargšą žmogų, kuris turi vilktis 
naujus marškinius! Jeigu kas pamokytų mano pačią, kaip iš- 
kirpti kaklą, tam nepagailėčiau trijų šimtų talerių. 

— Tučtuojau aš jums pagelbėsiu, tik duokite man žirkles — 
tarė žmogus. Paėmė jis žirkles, iškirpo skylę ir iškeliavo to- 
liau su savo pinigais. 

„Šit ir antroji“, — tarė jis pats sau. 

Vėl ėjo ėjo ir priėjo vieną sodybą; čia jis ketino pailsėti 
ir įėjo į namus. 

— Iš kur esi, vyreli? — paklausė šeimininkė. 

— Iš anapus dangaus, — atsakė jis. 

— Vaje! Iš dangaus? Tai gal kartais pažįsti mano velionį 
vyrą, Perą antrąjį? 

Moteris buvo ištekėjusi tris kartus — pirmasis ir trečiasis 
vyrai buvo nedori; todėl ji manė, kad tik antrasis pateko į dan- 
gų,— juk jis buvo toks geras žmogus. 

— O kaipgi, aišku, pažįstu — atsakė jai tasai, kuris pasau- 
lyje ieškojo kvailų moterų. 

— Tai papasakok, kaip jam ten einasi, — prašo jinai. 

— Oi, striuka jam tenai, — atsako dangaus gyventojas,— 
vaikšto per gerus žmones, nei pavalgyti, nei apsitaisyti neturi 
kuo, 0 jau apie pinigus nėr ko ir kalbėti. 

— Ką man daryti, ką man daryti! — ėmė šaukti moteris. — 
Kodėl jis taip vargsta, juk čia paliko tiek visokio gero! Visa 
pastogė prikimšta jo drapanų, o va šitoj skrynelėj jo pinigai. 
Jeigu nuneštum jam tatai, aš tau duočiau ir arklį, ir ratus. AIk- 
lys jam praverstų, 0 su ratais galėtų važinėti per gerus žmo- 
nes — kam jis turi pėsčias vaikščioti? 

Prisikrovė jis pilnus ratus drapanų, pasiėmė skrynelę su 

blizgančiais sidabriniais, valgio ir gėrimų kiek širdis geidžia, 
sėdo į ratus ir išvažiavo. 

„Tai trečioji“ — pagalvojo jis. 

Bet netoliese lauką arė Peras trečiasis. Pamatęs, kaip iš 
kiemo išvažiuoja nepažįstamas žmogus su arkliu ir visa man- 
ta, jis nuėjo pas žmoną ir paklausė, kas čia toks išvažiavo 
su juoda kumele. 

— A,— atsako pati,— tas žmogus iš dangaus. Jis sako, kad 
mano velioniui vyrui Perui antrajam ten striuka. Jis vaikšto 
per gerus žmones ir neturi nei pinigų, nei drabužių. Šit aš 
ir pasiunčiau jam visas palaikes drapanas, kurias jis buvo pa- 
likęs, ir skrynią su sidabriniais taleriais. 

Vyras kaipmat sumetė, kas ir kaip, pasibalnojo arklį ir pa- 
sileido Zzovada iš kiemo. Po kiek laiko jis pasivijo tą, kuris 
išvažiavo su ratais. Bet tasai, pamatęs jį, pasuko arklį su ratais 
į miškelį, išrovė kumelei kuokštą ašutų iš uodegos, įlipo į kal- 
velę, kuokštą pririšo prie beržo, o pats atsigulė po juo ir spok- 
so į debesis. 

— Ne, ne, ne,— ėmė jis šnekėti, kai pasirodė Peras trečia- 
sis.— Ne, tokio stebuklo kaip gyvas nemačiau! Ne, niekuomet 
šito nemačiau! 

Peras sustojo, žiūri žiūri į jį ir galvoja: „Kas čia? Ar tik 
jam galvoj nepasimaišė?“ Pagaliau klausia: 

— Ko čia spoksai? 

O šisai atsako: 

— Kaip gyvas tokių stebuklų nemačiau. Kažkas pakilo tie- 
siog į dangų ant juodos kumelės, net uodega už beržo užkliu- 
vo, O va ten debesyse — kumelė, ar matai? 

Peras pasižiūrėjo į debesį, paskui į nepažįstamąjį ir sako: 

— Aš matau tik uodegą prie beržo, daugiau nieko! 

— Teisybė, iš ten, kur tu stovi, nieko nesimato,— atsakė 
šisai.— Bet eikš čia, gulkis ir žiūrėk tiesiai tiesiai į debesis, tik 
neatitrauk akių. 

Peras tretysis atsigulė ir ėmė žiūrėti į debesis, net akis jam 
įskaudo, o dangaus gyventojas tuo metu užsėdo ant jo arklio 
ir nusivarė ratus su visa Manta. Kai ant kelio sudundėjo ka- 
nopos, Peras tretysis pašoko, supratęs, kad iš jo pagrobė ark- 
lius, ir ilgai negalėjo atsipeikėti. O kai sumanė vytis — jau 
buvo po laiko. 

Taip ir liko jis tuščiomis rankomis. O kai sugrįžo namo 
ir pati paklausė, kur dėjęs arklį, Peras jai atsakė šitaip: 

— Aš jį nusiunčiau Perui antrajam. Kam, sakau, jam kraty- 
tis ratuose po dangų. Dabar jis galės parduoti arklį ir nusi- 
pirkti karietą. 

— Ačiū labai, ačiū! Niekad nepagalvojau, kad esi toks 
geras, — tarė pati. 

O tasai, kuris pelnė šešis šimtus talerių, vežimą mantos 
ir skrynelę pinigų, sugrįžo namo. Sugrįžo ir mato, kad visas 
jo laukas suartas ir apsėtas. Ir pirmučiausia jis užklausė pa- 
čios, iš kur ji gavusi sėklos. 

— Ak,— sako pati — Juk ne veltui žmonės sako — ką pa- 
sėsi, tą ir pjausi. Šit aš ir pasėjau druską. Kad tik greičiau 
palytų, tada, manau, ji gerai suželtų. 

— Kvaila buvai, kvaila ir mirsi, — atsakė jai vyras.— Tiek 
to, matyt, kad nieko neišmanai, bet ir kitos ne geresnės už 
tave. 


TRYS TETULĖS 


Gyveno kartą vargšas žmogus. Gyveno savo trobelėj toli 
toli miške ir mito iš medžioklės. Jo žmona buvo seniai mirusi, 
ir jam liko viena duktė, labai graži ir geros širdies. 

Mergaitė paaugo ir pasakė tėvui norinti pati pelnytis duo- 
ną ir pasižiūrėti, kaip gyvena kiti Žmonės. 

— Gerai, dukrele,— atsakė jai tėvas, — pas mane būdama tu 
nieko neišmokai, tik pešti ir kepti paukščius. Ką gi, eik ieš- 
koti laimės. 

Ir išėjo mergaitė į platųjį pasaulį ieškoti sau darbo. Ėjo 
ėjo ir priėjo karaliaus rūmus. Čia ji ir pasiliko, ir taip patiko 
karalienei, jog kiti tarnai ėmė jai pavydėti. Ir šit jie sumanė 
pasakyti karalienei, kad mergaitė pasigyrusi galinti suverpti 
svarą linų per dvidešimt keturias valandas. Jie mat žinojo ka- 
ralienę labai vertinant visokius rankdarbius. 

— Ką gi, jeigu pažadėjai, reikia tesėti — tarė karalienė — 
tik aš tau duodu truputį daugiau laiko. | 

Vargšė mergaitė nedrįso prisipažinti, kad savo gyvenime 
nėra paėmusi ratelio į rankas. Ji tik paprašė jai duoti atskirą 

kambarį. Kambarį jai davė ir nunešė ten ratelį ir linus. Atsi- 
sėdo ji ir gailiai pravirko, nesumanydama, ką daryti. Ji suko 
ratelį į vieną pusę, į kitą, statė vienaip, antraip, o kaip pra- 
dėti verpti — nežino, juk niekuomet tokių daiktų nė akyse ne- 
buvo mačiusi. 

Netrukus į jos kambarį įėjo sena moteriškė. ' 

— Kas tau atsitiko, mano vaikeli? — paklausė ji. 

— Ak,— atsakė mergina,— kam klausinėji? Juk vis tiek ma- 
nęs iš sielvarto neišgelbėsi! 

— Iš kur tu žinai? — atsakė moteris.— O gal kaip tik aš 
tau padėsiu. 

„Gerai, aš viską jai papasakosiu“, — pagalvojo mergaitė ir 
apsakė, kaip tarnai prišnekėjo, tarsi ji pasigyrusi galinti su- 
verpti linų svarą per dvidešimt keturias valandas. 

— O aš, vargšė, ratelio akyse nesu mačiusi, kur aš su- 
verpsiu tiek linų per vienut vienutėlę parą! 

— Ką padarysi, — tarė moteriškė, — jeigu pasižadi savo ves- 
tuvių dieną mane pavadinti tetule, aš suverpsiu už tave, o tu 
eik miegoti. 

Mergaitė noromis sutiko ir nuėjo miegoti. O rytą, kai pa- 
budo, siūlai buvo jau suverpti, ir tokie ploni ir dailūs, kad to- 
kių niekas pasaulyje nebuvo matęs. Karalienė negalėjo atsi- 
džiaugti nuostabiais siūlais ir mergaitę pamilo dar labiau. O tar- 
nai dar aršiau ėmė pavydėti ir sumanė pasakyti karalienei, 
tarsi mergina pasigyrusi galinti iš tų siūlų išausti audeklą per 
dvidešimt keturias valandas. Karalienė vėl pasakė, kad paža- 
dą reikia tesėti, ir jeigu neužteksią vienos paros, ji galėsianti 
kiek užtrukti. 

Ir mergina vėl neišdrįso nieko pasakyti, tik paprašė duoti 
jai atskirą kambarėlį. Ir vėl ji sėdėjo ir verkė, nesumanydama, 
ką daryti, ir vėl į kambarį įėjo sena moteriškė ir paklausė: 
„Kas tau atsitiko, mano vaikeli?“ 

Iš pradžių mergina nenorėjo šnekėti, bet paskui pasisakė, 
kodėl tokia liūdna esanti. 

— Ką padarysi,— atsakė moteriškė, — jeigu pasižadėsi savo 
vestuvių dieną pavadinti mane tetule, aš išausiu už tave, o tu 
eik miegoti. 

Mergaitės nereikėjo ilgai įkalbinėti, ji kaipmat išėjo ir už- 
migo. 

Kai ji pabudo, ant stalo jau gulėjo išaustas audeklas, toks 
plonas ir dailus, kad apie geresnį nė nepagalvosi. Paėmė ji 
audeklą ir nunešė karalienei. Šioji labai apsidžiaugė ir merginą 
pamilo dar labiau. O kiti tarnai ėmė dar daugiau pavydėti ir 
tik galvojo, kaip jai pakenkti. 

Ir šit jie papasakojo karalienei, tarsi mergina pasigyrusi 
galinti iš šito audeklo prisiūti marškinių per dvidešimt ketu- 
rias valandas. 

Ir vėl viskas buvo kaip pirma: vėl mergina nedrįso prisi- 
pažinti, kad net adatos rankoje neturėjusi; vėl jai buvo duo- 
tas atskiras kambarėlis, ir vėl ji sėdėjo ir verkė, nesumany- 
dama, ką daryti. O paskui vėl įėjo sena moteriškė ir pažadėjo 
už ją pasiūti visus marškinius, jeigu mergaitė savo vestuvių 
dieną ją pavadinsianti tetule. Mergaitė nesitvėrė džiaugsmu 
ir nuėjo miegoti. O rytą, kai ji pabudo, ant stalo jau gulėjo 
marškiniai, ir tokie gražūs, kad niekas tokių nebuvo matęs; 
jie buvo visai baigti, ir kiekvieni ant apykaklės turėjo išsiūtą 
karalienės vardą. 

Pamatė karalienė marškinius ir taip apsidžiaugė, kad net 
rankomis suplojo. 

— Niekada aš dar neturėjau tokių gražių marškinių! — pa- 
sakė ji ir nuo to meto merginą pamilo kaip savo tikrą duk- 
terį. 

— Jeigu nori tekėti už princo, eik,— tarė ji, — juk tau nie- 
kad nereikės ieškoti amatininkų, tu ir verpti, ir austi, ir siū- 
ti — viską pati moki. 

O mergina buvo graži, ir princui ji patiko, taigi vestuvių 
ilgai laukti nereikėjo. Bet -vos tik princas su savo nuotaka su- 
sėdo už vestuvių stalo, pro duris įėjo bjauri senė, o jos nosis 
buvo — na, ne trumpesnė kaip trys uolektys. 

Nuotaka staiga atsistojo, nusilenkė ir sako: 

— Sveika, tetule! 

— Negi čia tavo teta? — paklausė princas. 

— Taip, — atsakė nuotaka. 

— Tada tegu sėdasi už stalo,— tarė princas. Bet ir jis, ir 
visi svečiai pagalvojo, jog nelabai malonu sėdėti už vieno 
stalo su tokia atkaria sene. 

Vos tik jie tat pagalvojo, durys vėl atsivėrė, ir įėjo kita 
bjauri senė, o jos užpakalis buvo toks didelis ir storas, kad ji 

vos vos prasispraudė pro duris. O nuotaka vėl atsistojo ir 
sako: 

— Sveika, tetule! 

Ir vėl princas paklausė, negi čia jos teta. Ji atsakė: „Taip.“ 
Jeigu šitaip — princas ir tą senę pakvietė prie stalo. 

Bet vos tik ji atsisėdo, pro duris įėjo trečia bjauri senė: 
jos akys buvo didelės kaip lėkštės ir tokios raudonos, kad į jas 
žiūrėjai su pasidygėjimu. Ir vėl nuotaka atsistojo ir sako: 

— Sveika, tetule! 

Ir vėl princas pakvietė senę prie stalo. Bet, žinoma, nelabai 
apsidžiaugė. Sėdi ir galvoja: „Viešpatie, padėk man! Iš kur ta 
mano nuotaka ištraukė tokių tetulių!“ 

Po kurio meto jis neiškentė ir paklausė: 

— Bet kodėl mano gražiosios nuotakos tetulės tokios ne- 
gražios ir luošos? 

— Aš tau viską paaiškinsiu,— tarė pirmoji.— Aš buvau to- 
kia pat graži kaip ir tavo nuotaka, turėdama tiek metų, kiek 
ji dabar. O mano nosis ištįso dėl to, kad aš nuo ryto iki vaka- 
IO sėdėdavau prie ratelio ir baksnodavau nosimi. 

— O aš, — tarė antroji. — nuo pat ankstyvos jaunystės sė- 
dėjau ir sėdėjau prie staklių, todėl ir mano užpakalis pasidarė 
toks didelis. 

O trečioji pasakė: 

— O aš nuo pat mažų dienų siuvau ir siuvau, gadindama 
sau akis, dėl to jos tokios raudonos ir bjaurios. Dabar nieko 
joms nepadarysi! 

— Ak, šit kaip! — tarė princas.— Kaip gerai, kad jūs man 
viską pasakėt! Jeigu nuo darbo moterys taip pabjaurėja ir su- 
negražėja, mano žmona niekad gyvenime nei verps, nei aus, 
nei siūs! 


MEDŽIOTOJAS IR KURAPKA 
Kartą ėjo per mišką medžiotojas ir sutiko kurapką. 
— Gerasis medžiotojau, nežudyk mano vaikų! — paprašė 
kurapka. | 


— O iš kur aš pažinsiu tavo vaikus? — klausia medžiotojas. 

— Patys gražiausi kurapkiukai miške — tai mano vaikeliai,— 
atsakė kurapka. 
— Gerai, nežudysiu jų,— pažadėjo medžiotojas. 
“ Netrukus jis sugrįžo rankoje nešdamas visą virtinę nušau- 
tų kurapkų. 
— Oi, kodėl, medžiotojau, nužudei mano vaikus? 
— Negi čia tavo vaikai? — paklausė medžiotojas.— Aš juk 
šaudžiau pačius negražiausius. 
— Ak,— atsakė kurapka,— negi nežinai, kad savi vaikai 
kiekvienam gražiausi pasaulyje? 


NAŠLĖS SŪNUS 


Gyveno kartą labai suvargusi našlė ir turėjo vieną sūnų. 
Ji su berniuku eidavo per žmones uždarbiaudama, kol vaikas 
sulaukė šešiolikos metų. Tada ji pasakė, kad nebegalinti dau- 
giau jo maitinti, tegu jis pats pelnosi sau duoną. 

Ir vaikinas iškeliavo. Ėjo jis ilgai, beveik kiaurą dieną, 
ir sutiko nepažįstamą žmogų. 

— Kur eini? — paklausė nepažįstamasis. 

— Einu per pasaulį ir ieškau darbo,— atsakė jis. 

— Ar nenori tarnauti pas mane? 

— Man vis tiek, ar pas tave, ar pas ką kitą — atsakė vai- 
kinas. 

— Tau pas mane bus gerai, tik gyvensi mano namuose, 
o veikti nieko nereikės. 

Vaikinas sutiko ir apsigyveno pas nepažįstamąjį. Valgyti 
ir gerti čia buvo iki valiai, o darbo beveik jokio. Tik vienas 
dalykas jį stebino — nė gyvos dvasios jis niekad nematė šei- 
mininko namuose. 

Sykį šeimininkas tarė: 

— Aš išvažiuoju aštuonioms dienoms, ir tu liksi vienas. Žiū- 
rėk, kad neitum į tuos keturis kambarius, o jeigu nepaklausysi, 
užmušiu tave sugrįžęs. 

— Ne,— atsakė vaikinas,— neisiu ten. 

Praslinko trys ar keturios dienos, vaikinas neištvėrė ir įėjo 
į pirmąjį kambarį. Pasidairė jis į visas puses ir nieko nepa- 
matė, tik virš durų buvo lentyna, o ant jos gulėjo erškėčio 

rykštės. „Na ir rado ką nuo manęs slėpti“,— pagalvojo vai- 
kinas. 

Po aštuonių dienų sugrįžo šeimininkas. 

— Na kaip, nebuvai uždraustuose kambariuose? — paklau- 
sė jis. 

— Ne, nebuvau. 

— Na, dabar aš pats viską sužinosiu,— tarė šeimininkas ir 
įėjo į tą patį kambarį, kur buvo vaikinas. 

— Tu buvai šitam kambary,— tarė šeimininkas,— ir dabar 
tau reikės atsisveikinti su gyvenimu. 

Vaikinas verkė, prašė, maldavo dovanoti, ir šeimininkas jo 
nenužudė, tik smarkiai išpėrė. Praėjo kuris metas, ir jie vėl 
tapo geri draugai. . 

Netrukus šeimininkas vėl išvažiavo, jau dviem savaitėm. 
Prieš išvažiuodamas jis liepė vaikinui neiti į tris likusius kam- 
barius. O į tąjį, kuriame jis buvo, galįs eiti kada tinkamas. 
Ir atsitiko lygiai taip pat kaip ir pirmąjį kartą, tik dabar vai- 
kinas iškentė aštuonias dienas, Įėjo jis į antrąjį kambarį, o ten 
nieko nebuvo, tik virš durų kabojo lentyna, 0 ant jos gulėjo 
akmuo ir stovėjo ąsotis su vandeniu. ,„Na ir rado ką slėpti“, — 
pagalvojo vaikinas. 

Parvažiavo šeimininkas ir paklausė, ar vaikinas nebuvo įėjęs 
į kurį nors uždraustą kambarį. 

— Ne, nebuvau,— atsakė jis. 

— Tuojau pažiūrėsim,— tarė šeimininkas ir, pamatęs, kad 
vaikinas buvo ir antrame kambary, tarė: 

— Dabar aš jau tavęs nepasigailėsiu, galas bus tau! 

Ilgai verkė vaikinas ir maldavo pasigailėti, tad ir šį kartą 
jis buvo tik išpertas, bet taip, kad turėjo atsigulti į patalą. 
Tačiau netrukus jis sugijo, ir vėl jie gyveno kaip gyvenę, 
tapo geri draugai. 

Praėjo kiek laiko, ir šeimininkas vėl išsiruošė į kelionę, 
jau trims savaitėms. Ir pasakė vaikinui, kad jeigu įeisiąs į tre- 
čiąjį kambarį, tegu nė negalvoja išlikti gyvas. Bet praslinko 
dvi savaites, vaikinas neištvėrė ir įėjo į trečiąjį kambarį. Jis 
nieko ten nerado, tik skylę grindyse. Atidengė vaikinas skylę, 
pažvelgė pro ją ir pamatė varinį katilą, o jame kažkas virė 
ir kunkuliavo. Ugnies po katilu nesimatė. 

„Kad taip sužinojus, ar karštas katilas, ar ne“, — pagalvojo 
jis ir įkišo į katilą pirštą, o kai ištraukė — pirštas buvo pa- 
auksuotas. Jis šluostė jį ir plovė, bet auksas nenusitrynė. Vai- 
kinas pirštą apsirišo ir, kai šeimininkas parvažiavęs paklausė, 
kas yra pirštui, atsakė įsipjovęs. Šeimininkas nutraukė raiš- 
'į ir tučtuojau viską suprato. Iš pradžių jis norėjo vaikiną už- 
mušti, bet šisai verkė ir prašė pasigailėti. Šeimininkas jį taip 
prikūlė, kad jis tris dienas išgulėjo patale. Tada šeimininkas 
nukabino nuo sienos ragą, patepė jaunuolį gaivinamuoju tepa- 
lu, ir jisai pasveiko. 

Netrukus šeimininkas išvažiavo visam mėnesiui. Prieš 
išvažiuodamas jis įspėjo vaikiną, kad jeigu įeisiąs į ketvirtąjį 
kambarį, geruoju jam tat nesibaigsią. Vieną, dvi, tris savaites 
vaikinas kentė, bet ilgiau nebeištvėrė, jį traukte traukė ten, 
ir jis įėjo. Kambary stovėjo didelis juodas arklys; priešais jį 
buvo įkaitusios ėdžios, o užpakaly jo — šieno plekas. Vaikinas 
nustebo ir padėjo šieną arkliui po snukiu. 

Ir arklys prašneko: 


— Jeigu tu toks geras, kad nori pašerti mane, aš tave iš- 
gelbėsiu. Kai trolis pareis namo, jis tave užmuš. Eik tučtuojau 
į gretimą kambarį ir išsirink ginklą. Tik neimk žvilgančio, imk 
labiausiai surūdijusį, ir kardą, ir balną paimk su rūdimis. 

Vaikinas taip ir padarė, bet ginklą nešti buvo labai sunku. 

Kai jis sugrįžo, arklys liepė jam nusirengti nuogai ir pasi- 
nerti į verdantį katilą gretimam kambary. „Gausiu galą nei iš 
šio, nei iš to“, — pagalvojo vaikinas, bet vis dėlto padarė, kaip 
buvo liepęs arklys. Jis išsimaudė katile ir pasidarė gražus, stuo- 
meningas, skaistaveidis ir tikras stipruolis. 

— Na kaip, padaugėjo jėgų? — paklausė arklys. 

— Padaugėjo, — atsakė vaikinas. 

— Pamėgink pakelti mane,— pasiūlė arklys. 

Vaikinas pakėlė arklį, o kardas pasirodė jam lengvesnis už 
plunksnelę. 

— Dabar pabalnok mane,— pasakė arklys,— pasiimk kardą, 
erškėčių rykščių, akmenį, ąsotį su vandeniu, ragą su tepa- 
lu —ir į kelionę. 

Vaikinas užšoko ant arklio, ir arklys pasileido kaip vėjas. 

Netrukus arklys tarė: 

— Man rodos, mus kažkas vejasi. Pasižiūrėk, ar nepamatysi 
ko nors. 

— Ne vieną, o visą dvidešimtį matau, — atsakė vaikinas. 

— Tai trolis su savo pagalbininkais, — tarė arklys. 

Jie pajojo dar kiek, o trolis jau visai beprisivejąs juos. 

— Mesk rykštes atgal per petį, tik toliau nuo manęs! — lie- 
pė arklys. 

Vaikinas taip ir padarė. Tą pačią akimirką prieš trolį iš- 
augo tankus erškėčių miškas. 

Vaikinas nujojo toliau, o troliui teko grįžti namo kirvio, 
kad galėtų prasikirsti kelią erškėčių miške. 

Tačiau netrukus arklys vėl prašo: 

— Pasižiūrėk atgal, ar nepamatysi ko nors. 

— Ogi ten visas pulkas, — atsakė vaikinas. 

— Tai trolis su savo pagalbininkais. Jų daug. Mesk dabar 
akmenį, tik toliau nuo manęs! 

Vaikinas taip ir padarė, ir kaipmat jiems už nugaros išau- 
go didžiulis akmeninis kalnas. Piktajam troliui teko grįžti ko- 
kio nors įnagio, kad galėtų prasikirsti kelią per kalną. Tuo 
metu vaikinas nujojo toli. 

Netrukus arklys vėl liepė jam atsigręžti. Kai vaikinas pa- 
žvelgė atgal, jis išvydo visą kariuomenę. Ginklai žybčiojo lyg 
kokia pašvaistė. 

— Taip, — atsakė arklys,— čia trolis, dabar jis susivadino 
visus savo pagalbininkus. Kliūstelk vandenį iš ąsočio atgal. 
tik neužliek ant manęs! 

Vaikinas taip ir padarė, bet kad ir kaip jis stengėsi, vienas 
lašas vis dėlto kliuvo arkliui ant nugaros. Vanduo virto jūra, 
o lašas ant arklio nugaros taip išsklido, kad jie pajuto besą 
vandeny, ir jiems teko plaukti į sausumą. Piktasis trolis ir jo 
pagalbininkai ėmė gerti vandenį, norėdami išdžiovinti jūrą, 
gėrė gėrė, kol sprogo. 

— Dabar mes su jais atsiteisėme,— tarė arklys. 

Ilgai jie jojo, kol prijojo žalią laukymę miške. 

— Nusiimk ginklą,— tarė arklys, — nubalnok mane ir paleisk 
pasiganyti. Kamanas ir ginklą sudėk į anos liepos drevę. Pasi- 
daryk iš samanų peruką ir eik į karaliaus pilį, ji visai arti. Ten 
pasiprašyk priimamas į tarnus. O kai tau prireiks manęs, ateik 
čionai, timptelėk už apynasrio, ir aš atbėgsiu pas tave. 

Vaikinas taip ir padarė, kaip liepė arklys. Jis užsidėjo peru- 
ką iš samanų ir taip pasikeitė, kad pažinti nebegalėjai, tapo 
toks paliegęs ir išblyškęs, kad į jį buvo gaila žiūrėti. Atėjęs 
į pilį, pirmiausia paprašė, kad jam leistų nešioti vandenį ir 
malkas į virtuvę. 

— Kam tu užsidėjai tą bjaurų peruką? — paklausė virė- 
ja.— Nusiimk jį, man koktu žiūrėti į tokią baidyklę. 

— Negaliu, — atsakė vaikinas, — mano galva nešvari. 

— Tu manai, kad aš priimsiu į virtuvę tokį nevalą? — tarė 
virėja.— Eik pas arklininką, tau labiau dera tarnauti arklidėj. 

Kai arklininkas liepė vaikinui nusiimti peruką, jis gavo to- 
kį pat atsakymą ir nepriėmė jo į arklidę. 

— Eik geriau pas žemkasį,— tarė arklininkas,— tau labiau 
tinka žemę rausti. 

Žemkasys leido jam pasilikti. Bet kiti darbininkai nenorė- 
jo su juo miegoti vienoje pastogėje. Vaikinui teko vienam 
gulėti po laiptais pavėsinėje, stovinčioje ant stulpų. Po tais 
laiptais jis pakreikė samanų ir susitaisė guolį nakčiai. 

Vieną sykį, besidarbuojant karaliaus pilyje, o tat buvo pa- 
ryčiu, per pačią aušrą, jaunuolis nusiėmė peruką ir prausėsi. 
Jis buvo toks gražus, jog akių negalėjai atitraukti. 

Princesė pamatė gražuolį žemkasį pro savo langą. Niekad 
anksčiau ji nebuvo sutikusi tokio puikaus jaunikaičio. Prince- 
sė vyriausiojo žemkasio paklausė, kodėl vaikinas miega po 
laiptais. 

— Nė vienas mano darbininkas nenori gulėti šalia jo,— at- 
sakė vyriausiasis žemkasys. 

— Tegu jis šį vakarą ateina prie mano kambario ir atsigula 
palei duris, tuomet tavo žemkasiai nesibjaurės miegoti su juo 
po vienu stogu,— tarė princesė. 

Vyriausiasis žemkasys pasakė tat vaikinui. 

— Tu manai, kad aš ten eisiu? — tarė vaikinas.— Jie sakys, 
jog tarp manęs ir princesės kažkas yra. 

— Jau tau nėra ko bijoti, — tarė vyriausiasis žemkasysš,— 
atsirado mat gražuolis! 

— Ką padarysi, jeigu šitaip, tai eisiu — sako vaikinas. 

Lipdamas pas princesę, jis taip trypčiojo kojomis, kad jam 
buvo liepta eiti tyliau, girdi, karalių prikelsiąs. Priėjęs prie 
princesės durų, jis kaipmat atsigulė ir ėmė knarkti. 

— Prisėlink prie jo ir nuimk peruką,— liepė princesė savo 
tarnaitei. 

Tarnaitė prisėlino prie vaikino ir jau buvo beimanti už pe- 
ruko, bet jis pastvėrė jį abiem rankom, ir taip stipriai, kad 
ji nieko negalėjo padaryti. Vaikinas vėl ėmė knarkti. Princesė 
davė ženklą, ir tarnaitė nuėmė peruką. Jaunikaitis buvo dailus, 
baltas, rausvaskruostis,— tokį jį princesė matė tada per aušrą. 
Ir nuo to meto vaikinas visada miegojo princesės kambary. 

Bet. netrukus karalius sužinojo, kur miega tas vaikinas. Jis 
taip įtūžo, kad vos neužmušė jo. Paskui karalius vaikiną užda- 
rė bokšte, o savo tikrą dukrelę užrakino kambary ir neleido 
jai iš ten išeiti nei dieną, nei naktį. Ji verkė ir prašė pasi- 
gailėti jos ir vaikino, bet karalius tik dar labiau širdo. Netru- 
kus kilo karas, ir karalius susiruošė žygiuoti prieš kitą karalių, 
kuris norėjo atimti iš jo karalystę. Kai vaikinas tat sužinojo, 
jis prikalbėjo sargybinį nueiti pas karalių ir paprašyti jį 
ginklo, kad ir jis galėtų žygiuoti į karą. Visi ėmė juoktis, iš- 
girdę iš sargybinio tokį vaikino norą, ir siūlė karaliui duoti 
jam kokią dvėseną. Tai bus juoko, kai vargšelis išjos kariauti. 
Vaikinas gavo seną ginklą ir perkaršusį kuiną, šlubčiojantį ant 
trijų kojų, — ketvirtąją jis vilko. 

Karaliaus kariuomenė išžygiavo pasitikti priešo. Bet vos tik 
jie paliko pilį, jaunuolis su savo kuinu įklimpo pelkėj. Jis ėmė 
keiktis ir raginti kuiną: 

— Nu-o-o, greičiau! Nagi, greičiau! 

Kareiviai pasityčiojo iš vaikino ir nujojo toliau. Kai tik jie 
pranyko iš akių, vaikinas nubėgo prie liepos, apsiginklavo ir 
pašaukė savo arklį. Arklys kaipmat atlėkė ir sako: 

— Stenkis iš paskutiniųjų, dėl manęs bėdos neturėsi! 

Kai jaunuolis atsirado kovos lauke, mūšis ėjo visu smarku- 
mu, ir karaliui jau buvo pradėję darytis riesta. Bet jaunuolis 
paspaudė priešus, ir jie atsitraukė. Karalius ir jo kareiviai su- 
glumę suko galvas, kas per vienas buvo jų išgelbėtojas. Nie- 
kas iš karaliaus žmonių neišdrįso prie nepažįstamojo prieiti 
taip arti, kad galėtų su juo pasikalbėti, o kai mūšis bai- 
gėsi, nepažįstamasis dingo. Grįždami namo, karaliaus kareiviai 
vėl pamatė vaikiną. Jis tebebuvo pelkėje ir ragino savo trikojį 
kuiną. Kareiviai juokėsi: 

— Žiūrėkite, šitas dar tebesimurdo pelkėje! 

Kitą dieną, kai jie vėl traukė į žygį, vaikinas tebebuvo toj 
pačioj vietoj. Karaliaus žmonės ėmė tyčiotis iš jo. Bet vos tik 
jie nujojo, jis puolė prie savo liepos, ir viskas buvo lygiai taip 
kaip vakar. Visi stebėjosi suglumę, kas per vienas tasai nepa- 
žįstamasis, kuris padeda jiems, bet niekas nepriėjo prie jo taip 
arti, kad galėtų pasilalbėti. Ir, žinoma, niekam nė i galva ne- 
dingtelėjo, kad čia tas pats vaikinas. 

Grįždami vakare namo, kareiviai vėl pamatė vaikiną — jis 
tebebuvo pelkėje. Ir vėl šaipėsi iš jo. Vienas kareivis paleido 
į jį strėlę ir sužeidė jam koją. Vaikinas suriko iš skausmo, bet 
taip, kad negera buvo klausytis. Karaliui jo pagailo, ir jis 
numetė savo nosinaitę, kad vaikinas apsirištų koją. 

Trečiąją dieną, kai karaliaus kariuomenė vėl traukė į kovą, 
vaikinas tebesikapstė pelkėje. 

— Nu-o-o0, greičiau! Nu-o-0, greičiau! — ragino jis savo 
kuiną. 

— Jis čia murdysis, kol iš bado galą gaus, — sakė karaliaus 
kareiviai, jodami pro šalį. Jie taip kvatojosi, kad vos nevirto 
iš balnų. 

Kai tik jie dingo iš akių, vaikinas nubėgo prie savo liepos 
ir atsidūrė mūšio lauke. Tą dieną jis nukovė priešo karalių, 
ir karas baigėsi. 

Po mūšio karalius pamatė savo nosinaitę ant nepažįstamojo 
kario kojos ir tučtuojau suprato, kas jis per vienas. Jaunuolis 
buvo pakviestas į karaliaus pilį. Princesė, išvydusi jį pro savo 
langą, taip apsidžiaugė, kad nė apsakyti neįmanoma. 

— O, šit ir mano mielasis! — sušuko ji. 

Jaunuolis išsitraukė ragą su gydomuoju tepalu. Iš pradžių 
jis pasitepė sau koją, o paskui ištepė žaizdas kitiems karei- 
viams, ir vienu akimirksniu visi išgijo. 

Jaunuolis gavo princesę už pačią. Kai jis vestuvių dieną 
nuėjo pas savo arklį, šis stovėjo galvą nunėręs ir nieko ne- 
ėdė. Jaunasis karalius — dabar vaikinas buvo tapęs karalium 
ir valdė karalystę — paklausė arklio, kodėl jis toks nuliūdęs. 
Arklys atsakė: 

— Aš tau padariau viską, ir daugiau man nebėra ko gyven- 
ti. Imk kardą ir nukirsk man galvą! 

— Ne, šito daryti aš nenoriu, — tarė jaunasis karalius — tu 
gausi visko, ko tik panorėsi, ir galėsi gyventi kaip tinkamas. 

— Jeigu neįvykdysi mano prašymo, aš tave užmušiu! — ta- 
rė arklys. 

Karaliui teko vykdyti arklio valią. Bet, pakėlęs kardą nu- 
kirsti arkliui galvą, jis negalėjo žiūrėti, kaip jo rankos tat 
darys, ir nusigręžė. Tačiau nespėjo jis nuleisti rankos su pa- 
keltu kardu, ir arklio vietoje atsirado gražuolis princas. 

— Iš kur tu čia? — paklausė karalius. 

— Arklys — tai aš, — atsakė princas.— Anksčiau aš pats bu- 
vau karalius ir valdžiau tą šalį, su kuria tu vakar kariavai 
ir kurios valdovą nukovei. Jis buvo mane užbūręs ir pardavęs 
piktam troliui. Dabar jo nebėra, ir aš vėl atgausiu savo kara- 
lystę. Mes dabar kaimynai, bet mes niekad nekariausim. 

Jie gyveno sutardami, visą gyvenimą buvo draugai ir tarpais 
atvažiuodavo viens pas kitą į svečius. 


PODUKRA IR TIKROJI DUKTĖ 


Gyveno kitą kartą vyras ir žmona. Vedė jie jau pagyvenę, 
ir kiekvienas turėjo po dukterį. Žmonos duktė buvo kvaila, 
tinginė ir nieko dirbti nenorėjo, o vyro duktė buvo sumani 
ir darbšti. Nors ji ir stengėsi iš paskutiniųjų, pamotė vis būda- 
vo nepatenkinta ir su savo dukterimi -tik galvojo, kaip čia 
atsikračius podukra. Kartą susodino pamotė abi dukras verpti 
prie šulinio. Tikrajai dukrai įdavė grynų linų, o podukrai pa- 
kulų. . 

— Nors tu sumani ir vikri,— tarė tikroji duktė, — bet aš 
vis tiek nebijau su tavim varžytis. 

Ir jos susitarė, kad toji, kuriai pirma nutrūks siūlas, lips 
į šulinį. Aišku, podukrai siūlas nutrūko pirmiau, ir jai teko 
lipti į šulinį. Nukrito ji į patį dugną ir nė kiek neužsigavo. 
Apsidairė aplink ir pamatė gražiai žaliuojančią pievą. Ėjo ėjo 
pieva ir priėjo gyvatvorę. 

— Lipk per mane kuo atsargiau,— tarė gyvatvorė,— ateis 
metas, ir aš tau pagelbėsiu. 

Mergaitė lengvai pasišokėjo tarsi plunksnelė ir atsidūrė už. 
gyvatvorės, beveik neužkliudžiusi jos. Paėjo ji dar kiek ir pa- 
mate karvę. Prie jos ragų buvo pririštas kibiras, o tešmuc 
tiesiog pūpsojo nuo pieno. 

— Ak, būk gera, pamelžk mane,— tarė karvė, — mano teš- 
muo taip pritvinkęs! Atsigerk pieno, o kas liks, išpilk man ant 
kanopų. Ateis metas, ir aš tau pagelbėsiu. 

Podukra padarė, ko prašė karvė. Vos tik ji paėmė už spe- 
nių, pienas čiurkšlėmis pasipylė į kibirą. Atsigėrė pieno iki 
valiai, kas liko, išliejo ant kanopų, o kibirą vėl pririšo prie 
ragų. 

Vėl eina ji pieva, eina ir susitinka aviną. Jo vilna tokia 
tanki ir ilga, kad velkasi žeme, ir jis negali vaikščioti, o ant 
dešiniojo rago kabo žirklės. 

— Ak, nukirpk mane,— sako avinas, — aš nebegaliu vaikš- 
čioti su tokia ilga vilna. Man taip karšta, aš kaipmat uždusiu. 
Pasiimk vilnos, kiek tau reikia, o kas liks, apvyniok man ap- 
link kaklą. Ateis metas, ir aš tau pagelbėsiu. 

Ką darys, ji tučtuojau sutiko. Avinas atsigulė jai ant kelių 
ir gulėjo ramiai ramiai, ir ji taip gerai jį nukirpo, kad nė karto 
neįbrėžė. Paskui pasiėmė vilnos, kiek reikėjo, o kas liko, ap- 
vyniojo avinui aplink kaklą. 

Paėjo ji dar kiek ir pamatė obelį, taip aplipusią obuoliais, 
kad nulinkusios šakos net žemę siekė, o prie liemens stovėjo 
lazdelė. 

— Ak, būk gera,— tarė obelis, — nuskink nuo manęs obuo- 
lius! Tada aš galėsiu šakas atitiesti, mat, stovėdama susikūpri- 
nusi, labai pavargau. Tik purtyk atsargiai ir nedaužyk manęs 
be reikalo, paskui valgyk obuolių, kiek norėsi, o kas liks, su- 
dėk man prie šaknų. Ateis metas, ir aš tau pagelbėsiu. 

Ką darys, ji nuskynė obuolius, kuriuos pasiekė, paskui pa- 
ėmė lazdą ir atsargiai purtė medį, kol visi obuoliai nubyrėjo. 
Pavalgė jų iki soties, o kas liko, sudėjo aplink šaknis. 

Vėl ėjo ji ilgai ilgai ir priėjo didelį namą, o jame gyveno 
trolė su savo dukra. Įėjo podukra į namą ir paklausė, ar neat- 
sirastų jai darbo. „Ak, nieko mums nereikia,— atsakė trolė— 
kiek jau mes tarnų praleidome, visi niekam netikę.“ Bet poduk- 
ra taip prašė, taip maldavo, kad trolė jos pasigailėjo ir priėmė 
už tarnaitę. Ir va trolė padavė jai rėtį ir liepė pasemti su juo 
vandens. ,„Neišmanau, kaip su rėčiu galima pasemti van- 
dens"“,— pagalvojo ji, bet vis dėlto paklausė, o kai priėjo prie 
šulinio, paukšteliai jai užgiedojo: 

Moliu užkrėsk, 
Šiaudelių patiesk! 
Moliu užkrėsk, 
Šiaudelių patiesk! 


Ką veiks, ji taip ir padarė ir lyg niekur nieko atnešė su rė- 
čiu vandens. Pamatė trolė ir sako: „Savo galva šito negalėjai 
padaryti.“ Ir pasiuntė ji podukrą į tvartą — mėšlo mėžti ir kar- 
vių melžti. Nuėjo podukra į tvartą, o ten šitiek mėšlo priminta, 
kad nė iš vietos jo negalima pajudinti. Atsistojo ant slenksčio 
ir nežino, ką daryti. Bet paukšteliai jai užgiedojo, kad ji išmes- 
tų tik trupučiuką mėšlo, tada ir visas išnyks. 

Paklausė ji paukštelių, ir tą pačią valandėlę tvartas paliko 
toks švarus, tarsi jį kas būtų mėžęs ir grandęs kiaurą dieną. 
Ėmėsi ji karves melžti — prie jų nė artyn neprieisi: spardosi; 
badosi, ir vėl mergaitą nesumano, ką daryti. Ir paukšteliai vėl 
užgiedojo: 

Čiurkšlėlę menką 
Paukšteliams išliek, 
Čiurkšlelę menką 
Paukšteliams Išiiek. 

Taip ji ir padarė: šliūkštelėjo paukšteliams čiurkšlę pieno, 
ir po to karvės nebesispardė, nebesibadė, 0 ramių ramiausiai 
stovėjo. 

Pamatė trolė pieną ir sako: „Savo galva šito negalėjai pa- 
daryti! O dabar imk va šitas juodas vilnas ir išskalbk taip, 
kad jos būtų baltos.“ 

Mergaitė nebežino, ką daryti. Dar niekad ji negirdėjo, kad 
juodas vilnas būtų kas baltai išskalbęs. Bet nė žodžio nepasa- 
kė; pasiėmė vilnas ir nuėjo prie upelio. Ir paukšteliai jai už- 
giedojo, kad ji sudėtų vilnas į didelę statinę, kuri stovėjo 
prie upelio, ir ten jos išsiskalbs baltai. 

— Gana,— tarė trolė, pamačiusi baltas vilnas.— Matau, kad 
iš tavęs nėra jokios naudos. Ką tik liepi, viską padarai, aš iš 
piktumo galą gauti galiu. Geriau tu nešdinkis iš čia, kol dar 
sveika esi. 

Padėjo trolė prieš mergaitę tris skryneles — vieną raudoną, 
vieną žalią ir vieną žydrą — ir tarė: 

— Išsirink, kurią nori: tai užmokestis už tarnavimą. 
Žiūri mergaitė į skryneles ir nežino, kurią išsirinkti, tik 
kad užgiedos paukšteliai: 
Nesiskirk žalios, 
Nesiskirk ir raudonos, 
Išsiskirki žydrąją, 
Gausi pačią brangiąją! 


Paklausė ji paukščiukų ir paėmė žydrąją skrynelę. 

— Niekis, palūkėk,— sako trolė,— atsirugs tau viskas. 

Susiruošė ji iškeliauti, o trolė kad svies jai iš paskos įkai- 
tusį žarsteklį, vos spėjo mergaitė išsmukti už durų, mat paukš- 
teliai ją buvo pamokę šitaip daryti. Ir podukra ėmė greitai 
greitai bėgti. Nubėgo ji iki obels ir išgirdo tarsi žemę dre- 
bant — tai trolė su savo dukra ją vijosi. Išsigando mergaitė 
ir nebesumano, ko griebtis, ką daryti. 

— Eikš prie manęs, aš tau pagelbėsiu,— tarė obelis.— Slėp- 
kis po mano šakomis, tik kuo geriau, mat, jeigu tave jos pa- 
gaus, atims skrynelę, o tave nugalabys. 

Taip ji ir padarė, ir vos tik pasislėpė, prie obels pribėgo 
trolė su dukra. 

— Ar nematei mergaitės, kuri nuėjo tuo keliu? — paklausė 
trolė. 

— Kaipgi, mačiau,— atsakė obelis — kažkokia mergina nu- 
bėgo pro čia. Tik ji jau toli, nebepasivysit jos. 

Trolė apsisuko ir grįžo, iš kur atėjusi. 

O podukra vėl ėmė greitai greitai bėgti. Pribėgo ji prie 
avino ir vėl išgirdo dundesį, tarsi žemė būtų drebėjusi. Sustojo 
ir nebesumano, ko griebtis, ką daryti. Labai išsigando, mat su- 
prato, kad trolė ją vėl vejasi. 

— Eikš pas mane, aš tau pagelbėsiu,— sako avinas.— Slėp- 
kis po mano vilnomis, ir jos tavęs neras, kitaip jos atims iš 
tavęs skrynelę ir nugalabys tave. 

Vos tik ji pasislėpė, pribėgo trolė su dukra. 

— Ar nematei mergaitės, kuri nuėjo tuo keliu? — klausia 
trolė. 

— Kaipgi, mačiau,— atsako avinas, — nubėgo pro čia kaž- 
kokia mergina. Tik ji dabar jau toli, nebepasivysit. 

Ką darys trolė, apsisuko ir grįžo, iš kur atėjusi. 

Pribėgo mergaitė prie karvės ir vėl išgirdo dundesį, tarsi 
žemė būtų drebėjusi. 

— Eikš pas mane,— tarė karvė, — ir aš tau padėsiu. Slėp- 
kis už mano tešmens, kitaip trolė atims skrynelę, o tave nuga- 
labys. 

Ir iš tiesų netrukus atbėgo trolė. 

— Ar nematei mergaitės, kuri nuėjo tuo keliu? — paklausė 
ji karvės. 

— Kaipgi, mačiau, — atsakė karvė, — kažkokia mergina pro 
čia nuėjo. Tik ji dabar jau toli, nebepavysit. 

Mergaitė bėgo dar ilgai ilgai, pribėgo prie gyvatvorės ir vėl 
išgirdo dundesį, tarsi žemė būtų drebėjusi. Išsigando podukra 
ir nebesumano, ko jai griebtis, ką daryti, — ji suprato, kad trolė 
vėl ją vejasi. 

— Eikš pas mane,— sako gyvatvorė,— ir aš tau pagelbėsiu. 
Slėpkis tarp mano šakų, tik kuo geriau, kitaip trolė atims 
skrynelę ir tave nugalabys. 

Vos tik mergaitė pasislėpė, atidūmė trolė su dukra. 

— Ar nematei mergaitės, kuri nuėjo tuo keliu? — klausia 
trolė gyvatvorės. 

— Ne, jokios mergaitės aš nemačiau, — atsakė gyvatvorė ir 
taip supyko, kad jos šakos ėmė traškėti, 0 ji pati pasidarė 
tokia aukšta, jog per ją nieku gyvu nebegalėjai perlipti, ir tro- 
lei nebeliko kas darą, tik grįžti, iš kur atėjus. 

Parėjo podukra namo, o pamotė su dukra dar labiau ėmė 
ant jos širsti: jos nesitvėrė apmaudu, kad ji tapo dar gražesnė 
negu anksčiau. Neleido jai būti troboje, išvarė į tvartą ir lie- 
pė ten gyventi. O ji ten išsišlavė, išsišvarino, atidarė savo 
skrynelę, norėdama pasižiūrėti, kuo jai trolė sumokėjo už tar- 
navimą. Vos tik atidarė skrynelę, iš ten birte pabiro auksas, 
sidabras ir visokie brangūs, gražūs daiktai, ir tą pačią valan- 
dėlę tvartas virto rūmais, turtingesniais ir puošnesniais už pui- 
kiausią karaliaus pilį. Išvydusios tat, pamotė su dukterimi iš 
pavydo ir apmaudo vos iš proto neišsikraustė. Na ir prikibo 
jos prie podukros: papasakok, girdi, kaip tokius turtus gavai. 

— Kad nėr čia ko pasakoti. Viską gavau už tarnavimą. O 
kitos tokios šeimininkės, kokią aš turėjau, pasaulyje nerasi. 

Na, pamotės duktė kaipmat susiruošė į kelionę — labai jau 
norėjo tokią skrynelę užsidirbti. 

Vėl susėdo jos verpti prie šulinio; dabar podukrai teko 
gryni linai, o dukrai vienos pakulos, ir jos susitarė, jog kuriai 
pirmiau nutrūks siūlas, toji lips į šulinį. Aiškus daiktas, siūlas 
greičiau nutrūko dukrai, ir jai teko lipti į šulinį. 

Ir jai viskas buvo lygiai taip pat kaip podukrai: ji nukrito 
į patį dugną, bet nė kiek neužsigavo, o aplink išvydo žalią, 
šviesią pievą. Paėjo jinai kiek ta pieva ir priėjo gyvatvorę. 

— Lipk per mane kuo atsargiau,— tarė gyvatvorė,— ateis 
metas, ir aš tau pagelbėsiu. 

— To betrūko! Didelio daikto man tavo šakos, — atsakė duk- 
tė ir taip užmynė gyvatvorę, kad ši net sutreškėjo iš skausmo. 

Netrukus ji pamatė karvę su pritvinkusiu tešmeniu. 

— Būk gera, pamelžk mane,— tarė karvė, — ateis metas, ir 
aš tau pagelbėsiu; atsigerk pieno iki soties, o kas liks, išpilk 
man ant kanopų. 

Ką darys, paklausė ji karvės; pamelžė, pripampo pieno tiek, 
kad daugiau nė lašelio nebevaliojo nuryti, tik ant kanopų ne- 
užpylė, o kibirą numetė į šalį. 

Paėjo ji dar galiuką ir pamatė aviną, kuris negalėjo paeiti, 
įsipainiojęs savo vilnose. 

— Ak, nukirpk mane,— tarė jai avinas, — ateis metas, ir aš 
tau pagelbėsiu. Pasiimk vilnos, kiek tau reikia, o kas liks, ap- 
vyniok man aplink kaklą. 

Ką darys, paklausė ji avino, tik kirpdama jam labai kailį 
subadė, o vilnas pasiėmė visas. 

Paėjo ji dar ir netrukus pamatė obelį, taip aplipusią obuo- 
liais, kad ji net sulinkusi buvo. 

— Būk tokia gera, nuskink nuo manęs obuolius, tada galėsiu 
bent šakas ištiesti, mat, stovėdama susikūprinusi, labai nuvar- 
gau,— tarė jai obelis.— Tik būk atsargi, nedaužyk manęs. Pa- 
valgyk obuolių iki soties, o kas liks, sudėk man ant šaknų. 
Ateis metas, ir aš tau pagelbėsiu. 

Nudraskė ji visus obuolius, kuriuos tik pasiekė, o likusius 
įniko daužyti lazda, net šakas aplaužė; paskui pririjo obuolių, 
kiek valiojo, o kas liko, išsvaidė po medžiu. 

Paėjo ji dar kiek ir priėjo namą, kur gyveno trolė, ir pasi- 
prašė priimama tarnauti. 

— Man nereikia jokių tarnaičių, — atsakė trolė,— jos visos 

niekam nevertos arba jau tokios smarkios, kad paskutinį kąsnį 
iš manęs plėšia. 

Bet pamotės duktė tiek jos prašė ir meldė, kad trolė ėmė 
ir sutiko. 

Pirmiausia trolė padavė jai rėtį ir liepė su juo atnešti van- 
dens. Nuėjo ji prie šulinio ir prisėmė rėtį vandens; bet vos 
tik prisisėmė, vanduo kaipmat ištekėjo. Tik staiga paukšteliai 
kad ims jai giedoti: 


Moliu užkrėsk, 
Šiaudelių patiesk! 
Moliu užkrėsk, 
Šiaudelių patiesk! 


Kur čia ji klausys, ką gieda kažkokie paukšteliai, stvėrė 
molio ir sviedė į juos. Paukšteliai kuo greičiau nuskrido, o ji 
parėjo namo su. tuščiu rėčiu ir gavo nuo trolės į kailį. 

Paskui trolė liepė išmėžti jai tvartą ir pamelžti karves. 

„Na, čia nesunkus darbas“,— pagalvojo pamotės duktė ir 
tučtuojau nuėjo į tvartą. O čia buvo toks suskretęs liūnas, kad 
iš vietos jo pajudinti negalėjo. O paukšteliai ir jai giedojo, 
kad ji paimtų truputėlį mėšlo ir atsargiai jį išmestų. 

Nepaklausė ji paukštelių, griebė mėšlo gniūžtę ir sviedė 
į juos. 

Ėmė ji karves melžti, o šios kad spardosi, kad badosi, vos 
ji kiek primelžia — tučtuojau apverčia kibirą. 

Paukšteliai ir užgiedojo: 


Čiurkšlelę menką 
Paukšteliams išliek! 
Čiurkšlelę menką 
Paukšteliams išliek! 


Nepaklausė ji paukštelių, tik karves stumdė ir mušė, o ant 
paukštelių kliūstelėjo tą pieną, kurį įstengė primelžti. Sugrįžo 
ji namo, o šeimininkė kad ims ją kulti ir plūsti. O paskui trolė 
liepė pamotės dukrai juodas vilnas išskalbti taip, kad jos bū- 
tų baltos, bet ir tas jos darbas nuėjo niekais. 

Įgriso ji trolei. Tada ji pastatė prieš mergaitę tris skryne- 
les — vieną raudoną, vieną žalią ir vieną žydrą — ir sako: 

— Daugiau tu man nereikalinga, esi niekam netikusi. Bet 
jeigu jau tarnavai — išsirink bet kurią skrynelę už darbą. 
Ir paukšteliai užgiedojo: 


Nesiskirk žalios, 
Nesiskirk ir raudonos, 
Išsiskirki žydrąją, 
Pačią brangiąją. 


Kur ji klausys, ką gieda kažkokie paukšteliai, paėmė rau- 
doną skrynelę, mat ji labiausiai žibėjo, ir išėjo namo. Ėjo sau 
ramiai, niekas jai nieko nedarė, niekas jos nesivijo. 

Sugrįžo ji namo, ir jos motina labai apsidžiaugė. Jos nuėjo 
į didįjį kambarį ir pastatė ten skrynelę — manė, kad ji iki pat 
viršaus pripilta aukso ir sidabro. Atidarė — o ji pilna varlių 
ir rupūžių. Pamotės duktė išsižiojo — ir iš burnos taip pat ėmė 
kristi varlės, rupūžės, visokios bjaurybės ir siaubūnai, net sto- 
vėti šalia jos buvo šlykštu. 

Va kokį užmokestį gavo pamotės duktė už savo darbą. 


GAIDYS IR VIŠTA LAZDYNUOSE 


Išėjo sykį gaidys su višta į mišką riešutauti. Tik vištelė ėmė 
ir užspringo riešuto kevalu — guli ir sparneliais plasnoja. Gai- 
dys nulėkė vištai vandens. Pribėgo prie upelio ir sako: 

— Upeli, upeli, duok man vandenėlio, aš nunešiu savo viš- 
telei, mat ji guli lazdynuose ir mirtimi vaduojasi. 

Upelis atsako: 

— Gerai, aš tau duosiu vandens, tik už tai man duok žalių 
lapų. | 

Nulėkė gaidys prie žalios liepos. 

— Liepa, liepa, duok man žalių lapų, aš atiduosiu juos upe- 
liui, jis už tai man duos vandens, jį nunešiu savo vištelei, mat 
ji guli lazdynuose ir mirtimi vaduojasi. 

— Gerai, aš duosiu žalių lapų, tik už tai man duok laumės 
juostą, — atsakė liepa. 

Nulėkė gaidys pas laume. 

— Laume, laume, duok man savo juostą, ją atiduosiu lie- 
pai, liepa duos man lapų, lapus atiduosiu upeliui, už tai jis man 

duos vandens, jį nunešiu savo vištelei, mat ji guli lazdynuose 
ir mirtimi vaduojasi. 

— Gerai, aš tau duosiu juostą, tik už tai man duok kurpai- 
tes, — atsakė laumė. 

Nulėkė gaidys pas kurpių. 

— Kurpiau, kurpiau, duok man kurpaites, jas atiduosiu lau- 
mei, ji man duos juostą, juostą atiduosiu liepai, liepa duos 
man lapų, lapus atiduosiu upeliui, už tai jis man duos vandens, 
jį nunešiu savo vištelei, mat ji guli lazdynuose ir mirtimi va- 
duojasi. 

— (Gerai, aš tau duosiu kurpaites, tik už tai man duok še- 
petį — atsakė kurpius. 

Nulėkė gaidys pas pameistrį. 

— Pameistri, pameistri, duok man šepetį, jį atiduosiu kur- 
piui, kurpius duos man kurpaites, kurpaites atiduosiu laumei, 
laumė duos man juostą, juostą atiduosiu liepai, liepa duos man 
lapų, lapus atiduosiu upeliui, už tai jis man duos vandens, jį nu- 
nešiu savo vištelei, mat ji guli lazdynuose ir mirtimi vaduo- 
jasi. 

— Gerai, aš tau duosiu šepetį, tik už tai man duok duo- 
nos, — atsakė pameistrys. 

Nulėkė gaidys pas kepėją. 

— Kepėjau, kepėjau, duok man duonos, duoną atiduosiu 
pameistriui, pameistrys man duos šepetį, šepetį atiduosiu kur- 
piui, kurpius duos man kurpaites, kurpaites atiduosiu laumei, 
laumė duos man juostą, juostą atiduosiu liepai, liepa duos man 
lapų, lapus atiduosiu upeliui, už tai jis man duos vandens, jį 
nunešiu savo vištelei, mat ji guli lazdynuose ir mirtimi va- 
duojasi. 

— Gerai, aš tau duosiu duonos, tik man už tai duok grū- 
dų,— atsakė kepėjas. 

Nulėkė gaidys pas malūnininką. 

— Malūnininke, malūnininke, duok man grūdų, grūdus ati- 
duosiu kepėjui, kepėjas duos man duonos, duoną atiduosiu pa- 
meistriui, pameistrys duos man šepetį, šepetį atiduosiu kurpiui, 
kurpius duos man kurpaites, kurpaites atiduosiu laumei, laumė 
duos man juostą, juostą atiduosiu liepai, liepa duos man lapų, 
lapus atiduosiu upeliui, už tai jis Man duos vandens, jį nune- 
šiu savo vištelei, mat ji guli lazdynuose ir mirtimi vaduojasi. 

— (Gerai, aš tau duosiu grūdų, tik už tai man duok mal- 
kų. — atsakė malūnininkas. 

Nulėkė gaidys pas medkirtį. 

— Medkirty, medkirty, duok man malkų, malkas atiduosiu 
malūnininkui, malūnininkas duos man grūdų, grūdus atiduosiu 
kepėjui, kepėjas duos man duonos, duoną atiduosiu pameistriui, 
pameistrys duos man šepetį, šepetį atiduosiu kurpiui, kurpius 
duos man kurpaites, kurpaites atiduosiu laumei, laumė duos 
man juostą, juostą atiduosiu liepai, liepa duos man lapų, lapus 
atiduosiu upeliui, upelis duos man vandens, jį nunešiu savo 
vištelei, mat ji guli lazdynuose ir mirtimi vaduojasi. 

— Gerai, aš tau duosiu malkų, tik už tai man duok kirvį, — 
atsakė medkirtys. 

Nulėkė gaidys pas kalvį. 

— Kalvi, kalvi, duok man kirvį, kirvį atiduosiu medkirčiui, 
medkirtys duos man malkų, malkas atiduosiu malūnininkui, ma- 
lūnininkas duos man grūdų, grūdus atiduosiu kepėjui, kepėjas 
duos man duonos, duoną atiduosiu pameistriui, pameistrys duos 
man šepetį, šepetį atiduosiu kurpiui, kurpius duos man kurpai- 
tes, kurpaites atiduosiu laumei, laumė duos man juostą, juostą 
atiduosiu liepai, liepa duos man lapų, lapus atiduosiu upeliui, 
upelis už tai man duos vandens, jį nunešiu savo vištelei, mat 
ji guli lazdynuose ir mirtimi vaduojasi. 

— Gerai, aš tau duosiu kirvį, tik už tai man duok anglių, — 
atsakė kalvis. 

Nulėkė gaidys pas anglininką. 

— Anglininke, anglininke, duok man anglių, anglis atiduo- 
siu kalviui, kalvis duos man kirvį, kirvį atiduosiu medkirčiui, 
medkirtys duos man malkų, malkas atiduosiu malūnininkui, 
malūnininkas duos man duonos, duoną atiduosiu pameistriui, 
pameistrys duos man šepetį, šepetį atiduosiu kurpiui, kurpius 
duos man kurpaites, kurpaites atiduosiu laumei, laumė duos 
man juostą, juostą atiduosiu liepai, liepa duos man lapų, lapus 
atiduosiu upeliui, upelis už tai man duos vandens, jį nunešiu 
savo vištelei, mat ji guli lazdynuose ir mirtimi vaduojasi. 

Pagailo anglininkui gaidžio, ir jis davė jam anglių. Ir kalvis 
gavo anglių, o medkirtys — kirvį, o malūnininkas — malkų, o 
kepėjas — grūdų, o pameistrys — duonos, o kurpius — šepetį, o 

laumė — kurpaites, o liepa — juostą, 0 upelis — žalių lapų, o 
gaidys — vandens. Nunešė jis tą vandenį vištelei į lazdynus, ir 
vištelė pasveiko, liko gyva. 


LOKYS IR LAPĖ 


1. KODĖL LOKIO TRUMPA UODEGA 


Susitiko kaitą lokys lapę, 0 šioji nešasi Žuvų virtinę. 

— Iš kur gavai tiek žuvų? — klausia lokys. 

— Ogi prisigaudžiau,— atsako lapė. 

Lokys irgi panoro žuvų, tad ir klausia lapės, kaip išmokti 
Žuvauti. 

— Paprastas daiktas, — sako lapė.— Čia ir mokytis nėra ko. 
Nueik ant ledo, išsikirsk eketę ir įkišk ten uodegą; tik palaikyk 
kuo ilgiau. O jeigu ims skaudėti, tegu sau, vadinasi, žuvis 
kimba. Kuo ilgiau laikysi įkišęs, tuo daugiau žuvies ištrauksi. 
Tik trauk paskui kuo smarkiau! 

Lokys viską darė, kaip lapė jam buvo sakiusi, ir laikė uo- 
degą eketėje taip ilgai, kol ji visai prišalo. Ėmė tada jis traukti, 
na ir paliko be uodegos — taip ir vaikšto iki šiol. 


2. KAIP LAPĖ IR LOKYS PIRKOSI SVIESTO 


Kartą lokys su lape susidėję nusipirko puodynėlę sviesto 
ir paslėpė ją po tankia egle. Paslėpė, o patys paėjo į šalį ir atsi- 
gulė snustelti prieš saulutę. Gulėjo gulėjo, tik lapė kad suriks: 
„Gerai, einu!" — pakilo ir nulėkė tiesiai prie puodynės su svies- 
tu ir kaipmat nuėdė gerą trečdalį. Grįžo lapė pas lokį, O šis 
ir klausia, kur ji buvusi ir kodėl jos snukis blizga. 

Lapė sako: 

— Negi tu nesupratai, aš buvau pakviesta į krikštynas. 

— Ak va kaip! O kuo vardu vaikas? 

— Paviršėlis,— tarė lapė. 

Vėl jie sugulė, ir vėl lapė pašokusi suriko: „Gerai, einu!" — 
ir kuo greičiau prie puodynės. Šį kartą ji taip pat pasistiprino 

kaip reikiant, o kai sugrįžo, lokys vėl paklausė, kur ji buvo 
dingusi. 

— Negi tu nesupratai, kad aš vėl buvau pakviesta į krikš- 
tynas,— sako lapė. 

— O kuo vardu vaikas? 

— Puselė,— atsakė lapė. 

Lokys pagalvojo: „Koks keistas vardas“, — bet nesuko sau 
galvos, ėmė žiovauti ir kaipmat užmigo. Nusnūdo jis truputėlį, 
ir vėl atsitiko kaip anksčiau. Lapė pašokusi suriko: „Gerai, ei- 
nu!" — ir puolė prie puodynės. Sugrįžo ji pas lokį ir vėl pa- 
sakė buvusi krikštyrose, o lokiui paklausus, kuo vardu vaikas, 
atsakė: „„Valgyk iki dueno!" 

Vėl jie sugulė pamiegoti, o paskui drauge nuėjo prie puo- 
dynės, ogi žiūri — sviesto joje lyg nebūta. Lokys ėmė plūsti 
lapę, o šioji — lckį. Lokys sako, kad kol jis miegojo, lapė visą 
sviestą suėdusi, o lapė jam atsako, kad jis suėdęs, kol ji mie- 
gojusi. 

— Žinai ką,— sako lapė,— dabar mes patikrinsim, katras 
mūsų suėdė sviestą. Gulkimės vėl pamiegoti prieš saulutę, o kai 
nubusim, pasižiūrėsim, katro užpakalis blizga — tas ir bus su- 
ėdęs sviestą. 

Aišku, lokys tučtuojau sutiko — jis mat žinojo, kad neėdė 
sviesto, — ir ramiausiai užsnūdo prieš saulutę. O laputė tuo tarpu 
patyliukais nusėlino prie puodynės, sugrandė likusį sviestą ir 
grįžusi ištepė juo lokiui užpakalį, o pati lyg niekur nieko atsi- 
gulė. Pabudo jie, o sviestas nuo saulės ištirpęs — ir pasirodė, 
kad sviestą suėdė lokys. 


GUDBRANDAS IŠ ATŠLAITĖS 


Gyveno kitą kartą žmogus, vardu Gudbrandas. Jo namas 
stovėjo toli toli atšlaitėj, ir už tai jis buvo pramintas Gudbran- 
du iš Atšlaitės. Su pačia jis suteikė labai gražiai — vienaip ar 
kitaip vyras pasielgs, pačiai visada patinka, o jeigu jis ką 
dirba, ji giria ir sako, jog geriau ir sugalvoti neįmanoma. Juo- 
du turėjo savo lauko ir šimtą talerių skrynelėj, 0 tvarte sto- 
vėjo dvi veršingos karvės. 

Sykį pati sako vyrui: 

— Reikia mums važiuoti į miestą ir parduoti vieną karvę, 
kad turėtume pinigų išlaidoms. Kuo mes prastesni už kitus? 
Pinigai mums ne pro šalį, o šimtą talerių, kur guli skrynelėj, 
gaila judinti. O ir kuriam galui mums dvi karvės? Šitaip net 
geriau: tereikės vieną karvę prižiūrėti, o dabar ir melžk, ir 
šerk dvi. 

„Taip, — pagalvojo Gudbrandas,— čia gryna teisybė.“ 

Išsivarė jis karvę iš tvarto ir nuvedė parduoti. Atėjo į mies- 
tą, bet niekas nenori karvės pirkti. „Tai bent pokštas, — pagal- 
vojo Gudbrandas,— reikia eiti namo. Menka bėda — tvartą tu- 
riu, o kelias atgal juk ne ilgesnis." Ir patraukė jis namo. Ėjo 
ėjo ir sutiko žmogų, bevedantį arklį į miestą parduoti. Gud- 
brandas pagalvojo, kad arklys ūkyje reikalingesnis už karvę, 
ir išmainė karvę į arklį. Paėjo jis dar kiek ir žiūri: eina žmo- 
gus ir varosi riebų paršą. Gudbrandas pagalvojo, kad paršas 
labiau pravers už arklį, ir išmainė arklį į paršą. Paėjo dar 
kiek ir sutiko žmogų su ožka. Jis ir pagalvojo, kad ožka, žino- 
ma, reikalingesnė už paršą, ir išmainė tą paršą į ožką. Vėl ėjo 
ėjo ir sutiko Žmogų su avimi. Ir jis vėl išmainė ožką, mat pagal- 
vojo: „Daug geriau laikyti avį negu ožką.“ Tik paėjo kiek ir vėl 
kaipmat sutiko žmogų su žąsim. Ir vėl jis padarė mainus: ati- 
davė jam avį, o pats pasiėmė žąsį. Ilgai ilgai jis ėjo ir pama- 
tė Žmogų su gaidžiu ir išmainė žąsį, mat pagalvojo: „Geriau 
laikyti gaidį negu žąsį.“ Daug laiko praėjo keliaujant, ir jis iš- 
alko. Tad pardavė gaidį už dvylika skilingų ir už juos nusipir- 
ko valgyti. „(Geriau turėti gyvastį negu kažkokį gaidį“ — pa- 
galvojo Gudbrandas iš Atšlaitės ir patraukė namo. Pagaliau jis 
pasiekė pirmųjų kaimynų namus ir užėjo pas juos. 

— Na, kaip sekėsi mieste? — klausia jo kaimynai. 

— Šiaip sau, nieko,— sako Gudbrandas,— labai kuo pasi- 
girti neturiu, bet ir skųstis negaliu — Ir jis papasakojo viską 
nuo pradžios iki galo, kas jam nutiko. 

— Na ir pasitiks tave pati, kai pareisi! — tarė namų šeimi- 
ninkas.— Nepasidžiaugsi! Oi, nenorėčiau tavim dėtas būti! 

— Mano galva, viskas galėjo baigtis daug blogiau, — atsakė 
Gudbrandas iš Atšlaitės,— tačiau ar gerai, ar blogai išėjo, o 
mano pati gera ir niekad nesibara, kad ir ką padaryčiau. 

— Žinau, žinau, kad tavo pati nesibara, bet šiandien, ma- 
nau, tau nuo jos klius,— tarė kaimynas. 

— Lažinkimės, jeigu nori,— sako Gudbrandas.— Namuose 
skrynelėj guli šimtas talerių, ar tu šitiek turėsi? 

Susilažino jie, ir Gudbrandas iki vakaro sėdėjo pas kaimy- 
ną, o kai sutemo, jie dviese nuėjo į Gudbrando namus. Kaimy- 
nas liko už durų pasiklausyti, o Gudbrandas nuėjo pas pačią. 

— Sveika gyva,— sako Gudbrandas iš Atšlaitės. 

— Sveikas gyvas,— atsako pati. — O, jau tu, ačiū dievui, 
sugrįžai! 

— Sugrįžau,— sako Gudbrandas. 

Pati paklausė, kaip jam ėjosi mieste. 

— Šiaip sau, — atsako Gudbrandas,— labai kuo pasigirti ne- 
turiu. Mieste niekas nenorėjo pirkti karvės, tad išmainiau ją 
į arklį. 

— Na, ačiū, ačiū tau,— tarė pati, — dabar mes galėsim nu- 
važiuoti į bažnyčią — kuo mes prastesni už kitus! Mums jau 
seniai metas įsigyti arklį! Einam greičiau, parodyk man jį! 

— Klausykis toliau,— atsakė Gudbrandas,— aš ir arklio ne- 
beturiu. Paėjau kiek ir išmainiau jį į paršą. 

— Na ir gudragalvis! — sušuko žmona.— Ir aš būčiau taip 
padariusi! Ačiū, ačiū tau, Dabar mes turėsime mėsos, ir bus 
kuo pavaišinti gerus žmones, kai jie ateis pas mus į svečius. 
O kuriam galui mums tas arklys? Visi pradėtų šnekėti, kad mes 
baisiai išpuikom, net į bažnyčią pėsti nebeinam. Greičiau pa- 
rodyk man paršą! 

— Paršo taip pat nebeturiu — tarė Gudbrandas,— aš pa- 
ėjau kiek ir išmainiau jį į ožką. 

— Kas per vyrelis! Kaip tu visada teisingai padarai! — su- 
šuko žmona.— Kuriam galui man paršas, kai pagalvoji? Žmo- 
nės kalbėtų, kad mes viską, ką turim, suvalgom. O dabar aš 
turėsiu sūrio, pieno ir dar ožkelę! Greičiau vesk ją čia! 

— Ir ožkos, žmonele, nebeturiu — tarė Gudbrandas,— pa- 
ėjau kiek keliu ir išmainiau ją į riebią avį. 

— Oi,— sušuko žmona, — tu padarei lygiai taip, kaip aš no- 
rėjau, tarsi pati būčiau su tavim buvusi. Ir kam mums ta oOž- 
ka? Aš per ją galą būčiau gavusi, ne juokas ją sugauti vakare. 
Avis — visai kas kita, dabar mes turėsim vilnos ir drabužių, 
o mėsos irgi bus. Greičiau, vyreli, parodyk man tą avį! 

— Aš jos irgi nebeturiu — tarė Gudbrandas— mat, dar 
kiek paėjęs, išmainiau ją į žąsį. 

— Na ir ačiū tau! — tarė žmona.— Labai ačiū. Kam mums 
ta avis? Aš neturiu nei ratelio, nei verpstės ir verpti nemėgs- 
tu, siūlų sukti ir megzti. Kaip lig šiol pirkomės drapanas, taip 
ir toliau pirksimės. O aš jau seniai noriu paragauti žąsienėlės. 
Ir plunksnų pagalvei turėsim. Greičiau nešk tą žąsį, vyreli! 

— Žąsies irgi nebeturiu — sako Gudbrandas,— paėjau kiek 
ir išmainiau ją į gaidį. 

— Na ir kaip tu susiprotėjai! — sušuko pati.— Aš lygiai taip 
pat būčiau padariusi. Gaidys! Juk čia tas pat kaip ir laikrodis! 
Jis juk kasryt keturiomis gieda, taigi mes visuomet kelsimės 
laiku. Ir kam mums ta žąsis? Aš ir išvirti jos nemoku, o pagal- 
vę šieno prikimšim. Greičiau, greičiau nešk gaidį, vyreli! 

— Nebeturiu gaidžio,— sako Gudbrandas,— paėjau dar kiek 
ir Mirtinai išalkau, teko man tą gaidį parduoti už dvylika ski- 
lingų, kad nemirčiau badu. 

— Ir ačiū dievui, kad šitaip padarei! — sušuko žmona.— Tu 
visuomet, visuomet pasielgi kaip dera. Kam mums tas gaidys? 
Mes patys sau šeimininkai ir galim rytais vartytis patale, kiek 
širdis geidžia. Ačiū dievui, kad sugrįžo mano vyrelis, nereikia 
man nei gaidžio, nei žąsies, nei karvės, nei paršo. 

Tada Gudbrandas atvėrė duris. 

— Na kaip? Ar išlošiau iš tavęs šimtą talerių? — klausia. 

Kaimynui nebuvo kas darą, teko iškratyti savo kišenę. 


KARĖ APSKRETĖLĖ 


Gyveno kitados karalius. Jo pati mirė, ir liko jam duktė — 
tokia graži ir protinga, jog gražesnės ir protingesnės visame 
pasaulyje nerastum. Karalius ilgai liūdėjo mirusios karalienės, 
kurią labai mylėjo, bet pagaliau jam atsipyko gyventi vienam, 
ir jis vedė antrą sykį. Vedė našlę, taip pat karalienę, ji irgi 
turėjo dukterį. Karalienės duktė buvo tokia bjauri ir kvaila, 
kaip kad karaliaus duktė graži ir protinga. Pamotė ir jos duk- 
tė nesumanė ką daryti iš pavydo. Bet kol karalius, be galo 
mylėjęs savo dukrą, buvo namie, joms nė į galvą neateidavo 
daryti jai ką pikta. 

Tačiau atsitiko, kad tas karalius susivaidijo su gretimos 

valstybės karalium ir išjojo į karą. Dabar karalienei prasidėjo 
jos dienos. Ką ji nedarė karaliaus dukteriai: ir mušė ją, ir badu 
marino. Pagaliau jai pasirodė, kad šito negana, ir išsiuntė ka- 
raliaus dukrą ganyti karvių. Gano karaliaus duktė bandą po 
laukus ir miškus. Gyvena ji pusbadžiu, veidas sunyko, išblyš- 
ko, ir vis verkia ir sielvartauja. 

Toj bandoj buvo didelis juodas jautis. Jo oda buvo lygi 
ir blizgėjo. Jautis dažnai prieidavo prie karaliaus duktės ir leis- 
davosi glostomas. Sėdi kartą mergaitė be galo susikrimtusi ir 
verkia. Prieina prie jos jautis ir klausia, kodėl ji taip sielvaI- 
tauja. Nieko neatsakė mergaitė, tik pravirko dar gailiau. 

— Nors ir nieko man nesakai, bet aš viską žinau — sako 
jai jautis. — Tu verki todėl, kad piktoji pamotė nori tave badu 
numarinti. Bet nesielvartauk dėl to. Kairiojoj mano ausy yra 
staltiesė. Tu ją tik ištrauk ir pasitiesk, ir ant jos atsiras viso- 
kių valgymų, kokių tik tavo širdis geidžia. 

Paklausė mergaitė jaučio, ištraukė iš jo ausies staltiesę, pa- 
tiesė ją ant žolės, ir staiga ji nusikrovė tokiais skanumynais, 
kokių nei pasakoje apsakysi, nei plunksna aprašysi. Ko tik čia 
nebuvo — ir vyno, ir medaus, ir pyragaičių. 

Netrukus karaliaus duktė vėl tapo skaistaveidė ir išvaizdi. 
Pamotė ir jos duktė nesitvėrė apmaudu. Karalienė niekaip ne- 
galėjo permanyti, kaip jos podukra taip išgražėjo ir pasitaisė, 
valgydama tokį menką maistą. 

Liepia ji tada savo tarnaitei nusekti karaliaus dukterį į miš- 
ką ir sužinoti, kaip čia yra. „Ar tik kas nors iš tarnų nenu- 
neša jai Maisto?" — galvojo karalienė. 

Nusekė tarnaitė karaliaus dukterį ir mato: mergaitė ištrau- 
kia iš juodojo jaučio ausies staltiesę, pasitiesia ją ant žolės, 
ir staltiesė nusikrauna gardžiausiais skanėstais. Parsiskubino 
tarnaitė namo ir viską apsakė karalienei. 

Karalius laimėjo karą su gretimos valstybės karalium ir su- 
grįžo namo. Kiek džiaugsmo buvo karaliaus pilyje! Bet labiau- 
siai džiaugėsi karaliaus duktė. O karalienė apsimetė serganti. 
Ji pasikvietė daktarą ir davė jam daug pinigų, kad jis pasa- 
kytų karaliui, jog karalienė neišgis tol, kol nesuvalgys juodo- 
jo jaučio mėsos. Karaliaus duktė ir tarnai puolė klausinėti 
daktaro, ar nepagelbėtų karalienei koks nors kitas vaistas, ir 
prašė pasigailėti jaučio — taip jį visi mylėjo. Ir kur nemy- 

lės — juk kito tokio jaučio visoj karalystėj nerasi! Bet dakta- 
ras buvo neperkalbamas — jautį reikia papjauti, ir jis bus pa- 
pjautas, nes kitokio vaisto karalienei išgydyti nėra. 

Išgirdo tat karaliaus duktė ir vos nesusirgo iš sielvarto. 
Nuėjo ji į tvartą pas jautį. Pamatė ją jautis, papurtė galvą 
ir pasižiūrėjo į mergaitę tokiomis liūdnomis akimis, jog jinai 
pravirko. 

— Ko tu verki? — klausia jautis. 

Ir ji papasakojo jam, kaip karalius sugrįžo iš karo, kaip 
karalienė apsimetė serganti ir kaip liepė daktarui sakyti, jog 
ji nepagysianti tol, kol neužvalgysianti juodojo jaučio mėsos. 
Tr va dabar jį papjaus. 

— Jeigu atims gyvastį man, tai paskui ir tau padarys ga- 
1ą,— sako jautis.— Kad nori, pabėgam šiąnakt. 

Liūdna buvo mergaitei skirtis su tėvu, bet gyventi vienuo- 
se namuose su pamote irgi apkarto. Ir prižadėjo ji bėgti drau- 
ge su jaučiu. 

Naktį, kai visa pilis kietai įmigo, karaliaus duktė patyliu- 
kais nusėlino į tvartą. Jautis pasisodino ją ant nugaros ir kiek 
įkabindamas pasileido iš pilies. O kai rytą tarnai nuėjo gala- 
byti jaučio, tvartą rado tuščią. Kai karalius pasigedo dukters, 
paaiškėjo, kad ji taip pat dingusi. Karalius išsiuntinėjo po visą 
kraštą šauklius ieškoti dukters ir visur paskelbė apie jos din- 
gimą, bet karalystėj neatsirado nė vieno žmogaus, kuris būtų 
matęs mergaitę ir jautį. 

Tuo tarpu jautis su karaliaus dukterim ant nugaros perjojo 
daug šalių. Pagaliau jie atsidūrė prie didelio varinio miško. 
Viskas tame miške — medžiai, šakos, lapai, žiedai,— viskas, 
viskas buvo iš vario. Bet prieš žengdamas į mišką, jautis sako 
mergaitei: 

— Būk atsargi, kai įeisim į mišką, tik nenuskink nė lapelio. 
Kitaip ir tau, ir man bus blogai — šito miško šeimininkas yra 
trigalvis trolis. 

Mergaitė paklausė ir stengėsi nepalytėti nieko. 

Ji buvo labai atsargi ir kaskart vikriai pasilenkdavo į šalį 
nuo beužkliudančios ją šakos arba prilaikydavo ją ranka. Bet 
miškas buvo toks tankus, jog jie vargais negalais skverbėsi 
per tankmę, ir nors mergaitė iš paskutiniųjų saugojosi, ji vis 
tiek netyčia nuplėšė vieną lapelį nuo medžio. 

— Ką tu padarei! — tarė jautis — Teks dabar mums žūtbū- 
tinai pasigalynėti. Bet tik gerai paslėpk lapelį. 

Vos tik jie nusigavo į miško pakraštį, priešais juos išdygo 
trigalvis trolis. 

— Kas drįso liesti mano mišką? — suriko trolis. 

— Jis tiek pat tavo, kiek ir mano,— atsakė jautis. 

— Jeigu šitaip, pažiūrėsim, katro bus viršus, — suriaumojo 
trolis. 

— Tegu būna; kaip tu nori,— sutiko jautis. 

Jie stojo viens "prieš kitą ir ėmė grumtis, Kad pradės jautis 
trolį badyti ir spardyti! Bet trolis irgi nežiopsojo, ir praėjo visa 
diena, kol jautis jį įveikė. Nelengvai jaučiui atsiėjo ši pergalė: 
visas jo kūnas pasidarė žaizdofas, ir jis taip nusivarė, jog ne- 
begalėjo toliau keliauti. Tada jie sumanė pailsėti kokią diene- 
lę. Jautiš liepė karaliaus dukteriai nukabinti troliui nuo diržo 
ragą su tepalu ir ištepti jam žaizdas. Ji taip ir padarė, ir kitą 
dieną jie vėl patraukė į kelionę. 

Ėjo ėjo ir pagaliau priėjo sidabrinį mišką. Medžiai, lapai, 
šakos, žiedai — viskas, viskas šitam miške buvo iš sidabro. 

Prieš įeinant į mišką, jautis sako karaliaus dukteriai: 

— Kai įeisim į sidabrinį mišką — būk atsažgi! Nieko nely- 
tėk ir nenuskink nė mažiausio Japelio. Kitaip mums abiem bus 
blogai — šio miško valdovas šešiagalvis trolis,Pir . jį vargu ar 
įveikčiau. a ba 

— Aš būsiu atsargi — tarė mergaitė, — net nepalytėsiu nie- 
ko. 

Bet kai jie įėjo į mišką, jis buvo toks tankus ir vešlus, kad 
jie vargais negalais per jį skverbėsi. Mergaitė kaip sumany- 
dama stengėsi būti atsargi ir vis lankstėsi nuo šakų, bet jos 
kaskart smarkiau čaižė jai per akis, ir nors ji stengėsi iš pas- 
kutiniųjų, vis dėlto nuplėšė mažą lapelį. 

— Ką tu padarei! — sušuko jautis.— Teks mums žūtbūtinai 
pasigalynėti. Juk šitas trolis šešiagalvis, jis dvigubai stipresnis 
už aną. Tik paslėpk gerai lapelį. 

Staiga priešais juos atsirado trolis. 

— Kas drįso paliesti mano mišką? — suriko jis. 

— Jis tiek pat tavo, kiek ir mano,— atsakė jautis, 

— Jeigu šitaip, pažiūrėsim, katro bus viršus, — suriaumojo 
trolis. 

— Tegu bus, kaip tu nori, — sutiko jautis ir puolė ant tro- 
lio. Ir kad pradės jį badyti! Išdūrė jam akis, suvarė ragus 
į pilvą, net žarnos išvirto lauk. Bet trolis taip pat nesnaudė, 
ir jaučiui prireikė trijų dienų, kol jam padarė galą. Tačiau ir šį 
sykį jam pergalė atsiėjo nelengvai: jis taip nusiplūkė, kad vos 
įstengė pasijudinti. Visas jo kūnas buvo išvirtęs kraujuojan- 
čiomis žaizdomis. Jautis liepė karaliaus dukteriai nurišti nuo 
trolio diržo ragą su tepalu ir ištepti jam žaizdas. Ji taip ir pa- 
darė, ir jaučiui palengva vėl sugrįžo jėgos. Bet šį kartą jam 
teko atgulti visai savaitei, ir tik po to jis galėjo vėl leistis 
į kelionę. 

Pagaliau jie iškeliavo toliau. Jautis dar buvo labai silpnas 
ir iš pradžių ėjo palengvėle. Mergaitei pagailo jaučio, ir ji pa- 
sakė noromis eisianti pėsčia. Bet jautis neleido, ir jai teko vėl 
sėstis jam ant nugaros. 

Ėjo ėjo, daug šalių perėjo. Karaliaus duktė suko galvą, kur 
jie dar nukeliausią, bet nieko doro neišgalvojo. Ir šit pagaliau 
nusigavo jie iki auksinio miško. Jis buvo visas auksinis: auk- 
sas jame varvėjo auksiniais lašais. Ir medžiai, ir šakos, ir gė- 
lės — viskas, viskas buvo iš gryno aukso. 

Auksiniam miške atsitiko lygiai taip kaip variniam ir sidab- 
riniam miške. Jautis pasakė karaliaus dukteriai, kad ji kaip 
gyva nieko nepalytėtų, mat miško šeimininkas — devyngalvis 
trolis. Jis buvo kur kas didesnis ir stipresnis už varinio ir si- 
dabrinio miško trolius, į daiktą jūos sudėjus, ir jautis buvo 
įsitikinęs, kad šio trolio jis nieku būdu neperveiks. Mergaitė 
vėl pasižadėjo būti atsargi ir nieko nepalytėti. Bet kai jie 
įžengė į mišką, jis buvo dar tankesnis už sidabrinį. Juo toliau, 
juo prasčiau: miškas ėjo vis tankyn ir tankyn, medžiai vis la- 
biau ir labiau juos spaudė, ir šit mergaitei ėmė rodytis, kad jie 
niekad iš to miško neišsikrapštys. Ji labai bijojo, kad ko nors 
netyčia nenurėkštų ir nieko daugiau neveikė, tik sukaliojosi 
į visas puses, rankomis praskirdama šakas, bet jos vis smar- 
kiau ir smarkiau čaižė jai akis. Galop ji jau nieko nebematė, 
ir tiesiog pati nepasijuto, kaip čia atsitiko, tik žiūri — jos ran- 
koje auksinis obuolys. Ji taip nusigando, kad ėmė verkti ir 
norėjo tučtuojau jį numesti. Bet jautis liepė jai tą obuolį turėti 
ir kuo geriau paslėpti ir kaip sumanydamas ją nuramino. Jis 

žinojo, -kad neišsisuks, nuo aršių grumtynių, ir būgštavo, kad 
jos šį kartą gali neišeiti jam į gera. 

Staiga prieš juos atsirado devyngalvis trolis. Jis buvo toks 
bjaurus ir baisus, kad karaliaus duktė net akių pakelti į jį 


nesiryžo. 
— Kas drįso palytėti mano mišką? — suriko jis. 
— Jis tiek pat tavo, kaip ir mano, — atsakė jautis. 


— Jeigu šitaip, pažiūrėsim, katro viršus, — suriaumojo trolis. 

— Tegu bus, kaip tu nori,— sutiko jautis. 

Ir šit jie sustojo viens prieš kitą ir ėmė grumtis; grumtynės 
buvo tokios baisios, jog karaliaus duktė vos žado neteko. Išba- 
dė jautis troliui akis, ragais perrėžė pilvą, net visi viduriai iš- 
virto lauk. Bet trolis irgi nesnaudė: vos tik jautis nutraukdavo 
jam vieną galvą, jos vietoj kaipmat užaugdavo kita. Šitaip 
jie grūmėsi visą savaitę, kol pagaliau jautis įveikė trolį. Bet 
jautis šį kartą taip išsikamavo, kad nė pasijudinti neįstengė. 
Jis visas buvo žaizdotas, neturėjo jėgų nė paprašyti karaliaus 
dukters nukabinti nuo trolio ragą su tepalu ir ištepti jam žaiz- 
das. Bet ji pati susiprotėjo tat padaryti, ir jaučiui palengva 
ėmė grįžti jėgos. Tik šį kartą jam teko pagulėti tris savaites, 
ir tik po to galėjo keliauti toliau. 

Kai tik jautis visai išgijo, jie patraukė į kelionę. Daug kalnų 
viršūnių, apžėlusių tankiais miškais, jie perėjo, ir štai prieš 
juos iškilo stati uola. 

— Ar matai ką nors? — klausia jautis. 

— Ne,— atsako jam karaliaus duktė, — nieko nematau, tik 
melsvą sniegą ir pliką uolą. 

Kelias ėmė kilti į kalną, ir jiems atsivėrė neaprėpiamos pla- 
tybės. : 

— O dabar ar matai ką nors? — klausia jautis. 

— Taip,— atsako karaliaus duktė, — toli toli priešais matau 
mažytę pilį. 

— Ne tokia ji maža, — sako jautis. 

Pagaliau užkopė jie ant aukšto kalno, statmenai šaunančio 
į viršų. 

— O dabar ar matai ką nors? — klausia jautis. 

— Taip, — atsako karaliaus duktė,— dabar matau pilį visai 
arti. Didelė, didelė pilis! 

— Va dabar ir keliauk ten,— sako jautis.— Prie pat pilies 
stovi kiaulidė,— į ją ir eik. Kai įeisi, kertėje pamatysi apskre- 
tusį tošinį sijoną. Užsisek jį ir eik į pilį. Sakyk, kad tavo var- 
das Karė Apskretėlė, ir pasiprašyk priimama už tarnaitę. O 
dabar imk savo mažąjį peilį ir nupjauk man galvą. Paskui nu- 
lupk odą, suvyniok ją ir paguldyk prie stataus kalno. O į odą 
įdėk varinį lapą, sidabrinį lapą ir auksinį obuolį. Prie kalno 
stovi lazda. Jeigu manęs prireiks — stuktelk lazda į statų 
kalną. 

Iš pradžių karaliaus duktė kaip įmanydama gynėsi nuo to- 
kio darbo. Bet jautis pasakė, kad tik šitaip ji galinti atsidėkoti 
už viską, ką jis padaręs jai. Mergaitė labai gailėjo jaučio. Ta- 
čiau nebuvo kas darą. Pasiryžo ji iš paskutiniųjų ir nupjovė 
jaučiui galvą. Paskui nulupo odą, įsuko į ją varinį lapą, sidab- 
rinį lapą ir auksinį obuolį ir padėjo prie stataus kalno. 

O paskui nuėjo į kiaulidę, per ašaras kelio nematydama. 
Užsisegė purviną tošinį sijoną ir patraukė į karaliaus pilį. Už- 
ėjo į virtuvę ir, pasivadinusi Kare Apskretėle, pasiprašė pri- 
imama už tarnaitę. 

— Gerai, — sako virėja,— gali likti ir plauti indus. Toji, kuri 
dirbo čia prieš tave, visai neseniai išėjo iš mūsų. Ir tu išeisi, 
kai nusibos. 

Ne, ji jau nepadarysianti šitaip — pažadėjo virėjai. 

Karaliaus duktė plaudavo indus greitai ir sumaniai. Sek- 
mMadieniais į pilį atvažiuodavo svečių. Ir va sykį Karė pasisiūlė 
nunešti vandens princui nusiprausti. Iš jos ėmė juoktis. 

— Ko tau reikia ten? Negi tu manai, kad princas prisileis 
tokią apskretėlę? 

Bet ji taip prašėsi, kad pagaliau jai buvo leista eiti pas 
princą. 

Lipa ji laiptais, o sijonas ėmė ir nusmuko! Išėjo princas 
ir klausia: 

— Ko tau čia reikia? 

— Aš nešu vandens jūsų malonybei nusiprausti, — atsako 
Karė. 

— Negi tu manai, kad aš tuo vandeniu prausiuos? — sako 
princas ir išpylė ant jos vandenį. 

Teko jai grįžti atgal. Kitą kartą ji pasiprašė į bažnyčią. 
Bažnyčia buvo čia pat, ir jai leido. Tačiau pirmiausia ji nuėjo 

prie kalno ir pastukseno į jį lazda, kaip buvo liepęs jautis. 
Atsirado priešais ją žmogus ir paklausė, ko jai reikia. 

— Man šiandien leista eiti į bažnyčią, — atsakė Karė,— 
bet neturiu kuo apsitaisyti. 

Jis atnešė jai tuomet drapanas — jos žibėjo ir mainėsi vi- 
somis spalvomis tarsi varinis miškas. Ir priedo davė dar eiklų 
žirgą. | 

Įėjo ji į bažnyčią, — tokia graži, jog visi negali atsistebėti. 
„Kas ji tokia?" — klausinėja žmonės vienas kitą. Niekas nesi- 
meldžia, tik į ją ir težiūri. O princui ji taip patiko, jog akių 
nuo jos atitraukti negalėjo. Susiruošė ji namo, o princas neat- 
stoja — seka jai iš paskos, prilaiko atidarytas duris, ir jos pirš- 
tinaitė atsidūrė princo rankose. Lipa ji ant savo žirgo, princas 
taip pat. | 

— Iš kur esi, nepažįstama gražuole? -- klausia jis. 

— Iš Praustos nupraustos šalies,— atsako Karė. 

O kai princas parodė jai pirštinaitę, ji tarė: 


Pasitiks mane aušrinė, palydės tamsi naktelė, 
Neiškvosi, prince, į kurį pasuksiu kelią. 


Princas niekad nebuvo matęs tokių pirštinių. Jis visur klau- 
„ sinėjo, ar nežino kas šalies, iš kur atjojo gražuolė, bet nė vie- 
nas žmogus karalystėje negalėjo to pasakyti. 

Kitą sekmadienį taisosi tarnai nešti princui rankšluostį. 

— Gal aš galiu nunešti? — klausia Karė. 

— Ko tau ten reikia? — atsako virėja. — Pati matei, kuo sy- 
kį tat pasibaigė. 

Bet Karė užsispyrė ir taip prašė, jog pagaliau davė jai tą 
rankšluostį. 

Bėga ji laiptais į viršų, o sijonas tik bilsnoja į grindis! Išėjo 
princas, pamatė, kad čia vėl Karė, rankšluostį sudraskė ir svie- 
dė skutus jai į veidą. 

— Nešdinkis iš čia, bjaurybe! — riktelėjo jis.— Negi tu ma- 
nai, kad aš šluostysiuos rankšluosčiu, kurį čiupinėjo tavo pur- 
vinos rankos? 

O pats nuėjo į bažnyčią. Karė taip pat pasiprašė bažny- 
čion. 

— Ko nematei tenai, nevala ir baidykle? — klausinėja tar- 
nai.— Juk tu nieko daugiau neturi, tik seną suskretusį sijoną. 

Karė ėmė sakyti, kad jai labai patiko pamokslas, ir ją pa- 
galiau išleido. 

Ji tučtuojau nuėjo prie kalno ir pastukseno į jį lazda. Iš 
kalno išėjo žmogus ir davė jai neregėto grožio drapanas — 
pirmosios nė iš tolo neprilygo šioms! Drapanos buvo ataustos 
sidabru ir žibėjo ribuliavo tarsi sidabrinis miškas. O priedo 
jai dar davė puikų žirgą, pakamanotą sidabrinėm kamanom. 

Kai karaliaus duktė prijojo prie bažnyčios, žmonės iš nuo- 
stabos tik akis pastatė. „Kas čia tokia galėtų būti?“ — stebėjosi 
jie, Kur buvęs, kur nebuvęs ir princas atsirado čia. Pribėgo 
jis prie Karės ir ketino palaikyti žirgą, kol ji nulips. Bet ji 
pati nušoko nuo žirgo ir liepė princui nesivarginti tuščiai. Jos 
žirgas taip išmokytas, kad nuo vieno jos žodžio sustoja kaip 
įbestas, o šūktelsi jam — kaipmat pribėga. 

Ir jie drauge įėjo bažnyčion. Bet vargu ar nors vienas žmo- 
gus girdėjo, ką sakė kunigas — visi buvo padėję akis ant ka- 
raliaus dukters. 

O princas buvo tiesiog sužavėtas — net labiau negu pirmą 
kartą. Pasibaigė pamaldos, karaliaus duktė išėjo iš bažnyčios 
ir pasuko prie žirgo. Princas seka jai iš paskos. 

— Iš kur esi, nepažįstama gražuole? — klausia jis. 

— Iš Švariųjų rankšluosčių šalies, — atsakė karalaitė, ir jai 
iš rankų iškrito šmaikštis. O kai princas pasilenkė jo paimti, 
ji tarė jam: 


Pasitiks mane aušrinė, palydės tamsi naktelė, 
Neiškvosi, prince, į kurį pasuksiu kelią. 


Ir nujojo risčia. O princas kad ir kiek teiravosi visur apie 
tą šalį, kurią ji paminėjo, bet vis tiek nieko doro neišgirdo. 
Nė vienas jo karalystės žmogus nežinojo tokios šalies. Taip 
jis ir liko nieko nepešęs. 

Kitą sekmadienį tarnai taisosi nešti princui šukas. Karė vėl 
paprašė leisti ją. Tarnai ėmė ją barti. 

— Negi užmiršai, kaip nešei princui rankšluostį? — sakė 
jie.— Kaip tau ne gėda pasirodyti jam? Pasižiūrėk į save, kokia 
esi apskretusi ir bjauri! Be to, tik šitą sustirusį sijoną ir beturi 
ant savęs! 

Bet mergaitė taip prašė, kad jie pagaliau numojo ranka ir 
leido nunešti princui šukas, 

Išgirdo princas, kaip ji bėga laiptais, išlėkė iš savo kamba- 
Iio, ištraukė jai iš rankų šukas ir kad svies jai į veidą. 

— Nešdinkis lauk! — suriko jis. 

O pats išėjo į bažnyčią. Karė taip pat ėmė prašytis į baž- 
nyčią. 

— Ko tenai nematei? — klausia jos tarnai.— Ko čia tau, ši- 
tokiai baidyklei, rodytis žmonėms! Ko gero, princas arba šiaip 
kas dar netyčia žvilgtels į tave — tai bus gražu! 

— Negi jie neturi į ką žvalgytis, tik į mane? — atsakė Karė. 

Ir ji taip ėmė jų prašyti, kad jie pagaliau numojo ranka 
ir išleido ją į bažnyčią. 

Ir šį kartą ji pirmiausia nuėjo prie kalno. Pastukseno į jį 
lazda, iš kalno išėjo žmogus ir padavė jai drapanas. Tos drapa- 
nos buvo neregėto gražumo! Viskas iš aukso, iškaišyta brang- 
akmeniais! O priedo jai davė eiklų žirgą su auksu išsiuvinėta 
gūnia ir auksinėm kamanom! 

Prijojo ji prie bažnyčios, o princas jau laukia jos — nori 
palaikyti žirgą. Bet ji pati nušoko ant žemės ir sako: 

— Dėkui, nereikia šito patarnavimo. Mano žirgas toks pa- 
klusnus, jog nuo vieno mano žodžio sustoja kaip įbestas. 

Žmonės suėjo į bažnyčią. Tik niekas nesimeldžia, visi žiūri 
į karaliaus dukterį. 

— Kas čia tokia galėtų būti? — stebėjosi žmonės. 

O princas dar karščiau ją pamilo negu pereitą kartą. Jis 
nieko daugiau nematė, tik stovėjo akis įbedęs į karaliaus duk- 
terį. 

Pamaldos pasibaigė, ir karaliaus duktė taisosi eiti. Tuomet 
princas išliejo ant bažnyčios slenksčio statinę dervos ir puolė 
padėti Karei peržengti dervos klaną. Bet šioji į jį net nepa- 
žvelgė. Pastatė koją į patį klano vidurį ir šoktelėjo — tik auk- 
sinė kurpaitė paliko dervoj. Lipa ji ant žirgo, o princas jau 
stovi prie jos. 

— Iš kur esi, nepažįstamoji gražuole? — klausia. 

— Iš Didžiųjų šukų šalies, — atsako Karė. 

O kai princas parodė jai auksinę kurpaitę, ji tarė jam: 


Pasitiks mane aušrinė, palydės tamsi naktelė, 
Neiškvosi, prince, į kurį pasuksiu kelią. 


Apjojo princas vos ne pusę pasaulio, visur klausinėdamas, 

ar nežinąs kas Didžiųjų šukų šalies. Tačiau niekas nežinojo, 
kur toji šalis. Tada princas paskelbė visuose miestuose, kad ta 
mergaitė, kuriai tiks auksinė kurpaitė, bus jo žmona. Iš visų 
šalių privažiavo į pilį nuotakų — ir dailių, ir negražių, bet nė 
vienai netiko mažytė auksinė kurpaitė. Piktoji Karės pamotė 
taip pat atbildėjo į pilį su savo dukra. Auksinė kurpaitė ėmė 
ir tiko. jai! Bet kokia ta podukra buvo baidyklė! Tai krimtosi 
princas, davęs tokį pažadą! Bet nebuvo kas darą — reikia kelti 
vestuves. Išpuošė nuotaką ir taisosi į bažnyčią. Bet staiga nu- 
tūpė medyje mažas paukštelis ir kad užgiedos: 


Į kurpaitę Karės naują 
Ir iš kulno, ir iš pirštų 
Sunkias kraujas. 


Pasižiūrėjo visi, o paukštelio iš tiesų nesuklysta — kraujas 
varvėte varva iš kurpaitės. Kurpaitę teko autis visoms tarnai- 
tėms pilyje. Bet kur tau, nė vienai netiko auksinė kurpaitė! 

— O kur Karė Apskretėlė? — paklausė princas, prisiminęs 
paukštelio giesmę. 

— Na ką čia, — sako tarnai. — Kuriam galui jai matuotis 
kurpaitę! Juk jos kojytė kaip kumelės! 

— Vis tiek! Jeigu visos avėsi, tegu ir ji pamėgina! Kare! — 
pašaukė princas, ir Karė ėmė lipti laiptais. O jos sijonas taip 
baladojosi, tarsi pro šalį būtų jojęs pulkas raitelių. 

— Jeigu tiks kurpaitė, princesė būsi, — šaipėsi iš jos tarnai. 

Karė paėmė kurpaitę ir apsiavė kaip niekur nieko. Nusime- 
tė ji tošinį sijoną — o po juo auksinės drapanos! Ir visi pama- 
tė, jog kita jos koja apauta lygiai tokia pat auksine kurpaite. 
Princas iš karto ją pažino ir taip apsidžiaugė, kad puolė čia 
pat ją glėbesčiuoti ir bučiuoti! O kai sužinojo ją esant kara- 
liaus dukterį, jo džiaugsmui nebuvo galo. Tučtuojau buvo iš- 
keltos ir vestuvės. 


NEUŽAUGA 
Gyveno kitą sykį neturtingi Žmonės — vyras su pačia. Gy- 
veno jie senoj lūšnelėj ir nieko daugiau nematė, tik vargo 


sunkų vargą, dažnai stigdami duonos kąsnio ir stirdami nuo 

šalčio. Ir nors jie nieko neturėjo, bet vieno daikto jiems ne- 
trūko — vaikų buvo kaip žirnių, ir kasmet vis po vieną prisi- 
dėdavo. Ir štai jiems vėl atsirado berniukas; vyras taip nusi- 
minė, kad tučtuojau išėjo į mišką malkų kirsti, nenorėdamas 
klausytis kūdikio riksmo. „Dar prisiklausysiu, kai valgyti pra- 
šys“,— tarė jis. 

Vos tik vyras išėjo, berniukas apsidairė aplink ir sako: 

— Geroji močiute, duok man kokį nors brolių sunešiotą 
drabužį ir maisto porai dienų. Eisiu į pasaulį laimės ieškoti, 
nes vaikų ir šiaip turi per akis. 

— Ką susigalvojai, sūneli, kur tu eisi? — atsakė motina— 
Juk tu dar mažytis! 

Tačiau berniukas taip spyrėsi, taip prašė ir meldė, kad mo- 
tina davė jam senus skarmalus, įdėjo šiek tiek valgio ir jis 
iškeliavo smagus ir patenkintas. 

Vos jis išėjo, motinai gimė antras berniukas, jis taip pat 
apsidairė ir sako: 

— Geroji močiute, duok man kokį brolių sunešiotą drabu- 
žį ir maisto porai dienų. Eisiu į pasaulį ieškoti savo brolio, 
o vaikų ir šiaip turi per akis. 

— Ką susigalvojai, sūneli, tu dar mažas esi, vargšeli, — sako 
motina.— Kaipgi tu eisi. 

Tačiau berniukas taip spyrėsi, taip prašė ir meldė, kad mo- 
tinai teko nusileisti. Davė jam senus skarmalus, įdėjo valgio, 
ir jis drąsiai iškeliavo ieškoti savo brolio. 

Paėjo kiek, žiūri — priešais vyresnysis brolis; jis ėmė jam 
šaukti, kad sustotų. 

— Palauk,— šaukė jis,— taip skubi, tarsi tau pinigus kas už 
tai mokėtų, negi negalėjai prieš iškeliaudamas kiek palūkėti, 
būtum pamatęs savo jaunesnįjį brolį. 

Vyresnysis brolis sustojo, atsisuko, o jaunesnysis pasivijo 
jį ir papasakojo viską, kaip buvo ir kodėl jis vadina jį broliu, 
O paskui tarė: 

— Sėskimės ir pasižiūrėkim, ką motina mums įdėjo ke- 
lionėn. 

Taip jie ir padarė: pavalgė, pasėdėjo ir susidraugavo. 

Paėjo dar kiek, ir vyresnysis brolis tarė: 

— Juk mes dar be vardų. Kokio tu nori vardo? 

— Aš noriu, kad mane vadintų Neužauga,— atsakė jaunes- 
nysis brolis. — O tu? Kokio tu geidi vardo? 

— Aš noriu, kad mane vadintų Karalium Mažėliu,— atsakė 
vyresnysis. 

Dave kits kitam vardus, jie vėl patraukė toliau ir netrukus 
priėjo kryžkelę. Čia jie sumanė skirtis, ir abu nuėjo katras 
sau. Bet kiek paėję, vėl susitiko. Vėl persiskyrė ir vėl susitiko, 
nė patys neišmanydami, kaip čia buvo; trečią kartą vėl susi- 
tiko. Ir tada jie nutarė, kad vienas eis į rytus, o kitas — į va- 
karus. 

— Jeigu tau atsitiks nelaimė, — tarė vyresnysis — pašauk 
mane tris kartus, ir aš ateisiu į pagalbą. Tik nešauk manęs be 
reikalo. 

— Na tai, matyt, mudu negreit susitiksime, — tarė Neuž- 
auga. 

Atsisveikino jie, i Neužauga nuėjo į rytus, o Karalius Ma- 
žėlis — į vakarus. 

Paėjo kiek Neužauga ir susitiko seną seną kuprotą senę 
su viena akim. Neužauga tik capt ir nutvėrė tą akį. 

— Oi, oi! — suriko senė.— O kur mano akis? 

— O ką tu man už ją duosi? — paklausė Neužauga. 

— Aš tau duosiu kardą, kuriuo nugalėsi didžiausią kariuo- 
menę,— atsakė senė. 

— Na, duokš,— tarė Neužauga. 

Davė jam senė kardą, o Neužauga atidavė jai akį. 

Nuėjo Neužauga toliau ir netrukus vėl sutiko seną seną 
kuprotą senę su viena akim. Nespėjo ji/nė apsidairyti, o Neuž- 
auga tik capt ir pavogė iš jos tą akį. 

— Oi, oi, kurgi mano akis? — suriko senė. 

— O ką tu man už ją duosi? — paklausė Neužauga. 

— Aš tau duosiu laivą, kuriuo galėsi plaukti per jūras ir 
upes, per kalnus ir klonius,— atsakė senė. 

— Na, duokš,— tarė Neužauga. 

Senė padavė jam laivelį, tokį mažą, kad Neužauga įsidėjo 
ji į kišenę, o jis atidavė jai akį, ir abu nuėjo katras sau. 

Ilgai ilgai ėjo Neužauga ir vėl sutiko seną seną kuprotą 
senę su viena akim. Jis vėl pavogė iš jos akį, o kai senė ėmė 
rėkti ir klausinėti, kur padėjęs tą akį, Neužauga tarė: 

— O ką tu man už ją duosi? 

— Aš išmokysiu tave, kaip padaryti vienu sykiu šimtą 
statinių alaus. 

Na, gerai, atidavė jis jai akį, ir abu nuėjo savo keliais. 
Paėjo kiek Neužauga ir nusprendė išbandyti savo laivą. Išsi- 
ėmė jį iš kišenės ir pirma užlipo ant jo viena koja, 0 paskui 
kita; vos tik uždėjo vieną koją, laivas tuoj padidėjo, o kai 
uždėjo kitą, laivas pasidarė toks didelis, kad galėjo plaukioti 
jūromis. „„Plauk, mano laiveli, per jūras įr upes, per kalnus 
ir klonius, kol priplauksi karaliaus rūmus!“ — tarė Neužauga. 
Ir laivas kaipmat ėmė skrieti per orą lyg paukštis ir tiesiog 
į karaliaus rūmus. Ten jis sustojo. Rūmuose prie langų stovėjo 
žmonės; jie pamatė Neužaugos laivą ir taip nustebo, kad iš- 
bėgo pasižiūrėti, kas čia atskrido tiesiai oru. Bet kol jie bėgo, 
Neužauga išlipo iš laivo ir vėl jį įsidėjo į kišenę — mat laivas 
vėl pasidarė mažytis mažytis, toks, kokį buvo gavęs iš senės. 
Atbėgo karalius su palydovais ir mato: stovi ant kranto mažas 
nuplyšęs berniukas, ir daugiau nieko. Karalius paklausė Neuž- 
augos, iš kur jis ir kas per vienas esąs, o Neužauga jam atsakė, 
kad jis ir pats nežinąs; negalėjo paaiškinti ir kaip čia atsira- 
dęs., Bet jis labai prašėsi priimamas už tarną į karaliaus rūmus. 

— Jeigu nėra kitokio darbo, aš nešiosiu vandenį ir malkas 
į virtuvę. 

Šitaip ir susitarė. 

Įėjo Neužauga į rūmus ir mato: viskas čia juoda, ir iš Oro, 
ir iš vidaus, ir sienos, ir stogas. Ir paklausė jis tarnaitės, kodėl 
čia taip yra. 

— Ak, tuojau papasakosiu,— atsakė tarnaitė.— Mūsų prin- 
cesė seniai pažadėta trims troliams, ir va ketvirtadienio naktį 
atvažiuos jos pasiimti pirmasis trolis. Raudonasis Riteris žadėjo 
ją išgelbėti, bet niekas nežino, ar jam užteks drąsumo. Todėl 
mes visi taip ir nuliūdę. 

Atėjo ketvirtadienis, ir Raudonasis Riteris nuvedė karaliaus 
dukterį ant jūros kranto. Čia buvo prižadėjęs ateiti trolis, ir 
Riteris turėjo apginti princesę. Bet ne pernelyg baisus jis buvo 
troliui priešas, mat vos tiktai princesė atsisėdo ant kranto, Rau- 
donasis Riteris įlipo į medį ir taip gerai pasislėpė tarp šakų, 
kad jo nė matyti negalėjai. Princesė kad ims verkti, raudoti 
ir prašyti, kad jos nepaliktų vienos. O Riteris nė girdėti ne- 
nori. 

— Geriau vienam žūti negu dviem,—- tarė jis. 

() Neužauga tuo tarpu prašė ir meldė tarnaitės, kad jį trum- 
pam išleistų į pakrantę. 

— "Ko ten reikia? — sakė tarnaitė— Ir ką ten veiksi? 

— Ak, geroji tarnaite, išleisk mane ten! — atsakė Neužau- 
ga.— Aš taip noriu pažaisti su kitais vaikais! 
 — Na, gerai, eik,— tarė tarnaitė,— tik, žiūrėk, kad sugrįž- 
tum pavakary, kai reikės mazgoti puodus ir aviną mauti ant 
iešmo. Ir pareidamas atnešk didelį glėbį malkų. 

Neužauga prižadėjo ir nubėgo į pakrantę. 

Tik nubėgo jis į tą vietą, kur sėdėjo karaliaus duktė, ir tro- 
lis atsirado — atūžė savo laivu, kad net vėjas švilpė; jis buvo 
didelis ir toks storas, kad net žiūrėti buvo atkaru, ir turėjo 
penkias galvas. 

— Ei, tu! — suriko trolis. 

— Ei, tu! — tarė Neužauga. 

— Ar kautis moki? — riktelėjo trolis. 

— Jei nemoku, tai išmoksiu, — atsakė Neužauga. 

O trolis kad trenks stora geležine lazda, dulkės net per 
penkis verškus parūko į padangę.“ 

— Cha cha,— nusijuokė Neužauga.— Tai bent smūgis! O 
dabar laikykis! 

Stvėrė jis kardą, kurį buvo gavęs iš kuprotos senės, kad 
kirs juo troliui, ir visos penkios galvos vienu sykiu "nuriedėjo 
į smėlį. 

Pamatė princesė esanti išgelbėta ir kad ims šokinėti iš 
džiaugsmo. j 

— Nusnūsk truputį man ant kelių — tarė ji Neužaugai; ir 
kol! jis miegojo, jinai aptaisė jį auksiniais drabužiais. 

O Raudonasis Riteris, pamatęs, kad nebėra ko bijoti, kaip+- 
mat išlipo iš medžio, priėjo prie princesės ir kad ims jai gra- 
sinti; jis grasino tol, kol ji prižadėjo sakyti, kad nuo trolio 
ją išgelbėjęs jis. 

— Kitaip aš tau galą padarysiu, — tarė Raudonasis Riteris. 

Nupjovė jis troliui liežuvį, suvyniojo jį į nosinę, įsidėjo 
kišenėn ir nuvedė princesę atgal į rūmus. Čia jį pasitiko su 
tokiom iškilmėm, apie kokias jis net nesvajojo. Karalius nebe- 
sumanė, kaip jam įtikti, ir pasisodino užstalėj iš dešinės pusės. 

O Neužauga pirmiausia nuėjo į trolio laivą ir pamatė ten 

daug aukso, sidabro ir visokių brangenybių. Jis pasiėmė tat 
viską ir sugrįžo į rūmus. 

Išvydo tarnaitė auksą ir sidabrą ir nežino net ką begalvoti. 
Ji ėmė būgštauti, kad gal neteisingų būdu jis gavęs tuos tuI- 
tus. Tad ir paklausė Neužaugos: 

— Brangusis Neužaugėli, iš kur tat ėmeiė 

— Ak,— sako jai Neužauga,— buvau parlėkęs namo, radau 
ten lankų nuo senų statinių, pamaniau, kad jie gali praversti 
tau. 

Išgirdusi, kad visa tat jai dovanojama, tarnaitė daugiau ne- 
klausinėjo, ir vėl viskas liko kaip buvę. 

Kitą ketvirtadienį vėl dėjosi tas pat: visi vaikščiojo nuliū- 
de ir susikrimtę. Raudonasis Riteris vėl pasakė, kad jeigu sykį 
išgelbėjęs karaliaus dukterį nuo vieno trolio, tai išgelbėsiąs ir 
nuo kitų, ir sulig tais žodžiais nusivedė ją į pakrantę. Ir vėl 
troliui nieko nedarė, mat, kai tik atėjo metas pasirodyti tro- 
liui, jis tarė: į 

— Geriau vienam žūti negu dviem,— ir įlipo į medį. 

O) Neužauga vėl ėmė prašyti tarnaitės leidžiamas į pajūrį. 

— Ir ko ten reikia tau? — paklausė ji. 

— Leisk mane,— prašė Neužauga.— Aš taip noriu pažaisti 
su kitais vaikais. 

Na ir išleido jį, tik liepė prižadėti, kad grįš, kai reikės ap- 
versti ant iešmo aviną, ir dar atneš didelį glėbį malkų. 

Vos Neužauga atėjo į pakrantę, ir trolis kaipmat atsirado — 
užte atūžė, net vėjas švilpė. Jis buvo dukart didesnis už pir- 
mąjį ir turėjo dešimt galvų. 

— Ei, tu! — riktelėjo trolis. 

— Ei, tu! — tarė Neužauga. 

— Ar moki kautis? — suriko trolis. 

— Jei nemoku, tai išmoksiu,— atsakė Neužauga. 

Trinktelėjo trolis geležine lazda, o ji buvo dar didesnė negu 
pirmojo trolio — dulkės parūko per dešimt verškų į padanges. 

— Cha cha! — nusijuokė Neužauga.— Tai bent smūgis. O 
dabar laikykis! 

Stvėrė jis kardą, kirto juo troliui, ir visos dešimt galvų nu- 
sirito į smėlį. 

Ir karaliaus duktė vėl jam tarė: 

— Nusnūsk truputį man ant kelių.— Ir kol jis miegojo, ap- 
taisė jį sidabriniais drabužiais. 

Kai Raudonasis Riteris pamatė, jog nebėra ko bijoti, išlipo 
iš medžio ir vėl ėmė grasinti princesei, ir grasino tol, kol ji 
pažadėjo sakyti, kad ją išgelbėjęs jis; paskui jis nupjovė tro- 
liui liežuvį, susivyniojo jį į nosinę, įsidėjo į kišenę ir nuvedė 
princesę į rūmus. Ten jie, žinoma, buvo sutikti su džiaugsmu 
ir didžiule pagarba, o karalius tiesiog nesumanė nė kaip bejtikti 
Raudonajam Riteriui. 

O Neužauga iš trolio laivo vėl pasiėmė daug aukso, sidab- 
ro ir visokių brangenybių. Kai tarnaitė visa tat pamatė, net 
rankomis pliaukštelėjo iš nuostabos ir paklausė, iš kur gavęs 
tokių turtų. 

O Neužauga atsakė, kad buvo parlėkęes namo ir ten rado 
lankų nuo senų statinių. 

— Va ir sumaniau atnešti juos tau,— pasakė jis. 

Atėjo ir trečiasis ketvirtadienis, ir vėl viskas buvo kaip 
pirma: visi rūmuose apsivilko gedulo drabužiais, visi vaikščio- 
jo nusiminę ir susikrimtę. O Raudonasis Riteris vėl pasakė ne- 
suprantąs, kodėl jie taip būgštaują — jeigu jis išgelbėjęs kara- 
liaus dukrą nuo dviejų trolių, tai ir nuo trečiojo išgelbėsiąs. 
Nusivedė jis ją į pakrantę, o kai atėjo metas pasirodyti troliui, 
vėl įlipo į medį ir pasislėpė ten. Gailiai verkė princesė ir prašė 
nepalikti jos — viskas buvo veltui. Jis vis kartojo tą patį: 

— Geriau žūti vienam negu dviem. 

Vakare Neužauga vėl ėmė prašyti tarnaitės išleidžiamas 
Į pajūrį. 

— Ir ko gi tau reikia ten? — paklausė ji. O jis taip prašė 
ir maldavo, kad ji pagaliau išleido jį, tik liepė prižadėti, kad 
grįš tuo metu, kai reikės apversti aviną ant iešmo, 

Vos jis atėjo į pakrantę, ir trolis jau čia — atūžė, kad net 
vėjas švilpė. Jis buvo daug didesnis už pirmuosius trolius ir 
turėjo penkiolika galvų. 

— Ei, tu! — tarė jis. 

— Ei, tu! — tarė Neužauga. 

— Ar kautis moki? — riktelėjo trolis. 

— Jei nemoku, tai išmoksiu, — atsakė Neužauga. 

— Aš tave išmokysiu! — suriko trolis ir kad trinktels savo 
geležine lazda, net dulkės parūko į padanges per penkiolika 
verškų. 

— Cha cha! — nusijuokė Neužauga.— Tai bent smūgis. O 
dabar laikykis! 

Stvėrė jis už kardo ir kad kirs troliui, visos penkiolika gal- 
vų nusirito į smėlį. 

Dabar princesė buvo išgelbėta, ir ji ėmė dėkoti Neužaugai 
už viską, ką jis jai buvo padaręs. 

— Nusnūsk truputėlį man ant kelių, — tarė ji, ir kol jis mie- 
gojo, aptaisė jį variniais drabužiais. 

— Kaip dabar mes įrodysim, kad tu mane išgelbėjai? — pa- 
klausė karaliaus duktė. 

— Šit pasiklausyk,— atsakė Neužauga.— Raudonasis Riteris 
parves tave namo ir vėl sakys išgelbėjęs, ir už tai jis gaus tave 
ir pusę karalystės kraičio. O vestuvių dieną, kai tave paklaus, 
kas turi pilstyti vyną, atsakyk: ,,„Aš noriu, kad man piltų vyną 
tas berniukas, kuris nešioja į.virtuvę vandenį ir malkas.“ Aš 
pildamas nuvarvinsiu lašelį jam į lėkštę, o jis supyks ir suduos 
man, ir šitaip bus tris kartus, o trečiąjį kartą tu pasakyk: „Kaip 
tau ne gėda mušti mano mylimąjį. Jis mane išgelbėjo, ir už jo 
aš noriu tekėti!" . 

Ir Neužauga nuskubėjo į rūmus, pirmiau užbėgęs į trolio 
laivą ir kuo greičiau susirinkęs auksą, sidabrą ir visokias bran- 
genybes. Jis vėl pripylė tarnaitei pilną prijuostę aukso ir si- 
dabro. 

O Raudonasis Riteris, pamatęs, kad nebėra ko bijoti, išlipo 
iš medžio ir vėl ėmė grasinti karaliaus dukteriai, ir grasino 
tol, kol ji prižadėjo sakyti, kad ją išgelbėjęs jis. Paskui parve- 
dė ją į rūmus, kur jį visi garbstė dar labiau negu pirma: kara- 
lius tik galvojo, kaip čia labiau įtikus tam, kuris išgelbėjo jo 
dukterį nuo visų trolių. 

— Ką gi, imki ją ir pusę karalystės, — tarė jis Raudonajam 
Riteriui. 

Ir šit vestuvių dieną princesė paprašė, kad vyną už stalo 
pilstytų berniukas, kuris nešioja į virtuvę malkas ir vandenį. 

— Ak, kuriam galui prireikė tau šito driskiaus? — tarė Rau- 
donasis Riteris. 

Tačiau princesė taip prašė, kad vyną pilstytų tik jis ir nie- 
kas kitas, kad Riteriui teko sutikti. O paskui viskas buvo taip, 
kaip sutarė princesė su Neužauga: jis triskart nuvarvino vyno 
ant Raudonojo Riterio lėkštės, ir kiekvieną kartą Riteris labai 

supykdavo ir mušdavo jį. Sudavė jis pirmą sykį — nukrito nuo 
Neužaugos skarmalai, kuriuos jis nešiojo virtuvėj, sudavė ant- 
rą sykį — nukrito variniai drabužiai, o po trečio sykio nukrito 
sidabriniai drabužiai, ir jis paliko visas apsidaręs auksu, kuris 
taip žėrėjo, kad net akys raibo. 

Tr karaliaus duktė tarė: 

— Kaip ne gėda mušti mano mylimąjį. Jis mane išgelbėjo, 
ir aš noriu už jo tekėti! 

Raudonasis Riteris saikstėsi ir dievagojosi, kad ją išgelbė- 
jęs jis. O karalius tarė: 

— Kas išgelbėjo mano dukterį, turi įrodyti! 

Ką gi, Raudonasis Riteris kuo greičiau nubėgo ir atsinešė 
nosines, kur buvo suvynioti trolių liežuviai, o Neužauga atne- 
šė auksą, sidabrą ir visokias brangenybes, rastas trolių lai- 
vuose. Ir abu sudėjo viską prieš karalių. 

— Kas turi šitiek aukso, sidabro ir brangenybių, tas ir nu- 
galabijo trolius,— tarė karalius.— Iš kur daugiau paimsi tokių 
turtų. 

Ir Raudonąjį Riterį įmetė į šulinį su gyvatėm ir siaubūnais, 
o Neužaugai teko karaliaus duktė ir pusė karalystės. 


Išėjo sykį karalius su Neužauga pasivaikščioti, ir Neužauga 
paklausė, ar karalius neturįs daugiau vaikų. 

— Ak,— atsakė karalius,— turėjau dar vieną dukterį. Tik 
jos nebuvo kam išgelbėti, ir ją pasiėmė trolis. Aš atidaviau 
tau savo dukterį, bet jeigu išgelbėtum ir antrąją, atiduočiau 
ir ją, ir antrąją pusę karalystės, 

— Ką gi, pamėginsiu,— tarė Neužauga,— tik man reikia ge- 
ležinės grandinės penkių šimtų verškų ilgumo, penkių šimtų 
vyrų ir valgio visiems penkiolikai savaičių, mat teks plaukti 
toli, už jūros. 

— Ką darysi, gerai, — sako karalius. Tik jis nežinojo, iš kur 
Neužauga gaus tokį laivą, kuriame pareitų tiek žmonių ir 
daiktų. 

— O laivą aš turiu, — atsakė Neužauga ir išsiėmė iš kišenės 
laivelį, kurį jam buvo davusi vienakė senė. 

Karalius nusišypsojo ir pagalvojo, kad Neužauga juokauja. 
O Neužauga jam sako: 

— Duok man, ko prašau, ir tada pamatysi. 

Karalius davė, ko prašomas, ir Neužauga pirmiausia liepė 
įkelti į laivą grandinę. Tik tos grandinės niekas neišgalėjo pa- 
kelti, o prieiti prie laivo irgi buvo sunku — labai jau mažas 
jis buvo. Tada Neužauga pats paėmė grandinę, užmetė vieną 
grandį ant laivo, paskui kitą, trečią ir taip toliau. O laivelis 
ėjo vis didyn ir didyn, pagaliau pasidarė toks didelis, kad ir 
penki šimtai vyrų, ir grandinė, ir Neužauga, ir valgymai — 
viskas ten išsiteko. 

— (O dabar, laiveli, plauk per jūras ir upes, per kalnus ir 
klonius ir nesustok, kol nusigausi iki karaliaus dukters, — tarė 
Neužauga, ir laivas kaipmat nuskriejo tarsi paukštis. 

Plaukė jie toli toli, ir laivas sustojo vidury jūros. 

— Atplaukti tai atplaukėm,— tarė Neužauga.— Bet kaip čia 
išlipsime, aš nebeišmanau. 

Paėmė jis geležinę grandinę, apsivyniojo vieną galą aplink 
juosmenį. 

— Aš dabar nusileisiu į dugną ir, kai truktelėsiu grandinę, 
pulkit visi prie jos ir tempkite, kitaip iš čia gyvi neištrūksi- 
me.— Ir sulig tais žodžiais jis nėrė į dugną, tik burbulai ėmė 
kilti iš vandens. Leidosi vis gilyn ir gilyn ir pagaliau atsidūrė 
dugne. Ir mato: stovi aukštas kalnas, o jame — durys. Įėjo jis 
pro tas duris, o ten sėdi karaliaus duktė ir siuva. Pamatė ji 
Neužaugą ir rankomis pliaukštelėjo. 

— Vajetau! — sušuko ji.— Aš juk nė gyvos dvasios nema- 
čiau nuo to laiko, kai čia patekau. 

— Aš atėjau tavęs pasiimti, — sako Neužauga. 

— Ką tu šneki, — atsakė princesė, — apie tai nė galvoti nė- 
ra ko: kai tave pamatys trolis, tučtuojau galą tau padarys. 

— Tai gerai, kad atsiminei jį — sako Neužauga,— kur jis? 
Įdomu būtų pamatyti! 

Ir karaliaus duktė papasakojo, kad trolis išėjo ieškoti, kas 
jam vienu sykiu padarytų šimtą statinių alaus, mat šiandien jis 
laukia svečių ir su mažiau alaus niekaip neišsivers. 

— Ką gi, aš galiu padaryti — sako Neužauga. 

— Ak, jeigu trolis būtų ne toks staigus, aš jam viską pasa- 
kyčiau — atsakė princesė— O jis nė girdėti nenorės, kaipmat 
tave sudraskys į kąsnelius, šit ko aš bijau; bet vis tiek pamė- 
ginsiu. Pasislėpk kol kas už durų, pažiūrėsim, kas čia dėsis. 

Neužauga jos paklausė; vos tik jis pasislėpė, parsirado 
trolis. 

— Fu, jaučiu žmogaus kraują, — sako jis. 

— A, ties mūsų stogu skrido paukštis ir snape žmogaus 
koją turėjo, ji ir įkrito į kaminą. Aš ją kuo greičiausiai išme- 
čiau, bet kvapas liko. 

— Na, gerai,— atsakė trolis. 

O princesė paklausė jo, ar jis radęs, kas galėtų padaryti 
šimtą statinių alaus. 

— Ne, niekas nemoka,— atsakė trolis. 

— Čia ką tik buvo vienas žmogus, jis sakė galįs padaryti. 

— Na mat, kada prisiminei,— sako trolis— Kam tu jį iš- 
leidai? Juk žinojai, kaip jis man reikalingas. 

— Ne, aš jo neišleidau,— atsakė karaliaus duktė.— Tik kad 
tu toks staigus, tai aš jį paslėpiau. Sakau, jeigu ko kito nerasi, 
tai jis tau pravers. 

— Tegu pasirodo,— tarė trolis. 

Neužauga įėjo, ir trolis klausia, ar teisybė, kad jis galįs 
vienu sykiu padaryti šimtą statinių alaus. 

— Gerai, kad tu čia pasipainiojai,— sako.— Imkis darbo 
kuo greičiau ir žiūrėk, kad alus būtų stiprus! 

— Nesirūpink,— atsakė Neužauga ir tučtuojau kibo į alų.— 
Tik man dar reikia trolių į talką, ir kuo daugiau, kitaip nieko 
neišeis. 

Ką darys, davė jam trolis talkininkų, ir tiek daug, kad ap- 
link jų knibždėte knibždėjo. Ir ėmė jie daryti alų. 

Štai padarė misą ir, žinoma, sumanė paragauti. Iš pradžių 
išgėrė pats trolis, o paskui ir kiti. O Neužauga misą padarė 
tokią smarkią, jog troliai, tik jos paragavę, krito kaip negyvi. 
Tik liko vienui viena iškaršusi senutė, kuri gulėjo užkrosny. 

— Ak, vargšele, reikia ir tau paragauti misos, — tarė Neuž- 
auga, susėmė likinius ir davė jai išgerti. Šitaip ir nusikratė 
jų visų. 

Apsidairė jis aplinkui ir pamatė didžiulę didžiulę skrynią. 
Prikrovė ją aukso ir sidabro iki pat viršaus, apsivyniojo gran- 
dine, apvyniojo ja skrynią ir princesę ir kad patemps iš visų 
jėgų. Na, vyrai ir ištraukė juos. 

Įlipo Neužauga į laivą ir sako: 

— Plauk, mano laiveli, per jūras ir upes, per kalnus ir klo- 
nius ir nesustok tol, kol priplauksi karaliaus rūmus. 

Ir laivas kad ėmė nerti, net bangos skyrėsi į visas puses. 

Pamatė rūmuose visi laivą ir išbėgo jo pasitikti su muzika 
ir dainom, o labiausiai džiaugėsi pats karalius, mat jis surado 
ir antrąją dukterį. 

Tik Neužauga buvo liūdnas, mat abi princesės norėjo už jo 
tekėti, o jam tereikėjo vienos, tos, kurią jis pirmiau išgelbė- 
jo — jauniausiosios karaliaus dukters. Ir jis vis vaikščioja ir 
galvoja, kaip jam vesti jauniausiąją neužgaunant vyresniosios. 
Ir šit kartą jam bevaikščiojant ir besukant galvą, toptelėjo 
mintis, kad jeigu čia būtų jo brolis, Karalius Mažėlis, viskas 
susiklotų gerai. Juk Karalius Mažėlis taip į jį panašus, kad jų 
atskirti neįmanoma, ir jam tektų vyresnioji duktė ir pusė kara- 
lystės. O pačiam Neužaugai ir tos pusės gana. Vos tik šitaip 
pagalvojo, išėjo iš rūmų ir pašaukė Karalių Mažėlį. Tačiau 
niekas neatėjo. Pašaukė jis antrą kartą kiek garsiau — ir vėl 
nieko nėra. Tada Neužauga kad suriks kiek turėdamas balso — 
ir brolis kaipmat atsirado. | 

— Aš tau sakiau, kad nešauktum manęs be reikalo,— tarė 
jis Neužaugai.— O tavęs čia, matau, nė vabalėlis nenuskriaus. 

Ir jis taip vožė Neužaugai, kad šis parkrito ant žemės. 

— Kaip tau ne gėda muštis, — sako Neužauga.— Geriau pir- 
ma pasiklausyk: aš gavau princesę ir pusę karalystės kraičio, 
paskui teko antroji princesė ir kita pusė. Va ir galvoju atiduoti 
tau vieną princesę ir pusę karalystės. Argi čia, tavo galva, 
ne rimtas reikalas? 

Kai tik Karalius Mažėlis tat išgirdo, tučtuojau ėmė prašyti 
Neužaugos dovanojamas, ir vėl jie tapo geri draugai. 

— Klausykis toliau,— tarė Neužauga.— Tu į mane taip pa- 
našus, jog mudviejų ir atskirti neįmanoma. Apsivilk mano dra- 
bužiais ir eik į rūmus; princesės pamanys, jog tai aš. Katra 
pirmoji tave pabučiuos, tą ir imk sau. O man atiteks kita. 

Jis žinojo, kad vyresnioji duktė stipresnė už jaunesniąją, 
tad viską sumetė iš karto. 

Karaliaus Mažėlio nereikėjo ilgai raginti: apsivilko jis Ne- 
užaugos drabužiais ir patraukė į rūmus. Įėjo pas princeses, 0 šios 
pagalvojo, kad čia Neužauga, ir ėmė bėgti prie jo; vyresnioji 
buvo didesnė ir stipresnė, tad ji nustūmė savo seselę, apkabino 
Karalių Mažėlį ir pabučiavo. Jis ir vedė ją, o Neužaugai ati- 
teko jaunesnioji. Na, žinoma, buvo iškeltos vestuvės, ir tokios, 
kad apie jas garsas nuėjo per septynias karalystes. 


SEPTYNETAS KUMELIUKŲ 


Gyveno kitą sykį vargšai žmonės, vyras su pačia; gyveno 
jie senoj pirkelėj toli toli miške, vargais negalais stumdami 
dieną po dienos, stirdami nuo šalčio ir badą kesdami. Jiems 
reikėjo Maitinti tris sūnus, kurių jauniausias buvo vardu Aske- 
ladenas, mat jis nieko daugiau neveikė, tik sėdėjo prie kros- 
nies ir Žarstė pelenus. 

Sykį vyriausiasis sūnus sumanė eiti į pasaulį ieškoti lai- 
mės. Motina su tėvu kaipmat jį išleido, ir jis iškeliavo. Ėjo 
ėjo, kiaurą dieną ėjo, o vakare atėjo prie karaliaus rūmų. Ka- 
ralius stovėjo prie vartų ir paklausė, ko jam reikia. 

— Ogi vaikštau po pasaulį ir ieškau darbo,— atsakė vy- 
riausiasis sūnus. 

— Gal nori tarnauti pas mane ir ganyti mano septynis ku- 
meliukus? — paklausė karalius.— Jeigu valiosi išganyti juos vi- 
są dieną ir vakare pasakysi, ką jie ėda ir ką geria, gausi už 
pačią mano dukterį ir pusę karalystės kraičio, o jeigu šito 
nepadarysi, liepsiu išrėžti tau iš nugaros tris raudonus diržus. 

Vyriausiasis sūnus pamanė, kad tai lengvas darbas. ,Žino- 
ma, kad apsidirbsiu“,— pagalvojo jis. 

Rytą, kai prašvito, arklininkas išvedė septynis kumeliukus, 
įr jie nulėkė risčia, o vyriausiasis Askeladeno brolis pasileido 
jiems iš paskos. Ir štai lekia jie per kalnus ir slėnius, per krū- 
mus ir daubas. Bėgo jis jiems iš paskos, bėgo ir pailso bebėg- 
damas. Dar kiek pasigalavo, ir šit jam baisiai nusibodo toks 
ganymas. O tuo tarpu jis atsidūrė pamiškėj, o ten sėdėjo se- 
nutė ir verpė. Pamatė ji paskui Kumeliukus bėgantį vaikiną, 
visą apsipylusį prakaitu, ir sušuko: 

— Eikš čia, eikš čia, mano mielas sūneli, aš tau galvą pa- 
ieškosiu! 

Ką gi, jis labai apsidžiaugė, atsisėdo prie senelės, padėjo 
galvą jai ant kelių, ir jinai ieškojo jam galvą iki pat vakaro, 
o jis ramiai ilsėjosi. 

Ėmus temti, Askeladeno brolis sukruto ruoštis į kelionę. 

— Eisiu pamažėle namo, — tarė jis,— juk karaliaus rūmuo- 
se nebėra man kas veikia. 

— Palūkėk, kol visai sutems,— tarė senelė,— tada pro šią 
vietą septynetas kumeliukų lėks atgal į karaliaus rūmus, ir tu 

bėk jiems iš paskos. Niekas nesužinos, kad tu visą dieną iš- 
gulėjai čia, visi Manys tave ganius kumeliukus. 

Davė ji jam vandens ąsotį ir kuokštelį spanguolių, liepė 
parodyti juos karaliui ir pasakyti: „Va ką jie ėda, va ką jie 
geria.“ 

— Na, ar iš tiesų ganei juos visą dieną nuo ryto iki vaka- 
ro? — paklausė karalius. 

— Taip, iš tiesų, — atsakė Askeladeno brolis. 

— Tai pasakyk man, ką ėda ir ką geria mano kumeliukai. 

Parodė jam vaikinas vandens ąsotį ir spanguolių kuokštelį, 
gautus iš senutės. 

— Va gėralas, o va ir pašaras, — tarė jis. 

Karalius akimoju sumetė, kaip jis ganė kumeliukus, ir taip 
supyko, kad liepė tučtuojau jį išvyti, pirmiau išrėžus jam iš 
nugaros tris raudonus diržus ir žaizdas pabarsčius druska. 

Sugrįžo jis namo, tik, žinoma, nelabai džiaugėsi. 

— Sykį pamėginau ieškotis darbo, ir užteks jau! — tarė jis. 

Kitą dieną vidurinysis sūnus sumanė eiti į pasaulį ieškoti 
laimės. Tėvas su motina draudė jį, su ašaromis prašė tik pa- 
žvelgti į vyriausiojo brolio nugarą, bet jisai spirte spyrėsi; tad 
neliko kas darą, reikėjo išleisti, ir jis iškeliavo. 

Ėjo kiaurą dieną ir taip pat atėjo į karaliaus rūmus. Kara- 
lius stovėjo prie vartų ir paklausė jo, ko jam reikia. Viduriny- 
sis sūnus pasakė ieškąs darbo, ir karalius pasiteiravo, ar jis 
nenorėtų tarnauti pas jį ir ganyti septynetą kumeliukų. Ir jis 
paskyrė jam tokį pat atpildą ir tokią pat bausmę kaip ir vy- 
riausiajam broliui. Vaikinas tučtuojau apsiėmė tarnauti. „Negi 
čia sunku ganyti septynetą kumeliukų ir pasakyti karaliui, ką 
jie ėda ir ką geria“, — pagalvojo jis. 

Anksti rytą, vos prašvitus, arklininkas paleido septynis ku- 
meliukus, ir jie vėl nulėkė risčia per kalnus ir slėnius, per krū- 
mus ir daubas, o vidurinysis sūnus nukūrė jiems iš paskos. Ir 
jam atsitiko lygiai taip pat kaip ir jo broliui. Ilgai ilgai jis 
bėgo paskui kumeliukus, pailso, paskui pamatė pamiškėj sėdint 
ir verpiant seną moterį, kuri sušuko: 

— Eikš čia, eikš čia, mano mielas sūneli, aš tau galvą pa- 
ieškosiu! 

Ką gi, tat ne pro šalį. Atsiliko jis nuo kumeliukų, atsisėdo 
šalia senutės, ir šitaip prasėdėjo kiaurą dieną, iki pat vakaro. 

O vakare, kai kumeliukai lėkė namo, senutė davė jam van- 
dens ąsotį ir spanguolių kuokštelį. 

Ir kai karalius jo paklausė: „Ką ėda ir ką geria mano sep- 
tynetas kumeliukų?“— vidurinysis sūnus parodė jam vandenį 
ir spanguoles ir tarė: 

— Va jų gėralas, va jų pašaras. 

Karalius labai supyko ir liepė išrėžti viduriniajam sūnui iš 
nugaros tris raudonus diržus, pabarstyti žaizdas druska ir tuč- 
tuojau išvaryti jį iš rūmų. Sugrįžo jis namo, apsakė viską, kas 
jam nutiko, ir tarė tėvui su motina: 

— Pamėginau ieškotis darbo, ir gana jau man! 

Ir trečiąją dieną susiruošė iškeliauti Askeladenas. 

— Noriu ir aš pamėginti ganyti septynetą kumeliukų,— ta- 
Iė jis. 

Ėmė broliai iš jo tyčiotis: 

— Jeigu jau mums nieko neišėjo, tai tau nė tiek to neiš- 
eis! Juk tu bet kokį darbą priveiki! Ne veltui tik sėdi prie 
krosnies, pelenus žarstydamas! — sakė jie. 

— Aš vis tiek eisiu — tarė Askeladenas.— Kaip sumaniau, 
taip ir darysiu. 

Nors ir juokėsi iš jo broliai, nors ir draudė tėvas su moti- 
na — niekas nepadėjo, ir jis iškeliavo. 

Ėjo jis taip pat visą dieną ir vakarop atėjo į karaliaus rū- 
mus. Palei vartus stovėjo karalius ir paklausė, ko jam reikia. 

— Ogi darbo ieškau, — atsakė Askeladenas. 

— O iš kur tu? — paklausė karalius, mat jis buvo nuspren- 
dęs nebesamdyti, kas pakliuvo. 

Askeladenas atsakė esąs brolis tiem dviem, kurie saugojo 
septynetą kumeliukų, o paskui paklausė, ar nebūtų galima ir 
jam rytoj juos paganyti. 

— Kad tave kur galas! — tarė karalius. Jis supyko tik pa- 
galvojęs apie Askeladeno brolius.— Jeigu tu jų brolis, tai jau 
veikiausiai niekam tikęs esi. Ne, gana man tokių darbininkų! 

— Jeigu aš jau čia atėjau, gal leistumėt bent pamėginti? — 
tarė Askeladenas. | 

— Tiek to, jeigu nori, kad tau kailį nudirtų — prašom! — 
pasakė karalius. 

— Aš labiau noriu gauti princesę, — atsakė Askeladenas. 

Anksti rytą, vos prašvitus, arklininkas vėl paleido septynetą 

kumeliukų, ir jie nulėkė risčia per kalnus ir slėnius, per krū- 
mus ir daubas, o Askeladenas juos nusivijo. 

Bėgo jis jiems iš paskos ilgai ilgai ir taip pat atbėgo į pa- 
miškę. Ten vėl sėdėjo sena moteris su rateliu ir verpė. Pama- 
tė ji Askeladeną ir sušuko: „Eikš čia, eikš čia, sūneli mano 
mielas, aš tau galvą paieškosiu!" 

— Kad tu kur prasmegtum, sena ragana,— atsakė Askela- 
denas ir nulėkė paskui savo kumeliukus. 

Pralėkė jie pamiškę, ir jauniausiasis kumeliukas sako: ,„Sės- 
kis ant manęs, nes mūsų keliui nei galo, nei krašto nesima- 
to." Ir Askeladenas jo paklausė. 

Šitaip jie lėkė ilgai ilgai. 

— Ar tu matai ką nors? — paklausė kumeliukas. 

— Ne,— atsakė Askeladenas. 

Vėl jie lėkė ilgai ilgai. 

— O dabar? — paklausė kumeliukas. 

— Nieko,— atsakė Askeladenas. 

Praėjo nemažai laiko, o jie vis lėkė. 

— Na, o dabar matai ką? — paklausė kumeliukas. 


— Taip, dabar priešais tarsi kas boluoja,— atsakė Askela- 
denas,— lyg didelis didelis beržo kelmas. 


— Ten mums ir reikia,— tarė jam kumeliukas. 

Prilėkė jie prie kelmo, ir vyriausias kumeliukas nuspyrė 
jį į šalį, o po kelmu, pasirodė, esančios durys. Suėjo jie pro 
tas duris ir atsidūrė mažam kambarėly. Ten nieko daugiau ne- 
buvo, tik stalas ir krosnelė, o už durų kabojo didelis surūdijęs 
kardas ir mažas ąsotėlis. 

— Ar pakelsi tą kardą? — paklausė vyriausias kumeliukas. 

Askeladenas pamėgino, bet kardas buvo toks sunkus, kad jo 
nė iš vietos nepajudino. Tada kumeliukas liepė jam atsigerti 
iš ąsočio. Jis išgėrė vieną gurkšnį, paskui antrą, o paskui ir 
trečią; po to kardas pasirodė esąs lengvesnis už plunksnelę. 

— Pasiimk kardą,— tarė vyresnysis kumeliukas.— Su tuo 
kardu visiems mums nukaposi galvas savo vestuvių dieną, ir 
mes vėl virsime princais. Mat mus visus užbūrė piktas trolis, 
mes, visas septynetas, esam broliai tos princesės, kuri teks tau 
už pačią, kai tu pasakysi karaliui, ką mes ėdam ir ką geriam. 
Tik kai nukirsi mums galvas, kiekvieną būtinai pridėk prie 

tos vietos, kur ji buvo anksčiau, ir tada piktojo trolio burtai 
neteks galios. 

Askeladenas prižadėjo viską padaryti, ir jie nulėkė toliau. 

Ilgai ilgai jie lėkė, ir jauniausias kumeliukas paklausė As- 
keladeną: 

— Ar matai ką nors priešais? 

— Ne,— tarė Askeladenas. 

Vėl jie lėkė ilgai ilgai. 

— O dabar? — paklausė kumeliukas. 

— Ne, nieko nesimato,— atsakė Askeladenas. 

Ir vėl jie lėkė ilgai ilgai, per kalnus ir slėnius, per krūmus 
ir daubas. 

— O dabar? — paklausė kumeliukas.— Nejaugi ir dabar tu 
nieko nematai? 

— Ne,— atsakė Askeladenas,— dabar aš matau, kaip toli to- 
li priešais tarsi vingiuoja melsvas takelis. 

— Taip, ten upė, — atsakė kumeliukas,— ir mums reikia per- 
sikelti į kitą krantą. 

Perlėkė jie į kitą krantą gražiu ilgu tiltu, o paskui vėl lėkė 
ilgai ilgai, ir vėl jauniausias kumeliukas paklausė Askeladeną: 

— Ar matai ką nors priešais? 

— Taip — atsakė Askeladenas,— kažkas juoduoja toli toli, 
tarsi aukšta bažnyčia. 

— Ten mums ir reikia,— tarė kumeliukas. 

Suėjo jie visi į tą bažnyčią ir pavirto žmonėmis, septyniais 
puikiais princais, o jų rūbai taip tviskėjo, kad net akys raibo. 
Jie ten pasisėmė vyno, pasiėmė duonos, Askeladenas padarė 
taip pat. Kai tik princai išėjo iš bažnyčios, jie vėl virto septy- 
niais kumeliukais. Askeladenas užsėdo jauniausiajam ant nu- 
garos, ir jie ėmė lėkti risčia atgal tuo pačiu keliu, tik dabar 
lėkė daug smarkiau. Štai prabildėjo jie tiltu, pralėkė pro beržo 
kelmą, štai ir pamiškė, kur sėdėjo senutė. Kai jie lėkė pro ją, 
ji kažką suriko, bet Askeladenas neišgirdo, tik suprato, kad ji 
pykstanti. 

Kai sugrįžo į karaliaus rūmus, jau buvo kone visai sutemę, 
ir pats karalius stovėjo prie vartų ir laukė jų. 

— Na? — paklausė karalius Askeladeną.— Ar tu ganei juos 
visą dieną nuo ryto ligi vakaro? 

— Stengiausi kaip išgalėdamas,— atsakė Askeladenas. 

— Tad pasakyk man, ką jie ėda ir ką geria, — tarė karalius. 

Askeladenas išėmė duoną su vynu ir parodė karaliui. 

— Va jų pašaras, va jų gėralas,— atsakė jis. 

— Taip, tu juos ištikimai saugojai, — tarė karalius.— Gauni 
princesę ir pusę karalystės kraičio. 

Tučtuojau ėmė taisytis vestuvėms, ir karalius ketino iškelti 
tokią gausią ir smagią puotą, kad apie ją kalbėtų visose aplin- 
kinėse karalystėse. O kai visi susėdo už vestuvių stalo, jauni- 
kis staiga atsikėlė ir nuėjo į arklidę. „,„Aš užmiršau ten vieną 
daiktą, eisiu atnešti“, — tarė jis. Įėjo jis ten ir padarė viską, ką 
buvo liepę karaliaus sūnūs; iš pradžių nukirto galvą vyriau- 
siajam, paskui antrajam ir taip iš eilės visam septynetui, ir 
paskui kiekvienam pridėjo nukirstą galvą prie kūno. Kai tik 
jis tat padarė, visas septynetas virto karaliaus sūnumis, ir As- 
keladenas atsivedė juos prie puotos stalo. Pamatė karalius sa- 
vo sūnus ir taip apsidžiaugė, kad ėmė glėbesčiuoti ir bučiuoti 
Askeladeną, 0 princesė, jo jaunoji žmona, pamilo jį dar labiau 
negu pirma. 

— Pusę karalystės tų jau gavai, — tarė karalius — o kitą 
pusę gausi po mano mirties. Mat princai, mano sūnūs, dabar 
patys gebės savim pasirūpinti ir patys užsikariaus naujų šalių 
ir Žemių. 

Na, žinoma, vestuvių puotoj visi gėrė, valgė ir smaginosi 
kiek valiodami. 

Ir aš ten buvau, puotavau, tik niekas manęs nepastebėjo... 
ir gavau kąsnį pyrago, užsitepiau jį sviestu ir padėjau ant kros- 
nies. Sviestas ištirpo, pyragas sugruzdo, taigi aš toje puotoje 
nieko burnoj ir neturėjau. 


ISKĖ 


Gyveno kitą kartą našlys, jis turėjo tarnaite, vardu Iskė. 
Iskė labai geidė ištekėti už savo šeimininko ir be atvangos jį 
kalbino vesti ją. Galop šeimininkui tat šitaip atsipyko, kad jis 
tik ir tegalvojo, kaip ja atsikratyti. 

Vieną sykį, pjūties metu, kai kanapės buvo visai nunoku- 
sios, išėjo jie rauti kanapių. Iskė manė esanti tokia jauna, tokia 
grakšti ir vikri, kad jai visi darbai vieni niekai: tad ji rovė 

ir rovė kanapes, kol jai galva apsisuko. Ji krito čia pat lauke 
ir užmigo. Kol ji miegojo, atėjo šeimininkas su žirklėmis ir 
nukirpo jai plaukus, o paskui visą ištepė iš pradžių taukais, 
o paskui suodžiais, ir ji tapo bjauresnė už patį velnią. 

Pabudo Iskė, pamatė, kokia ji bjauri, ir pati savęs nebepa- 
žįsta. „Nejaugi čia aš,— galvoja.— Ne, negali būti, aš tokia 
niekuomet nebuvau, matyt, čia pats velnias.“ 

Vis dėlto ji nusprendė pasitikrinti, nuėjo prie šeimininko 
namų ir pasibeldė į duris. 

— Ar namie jūsų Iskė? — klausia. 

— O kaipgi, mano Iskė namie,— atsako šeimininkas, mat 
labai jau norėjo ja nusikratyti. 

„Ak, ak, vadinasi, aš ne Iskė“,— pagalvojo jinai ir nukiū- 
tino šalin, o šeimininkas nesitvėrė iš džiaugsmo. 

Paėjo ji kiek ir priėjo didelį mišką, ir tam miške sutiko du 
vagis. ,,„Tegu jie eina paskui mane,— galvoja Iskė,— jeigu aš 
velnias, tegu vagys mane lydi.“ Tik vagims kitaip atrodė. Kai 
jie pamatė Iskę, taip persigando ir pamanė, jog čia pats nela- 
basis nori juos sučiupti, ir pasileido bėgti kiek įkabindami. 
O Iskės kojos buvo ilgos, vagys nespėjo nė apsidairyti, ir Iskė 
juos pasivijo. 

— Einam vogti, aš eisiu drauge ir jums padėsiu,— tarė ji — 
aš čia viską aplink gerai Žinau. 

Išgirdę šiuos žodžius, vagys nutarė, kad čia ne taip jau blo- 
gai, ir visa jų baimė kaipmat išgaravo. 

— Mes norim pavogti avį, — tarė jie, — tik nežinom, kur ją 
rasti. 

— O, nėra nieko lengviau, — tarė Iskė.— Pas aną šeimi- 
ninką, ten už miško, ištarnavau daugelį metų, tad jo tvartus 
ir tamsiausią naktį rasiu. 

Ką gi, vagys apsidžiaugė ir patraukė į tvartą. Iskė įėjo 
į vidų, o jie liko prie durų laukti jos. Tvartas buvo visai 
greta namo, kur miegojo šeimininkas, tad Iskė ten įėjo tyliai 
tyliai ir atsargiai. Tik įsėlino, ir kad suriks: 

— Avino ar avies jums reikia? Čia visko per akis! 

— Ša, ša, griebk kuo riebesnį, ir gana! — atsako vagys. 

O Iskė vėl: 

— Taip, taip, tik ar aviną, ar avį? Aviną ar avį? Čia visko 
per akis! 

— Tyliau, tyliau,— sako vagys.— Griebk kuo riebesnį, ir ga- 
na, ar ne vis tiek — avinas ar avis! 

O Iskė varo savo: 

— Žinau, žinau, tik ar avino, ar avies jums reikia? Avino 
ar avies? Čia visko per akis! 

— Tyliau, užsičiaupk tu, griebk kuo riebesnį, ir gana, — sa- 
ko jai vagys. 

Nuo šito šūkavimo pabudo šeimininkas ir išėjo vienais 
marškiniais pasižiūrėti, kas čia dedasi. 

Vagys puolė bėgti, Iskė — jiems iš paskos, užlėkė ant šei- 
mininko ir parvertė jį. 

— Vyručiai, palaukite! Vyručiai, palaukite! — šaukia. 

Šeimininkas pamatė tik juodą žvėrį ir taip išsigando, kad 
niekaip neįstengė atsikelti: jis galvojo, kad pats velnias įsi- 
laužė į jo tvartą. Nebesumano, ką daryti, pažadino savo tar- 
nus ir liepė jiems melstis — mat jis buvo girdėjęs, kad šitaip 
apsiginama nuo velnių. 

Kitos dienos vakare vagys sumanė pavogti riebų žąsiną, 
ir Iskė pasisiūlė jiems į talką. 

Atėjo jie prie paukštidės, Iskė įsėlino į vidų, o vagys liko 
palei duris. 

— Jums žąsino ar žąsies? Čia visko per akis! — suriko Iskė, 
vos įlindusi į paukštidę. 

— Ša, ša, griebk kuo didesnį, ir gana! — atsakė vagys. 

O Iskė vėl: 

— Žinau, žinau, tik ar žąsies, ar žąsino norit? Žąsies ar 
žąsino? 

— Ša, ša, ar ne vis tiek, žąsis ar žąsinas, tu verčiau paty- 
lėk,— atsakė vagys. 

Kol Iskė su vagimis ginčijosi, viena žąsis sugageno, po jos 
antra, ir kad ims visos girgsėti, viena už kitą garsiau. Išbėgo 
šeimininkas pasižiūrėti, kas atsitiko. Vagys pasileido bėgti, 
padus pasipustę, Iskė — jiems iš paskos, ir taip smarkiai, jog 
šeimininkas pagalvojo, kad čia lekia pats velnias. 

— Vyručiai, palūkėkit, kur jūs? — sušuko Iskė.— Čia juk 
visko per akis — ir žąsų, ir žąsinų! 

Tačiau vagims nė į galvą jos laukti, o šeimininko kieme 
visi ėmė melstis — galvojo, kad čia jau tikrai pats velnias 
buvo. 

Trečiosios dienos pavakary Iskė ir vagys taip buvo išalkę, 
jog nebesumanė nė kur dėtis. Ir šit jie sugalvojo traukti į pa- 
miškę, kur gyveno turtuolis, prasigauti į jo rūsį ir pasivogti 
valgymo. Tad ir nuėjo ten. Vagys bijojo leistis į rūsį ir liko 
palei duris, o Iskė įlindo vidun. Įsilaužė Iskė į rūsį, o ten ko 
tiktai nėra: ir mėsos, ir lašinių, ir duonos, ir dešrų. Vagys 
ėmė prašyti, kad ji nešūkautų ir išmestų jiems kuo greičiau 
ko nors užvalgyti. „Atsimink, kaip buvo vakar ir užvakar“, — 
sakė jie. 

O Iskė varo savo: 

— Lašinių, mėsos ar dešros? — suriko ji, kad net sienos su- 
tirtėjo.— Sakykit, ko norit, čia visko per akis, čia visko per 
akis! | 

Nuo to riksmo pabudo šeimininkas ir išėjo pasižiūrėti, kas 
atsitiko. Vagys kad pasileis iš kiemo kiek kojos neša, o jiems 
iš paskos Iskė; lekia baisi, juoda ir šaukia: ,,„Vyručiai, palūkė- 
kit! Vyručiai, palūkėkit! Kur jūs maunat? Čia visko per akis, 
čia visko per akis!“ Pamatė šeimininkas juodą baidyklę ir pa- 
galvojo, kad čia būsiąs pats velnias, mat jau buvo girdėjęs 
apie vakarykštį ir užvakarykštį nutikimą. Ir kad puls jis mels- 
tis, ir visi kaimynai ėmė melstis, mat jie buvo girdėję, kad 
šitokiu būdu išsigelbstima nuo velnio. 

Šeštadienio vakarą vagys sumanė pasivogti ožį vakarienei; 
jiems labai magėjo pasmaguriauti ožiena, mat jie tris dienas 
nieko nebuvo turėję burnoj; bet Iskės jie nebenorėjo imtis. 

— Tu tik triukšmą keli ir mums viską niekais paverti,— 
pasakė jie. 

Sekmadienio rytą laukė laukė jų Iskė; ji buvo be galo al- 
kana, mat tris dienas nieko burnoj neturėjo. Ir šit nuėjo ji 
į svetimą daržą, rauna ropes ir valgo. Pabudo daržo šeiminin- 
kas, kažkodėl jam labai neramu pasidarė, ir sumanė jis savo 
daržo pasižiūrėti. Apsirengė ir nuėjo prie pelkės už to kalniu- 
ko, ant kurio buvo daržas. Sustojo ten ir mato: vaikšto kažkas 
juodas po daržą ir vis lankstosi ir lankstosi prie ropių. Na, jis 
ir pagalvojo, kad čia pats velnias. Parlėkė kuo greičiau namo 
ir pasakė, jog po daržą velnias šlaistosi. 

Tat išgirdę, visi persigando ir sumanė eiti pas kunigą, gal 
jis tą velnią sutramdys. 

— Ne, kurių galų ten,— tarė pati. — negi kunigas eis pas 

mus tokį ankstų rytą, ir dar sekmadienį. Jis dar iš patalo neiš- 
lipęs, o jeigu ir atsikėlė, tai veikiausiai seniai bažnyčioj pa- 
mokslą sako. 

— Ak, aš jam pažadėsiu riebų aviniuką, ir tada jis eis, — 
pasakė vyras. 

Atėjo jis pas kunigą, o šis, pasirodė, dar pataluose tebegu- 
lįs. Tarnaitė liepė jam palūkėti, o pati nuėjo pasakyti kunigui, 
kad turtingas žmogus, gyvenąs kaimynystėj, nori su juo pasi- 
šnekėti. Išgirdęs, kas jo laukia, kunigas greitai užsimovė kel- 
nes ir išbėgo iš miegamojo su naktiniu kyku ir šlepetėm. Dar- 
žo šeimininkas papasakojo jam savo reikalą, kad, girdi, po jo 
daržą velnias besišlaistąs. 

— Jeigu eisi su manim ir sugausi velnią, aš tau padovano- 
siu riebų aviniuką,— tarė jis. 

Ką gi, kunigui ne pro šalį gauti aviniuką, ir jis paliepė 
tarnui balnoti arklį, o pats nuėjo apsirengti. 

— Ne, tėveli, šitaip nieko neišeis, — tarė daržo šeiminin- 
kas,— velnias mūsų nelauks, ir niekas nežino, ką jis dar gali 
iškrėsti, jeigu jam ir šį kartą pavyks pasprukti. Eime geriau 
tuoj pat. 

Kunigas ir išėjo su juo kaip stovėdamas — su naktiniu ky- 
ku ir šlepetėmis. Atėjo jie prie pelkės, o kunigas su šlepetė- 
mis toliau nebegali eiti. Užsivertė jį šeimininkas ant nugaros 
ir neša — atsargiai žengia nuo kelmo ant kupstelio, nuo kupste- 
lio ant kelmo. Kai jie priėjo pelkės vidurį, Iskė juos pamatė 
ir pagalvojo, kad tai vagys ateina ir Oožį atsineša. 

— Na kaip, ar riebus? Ar riebus jis? Ar riebus jis? — ėmė 
šaukti taip, kad visas miškas aplink sugaudė. 

— Velniai jį žino, ar jis riebus, ar ne,— atsakė šeiminin- 

Pasakęs tat, jis mirtinai persigando, numetė kunigą vidury 
pelkės ir pasileido bėgti kiek įkabindamas. O kunigas, jeigu 
iš ten neišsiropštė, vadinasi, tebeguli iki šiol. 


DVYLIKA LAUKINIŲ GULBINŲ 


Gyveno kitą sykį karalienė. Važiavo kartą ji keliu — buvo 
žiema ir ką tik pasnigę. Pavažiavo kiek, ir staiga jai iš no- 
sies pasipylė kraujas. Teko karalienei išlipti iš rogių. Stovėjo 
ji prie tvoros, žiūrėjo į raudoną kraują ir į baltą sniegą ir 
galvojo: „Turiu aš dvylika sūnų ir nė vienos dukters.“ Pagal- 
vojo ji šitaip ir pasakė: 

— Kad turėčiau dukterį, baltą lyg šitas sniegas ir raudoną 
lyg šitas kraujas, nereikėtų man nė vieno sūnaus. 

Vos tik ištarė tuos žodžius, prie jos priėjo sena trolė. 

— Turėsi dukterį, — tarė ji, —ir bus ji balta lyg sniegas 
ir raudona lyg kraujas, o savo sūnus atiduok man, tik jie tegu 
palieka pas tave iki kūdikio krikštynų. 

Atėjo metas, ir karalienė pagimdė dukterį, baltą kaip snie- 
gas ir raudoną lyg kraujas, kaip buvo pažadėjusi trolio pati, 
ir praminė ją Snieguole Ugniarože. Visi džiaugėsi karaliaus 
dvare, o pačios karalienės džiaugsmo neįmanoma nė apsakyti. 
Bet kai atsiminė savo pažadą senai raganai, ji pasišaukė auksa- 
kalį ir liepė jam nukaldinti dvylika sidabrinių šaukštų, po 
šaukštą kiekvienam sūnui, ir dar vieną šaukštelį, kurį atidavė 
Snieguolei Ugniarožei. 

Tą pačią valandėlę, kai princesė buvo pakrikštyta, jos bro- 
liai pavirto dvylika laukinių gulbinų ir išskrido; daugiau nie- 
kas jų nematė ir niekas nežinojo, kur jie. Princesė paaugo 
ir tapo tikra gražuole, bet dažnai ji būdavo kažkokia keista 
ir liūdna, ir niekas nežinojo kodėl. Ir šit vieną vakarą pačią 
karalienę suėmė toks sielvartas, mat ji vis galvojo ir galvojo 
apie savo sūnus; pasišaukė Snieguolę ir sako: 

— Kodėl tu tokia nuliūdusi, mano vaikeli? Sakyk, kas tau 
yra. Jeigu ko nori, prašyk. 

— Ak, man taip nuobodu,— atsakė Snieguolė Ugniarožė— 
visi turi brolių ir seserų, tik aš nieko neturiu, esu viena vie- 
nutėlė, todėl ir liūdžiu. 

— Tu taip pat turėjai brolių, mano vaikeli — tarė karalie- 
nė, — aš turėjau dvylika sūnų, dvylika princų, bet visus atida- 
viau senai trolei už tave.— Ir ji apsakė Snieguolei viską nuo 
pradžios iki galo. 

Kai tik princesė tat išgirdo, nebeturėjo ramybės; tuščiai 
verkė karalienė, tuščiai ją meldė nusiraminti — niekas nepa- 
dėjo. Snieguolė sakė pati esanti dėl to kalta ir privalanti eiti 
į pasaulį savo brolių ieškoti. Ir šit kartą ji dingo iš karaliaus 
rūmų. Ėjo ėjo ir nuėjo toli toli, tiesiog nuostabu, kaip geibi 
princesė galėjo nueiti tokį ilgą kelią. 

Ir šit sykį ji žingsniavo per didelį didelį mišką ir taip nu- 
vargo, kad atsisėdo ant kalvelės ir užmigo. Ir susapnavo, tarsi 
eina toliau mišku ir prieina mažą trobelę, o toj trobelėj — jos 
broliai. Tą pat valandėlę ji pabudo ir mato: tiesiai priešais ją 
status takelis, apaugęs žaliomis sąmanomis, ir jis eina gilyn 
į mišką. Patraukė ji tuo takeliu ir netrukus atsidūrė prie tro- 
belės, lygiai tokios, kokią buvo susapnavusi. 

Atidarė ji duris, įėjo į vidų ir mato: trobelėj nieko nėra, 
tik stovi dvylika lovų, dvylika kėdžių, ant stalo dvylika šaukš- 
tų ir daugiau visko po dvylika. Išvydo tat princesė ir taip apsi- 
džiaugė, kaip nebuvo džiaugusis jau seniai seniai — Mat ji tuč- 
tuojau suprato, kad čia gyvena jos broliai, kad tos lovos, kė- 
dės ir šaukštai yra jų. Ji užkūrė židiny ugnį, išplovė grindis, 
paklojo lovas, viską sumazgojo, sutvarkė ir pataisė pietus dvy- 
likai savo brolių; pati taip pat pavalgė, o savo šaukštą pa- 
miršo ant stalo. Paskui ji palindo po jauniausiojo brolio lova 
ir pasislėpė ten. 

Vos tik ji pasislėpė, pasigirdo sparnų plasnojimas ir paukš- 
čių klykavimas, ir į trobelę įskrido dvylika laukinių gulbinų. 
Bet vos perskridę slenkstį, jie pavirto princais. 

— Kaip čia šilta ir jauku! — sakė jie— Duok dieve svei- 
katos tam, kas užkūrė ugnį ir taip gardžiai pataisė valgyti. 

Pasiėmė jie sidabrinius šaukštus ir sėdo valgyti. Kiekvienas 
paėmė savo šaukštą, o ant stalo dar vienas liko, ir jis buvo 
taip panašus į kitus, jog ir atskirti negalėjai. Žiūri broliai 
viens į kitą, nieko suprasti negali. ,,Tai mūsų sesers šaukštas, — 
nutarė jie pagaliau.— O jeigu šaukštas čia, vadinasi, ir sesuo 
kažkur netoliese.“ 

— Jeigu čia mūsų sesers šaukštas ir pati sesuo kur neto- 
liese, mes turime ją nugalabyti, nes ji kalta dėl mūsų visų 
nelaimių, — tarė vyriausiasis brolis. 

O sesuo guli po lova ir viską girdi. 

— Ne,— sako jauniausiasis brolis,— nevalia jai daryti ga- 

lo: kuo gi ji kalta dėl mūsų nelaimių? Jeigu kas ir kaltas, tai 
tik mūsų motina. 

Ir broliai puolė jos ieškoti po visus kampus, ėmė žiūrinėti 
po lovomis ir, žvilgterėję po jauniausiojo brolio lova, rado 
princesę ir ištraukė ją iš palovio. 

Vyriausiasis brolis vėl ėmė kalbėti, kad jai reikia padaryti 
galą. Bet princesė ėmė verkti ir prašyti: 

— Mieli broleliai, nežudykite manęs, aš tiek metų keliavau 
ir jūsų ieškojau, ir, jeigu galėčiau jus išgelbėti, įmanyčiau 
atiduoti savo gyvastį. 

— Jeigu tu iš tiesų nori mus išgelbėti — atsakė broliai — 
mes tavęs nežudysime. Mat, jeigu tu labai norėsi, galėsi mus 
išgelbėti. 

— Tik pasakykit, ką reikia daryti, aš viską padarysiu — 
tarė princesė. 

— Tu prirink iš pelkių pūkų,— atsakė broliai — iškedenk 
juos, suverpk ir išausk audeklą; kai audeklą išausi, pasiūk 
iš jo dvylika kepuraičių ir dvylika marškinių po vienerius 
kiekvienam mūsų, ir kol baigsi darbą, tau nevalia bus nei kal- 
bėti, nei juoktis, nei verkti; jeigu tat ištesėsi, mes būsim iš- 
gelbėti. 

— Bet iš kur aš gausiu pūkų tiekai kepuraičių ir marški- 
nių? — paklausė Snieguolė Ugniarožė. 

— Mes tau parodysim,— atsakė broliai ir nuvedė ją prie 
didelės didelės pelkės. Ten buvo daug daug pūkų, jie suku- 
riavo ore ir žėrėjo saulėje, tarsi visa pelkė būtų apsiklojusi 
baltu blizgančiu sniegu. 

Niekad princesė nebuvo mačiusi tiek pelkių pūkų, ir ji 
tučtuojau kibo juos rauti ir rovė kiaurą dieną, o vakare parėjo 
namo ir ėmė juos kedenti ir verpti siūlus. Nuo šiol taip ir 
buvo: ji rinko ir verpė pūkus, o likusį metą rūpinosi broliais — 
taisė jiems valgyti, klojo patalus. Vakare jie girgsėdami ir plas- 
nodami parskrisdavo namo, o nakčiai atvirsdavo princais, rytą 
vėl išskrisdavo, ir visą dieną lakstydavo laukiniai gulbinai. 

Kartą princesė pelkėje rinko pūkus; man rodosi, kad tą die- 
ną ji ten nuėjo paskutinį kartą, mat jau buvo prisitiekusi ver- 
palo, kiek jai reikėjo. Tuo metu jaunas karalius, valdęs tą šalį, 
medžiojo miške. Žirgas nulakdino jį prie pelkės, ir karalius pa- 
matė Snieguolę. Sustojo jis ir galvoja: „Ko ta graži mergaitė 

vaikšto po pelkę ir renka pūkus, kas ji per viena?“ Ėmė kal- 
binti ją, O šioji neatsakinėja. Jis dar labiau nustebo, bet prin- 
cesė jam patiko, ir taip, kad jis sumanė parsivežti ją į savo 
rūmus ir imti už pačią. Ir paliepė savo tarnams pasodinti Snie- 
guolę ant jo žirgo. Bet tuo metu ji ėmė grąžyti rankas ir vis 
rodė ir rodė į maišus su pūkais. Suprato karalius, ko ji norinti, 
ir liepė tarnams paimti maišus; ir princesė kaipmat nusirami- 
no, nes karalius buvo geras ir gražus ir ją šnekino švelniai 
ir Maloniai. 

Netrukus parjojo jie į karaliaus rūmus. Bet kai senoji kara- 
lienė, karaliaus pamotė, išvydo jauną gražią nuotaką, vos ga- 
lo negavo iš pavydo ir tarė karaliui: 

— Negi tu nenumanai, kas čia per moteris, kurią parsiga- 
benai į rūmus ir nori imti už pačią? Juk tai ragana: ji nešne- 
ka, neverkia ir nesijuokia! 

Karalius jos neklausė, iškėlė vestuves ir vedė Snieguolę 
Ugniarožę. Jie gyveno sutikdami ir laimingai. Bet mergaitei 
vis tiek neišėjo iš galvos marškiniai broliams. 

Nepraėjo nė metų, ir Snieguolė pagimdė mažą princą, 0 se- 
noji karalienė ėmė dar labiau tūžti ir pavydėti. Kartą naktį, 
kai Sneguolė miegojo, senė įsigavo į jos kambarį, paėmė kūdikį 
ir išmetė jį į galinį kiemą, kur niekas nevaikščiojo ir kur šliau- 
žiojo gyvatės ir visokie siaubūnai, paskui įpjovė Snieguolei 
mažąjį pirštelį ir krauju ištepė jai lūpas, o pati nuėjo pas ka- 
ralių. 

— Pasižiūrėk, ką tu vedei ir padarei karaliene, — tarė pa- 
motė,— ji suėdė savo tikrą vaiką. 

Nuliūdo karalius, vos nepravirko ir tarė: 

— Taip, veikiausiai tat teisybė, juk aš negaliu netikėti 
savo paties akimis, bet daugiau ji šitaip nedarys. Šį kartą aš 
jai dovanoju. 

Nepraėjo nė metų, ir vėl Snieguolė pagimdė sūnų. Jam 
atsitiko lygiai tas pat kaip ir pirmajam. Pamotė tūžo ir pavy- 
dėjo dar labiau. Ir vėl ji naktį įsigavo pas karalienę, kol ši 
miegojo, paėmė kūdikį, išmetė į galinį kiemą, įpjovė karalie- 
nei mažąjį pirštelį ir krauju ištepė jai lūpas, o pati pasakė ka- 
raliui, kad ji suėdusi ir antrąjį vaiką. Nuliūdo karalius taip, 
kad ir aprašyti neįmanoma, ir sako: 

— Taip, veikiausiai tat teisybė, juk negaliu netikėti savo 

paties akimis, bet daugiau ji šitaip nedarys. Dovanoju jai ir šį 
kartą. 

Nepraėjo metai, ir Snieguolė Ugniarožė pagimdė dukterį, 
o senoji karalienė ir ją paėmė ir išmetė į galinį kiemą. Kol 
jaunoji karalienė miegojo, ji įpjovė jai mažąjį pirštelį ir krau- 
ju ištepė lūpas, 0 pati nuėjo pas karalių. 

— Eik ir pasižiūrėk į ją. Argi aš neteisybę sakiau, kad ji 
ragana, — ji suėdė ir trečiąjį vaiką. 

Nuliūdo karalius, kad ir apsakyti neįmanoma: bet daugiau 
jis negalėjo dovanoti savo karalienei. turėjo liepti ją gyvą Ssu- 
deginti ant laužo. Kai užkūrė laužą ir atvedė prie jo Snieguo- 
lę, ji ženklais ėmė rodyti, kad aplink laužą suguldytų dvylika 
lentų, ir ant tų lentų ji sudėliojo marškinius ir kepuraites sa- 
vo broliams; tik jauniausiojo brolio marškiniams trūko kairės 
rankovės — ji nebesuspėjo prisiūti. Vos tik ji tat padarė, tą 
pačią valandėlę pasigirdo sparnų plasnojimas ir paukščių riks- 
mas, ir ties mišku pasirodė dvylika laukinių gulbinų. Jie nusi- 
leido, kiekvienas snapu paėmė savo drabužius ir vėl nuskrido. 

— Ar dabar matai? — sako karaliui nedoroji karalienė.— 
Dabar matai, kad ji ragana. Kuo greičiau sudegink ją, kol ne- 
gusikūreno malkos lauže. 

— Ak,— tarė karalius — malkų turime daug, miške galim 
prisikirsti kiek tinkami. Aš dar palūkėsiu, noriu pasižiūrėti, 
kas čia bus. | 

Tą patį akimirksnį atlėkė risčia ant žirgų dvylika princų, 
tokių aukštų ir gražių, jog dailesnių nė įsivaizduoti negalėjai: 
tik pačiam jauniausiam vietoj kairiosios rankos buvo gulbės 
sparnas. 

— Kas atsitiko? — paklausė jie. | 

— Mano karalienę tučtuojau sudegins už tai, kad ji yra 
ragana ir suėdė tris savo tikrus vaikus, — atsakė karalius. 


— Ji nesuėdė savo vaikų, — tarė princai.— Kalbėk, sesele. 
Išgelbėjai tu mus, dabar gelbėkis pati. 

Ir Snieguolė Ugniarožė ėmė pasakoti ir apsakė viską: kaip 
kiekvieną sykį, jai pagimdžius kūdikį, į jos miegamąjį ateidavo 
senoji karalienė, karalius pamotė, paimdavo kūdikį, įpjau- 
davo jai pirštą ir krauju patepdavo lūpas. Ir broliai nuvedė 
karalių į galinį kiemą, o ten trys vaikai žaidė su gyvatėmis 

ir siaubūnais, ir jie buvo tokie gražūs, jog dailesnių visam 
pasaulyje nerasi. 

Pasiėmė karalius vaikus, nunešė juos savo pamotei ir pa- 
klausė, kaip nubausti tokį žiaurų žmogų, kuris norėjo pražu- 
dyti nekaltą karalienę ir tris tokius puikius vaikus. 

— Tokį žmogų reikia pririšti prie dvylikos neprajodinėtų 
žirgų, ir tegu jie lekia kas sau,— sako senoji karalienė. 

— Pati pasiskyrei bausmę ir būsi nubausta,— tarė karalius, 
ir nedoroji karalienė buvo pririšta prie dvylikos neprajodinėtų 
žirgų, ir jie sudraskė ją į dvylika gabalų. O Snieguolė Ugnia- 
rožė su karalium, vaikais ir dvylika brolių iškeliavo namo, 
ir ten jie apsakė savo gimdytojams viską, kas jiems buvo 
nutikę. Ir visa karalystė džiaugėsi ir linksminosi, kad prince- 
sė sugrįžo sveika ir išgelbėjo savo brolius. 


SENELĖ IR VIŠTA 


Gyveno kitados sena našlė ir turėjo tris dukteris. Gyveno 
jos pačiam kaimo gale prie aukšto aukšto kalno ir buvo to- 
kios vargšės, kad nieko daugiau neturėjo, tik vieną vienu- 
tėlę vištą. Senutei ji buvo brangesnė už didžiausią turtą, ir ji 
nerasdavo kitos kalbos — vien višta jai terūpėjo. 

Ir va sykį višta ėmė ir dingo. Puola senelė šen, puola ten, 
iškreikštė kiekvieną pakrūmėlį aplink trobelę, bet viskas vel- 
tui — vištos kaip nėr, taip nėr. 

— Eik, dukrele, ir suieškok vištą, — sako senutė vyriau- 
siajai dukteriai.— Nors iš po žemių iškask, bet turi surasti ją. 

Susiruošė vyriausioji duktė ir iškeliavo ieškoti vištos. Ėja 
ėjo, ieškojo ieškojo, šaukė vištą ir vienaip, ir kitaip, bet vis- 
kas veltui. Jau buvo beketinanti grįžti namo, tik staiga girdi 
iš kalno kažkieno balsą: 


O višta seniai kalne! 
O višta seniai kalne! 

Panūdo mergaitė sužinoti, ką visa tat galėtų reikšti, bet 
vos tik priėjo prie kalno, kaipmat nusmego į gilią gilią duo- 
bę, ėmė skrieti į apačią ir atsidūrė požemiuose. Ir eina ji 
kur akys veda. Perėjo galybę kambarių, viens už kitą gražes- 

nių. Ir staiga paskutiniam kambary priešais ją atsirado didžiu- 
lis bjaurus milžinas. 

— Ar nori būti mano žmona? — paklausė jis. 

— Ne,— atsakė ji. Ji nenorinti būti jo žmona. Ji tenorinti 
išeiti iš požemių ir surasti dingusią vištą. 

Išgirdęs jos žodžius, milžinas supyko aršiau už pikčiausią 
žvėrį. Jis pastvėrė mergaitę, nutraukė jai galvą ir ją pačią 
įmetė į gilų rūsį. 

O našlė akis pražiūrėjo, belaukdama dukters: Nė menkiau: 
sios žinelės nedavė vyriausioji duktė. Senelė palaukė dar kiek 
ir liepė taisytis į kelionę viduriniajai dukteriai. 

— Eik ieškoti savo vyresniosios sesers,— tarė ji— Ir viš- 
telę pašauk, gal kur atsiras. 

Iškeliavo vidurinioji duktė, ir jai atsitiko lygiai tas pat kaip 
ir vyresniajai seseriai. Ėjo ėjo ir šiaip, ir taip šaukė vištą ir 
staiga girdi tolumoje kažkieno balsą: 

O višta seniai kalne! 
O višta seniai kalne! 


Nustebo mergaitė ir nuėjo sužinoti, ką visa tat reikštų. Bet 
vos tik ji prisiartino prie kalno, nusmego į gilią gilią duobę, 
ėmė kristi žemyn ir atsidūrė požemiuose. Ji nuėjo kur akys 
veda per galybę kambarių. Staiga paskutiniam kambary prieš 
ją atsirado milžinas. 

— Ar nori būti mano žmona? — paklausė jis. 

Ne, nenorinti ji būti jo žmona, Ji tenorinti išeiti iš pože- 
mių ir surasti dingusią vištą. 

Supyko milžinas. Stvėrė mergaitę, nutraukė jai galvą ir 
įmetė ją pačią į rūsį. 

O našlė sėdi savo pirkelėj, laukdama viduriniosios duk- 
ters. Praėjo septynios dienos ir septynios naktys, o duktė vis 
neduoda jokios žinelės. 

Ir sako senelė jauniausiajai dukteriai: 

— Reikės turbūt, dukrele, ir tau ruoštis į kelionę. Eik ieš- 
koti savo seserų. Labai jau negera, kad dingo vištelė, bet dar 
blogiau bus, jeigu nesurasi savo seserų. O vištelę irgi pašauk 
eidama, gal ji kur atsilieps. 

Išėjo jauniausioji duktė iš namų. Ėjo ėjo, visą kelią ieško- 

jo ir šaukė vištą, bet nesurado nei vištos, nei seserų. Bekeliau- 
dama priėjo kalną ir staiga girdi: 


O višta seniai kalne! 
O višta seniai kalne! 


„Kas gi čia per daiktas? — pagalvojo mergaitė— Eisiu pa- 
sižiūrėti.“ 

Bet vos tik ji pagalvojo šitaip, kaipmat nusmego į gilią 
gilią duobę, ėmė kristi į apačią ir atsidūrė požemiuose. Ir eina 
ji per kambarius, už viens kitą gražesnius. Ji nė kiek neišsi- 
gando ir stengėsi įsiminti viską, ką tik užmatė eidama. Paste- 
bėjo ji ir gilų rūsį. Žvilgterėjo į jį ir iš karto jo dugne pamatė 
savo seseris. Vos tik uždengė ji rūsio dangtį, prieš ją atsirado 
milžinas. 

— Ar nori būti mano žmona? — paklausė jis. 

— Su džiaugsmu,— atsakė mergaitė, mat ji sumetė, kokia 
dalia teko jos seserims. 

Išgirdo milžinas jos atsakymą ir apdovanojo ją gražiausiais 
drabužiais, tokiais gražiais, kokių tik galima įsigeisti. Ir ko tik 
ji panorėdavo, viskas kaipmat atsirasdavo — taip džiaugėsi mil- 
žinas, kad mergaitė sutiko už jo tekėti. 

Gyvena senelės duktė požemiuose pas milžiną ir kasdien 
vis labiau kremtasi ir liūdi. Klausia jos milžinas, ko ji taip 
sielvartaujanti. 

— Ak,— sako mergaitė — aš sielvartauju, kad negaliu pa- 
simatyti su savo motinėle. Jaučia mano širdis, kad ji miršta 
iš bado ir troškulio, ir nėra kam jos pavalgydinti ir pagirdyti. 

— Neleisiu aš tavęs pas ją, — atsakė milžinas— Va imk 
maišą, pridėk jį valgymų, aš pats nunešiu tavo motinai. 

Padėkoja mergaitė jam ir kibo į darbą. Pripylė ji pilną 
maišą aukso ir sidabro, o ant viršaus uždėjo šiek tiek valgio 
ir pasakė milžinui, kad maišas jau prikrautas. Bet prieš išleis- 
dama milžiną, ji paėmė iš jo žodį, kad jis nežiūrės, kas yra 
maiše. 

Vos tik milžinas išėjo iš urvo, ji ėmė žiūrėti į jį pro kalno 
plyšį. Nuėjo jis kelio galą ir sako: 

— Kažkodėl sunkokas maišas. Imsiu ir pasižiūrėsiu, kas 
ten yra, — ir riša maišą. 

O mergaitė kad suriks: 

— Aš tave matau! Aš tave matau! 

— Na ir spangės tavo, kad jas kur velniai! — sumurmėjo 
milžinas ir daugiau nemėgino žiūrėti, kas yra maiše. 

Atėjo jis prie našlės trobelės ir įmetė maišą pro duris. 

— Va čia tau valgymų nuo dukters, tik nesusimanyk jos 
ieškoti! — sako jis našlei. 

Taip ir gyvena jauniausioji našlės duktė urve su milžinu. 
Kartą atsitiko, kad į požemius įkrito -ožys. | 

— Kas čia tave kvietė, gauruotasis sutvėrime! — suriko įnir- 
šęs milžinas. 

Pagriebė jis ožį, nutraukė jam galvą ir įmetė į rūsį. 

— Ką tu padarei! — ėmė dejuoti mergaitė.— Jeigu jis būtų 
gyvas likęs, vis mums smagiau būtų. 

— Neliūdėk,— sako milžinas.— Man vieni niekai jį atgai- 
vinti. 

Nukabino jis nuo sienos ąsotį, pridėjo ožio galvą prie 
jo kūno, pašlakstė vandeniu iš ąsočio, ir ožys atgijo! 

„Taip, taip,— pagalvojo mergaitė.— Šitas ąsotis, matyt, la- 
bai brangus." 

Gyvena sau mergaitė milžino urve, ir tiek. Kartą milžinas 
išėjo iš namų. Mergaitė ištraukė tada iš urvo savo vyresniąją 
seserį, pridėjo jos galvą prie kūno ir apšlakstė vandeniu iš 
ąsočio — lygiai taip, kaip kad trolis darė, atgaivindamas ožį. 
Vyresnioji sesuo akimirksniu atgijo! 

Mergaitė liepė jai lįsti į maišą, o ant viršaus uždėjo tru- 
putį valgymų. Sugrįžo milžinas namo, o mergaitė ir sako jam: 

— Teks tau, vyreli, dar kartą nunešti mano motinėlei val- 
gymų. Man regis, kad ji, vargšelė, badauja. Gyvena ji vienui 
viena, nėra kam jos pavalgydinti ir pagirdyti. Tik žiūrėk, kad 
į Maišą nežvilgteltum. 

Milžinas apsiėmė nunešti maišą ir pažadėjo nežiūrėti, kas 
jame yra. 

Eina eina ir galvoja: „Na ir sunkus maišas!“ Paėjo dar kiek, 
nebegali maišo patempti. „Imsiu ir pasižiūrėsiu, kas ten yra. 
Nors ir kokias geras spanges ji turėtų, šį kartą manęs nepa- 
matys iš taip toli.“ 

Bet vos tik pradėjo rišti maišą, vyresnioji sesuo kad su- 
riks iš maišo: 

— Aš tave matau! Aš tave matau! 

— Na ir spangės, kad jas kur velniai! — sumurmėjo milži- 
nas pagalvojęs, kad čia riktelėjo ta sesuo, kur liko namie. 
Daugiau jis nemėgino žiūrėti į maišą ir, galuodamasis iš pas- 
kutiniųjų, atsiplūkė prie senelės trobos. Prisigavęs prie trobe- 
lės, įmetė maišą pro duris ir sako: 

— Še, tau duktė atsiuntė valgio, tik nesusimanyk jos ieš- 
koti! 

Praėjo dar kuris metas, ir jauniausioji senelės duktė pasi- 
elgė lygiai taip pat ir su savo antrąja seserimi: pridėjo jos 
galvą prie kūno, apšlakstė vandeniu iš ąsočio ir liepė lįsti 
į maišą. Šį kartą į maišą ji pripylė tiek aukso ir sidabro, kad 
valgiui teliko visai mažai vietos. 

— Teks tau, vyreli, dar kartą suvaikščioti pas mano mo- 
tinėlę ir nunešti jai kiek valgio,— sako ji milžinui.— Tik, žiū- 
rėk, kad nežvilgteltum į maišą! 

Milžinas noromis apsiėmė tat padaryti ir pasižadėjo nežiū- 
rėti, kas yra maiše. Eina eina, o maišas vis sunkesnis ir sun- 
kesnis darosi. Paėjo dar kiek ir visai jėgų neteko. Numetė 
maišą ant žemės ir atsisėdo atsikvėpti. Ir pamago jam atrišti 
maišą ir pasižiūrėti, kas ten yra. Bet vos tik paėmė už virvu- 
tės, vidurinioji sesuo kad suriks iš maišo: 

— Aš tave matau! Aš tave matau! 

— Na ir spangės, kad jas kur velniai! — sumurmėjo milži- 
nas ir daugiau nemėgino žiūrėti į maišą. Užsivertė jį ant pe- 
čių ir vargais negalais atsiplūkė iki senutės trobos. 

— Duktė atsiuntė tau valgio. Tik nesusimanyk jos ieško- 
ti! — tarė jis senelei. 

Gyvena sau jauniausioji duktė milžino urve, ir tiek. Ir sykį 
susiruošė milžinas iš namų. Apsimetė mergaitė serganti ir sa- 
ko milžinui: 

— Anksčiau kaip dvyliktą nesugrįžk! Aš kiek negaluoju.— 
iki dvyliktos nepataisysiu pietų. 

Vos milžinas pro duris išėjo, ji puolė į savo drabužius 
kimšti šiaudus. Pastatė šiaudinę iškamšą prie viryklės, o į ran- 
kas jai įbruko samtį. Kaip bežiūrėsi, stovi ji prie viryklės, 
ir gana! Ir pasileido mergaitė kiek įkabindama namo. Bėgdama 
sutiko medžiotoją ir paslėpė jį motinos trobelėj. 

Dvyliktą valandą, ar kiek vėliau, parsirado milžinas namo. 

— Duok valgyti! — suriko jis iškamšai. 

Niekas nieko neatsako. 

— Duok valgyti, sakau tau! — vėl suriko milžinas.— Aš al- 
kanas! 

Niekas nieko neatsako. 

— Duok valgyti! — suriko milžinas trečią kartą— Gal už- 
migai tu? Pažadinsiu aš tave! 

Iškamša nė nepakrutėjo iš vietos. 

Perpyko milžinas ir kad griebė iškamšą, net visi šiaudai 
išsidraikė po visus požemius. Suprato milžinas esąs prigautas 
ir puolė ieškoti mergaitės. Nubėgo prie rūsio, žiūri — nė ženk- 
lo, kad čia seserų būta! 

— Atsirugs jai už tai! — suriko jis ir pasileido prie sene- 
lės pirkios. Bet vos pribėgo prie trobelės, pasigirdo šūviai. 
O milžinas pagalvojo, kad čia griaustinis, ir nebedrįso eiti į tro- 
belę. Parkūrė namo; bet vos pribėgo prie urvo, patekėjo sau- 
lė, ir milžinas sprogo! 

O tame urve aukso ir sidabro — gyva galybė. Kad taip su- 
radus jį! 


MILŽINAS, 
TOLI PASLĖPĘS SAVO ŠIRDĮ 


Vienas karalius turėjo septynis sūnus. Jis juos taip labai 
mylėjo, kad negalėdavo be jų gyventi — kuris nors sūnus vis 
turėdavo būti su juo. Kai jie suaugo, atėjo metas jiems išjoti 
sau nuotakų ieškotis. Bet jauniausiojo sūnaus tėvas nenorėjo 
išleisti: broliai turėjo jam taip pat surasti princesę ir atgabenti 
į pilį. Karalius aptaisė šešis sūnus tokiais puikiais drabužiais, 
kad jie lyg saulė žėrėjo. Kiekvienas jaunuolis gavo po arklį, 
atsiėjusį keletą šimtų talerių, ir broliai išjojo. Jie apsilankė 
kelių karalių pilyse, matė visokių princesių ir pagaliau atjojo 
pas vieną karalių, turintį šešetą dukterų. Tokių gražuolių jau- 
nuoliai niekad nebuvo matę, ir princai kaipmat joms pasipiršo. 
Po sužadėtuvių princai su princesėmis išjojo namo. Tačiau 
broliai iš džiaugsmo pamiršo apie nuotaką jauniausiajam bro- 
liui Askeladenui, kuris liko namie. Tokia didelė buvo jų 
meilė! 

Ilgai jie jojo namo ir prijojo kalnų takelį, einantį į pikto 

milžino pilį. Pamatė milžinas princus su princesėmis ir visus 
pavertė akmenimis. 

Karalius tuo tarpu laukė sūnų, bet jie vis negrįžo. Jis krim- 
tosi, liūdėjo ir sakė, kad jau niekada nebebūsiąs laimingas. 

— Jeigu ne tu,— sakydavo jis Askeladenui,— aš nebeno- 
rėčiau gyventi pasaulyje, taip sielvartauju dėl tavo brolių. 

— Leisk mane jų ieškoti, — paprašė sykį Askeladenas. 

— Ne,— tarė tėvas, — dar ir tu dingsi. 

Bet Askeladenas nenurimo namie. Jis taip ilgai ir karštai 
prašė tėvo, kad šisai pagaliau išleido jį. Vyresniesiems bro- 
liams ir jų palydai karalius buvo atidavęs visus savo žirgus, 
ir jauniausiajam sūnui tebuvo likes senas kuinas, bet Askelade- 
nas nenusiminė, jis sėdo ant iškaršusio kuino ir tarė tėvui: 

— Sudie, aš tikrai sugrįšiu ir galbūt su savo broliais.— Su- 
lig tais žodžiais jis išjojo. 

Nujojo geroką galą ir pamatė pakely varną. Paukštis pla- 
kė sparnais, bet vis negalėjo pakilti: jis buvo nusilpęs iš bado. 

— Duok man palesti, brangusis drauge! Aš tau padėsiu 
sunkią valandą, — tarė varnas. 

— Aš ir pats mažai teturiu valgio, ir vargu ar galėsi man 
kuo padėti, — atsakė princas,— bet duosiu tau palesti, jeigu jau 
esi toks alkanas. 

Ir princas pasidalijo su varnu savo valgiu. 

Jis pajojo dar kiek ir sustojo prie upelio. Pakrantėj gulėjo 
didelė lašiša. Ji plakė pelekais į Žemę ir niekaip negalėjo pa- 
siekti vandens. 

— Padėk man, brangusis drauge, sugrįžti į vandenį, — pa- 
prašė lašiša princo,— aš ateisiu tau į pagalbą nelaimės valandą. 

— Vargu ar galėsi man kuo padėti, — atsakė princas, — bet 
man gaila žiūrėti, kaip tu žūsti— Sulig tais žodžiais princas 
stumtelėjo žuvį į vandenį. 

Ilgai jojo jis ir užtiko vilką, gulintį ant kelio ir stimpantį 
badu. 

— Atiduok man savo arklį, brangusis drauge! — paprašė 
vilkas.— Man žarna žarną ryja, aš jau dveji metai nieko ne- 
ėdęs. 

— Ne,— atsakė Askeladenas,— šito aš negaliu padaryti. Iš 
pradžių sutikau varną, jis paprašė manęs valgio, paskui lašišą, 

ją turėjau nustumti į vandenį, ir pagaliau tau prireikė mano 
arklio. O kuo gi aš josiuė 

— Padėk man, brangusis drauge,— kalbėjo vilkas, — ant 
manęs galėsi joti, aš neapleisiu tavęs sunkią valandą. 

— Menka tavo pagalba, bet ką darysi, imk mano arklį, jei- 
gu jau toks alkanas esi, — atsakė princas. 

Vilkas suėdė arklį; Askeladenas uždėjo vilkui apinasrį, pa- 
sibalnojo jį, ir vilkas, atsigavęs nuo sotaus maisto, nunešė 
princą tarytum sparnais; niekad anksčiau neteko Askeladenui 
joti šitaip smarkiai. 

— (Greitai parodysiu tau milžino pilį — tarė vilkas, ir tuo 
metu jie prijojo prie pilies.— Štai ji! O štai tavo broliai ir jų 
nuotakos — milžinas pavertė juos akmenimis. Pro šitas duris 
jeisi į pilį. 

— Aš bijau,— tarė princas,— jis mane nužudys. 

— Nebijok,— tarė vilkas,— pilyje sutiksi princesę, ji pa- 
mokys tave, kaip nugalabyti milžiną. Tu daryk viską, ką ji 
tau lieps! 

Virpančia iš baimės širdim įėjo Askeladenas į pilį. Šeiminin- 
ko nebuvo namie, bet viename kambaryje, kaip sakė vilkas, 
sėdėjo princesė. 

Askeladenas dar niekad nebuvo regėjęs tokios gražuolės. 

— Tegu tave saugo viešpats, kaip tu čia patekai? — pa- 
klausė princesė, pamačiusi jaunuolį. — Tu atėjai į tikrą pra- 
žūtį. Juk niekas neišmano, kaip padaryti galą milžinui, mat jis 
toli paslėpė savo širdį. 

— Jeigu jau čia atėjau, tai turiu išmėginti savo laimę,— 
atsakė Askeladenas.— Aš noriu išgelbėti savo brolius, kuriuos 
milžinas pavertė akmenimis, ir tave išvaduoti. 

— Teks mums ką nors sugalvoti, — tarė princesė.— Lisk po 
lova ir klausykis, ką kalbėsiu su milžinu. Tik, žiūrėk, kad gu- 
lėtum tyliai. 

Vos tik palindo princas po lova, sugrįžo milžinas. 

— Jaučiu žmogaus kvapą! — suriaumojo milžinas. 

— Lėkė varnas pro šalį su žmogaus kaulu snape ir įmetė 
jį i kaminą. Aš išėmiau tą kaulą, bet kvapas vis dar laikosi. 

Milžinas nieko daugiau nesakė. 

Kai atėjo vakaras ir jie sugulė miegoti, iš pradžių buvo 
tylu, o paskui princesė tarė: 

— Noriu paklausti tavęs, bet nedrįstu. 

— Ko? 

— Kur tavo širdis, juk neturi jos krūtinėje? 

— O kas tau darbo, — atsakė milžinas.— Na, bet jeigu jau 
išėjo tokia kalba, pasakysiu: ji guli po akmenine plyta už durų. 

„Dabar tai mes ją rasim“, — pagalvojo Askeladenas, gulė- 
damas po lova. 

Kitą rytą milžinas pabudo kuo anksčiausiai ir išskubėjo į 
mišką. Vos tik jis išėjo pro duris, Askeladenas ir princesė puo- 
lė ieškoti širdies po akmenine plyta. Bet kad ir kiek jie ten 
kasinėjo ir ieškojo, nieko nerado. 

— Jis apgavo mus,— tarė princesė — bet mes būsim už jį 
gudresni. 

Ji priskynė gražiausių gėlių, kokių tik rado, ir sudėjo jas 
aplink akmeninę plytą, tarsi taip ir derėtų. Prieš pareinant 
milžinui Askeladenas vėl palindo po lova. 

Netrukus milžinas sugrįžo. 

— Oho ho! Bet čia vėl atsiduoda žmogiena! — suriko jis. 

— Skrido pro šalį varnas, nešdamas snape žmogaus kau- 
lą, ir įmetė jį į kaminą,— tarė princesė,— kaulą išmečiau, bet 
kvapas vis dar laikosi. 

Milžinas nutylėjo. Po kurio meto jis paklausė, kas pridėjo 
gėlių aplink akmeninę plytą už durų. 

— Aš,— atsakė princesė. 

— O kodėl? — paklausė milžinas. 

„ — Aš taip myliu tave, kad panorau gėlėmis papuošti net 
tą vietą, kur guli tavo širdis, — tarė princesė. 

— O ji visai ne ten guli. — sako milžinas. 

Vakare, kai jie sugulė, princesė vėl paklausė milžino, kur 
jis paslėpęs savo širdį. Jis jai toks brangus, jog ji turinti ži- 
noti, kur jo širdis. 

— Ji padėta sieninėj spintoj, — atsakė milžinas, 

„Šit kaip,— pagalvojo Askeladenas ir princesė,— pamėgin- 
sim ją surasti.“ 

Kitą rytą milžinas anksti išėjo į mišką. Vos tik jis dingo iš 
akių, Askeladenas ir princesė puolė į spintą ieškoti milžino 
širdies. Bet kad ir kiek jie ten kreikštė, viskas nuėjo niekais — 
širdies nebuvo. 

— Dar kartą mus apmovė,— tarė princesė. 

Ji papuošė spintą girliandomis ir vainikais, o kai sutemo, 
Askeladenas vėl palindo po lova. 

Ir šit parėjo milžinas. 

— Kad tave kur! Čia vėl atsiduoda žmogiena! — suriko jis. 

— Neseniai lėkė pro šalį varnas su žmogaus kaulu snape. 
Tas kaulas įkrito į kaminą, — tarė princesė, — kaulą išmečiau, 
bet kvapas vis dar laikosi. 

Milžinas patikėjo princesės žodžiais ir nutilo. Bet paskui 
jis pamatė sieninę spintą, išdabintą gėlėmis, ir paklausė, kas 
tat padaręs. 

Princesė, kas gi daugiau. 

— Ko tu čia kvailioji? — paklausė milžinas. 

— Aš taip myliu tave, kad sumaniau gėlėmis papuošti spin- 
tą, kurioj guli tavo širdis, — atsakė princesė. 

— Tu veikiausiai išsikraustei iš proto, jeigu tiki tokiais 
plepalais,— tarė milžinas. 

— Aš įpratusi tikėti tavo žodžiais, — pasakė princesė. 

— Kvailutė,— nusijuokė milžinas— mano širdis paslėpta 
taip toli, kad tu iki jos niekad nenusigausi! 

— Ir vis dėlto aš norėčiau žinoti, kur ji! — tarė princesė. 

Milžinas neiškentė ir atvėrė savo paslaptį. 

— Toli toli, vidury marių, yra sala,— pradėjo jis.— Toje 
saloje stovi bažnyčia, o bažnyčioj yra šulinys, tame šuliny 
plaukioja antis, anties viduj kiaušinis, o tame kiaušinyje ir 
paslėpta mano širdis. 

Kitą rytą, vos prašvitus, milžinas vėl patraukė į girią. 

— Man dabar taip pat metas į kelionę, — tarė Askelade- 
nas, — kad tik žinočiau, į kurią pusę patraukti! 

Jis atsisveikino su princese ir, išėjęs iš pilies, tuoj pamatė 
vilką, jo laukiantį. Askeladenas papasakojo vilkui viską, kas 
jam nutiko milžino pilyje, ir pridūrė, kad reikia rasti kelią 
prie bažnyčios šulinio. Vilkas liepė princui sėsti ant jo — jis 
žinąs ten kelią. Ir jie nudūmė per kalvas ir lygumas, per kal- 
nus ir slėnius, ir taip smarkiai, kad tik vėjas švilpė ausyse. 

Jie lėkė daug dienų, kol pagaliau nusigavo prie marių. 
„Kaip dabar pasiekti salą“, — galvojo princas, bet vilkas vėl 
liepė sėstis jam ant nugaros ir nuplaukė su princu prie salos. 

Priėjo jie prie bažnyčios, bet raktas nuo durų kabojo ant 
aukšto bokšto, ir princas neišmanė, kaip jį pasiekti. 

— Pašauk varną,— tarė vilkas. 

Princas šūktelėjo varnui, tasai atlėkė, nuėmė raktą nuo 
bokšto, ir princas įėjo į bažnyčią. Jis priėjo prie šulinio, ku- 
riame plaukiojo antis, kaip buvo sakęs milžinas, pašaukė ją ir 
sugavo. Bet tą pat akimirksnį antis padėjo kiaušinį, ir jis nu- 
krito į šulinį, ir Askeladenas vėl nebežino, ką daryti. 

— Pašauk lašišą,— tarė vilkas. 

Princas šūktelėjo lašišai, ir lašiša surado jam anties kiaušinį. 
Vilkas liepė suspausti princui kiaušinį, ir, kai tik princas tat 
padarė, jie išgirdo milžino riksmą. 

— Spustelk dar kartą,— patarė vilkas. Askeladenas taip ir 
padarė, o milžinas sudejavo dar gailiau. Jis nuolankiai meldė 
pasigailėti, žadėdamas įvykdyti visus princo norus, tegu tik 
princas nespaudžia jo širdies taip skaudžiai. 

— Pasakyk jam, kad jeigu gyvastis jam brangi, tegu at- 
buria tavo brolius ir jų nuotakas,— patarė vilkas. Askeladenas 
taip ir padarė. 

Milžinas su džiaugsmu sutiko ir atvertė akmenis į princus 
ir princeses. 

— O.dabar sutraiškyk kiaušinį — liepė vilkas. Askeladenas 
sutraiškė kiaušinį, ir milžinas galą gavo. 

Kai milžinas buvo nugalabytas, Askeladenas sėdo ant vilko, 
ir jie parjojo į milžino pilį. Ten jis susitiko savo šešis brolius 
ir jų nuotakas — visi buvo gyvi ir sveiki. Askeladenas pasi- 
ėmė nuotaką, ir visi drauge iškeliavo namo pas savo tėvą. 
Na ir apsidžiaugė karalius, kai septyni sūnūs su nuotakomis 
grįžo namo! 

— Iš visų princesių puikiausia Askeladeno nuotaka, — ta- 
rė karalius, — tegu jie sėda už stalo garbingiausioj vietoj. 

Jie puotavo ilgai ir linksmai ir, jeigu dar neprisipuotavo, 
vadinasi, tebepuotauja ligi šiol. 


KĄ VISOS MOTERYS MYLI, 
TĄ NELAIMĖS APLENKIA 


Gyveno kitą sykį trys broliai, nežinau gerai, kaip ten bu- 


vo, bet kiekvienas brolis galėdavo padaryti, kad vienas jo * 
noras išsipildytų. Dvejetas neilgai galvoję panoro, kad kiek- 

vieną kartą, jiems ištraukiant iš kišenės ranką, būtų pilna 
sauja pinigų. 

„Mat, jeigu žmogus turi pinigų tiek, kiek nori, jam dau- 
giau nieko ir nereikia“, — sakė jie. O jauniausias brolis, Aske- 
ladenas, susimanė geresnio daikto: jis panoro, kad visos mo- 
terys jį pamiltų iš pirmo žvilgsnio. Ir toliau pamatysim, kad 
šitas dalykas yra brangesnis už visus pinigus ir turtus. 

Taigi išsirinko jie visi po norą, ir vyresnieji broliai suma- 
nė iškeliauti į pasaulį. Askeladenas irgi prašėsi priimamas, bet 
broliai nieku gyvu jo neleidžia: ,Kur mes tik nuvažiuotume,— 
sako jie,— mus visur sutiks kaip karalius arba princus. O tu? 
Juk tu plikas kaip tilvikas, o vėliau irgi nieko neturėsi, tad 
kam gi tu reikalingas?" —,,Jeigu paimtumėt mane nors už tar- 
ną,— sako Askeladenas,— gal ir man liktų koks gardesnis kąs- 
nis — juk būčiau tokių šaunių ponų tarnas.“ 

Ką darys, sutiko broliai paimti jį, bet tik už tarną — kitko 
ir girdėti nenori. 

Pajojo jie dieną ar dvi ir prijojo užeigos namus. Turtin- 
gieji broliai įėjo į vidų ir pareikalavo sau ir mėsos, ir Žuvies, 
ir vyno, ir midaus, ir visokių skanėstų, o Askeladenas liko 
saugoti jų gero. Ir kol jisai vaikščiojo po kiemą iš vieno galo 
puikiųjų ponų tarną, ir jis pasirodė jai toks gražus, toks gra- 
žus, kokio ji dar gyvenime nebuvo mačiusi. Žiūrėjo žiūrėjo 
į ji, ir, kuo ilgiau žiūrėjo, tuo gražesnis jis rodėsi jai. 

— Kurių galų stovi prie lango ir į ką taip spoksai? — užsi- 
puolė ją vyras.— Geriau žiūrėtum kepsnio. Juk žinai, kokie 
žmonės pas mus apsistojo. 

— Didelio daikto, — atsakė žmona.— Jei nepatinka jiems čia, 
tegu keliauja, iš kur atėję. Geriau eikš ir pasižiūrėk, kas ten 
toksai vaikšto po langais! Aš savo gyvenime nesu mačiusi to- 
kio gražuolio! Pasikvieskim jį ir pavaišinkim. Juk jis, varg- 
šelis, nė skatiko veikiausiai neturi! 

— Nedaug tu proto teturėjai, o dabar, matyt, ir to nete- 
kai, — atsakė vyras. Jis taip supyko, kad žiūrėti į jį buvo 
baisu.— Mauk į virtuvę prie krosnies. Nėr ko čia tau stovėti 
prie lango ir spoksoti į svetimus vyrus! 

Teko žmonai eiti į virtuvę valgio taisyti. Į Askeladeną žiū- 
rėti ji negalėjo, o jį vaišinti juo labiau. Bet kai paršiukas 


119 


buvo beveik iškepęs, ji valandėlei išsmuko į kiemą ir padavė 
Askeladenui žirkles; tomis žirklėmis pakarpius orą, atsirasda- 
vo tokių drabužių, kad jų pavydėtų bet koks turtuolis — jie 
būdavo iš vieno šilko, aksomo ir kitokių brangių audeklų. 

— Imk jas už tai, kad esi toks gražus, — tarė šeimininko 
žmona. 

Pavalgė vyresnieji broliai, atsigėrė iki valiai ir vėl leidosi 
į kelionę, o Askeladenas, kaip ir dera tarnui, stovėjo karietos 
užgaly. Važiavo važiavo ir vėl atvažiavo į užeigos namus. 
Broliai suėjo į vidų, ir vėl Askeladeno neima drauge, mat jis 
neturi pinigų. „Stovėk čia ir saugok mūsų daiktus, o jeigu 
kas paklaus, kieno čia gėrybės, sakyk, kad dviejų svetimšalių 
princų." 

Ir viskas buvo lygiai taip kaip ir pirmąjį sykį: kol Askela- 
denas vaikščiojo po kiemą, prie lango priėjo šeimininkė ir 
pamatė jį. Ir šioji taip pat jį pamilo lyg be galvos, žiūrėjo 
ir žiūrėjo be atvangos ir vis negalėjo atsižiūrėti. Pro šalį ėjo 
jos vyras, kažką nešdamas apsistojusiems princams. 

— Ko čia stypsai ir pro langą spoksai? Eik į virtuvę kepti 
žuvies, — tarė jis.— Juk žinai, kokių svečių turime! 

— Ak, nusispjauti man į tuos tavo svečius, — atsakė žmo- 
na, — jeigu jiems nepatinka mūsų priėmimas, tegu keliauja iš 
kur atsiradę. Eikš geriau čia ir pasižiūrėk, kas ten po langais 
vaikšto! Tokio gražuolio aš dar niekad nesu mačiusi. Pakvies- 
kim jį ir kuo nors pavaišinkim. Jis, vargšelis, matyt, alkanas! 
O jau toks neapsakomai gražus! — tarė ji. 

— Tu niekad proto neturėjai. O ir tas proto lašelis, kuris 
buvo užsilikęs, matyt, jau išgaravo, — atsakė vyras. Jis supyko 
dar labiau už pirmųjų namų šeimininką ir nuvijo žmoną į vir- 
tuvę: — Nešdinkis į virtuvę! Nėr čia ko spoksoti ir į bernioką 
akis spiginti! — tarė jis. 

Teko jai eiti žuvies kepti, o Askeladeno pavaišinti negalė- 
jo, nes bijojo vyro, bet kai pietūs jau baigė virti, ji valandė- 
lei išsmuko laukan ir davė Askeladenui tokią staltiesę, kurią 
patiesus, kaipmat ant jos atsirasdavo valgių ir gėrimų, kurių 
būtų pavydėjęs bet koks turtuolis. 

— Imk ją už tai, kad esi toks gražus, — tarė ji. 

Pavalgė broliai ir atsigėrė iki valiai, gausiai atsilygino ir 
išvažiavo iš namų, o Askeladenas stovi užgaly. Važiavo važia- 

vo ir vėl sustojo užeigos namuose ir pareikalavo pačių geriau- 
sių ir brangiausių valgių ir gėrimų. 

— Mes esam keliaujantys karaliai ir pinigų turime per 
akis — sakė jie. 

Išgirdo tat šeimininkas, ir prasidėjo virimas ir kepimas, 
net kaimynai jautė visokių skanumynų kvapą. Nesumanė šei- 
mininkas kaip įtikti dviem karaliams. O brolis Askeladenas 
vėl liko kieme saugoti karietos su turtais. 


jo pro langą, pamatė šalia karietos tarną, tokį gražų, kokio 
niekad nebuvo mačiusi. Žiūrėjo žiūrėjo į jį, ir, kuo ilgiau žiū- 
rėjo, tuo gražesnis jis jai atrodė. 

Tuo metu ėjo pro šalį šeimininkas su valgymais dviem ke- 
liaujantiems karaliams ir nelabai gyrė pačią, kad ji stovi 
ir žiūri pro langą. 

— Ko spoksai pro langą, lyg darbo neturėdama, juk pas 
mus svečiai, — tarė jis.— Nagi, eik į virtuvę plakti grietinės, 
ir kuo greičiau! 

— Didelio daikto, išsigąsiu aš čia mat! Jei tie svečiai ne- 
nori laukti, kol sutaisysiu grietinę, tegu išvažiuoja! — atsakė 
pati.— Eikš, eikš greičiau ir pasižiūrėk! Savo gyvenime nema- 
čiau tokio gražuolio kaip šisai, kur stovi kieme. Pakvieskim 
jį ir pavaišinkim, jis, atrodo, alkanas. Tik pagalvok, toks gra- 
žuolėlis, kaip iš paveikslo, o stovi alkanas! 

— Visada tu buvai paskutinė kvailė ir tokia, matyt, liksi, — 
tarė vyras. Jis vos galo negavo iš piktumo.— Jeigu neisi grie- 
tinės plakti, aš tave pamokysiu, žinosi, kaip darbą dirbti! 

Teko pačiai kuo greičiau bėgti į virtuvę — ji žinojo, kad 
su vyru menki juokai, bet netrukus nemačiomis išspruko 
laukan ir padavė Askeladenui butelį. 

— Kai tik pačiupinėsi kamštį, — tarė ji,— turėsi pačių pui- 
kiausių gėrimų — ir vyno, ir midaus, ir alaus. Imk jį už tai, 
kad esi toks gražus. 

Pavalgė broliai, atsigėrė ir išvažiavo iš tų namų, o Askela- 
denui vėl teko jiems patarnauti ir stovėti užgaly. Važiavo va- 
žiavo ir privažiavo karaliaus pilį. Vyresnieji broliai apsimetė 
imperatoriaus sūnumis, ir juos priėmė gražiai ir maloniai, nes 
pinigų jie turėjo per akis, o jų drabužiai taip žibėjo, kad net 

akys raibo. Broliai pasiliko rūmuose, ir karalius nesumanė, 
kaip jiems bejtikti. 

O Askeladenas vaikščiojo tais pačiais skarmalais, su ku- 
Tiais buvo išvažiavęs iš namų. Ir pinigų jis netu/ėjo nė skati- 
ko, todėl karaliaus sargybiniai suėmė jį ir išsiuntė į salą. Į tą 
salą karaliaus įsakymu būdavo vežami visi vargšai ir valkatos, 
kad jų skarmalai ir niūrūs veidai nedrumstų linksmybių rū- 
muose. O valgyti saloje duodavo tik tiek, kad vargšai ir val- 
katos nemirtų badu. Broliai matė, kaip Askeladeną išvežė į sa- 
lą, bet jie tik džiaugėsi, kad pagaliau jo nusikratė. 

Išlipo Askeladenas saloje, išsiėmė žirkles ir ėmė jomis kar- 
pyti orą. Ir radosi gražiausių rūbų, kokių tik begalima geisti, 
vien iš šilko ir aksomo, ir valkatos saloje tapo puošnesni už 
patį karalių ir jo dvariškius. Paskui Askeladenas išsiėmė stal- 
tiesę, patiesė ją, ir valkatos gavo valgio iki valiai, ir prasidėjo 
saloje tokia puota, kokios net pačiuose karaliaus rūmuose nie- 
kad nėra buvę. 

— Bet jūs ir gerti norite, — tarė Askeladenas, paėmė savo 
butelį, pačiupinėjo kamštį, ir valkatos gavo iki valiai gėrimų, — 
tokio vyno ir midaus net pats karalius niekad nėra ragavęs 
per visą savo gyvenimą. 

Ir kai valkatoms atvežė valtimis košės pagrandų ir sugižu- 
sio pieno, — mat jiems buvo paskirtas toks maistas, — niekas net 
ragauti nemėgino. Karaliaus tarnai nustebo, bet jie dar labiau 
nustebo, pamatę kaip reikiant pačius valkatas, mat jie buvo 
apsitaisę lyg Romos popiežius ar imperatorius. Tarnai buvo 
bemaną patekę ne į tą salą, bet, akyliau apsižvalgę, pamatė, 
jog sala ta pati. Tuomet jie nutarė, kad valkatoms tat ištaisė 
tasai driskius, kuris vakar buvo atvežtas į salą. Sugrįžę į rū- 
mus, jie visiems ėmė pasakoti, kad tasai valkata, kurį vakar 
jie nuvežė į salą, apvilko visus skarmalius puošniausiais dra- 
bužiais. „Jie ten vartosi kaip inkstai taukuose. Į košės pagran- 
dus ir sugižusį pieną net žiūrėti nenori — va, tokie išdidūs ta- 
po'“,— sakė tarnai. O vienas suuodė, kad Askeladenas dar turi 
ir stebuklingas žirkles. „Tik pakarpo jis jomis orą, ir atsiran- 
da drabužių iš šilko ir aksomo“, — pasakojo jisai. 

Išgirdo tat princesė ir neberanda ramybės. Labai panoro 
jinai pamatyti tas žirkles, kurios pačios sukerpa iš oro šilki- 
nius ir aksominius drabužius. ,Kad aš tokias gaučiau,— palvo- 

jo jinai. — Tada turėčiau visokių drapanų, kokių tik panorė- 
čiau.“ Ir ėmė ji be atlydos prašyti karaliaus, kad atsiųstų į rū- 
mus tą žmogų su žirklėmis. Kai Askeladenas buvo atvestas, 
princesė paklausė, ar teisybė, kad jis turįs tokias žirkles, ir ar 
neparduotų jų. . 

— Taip, aš turiu žirkles, — atsakė Askeladenas,— bet jų 
neparduosiu. 

Jis išsiėmė žirkles iš kišenės, ėmė jomis karpyti orą, o šilko 
ir aksomo skiautės tik lakstė aplink princesę. 

— Oi, parduok, parduok man tas žirkles, — tarė karaliaus 
duktė,— prašyk už jas ko tik nori, bet tik parduok! 

Askeladenas sakė nieku gyvu neparduosiąs, juk kitų tokių 
niekur nerasiąs. O kol jie ginčijosi ir derėjosi, princesė jį ap- 
žiūrėjo kaip reikiant ir nusprendė, kad tokio gražuolio gy- 
venime dar nemačiusi. 

Ir ji ėmė vėl prašyti ir derėtis. Ji prašė, kaulijo ir žadėjo 
už žirkles daug šimtų talerių, kiek tik jis nori, ir tą pat valan- 
dėlę juos sumokėsianti. 

— Ne, neparduosiu, — atsakė Askeladenas.— Bet jeigu tu 
leisi man šiąnakt pernakvoti savo miegamajame prie durų, aš 
atiduosiu tau žirkles. Aš tau nieko nepadarysiu, o jeigu bijai, 
pastatyk miegamajame du sargybinius. 

„Na ir kas, labai gerai“, — pagalvojo karaliaus duktė, gavo 
žirkles ir nesitvėrė džiaugsmu. 

Askeladenas atsigulė palei duris, o du sargybiniai sėdėjo 
ir saugojo princesę. Bet ji miegojo prastai, nes vos tik sude- 
da akis, tuoj vėl nori pasižiūrėti į Askeladeną. Taip visą naktį. 
Tik sudės akis, ir vėl nori pasižiūrėti — toks gražus jis buvo 
jai. 

Rytą Askeladenas vėl buvo išvežtas į salą. O kai ten nuga- 
beno košės pagrandų ir sugižusio pieno, vėl niekas nenorėjo 
net paragauti. Ir dar labiau nustebo karaliaus tarnai, o vienas 
sužinojo, jog žirklių savininkas dar turi staltiesę, ir tokią, kad, 
ją tik patiesus, ant jos kaipmat atsiranda gardžiausių valgy- 
mų. Sugrįžęs į rūmus, tarnas tučtuojau viską išpasakojo apie 
tą staltiesę. 

— Tokie kepsniai, tokie padažai, kad net pats karalius to- 
kių niekad nevalgė,— sakė jis. 

Išgirdo tat princesė ir vėl ėmė prašyti karaliaus ir tol ne- 
davė jam ramybės, kol šis sutiko parsiųsti iš salos Askelade- 
ną. Ir jį vėl atvežė į rūmus. Princesė ėmė prašyti parduoti 
jai staltiesę, žadėjo už ją nesuskaičiuojamas gėrybes, bet As- 
keladenas sakė neparduosiąs už jokius pinigus. 

— Bet jeigu šiąnakt feisi man miegoti šalia savo lovos, ati- 
duosiu tau staltiesę,— tarė Askeladenas.— Aš nieko tau nepa- 
darysiu, o jei bijai, pastatyk keturis sargybinius. 

Ką pi, princesė sutiko; Askeladenas miegojo šalia jos l0- 
vos, o ketvertas tarnų stovėjo sargyboje. Bet jeigu pereitą 
naktį princesė miegojo mažai, tai šiąnakt — dar mažiau, ji be- 
veik akių nesudėjo, tik žiūrėjo ir žiūrėjo į gražuolį, miegantį 
palei jos lovą, ir vis tiek naktis jai pasirodė labai trumpa. 

Rytą Askeladeną vėl išvežė į salą. Princesė nenorėjo, kad 
jis išvažiuotų — jinai labai jį pamilo. Bet nebuvo kas darą: 
nors ir kaip ji prašė palikti, vis tiek Askeladeną išvežė. Kai 
karaliaus tarnai nuvežė valkatoms košės pagrandų, daugelis 
neatsisakė jos, ir čia nebuvo nieko nuostabaus. Bet tarnai nie- 
kaip negalėjo suprasti, kodėl valkatos nenori gerti. Ir šit vie- 
nas tarnas sužinojo, kad žirklių ir staltiesės savininkas turi dar 
butelį, ir tokį, kad tik pačiupinėjai kamštį — ir atsiranda ge- 
riausių gėrimų: ir vyno, ir midaus, ir alaus. Grįžo tasai tarnas 
į rūmus, o liežuvį už dantų jis mokėjo laikyti ne geriau už 
kitus ir, kur tik koją kėlė, vis pasakojo apie butelį ir gėrimą, 
jame buvusį. 

— Tokio vyno ir alaus pats karalius niekad nėra gėręs,— 
sakė jis,— jis saldesnis už bičių medų ir uogų sunką! 

Išgirdo tat princesė ir užsigeidė tokio butelio, be to, pa- 
silygti su jo savininku jai labai magėjo. Nuėjo ji pas karalių 
ir sako: 

— Pasiųsk ką nors į salą atgabenti to žmogaus, kuris tu- 
rėjo žirkles ir staltiesę; jis turi dar šį tą, ir mums praverstų 
tat įsigyti. 

Kai karalius išgirdo apie butelį, kuriame, vos pačiupinėjus 
jo kamštį, atsiranda geriausias pasaulyje vynas ir alus, jis, Ži- 
noma, kuo greičiausiai pasiuntė tarną į salą. 

Atvežė Askeladeną į rūmus, ir princesė paklausė, ar tei- 
sybė, kad jis turįs tokį butelį. 

— Taip, teisybė, — atsakė Askeladenas. Bet nors ir kaip 
princesė prašė parduoti tą butelį, nors ir kaip meldė, jis vėl 
kuo griežčiausiai atsisakė — net už pusę karalystės nesutiko 
parduoti. 

— Bet jeigu tu leisi man,—tarė Askeladenas,— šiąnakt 
permiegoti savo lovoje ant apkloto, atiduosiu tau butelį. Aš 
nieko tau nepadarysiu, o jeigu bijai, pastatyk aštuonis sargy- 
binius. 

— Oi ne, kam jie,— atsakė princesė. Jinai tikėjo juo. Ir 
šit Askeladenas guli naktį ant apkloto princesės lovoje. Jei 
princesė ir pereitą naktį mažai miegojo, tai šią naktį nė bluos- 
to nesudėjo: žiūrėjo ir žiūrėjo į Askeladeną. 

Rytą, kai Askeladeną vėl norėjo išvežti į salą, princesė 
liepė tarnams kiek palūkėti, o pati nubėgo pas karalių ir ėmė 
prašyti ir melsti, kad išleistų ją už Askeladeno. 

— Aš taip jį myliu — sakė ji. — kad jeigu tu manęs neleisi 
už jo, aš gyventi nebenorėsiu. 

— Ką padarysi, tekėk už jo, kad taip jau nori, — atsakė 
karalius, — jeigu jis turi tokių daiktų, vadinasi, jo turtai ne 
menkesni už tavo. , 

Ir Askeladenas gavo princesę ir pusę karalystės kraičio — 
kita pusė jam buvo pažadėta po karaliaus mirties. Ir gyveno 
jie ramiai ir laimingai. O savo brolius, iš kurių jis tik pikta 
tepatyrė, Askeladenas išsiuntė į valkatų salą. 

— Tegu pagyvena ten ir pasižiūri, kas geriau — pilnos ki- 
šenės pinigų ar kad tave visos moterys mylėtų, — tarė jis. 

Žinoma, ne ką jiems tepadėjo pinigai toje saloje. Ir jeigu 
Askeladenas jų nesugrąžino iš ten, tai jie ir lig šiol tebevalgo 
košės pagrandus ir sugižusį pieną. 


ŽIRGAS MILŽINAS 


Kitą sykį gyveno turtingas žmogus ir turėjo dvylika sūnų. 
Kai jauniausiasis paaugo, jis nepanoro likti namuose: jam ma- 
gėjo traukti į pasaulį ieškoti laimės. Tėvams atrodė, kad jam 
ir namie neblogai, ir gaila jiems buvo išleisti jį. Bet sūnus 
nenustygo namie, kelionė jį traukė; pagaliau jis šiaip taip iš- 

siprašė ir iškeliavo. Ėjo jis ilgai ir priėjo karaliaus pilį. Ten 
pasiprašė priimamas už tarną, ir jį priėmė. 

Tos šalies karaliaus duktė, pagrobta kalnų trolio, gyveno 
kalne, o daugiau vaikų karalius neturėjo, todėl jis pats ir visa 
šalis buvo labai nuliūdę. Tam, kas išgelbės princesę, karalius 
pažadėjo atiduoti ją už pačią ir dar pridėti pusę karalystės 
kraičio. Tačiau niekam nepasisekė jos išgelbėti, nors daugelis 
mėgino. 

Praėjo kokie metai, ir jaunikaitis panoro grįžti namo pasi- 
matyti su tėvais. Bet pargrįžęs sužinojo, kad gimdytojai nu- 
mirė, o broliai pasidalijo visą turtą, ir jam nieko neteko. 

— O man ar tėvas su motina nieko nepaliko? — paklausė 
jaunikaitis. 

— Kas galėjo žinoti, kad toks valkata ir dykaduonis sugrįš 
namo,— atsakė broliai.— Tad ką dabar padarysi: aukštai ant 
kalno ganosi dvylika kumelių. Mes jų dar nepasidalijom. Jei- 
gu nori, imk jas kaip savo dalį. 

Taip, jaunikaitis apsidžiaugė tokiu palikimu. Jis padėkojo 
broliams ir tučtuojau patraukė prie kalno, kur ganėsi dvylika 
kumelių. 

Kai užlipo ant kalno, jis pamatė, jog kiekviena turi po ku- 
meliuką. 

Vienas kumeliukas skyrėsi iš kitų. Jis buvo labai aukštas, 
ir jo plaukas žvilgėte žvilgėjo. 

— Koks tu gražus, kumeliukėli mano,— prakalbino jį jau- 
nikaitis. 

— Taip, bet jeigu tu išmuši kitus kumeliukus ir aš galėsiu 
apskritus metus žįsti visas kumelės, tada pamatysi, koks būsiu 
didelis ir gražus! — atsakė kumeliukas. 

Jaunikaitis taip ir padarė. Jis užmušė kitus kumeliukus ir 
nuėjo namo. 


Po metų jaunikaitis vėl atėjo į kalną. Kumeliukas buvo 
taip įsiganęs, kad jo plaukas dar labiau žvilgėjo ir blizgėjo, 
ir taip išaugęs, kad jaunikaitis vos įstengė užlipti ant jo. O 
dvylika kumelių vėl turėjo po kumeliuką. 

— Gerai, kad aš tau leidau žįsti visas mano kumeles,— tarė 
jaunikaitis mituliui kumeliukui,— dabar tu užaugai, einam su 
manim. 


— Ne, aš turiu pabūti čia dar metus,— atsakė kumeliu- 

kas, — užmušk ir tuos kumeliukus, kad aš galėčiau žįsti kume- 
les dar metus, ir tada pamatysi, kaip aš būsiu išaugęs ir išgra- 
žėjęs kitą vasarą. 

Jaunikaitis taip ir padarė. O kai jis vėl atėjo čia po metų, 
visos kumelės vėl turėjo atsivedusios po kumeliuką. O jo 
dveigys kumeliukas buvo toks aukštas, kad jaunikaitis nega- 
lėjo pasiekti jo sprando, norėdamas pasižiūrėti, ar jis pakan- 
kamai riebus, o kumeliuko plaukas žėrėte žėrėjo nuo įsiga- 
nymo. 

— Pernai metais tu buvai gražus, mano kumeliuk,— tarė 
jaunikaitis,— o šiemet dar gražesnis. Visoj karalystėj nerasi 
tokio kumeliuko. Dabar eime su manim. 

— Ne,— atsakė kumeliukas — aš dar metus pasiganysiu. 
Išmušk visus kumeliukus, ir aš vėl žįsiu dvylika kumelių. O tu 
ateik manęs pasižiūrėti kitą vasarą! 

Jaunikaitis taip ir padarė: jis išmušė visus kumeliukus ir 
parėjo namo. 

Bet kai atėjo kitais metais pasižiūrėti savo kumeliuko ir 
kumelių, tiesiog žado neteko. Jis netikėjo savo akimis: tokių 
ristūnų nebūna. Ristūnas turėjo atsigulti ant žemės, kad jau- 
nikaitis galėtų užlipti ant jo. Bet ir tada jaunikaitis vargais 
negalais tat padarė. Jauno žirgo plaukas buvo toks lygus, kad 
žibėjo kaip veidrodis. 

Šį kartą kumelys sutiko eiti su jaunikaičiu. Kai broliai iš- 
vydo savo jauniausiąjį brolį raitą, jie tik rankomis ėmė skėt- 
rioti. Tokio dalyko niekad nebuvo matę. 

— Jeigu jūs gerai pakaustysite mano žirgą ir parūpinsite 
geriausią balną ir kamanas,— tarė jaunikaitis,— tai jums ati- 
teks dvylika mano kumelių su kumeliukais, kur ganosi ant 
kalno. Šiemet visos kumelės vėl atsivedė po kumeliuką. 

Broliai mielai sutiko ir pakaustė žirgą. Akmenys tiško auk- 
štai į orą, kai jis nulėkė su žirgu per kalvas ir kalnus. Aukso 
balnas ir kamanos žėrėjo ilgai, kol tik raitelis ir žirgas dingo 
iš akių. 

— Dabar jojam į karaliaus pilį! — tarė žirgas Milžinas (taip 
Jis buvo pramintas) — Bet neužmiršk pasakyti karaliui, kad 
man reikia erdvios arklidės ir sotaus pašaro. 

— Pasistengsiu neužmiršti šito prašymo. 

Jis pasuko į karaliaus pilį ir netrukus atjojo ten su savo 
eikliuoju žirgu. 

Karalius stovėjo balkone, ir jam akys iššoko ant kaktos 
iš nuostabos, kai išvydo raitelį ant tokio žirgo. 

— Negali būti, — sakė karalius, — tokio raitelio ir tokio Žir- 
go aš savo gyvenime nesu matęs. 

Kai jaunikaitis pasiprašė priimamas į pilį už tarną, kara- 
lius iš džiaugsmo vos šokti nepradėjo. Aišku, jaunikaitis gali 
tarnauti karaliaus pilyje. 

— Bet mano žirgui reikia erdvios arklidės ir sotaus paša- 
IO,— pasakė jaunuolis. 

Žirgas Milžinas gaus kvepiančio šieno ir avižų tiek, kiek 
valios suėsti. Visi rūmų riteriai turės išsivesti savo arklius iš 
arklidžių. Milžinas stovės ten vienas, kad jam būtų erdvu.— 
taip įsakė karalius. 

Praėjo kiek laiko, ir kiti dvariškiai ėmė pavydėti jaunikai- 
čiui. Jie spendė jam visokeriopas pinkles, bet aiškiai nieko 
nedrįso daryti. Pagaliau jie pasakė karaliui, kad jaunikaitis 
pasigyręs galįs išvaduoti, kada tik panorėsiąs, kalne trolio įka- 
lintą princesę, kuri ten kenčia jau daugelį metų. Karalius tuč- 
tuojau pasišaukė jaunikaitį ir, persakęs dvariškių Žodžius, pa- 
liepė išvaduoti princesę. Jeigu įvykdysiąs įsakymą, karalius už 
jo išleisiąs dukterį ir duosiąs pusę karalystės kraičio, 0 jei ne- 
įvykdysiąs — galas jam. Jaunikaitis sakėsi niekad nesigyręs ga- 
lįs tai padaryti, bet karalius nenorėjo jo nė klausyti. Vaikinui 
neliko kas darą, kaip tik pamėginti laimę. 

Susikrimtęs nuėjo jis į arklidę. Milžinas paklausė jo, kodėl 
jis toks liūdnas. Jaunikaitis jam viską apsakė. 

— Ką man daryti, kaip išgelbėti princesę? Tai nelaimė! — 
pridūrė jaunikaitis. 

— Neliūdėk,— tarė Milžinas,— aš padėsiu tau. Bet iš pra- 
džių mane reikia gerai pakaustyti. Paprašyk karaliaus dešimt 
pūdų geležies ir dvylika pūdų plieno dviem kalviams. 

Jaunikaitis paprašė karaliaus, ir karalius jam visko davė. 
Jis gavo geležies, plieno ir kalvius. Milžinas buvo gerai pa- 
kaustytas, ir jaunikaitis išlėkė iš kiemo, net dulkės stulpu 
parūko. | 

Kalnas, kur trolis laikė paslėpęs princese, buvo aukštas ir 
status kaip siena, o jo paviršius — lygus kaip stiklas. Sunku 

jaunikaičiui buvo įkopti į to kalno viršūnę. Kai pirmą kartą 
jie kilo į kalną, priekinės žirgo kojos ėmė slysčioti, ir jie 
dundėdami nusirito žemyn. „Antrą kartą jie pakilo kiek aukš- 
čiau, bet viena Žirgo koja pašlydo, ir jie nusirito žemyn su 
tokiu dundesiu, tarsi būtų žeihė-sųftirebėjusi. Trečią kartą Mil- 
žinas tarė: 

— Dabar išmėginsim savo „ėgasi 

Ir kad puolė jie į viršų, net akmenys tiško iki pat dangaus, 
ir pasiekė viršūnę. Jaunikaitis užlėkė ant kalno, kaip patrakęs 
sugriebė princesę ir pasileido bėgti, trolis nesumojo nė atsi- 
kvošėti. Princesė buvo išgelbėta. 

Kai jaunikaitis sugrįžo į pilį, karalius buvo laimingas, su- 
laukęs dukters. Tačiau dvariškiai ir šį kartą mokėjo karalių 
nuteikti prieš jaunikaitį. 

— Ačiū tau, kad išg mano dukterį, — tarė karalius, 
kai jaunikaitis įvedė prin..: į karaliaus pilį. Sulig šiais Žo- 
džiais karalius buvo beišeinąs. 

— Ji bus mano žmona! Tat aišku, kaip tai, kad ji tavo 
duktė. Aš manau, kad tesėsi savo žodį — tarė jaunikaitis. 

— Žinoma, tu gausi ją už pačią, jeigu aš pažadėjau,— sako 
karalius, — bet iš pradžių padaryk, kad saulė šviestų į karališ- 
kąjį sodą. 

Mat priešais pilį stovėjo aukštas. kalnas. Jo šešėlis krito 
ant langų ir nepraleido saulės šviesos. 

— Taip mes nebuvom susitarę, — atsakė jaunikaitis — bet aš 
galiu ir čia pamėginti savo jėgas, mat noriu vesti princesę. 

Vėl jaunikaitis nuėjo pas savo žirgą ir pasipasakojo jam 
apie naują bėdą. Milžinas ir šiuokart ėmėsi padėti, tik reikėjo 
jį pakaustyti iš naujo. Kad saulė šviestų į karaliaus sodą, pri- 
reikė dešimties pūdų geležies, dvylikos — plieno ir dviejų kal- 
vių. Jaunikaitis paprašė karaliaus ir viską gavo. Karaliui gėda 
buvo neduoti. Milžiną pakaustė iš naujo. Jaunikaitis sėdo ant 
jo ir ėmė joti į kalną. Nuo kiekvieno žirgo Milžino žingsnio 
kalnas įdubdavo po penkiolika sprindžių. Tol jie jodinėjo po 
kalną, kol jis susilygino su žeme. 

Jaunikaitis vėl nuėjo pas karalių ir paklausė, ar jau ne 
metas jam vesti princesę: dabar saulė jau šviečianti pro pi- 
lies langus. O dvariškiai vėl buvo karaliui priskundę jaunikai- 
tį. Karalius pasakė, kad jaunikaitis gausiąs princesę, kitaip ir 

būti negalį, tik iš pradžių jis turįs jai įtaisyti tokį pat žirgą. 
Jaunikaitis atsakė, kad anksčiau karalius šito neprašęs, tad 
princesė jam teisėtai priklausanti. Bet karalius spyrėsi ir pa- 
grasino nugalabinsiąs jaunikaitį, jeigu šis negausiąs tokio pat 
žirgo princesei. 

Jaunikaitis nuėjo į arklidę susikrimtęs ir piktas. Jis pasi- 
skundė žirgui milžinui, kad karalius ir princesei reikalaująs 
tokio pat žirgo kaip Milžinas. Jaunikaitis ir nuotaka turį sė- 
dėti ant vienodų žirgų. O jeigu jis negausiąs tokio žirgo — 
nulėksianti jam galva. 

— Įvykdyti karaliaus įsakymo neįmanoma,— tarė jaunikai- 
tis — visam pasauly nėra tokio žirgo kaip tu. 

— Ne, yra, — atsakė Milžinas,— bet jį įsigyti nelengva: jis 
pragare. Vis dėlto mes pamėginst Eik pas karalių ir papra- 
šyk, kad jis pakaustytų mane ajo. Reikia dešimt pūdų 
geležies, dvylikos pūdų plieno ir a+.ejų kalvių. Tik žiūrėk, kad 
pasagvinės būtų smailios. Dar reikia dvylikos statinių rugių, 
dvylikos statinių miežių, dvylikos papjautų jaučių ir dvylikos 
jaučių galvų, po dvylika šimtų vinių kiekvienoje; be to, dar 
Teikia tokios statinės, į kurią pareitų dvylika statinių dervos. 

Jaunikaitis nuėjo pas karalių ir paprašė, ko reikalavo Mil- 
žinas. Karaliui buvo gėda neduoti, ir jaunikaitis gavo visko, 
ko norėjo. 

Jis sėdo ant savo žirgo ir išjojo iš kiemo. Ilgai jojo per 
kalnus ir kalvas. 

— Ar nieko negirdi? — paklausė Milžinas. 

— Ore kažkoks švilpesys, man baisu,-- atsakė jaunikaitis. 

— Tai miškų paukščiai, jie pasiųsti mūsų sulaikyti — tarė 
Milžinas.— Prapjauk maišą su grūdais, ir jie pamirš MUS, 

Jaunikaitis taip ir padarė. Rugiai ir miežiai išbyrėjo, pauk- 
ščiai sulėkė iš visų miškų, net saulę užtemdė; kai jie pamatė 
grūdus, nebeiškentę puolė žemėn jų lesti ir belesdami susi- 
pešė. Jie užmiršo jaunikaitį ir jo žirgą ir nepadarė jiems nieko 
pikta. 

Ilgai jojo jaunikaitis per kalnus ir slėnius, viršukalnės ir 
klonius. Milžinas vėl paklausė, ar jis nieko negirdįs. 

— Iš visų miško kampų girdžiu tokį stūgsmą, kad mane 
siaubas ima, — atsakė jaunikaitis. 

— Tai visų miškų žvėrys — tarė Milžinas — jie pasiųsti 

musų sustabdyti. Mesk jiems dvylika papjautų jaučių, jie 
iniks juos ėsti ir pamirš mus. 

Jaunikaitis numetė dvylika papjautų jaučių. Sulėkė visi: 10- 
kiai, vilkai, liūtai ir kitokie žvėrys. Kai tik jie pamatė jaučių 
mėsą, puolė prie jos, ir prasidėjo pjautynės. Jaunikaitį ir Žir- 
gą jie visai pamiršo. 

Jaunikaitis nujojo toliau; tokiu žirgu galima toli nujoti. 
Staiga Milžinas sužvengė. 

— Ar tu girdi ką? — paklausė jis. 

— Man pasigirdo, tarsi kur toli žvengia kumeliukas, — atsa- 
kė jaunikaitis. 

— Tai suaugęs žirgas, tik jis nuo mūsų labai toli,— tarė 
Milžinas. 

Ilgai jojo jaunikaitis ir vėl išgirdo žvengiant. 

— Ar nieko negirdi? — vėl paklausė Milžinas. 

— Taip, dabar aiškiai girdžiu žvengiant suaugusį žirgą,— 
atsakė jaunikaitis. 

— Tau reikia dar sykį išgirsti jį žvengiant,— tarė Milži- 
nas, — tada sužinosi, koks jo balsas iš tikrųjų. 

Jie nurūko toliau, ir Milžinas sužvengė trečią kartą. Bet 
nespėjo jis paklausti jaunuolio, ar šis nieko negirdėjęs, ir už 
kalvos suskardėjo toks žvengimas, jog, rodės, žemė ir kalnai 
sudrebėjo. 

— Šit mes ir atjojom,— tarė Milžinas.— Apdėliok mane 
jaučių galvomis, iš kurių kyšo vinys, o statinę su derva nu- 
mesk žemėn; pats įlipk į aukštą eglę. Tam Žirgui iš šnervių 
lekia ugnis, ji uždegs statinę su derva. Jeigu ta ugnis pakils 
į viršų, vadinasi, aš nugalėjau, o jeigu nusmuks žemyn — nu- 
galėjo jis. Kai pamatysi, kad nugalėjau aš, užmesk ant jo mano 
apinasrį — ir jis bus prijaukintas. 

Kai tik jaunikaitis apdėliojo Milžiną jaučių galvomis, pri- 
smaigstytomis vinių, numetė statinę su derva ant žemės ir 
įlipo į eglę, atsirado kitas žirgas. Liepsna, lekianti jam iš šner- 
vių, uždegė dervą. Tarp žirgų įsiliepsnojo tokia kova, jog net 
akmenys tiško į padebesius. Jie kandžiojosi ir daužė viens kitą 
priekinėmis ir pasturgalinėmis kojomis. Jaunikaitis žiūrėjo į 
kovą ir žvilgčiojo į statinę su derva. Ir štai pagaliau liepsna 
pašoko į viršų. Kad ir kaip kandžiojosi ir spardėsi antrasis žir- 
gas, jis susibadė į vinis, kyšančias iš jaučių galvų, ir galų 

gale buvo nugalėtas. Jaunikaitis iučtuojau išlipo iš eglės ir už- 
metė apinasrį ant nugalėto žirgo, kuris kaipmat tapo toks pa- 
klusnus, jog buvo galima jį pavaryti su rykštele. Naujasis žir- 
gas buvo lygiai toks pat kaip Milžinas. Jie buvo tokie pana- 
šūs, kad nebūtum atskyręs vieno nuo kito. 

Jaunikaitis sėdo ant pagauto žirgo ir nujojo į pilį, o jo 
Milžinas bėgo šalia, Kai jie pasiekė pilį, karalius stovėjo bal- 
kone. 

— Ar gali pasakyti, katras žirgas pagautas ir katrą aš tu- 
rėjau anksčiau? — paklausė jaunikaitis— Jeigu nepasakysi, 
tavo duktė atiteks man. 

Karalius apėjo abu žirgus iš visų pusių, apžiūrėjo juos iš 
priekio ir užpakalio, nuo galvos iki kojų, bet nė vienu plau- 
keliu jie nesiskyrė kits nuo kito. 

— Ne, nepasakysiu,— tarė karalius.— Jeigu jau gavai ma- 
no dukteriai tokį puikų žirgą vestuvėms, tai gali ją vesti, bet 
pirma tegu ji du kartus pasislepia, o paskui tu pasislėpk du 
kartus. Jeigu ją Tasi abu kartus, O ji tavęs neras, vadinasi, vis- 
kas aišku, tu vedi mano dukterį. 

— Šitaip mes nebuvom susitarę, — atsakė jaunikaitis— bet 
jeigu jau taip išėjo, galima pamėginti. 

Ir princesė ėmė slėptis pirmoji. 

Ji pasivertė antimi ir plaukiojo tvenkinyje šalia karaliaus 
pilies. Jaunikaitis nuėjo į arklidę ir paklausė Milžino, kur 
princesė. 

— Pasiimk šautuvą, eik prie tvenkinio ir nusitaikyk į antį, 
kuri ten plaukioja,— tarė Milžinas,— ir princesė kaipmat atsi- 
ras. 

Jaunikaitis pasiėmė šautuvą ir nuėjo prie tvenkinio. 

— Aš noriu nušauti va šitą antį — tarė jis ir ėmė taikyti. 

— Ne, ne, brangusis drauge, nešauk! Čia aš! — suriko prin- 
cesė. Šitaip jis surado ją pirmą kartą. 

Antrą sykį princesė pasivertė duonos kepalu, kuris gulėjo 
ant stalo tarp kitų trijų kepalų. Visi kepalai buvo vienodi — 
niekaip neatskirsi. Jaunikaitis nuėjo į arklidę ir paklausė Mil- 
žino, kur šį kartą pasislėpė princesė. 

— Išsigaląsk kuo aštriau peilį ir dėkis, kad nori perpjauti 
pusiau trečiąjį kepalą, kuris guli iš kairės tarp trijų kepalų 
ant virtuvės stalo. Princesė tučtuojau išeis iš savo slėptuvės, — 

Jaunikaitis nuėjo į virtuvę, išsigalando didįjį duonos rie- 
kiamąjį peilį, pastvėrė trečią kepalą iš kairės, pridėjo prie jo 
peilį, tarsi taisydamasis perpjauti jį pusiau. 

— Noriu atsiriekti nuo šito kepalo abišalę,— tarė jis. 

— Ne, brangusis drauge, neriek! Čia aš! — suriko princesė, 
ir, vadinasi, jaunikaitis ją surado antrą kartą. 

Dabar atėjo jo eilė slėptis. Jis paprašė Milžiną paslėpti 
jį taip, kad būtų neįmanoma surasti. Iš pradžių jaunikaitis 
pasislėpė kairiojoj Milžino šnervėj. Princesė visur vaikščiojo, 
dirsčiojo šen ir ten, bet prie žirgo eiti nesiryžo, mat jis kan- 
džiojosi ir spardėsi. Ir ji nerado jaunikaičio. 

— Aš negaliu tavęs surasti, — tarė princesė,— taigi pasiro- 
dyk pats.— Ir čia pat arklidėj prieš ją atsirado jaunikaitis. 

Antrą sykį Milžinas patarė jaunikaičiui pasiversti žemės 
grumsteliu ir įstrigti tarp kanopos ir pasagos jo priekinėj kai- 
rėj kojoj. Princesė ieškojo jo vienur ir kitur, ir arklidėj. Šį 
sykį Milžinas ją prisileido. Ji apžiūrėjo jį iš visų pusių, bet 
žvilgtelėti po pasaga jai nepasisekė, mat žirgas tvirtai stovėjo 
ant visų keturių kojų. Ir vėl ji nesurado jaunikaičio. 

— Ką padarysi, pasirodyk pats, aš negaliu tavęs surasti — 
tarė princesė, ir tą pat akimirksnį prieš ją atsirado jaunikaitis. 

— Dabar tu mano,— pasakė jis princesei— Vadinasi, ši- 
taip lemta,— pridūrė jis, kreipdamasis į karalių. 

— Jeigu jau šitaip lemta, tegu ir būna taip,— tarė karalius. 


VYRAS ŠEIMININKĖ 


Gyveno kitą sykį žmogus, baisus pikčiurna. Niekaip pati 
negalėjo jam įtikti. Ir vis jam atrodydavo, kad ji mažai namie 
dirba. Pareina jis kartą namo, šieną pjovęs, ir kad ims plūstis. 

— Nepyk be reikalo,— sako jam pati — Imkim ir pasikeis- 
kim rytoj darbais: aš eisiu šieno doroti, o tu lik namie šeimi- 
ninkauti. 

Apsidžiaugė vyras ir noromis sutiko. 

Anksti rytą pati užsimetė ant pečių dalgį ir išėjo į pievą 
šienauti, o vyras liko namie liuobtis. Pirmiausia jis sumanė 
pietums sumušti sviesto. Bet, vos tik pradėjęs dirbti, užsinorė- 
jo gerti ir nuėjo į rūsį alaus. Kai jis leidosi į puodelį alų, 

išgirdo — į virtuvę paršiukas įsibruko. Suspaudė jis kumštyje 
volę ir lekia laiptais į viršų, kad paršiukas neišverstų muštu- 
vės. Atbėgo, bet jau buvo vėlu: paršiukas jau išvertęs muš- 
tuve ir laižo nuo grindų grietinę. Vyras taip įtūžo, kad statinė 
su alum bemat išgaravo jam iš galvos, ir jis kiek įkabindamas 
puolė gaudyti paršą. Pasivijo jį tarpduryje ir taip primynė 
koja, kad paršiukas negyvas krito ant žemės. 

Tuo metu prisiminė rankoje laikąs volę ir pasileido strim- 
galviais į rūsį. Įbėgo, o statinė tuščia — alus jau seniai ište- 
kėjęs. 

Nuėjo jis vėl sviesto mušti: susiieškojo grietinės, supylė ją 
į Muštuvę ir muša, kad spėtų pietums. Bet tik pradėjęs prisi- 
minė, kad jau greitai pusdienis, o karvė dar nepašerta ir ne- 
pagirdyta. Vesti ją į ganyklą jau vėlu, galvoja, tegu pasigano 
ant stogo. Mat jų stogas buvo apdengtas durpėmis ir visas ap- 
žėlęs aukšta, sodria žole. Namas stovėjo atkalnėj. Permesiu, 
galvoja vyras, ant stogo lentą ir užvesiu ja karvę. Bet muštu- 
vės nepaleidžia iš rankų, mat po virtuvę Iropojo mažas jų 
vaikas, ir jam nebuvo didesnio malonumo, kaip apversti ją 
aukštielninką. Užsimetė jis muštuvę ant pečių ir eina paskui 
karvę. Tik prieš tempdamas karvę ant stogo, nusprendė ją 
pagirdyti. Pasiėmė rėčkutę ir eina vandens. Bet tik pasilenkė 
ties šuliniu, grietinė išsipylė iš muštuvės ir pradėjo tekėti jam 
už apikaklės. 

Jau nebe toli pietūs, o apie sviestą nė galvoti nėra ko. 
Tada jis sumanė išvirti košės. Pripylė puodą vandens ir užkai- 
tė jį. Tik čia jam toptelėjo, kad karvė gali nukristi nuo stogo. 
Ko gero, dar išsilauš kojas ar nusisuks sprandą. Nuėjo jis pri- 
rišti karvės. Vieną virvės galą pririšo jai prie kaklo, o kitą 
perkišo per kaminą ir prisirišo sau prie kojos. 

Vanduo puode tuo metu jau seniai virė, o jis dar nebuvo 
pradėjęs kruopų malti. Tik pradėjo malti, karvė keberiokšt 
nuo stogo ir kad ims jį tempti į kaminą! Jis ir įstrigo kamine, 
o karvė pakibo ant virvės tarp dangaus ir Žemės — nei šen, 
nei ten! 

Laukia laukia pati, kada vyras ją pašauks pietų, bet jau 
kuris metas, o niekas jos nešaukia. Pagaliau trūko jai kantry- 
bė, ir ji pati parėjo namo. Parėjo ir žiūri: kabo vargšė karvė 

ant virvės. Puolė ji prie jos ir nupjovė virvę dalgiu. Jos vy- 
ras tik pūkšt į židinį! Įeina ji į virtuvę, jis stovi kojomis 
į viršų, 0 galva žemyn košės puode! 


STEBUKLINGAS PAUKŠTIS 


Gyveno kitados karalius, jis turėjo dvylika dukterų ir jas 
taip mylėjo, kad nė per žingsnį neatleisdavo nuo savęs. Bet 
po pietų, kai karalius atsiguldavo numigti, princesės išeidavo 
pasivaikščioti. Sykį, karaliui užmigus, princesės išėjo pasivaik- 
ščioti ir daugiau nesugrįžo. Visa šalis nuliūdo, bet labiausiai 
krimtosi karalius. Jis išsiuntė šauklius į visas karalystes, kad 
paskelbtų šią nelaimę visose bažnyčiose ir imtų skambinti vi- 
sais varpais. Bet karaliaus dukterys nesugrįžo, ir niekas neži- 
nojo, kas joms nutiko, — jos tarsi skradžiai žemę nugarmėjo. 

Netrukus žinia, kad dingo princesės, pasklido po visas ša- 
lis: po miestus ir kaimus, po tolimus kraštus ir svetimas vals- 
tybes ir pagaliau pasiekė tolimą šalį ir karalių, turintį dvylika 
sūnų. Kai princai sužinojo tat, jie paprašė tėvo, kad šis leistų 
ieškoti karaliaus dukterų. Tėvas nenorėjo — bijojo, kad gali 
daugiau nepamatyti savo sūnų. Tačiau jie suklupo ant kelių 
ir taip ilgai prašė, kad tėvas pagaliau sutiko juos išleisti. Pa- 
statė karalius jiems laivą, 0 kapitonu paskyrė Raudonąjį Ri- 
terį, Mat jisai gerai pažino jūras. 

Ilgus metus jie plaukiojo po pasaulį ir kiekvienoj šaly, pro 
kurią tik plaukdavo laivas, klausinėjo apie princeses, tačiau 
niekas nieko nebuvo girdėję. Šitaip praėjo septyneri metai. 
Ir šit sykį kilo audra, ir tokia smarki, jog jie nebesitikėjo 
kada nors sugrįžti žemėn. Dvi dienas jie nesudėjo akių. Trečią- 
ją dieną vėjas liovėsi, ir jūra nurimo. Visi buvo taip nusika- 
mavę, jog tučtuojau užmigo. Bet jauniausiasis princas negalė- 
jo nurimti, jo neėmė miegas. 

Tuo metu, kai jis vaikštinėjo iš vieno galo į kitą po denį, 
laivas priplaukė mažą salą. Pakrante lakstė šunelis, jis lojo 
ir veržėsi, prie laivo, tarsi norėdamas į jį įšokti. Princas vaikš- 
čiojo po denį, mojo šuniui ir kalbino jį. Bet jis dar aršiau 
lojo ir draskėsi. Jam pagailo šunyčio, kuris veikiausiai buvo 
patekęs į salą iš nuskendusio per audrą laivo. Bet jis niekaip 

negalėjo jam padėti. Gal išlipti iš laivo ir valtimi nuplaukti 
prie kranto? Broliai taip kietai miegojo, kad jis nenorėjo jų 
žadinti dėl šunies. Bet jūra buvo rami, ir princas ryžosi plaukti 
į krantą ir išgelbėti šunelį. Jis nuleido į vandenį valtį, ir ji 
pati pasuko į krantą. Išlipęs į salą, princas priėjo prie šunies, 
bet kiekvieną kartą, kai tik pasilenkdavo paimti jo, šunelis 
atšokdavo į šalį, viliodamas princą vis toliau ir toliau į salą. 
Nespėjo jis nė atsitokėti ir pasijuto besąs didžiulėj pily. Čia 
šunelis pavirto gražia princese. O ant suolo sėdėjo toks bai- 
sus milžinas, kad princas išsigando. 

— Nebijok,— tarė milžinas. 

Išgirdęs jo balsą, princas sudrebėjo iš baimės. 

— Aš puikiai žinau, ko tu nori. Jūsų yra dvylika princų, 
ir jūs ieškote dvylikos dingusių princesių. Aš Žinau, kur jos; 
jos pas mano šeimininką. Kiekviena princesė sėdi ant auksi- 
nės kėdės ir šukuoja jam galvą, mat jis turi dvylika galvų. 
Septynerius metus jūs plaukiojote, bet jums teks plaukioti dar 
septynerius, kol jas surasite. Tu gali likti čia, — tarė milžinas — 
gausi už pačią mano dukterį, bet pirmiau turi užmušti dvyli- 
kagalvį trolį. Jis jūsų priešas, tedaro jums tik pikta, ir kai jis 
mirs, aš tapsiu karalium vietoj jo. O dabar pamėgink, ar ga- 
lėsi pakelti šitą kardą, — pasakė milžinas. 

Princas įsikibo į seną surūdijusį kardą, kabantį ant sienos, 
bet vos galėjo jį pajudinti. 

— Išgerk gurkšneli iš to butelio — pasiūlė milžinas. 

Po pirmojo gurkšnio princas įstengė kardą pajudinti, po 
antrojo — pakėlė jį, o po trečiojo — kardas jam pasirodė be- 
sąs lengvesnis už plunksną. 

— Kai sugrįši į laivą, paslėpk tą kardą savo kajutėje, kad 
jūsų kapitonas, Raudonasis Riteris, jo nepamatytų. Žiūrėk, kad 
tik kardas nepatektų jam į rankas. Bet vis tiek kapitonas bus 
tavo priešas. Praėjus septyneriems metams be septynių die- 
nų, — toliau kalbėjo milžinas — atsitiks, kas buvo šiandien. 
Jūroj kils baisiausia audra. Kai ji praeis ir visi sumigs, tu 
pasiimk kardą ir plauk valtimi į krantą. Ten pamatysi pilį, ją 
saugos vilkai, lokiai, liūtai, bet jų nebijok — visi puls tau po 
kojomis. Tu įeisi į pilį ir didžiojoj menėjį pamatysi trolį ir dvy- 
lika princesių. Kiekviena princesė, sėdėdama savo auksiniam 
krėsle, šukuos vieną iš dvylikos galvų. Šis darbas, aiškus daik- 

tas, joms nepatinka. Ir tu nedelsdamas nukapok troliui visas 
dvylika galvų, vieną po kitos. Jeigu jis pabus ir pamatys ta- 
ve — praris gyvą. 

Princas grįžo į laivą, įsidėjęs milžino žodžius į galvą. Jo 
bendrakeleiviai dar miegojo, ir jis kardą paslėpė savo kaju- 
tėj, kad nei Raudonasis Riteris, nei kas kitas jo nepamatytų. 
Tuo metu papūtė palankus vėjas, ir princas pažadino miegan- 
čius: S 

— Į ką tat panašu miegoti, kat pučia palankus vėjas! 

Taigi niekas ir nesužinojo, kad princas buvo nuplaukęs 
į krantą. 

Kai jie praplaukiojo dar septynerius metus be trijų dienų, 
viskas atsitiko taip, kaip buvo sakęs milžinas. Prasidėjo aud- 
ra, ir ji truko tris dienas. Kai liovėsi, visi buvo taip nusika- 
mavę, kad beregint užmigo. Jauniausiasis princas nuplaukė 
valtimi į krantą, sargai puolė jam po kojomis, ir jis įėjo į pilį. 
Didžiojoj menėj pamatė miegantį trolį. Kaip buvo sakes milži- 
nas, dvylika princesių sėdėjo savo auksiniuose krėsluose, ir 
kiekviena šukavo vieną iš dvylikos galvų. Princas davė prin- 
cesėms ženklą, kad jos pasišalintų. Jos parodė jam į trolį, duo- 
damos suprasti, kad būtų geriau, jeigu jis pats išeitų. Bet jis 
vis tiek ženklais rodė, kad jos paliktų kambarį. Tada jos su- 
prato princą norint jas išgelbėti ir kaip galėdamos greičiau 
pasislėpė. Princas nukapojo troliui visas dvylika galvų, ir krau- 
jas pasruvo upe. 

Nugalabijęs trolį, princas vėl nuplaukė į laivą ir paslėpė 
savo kardą. „Didžiausias darbas padarytas“, — galvojo princas, 
bet numesti nuo kelio negyvą trolį jis vienas nesiryžo. Tegu 
ir kiti jam padeda. Jis pažadino miegančius ir ėmė gėdyti juos, 
kad tuo tarpu, kol jis surado ir išvadavo princeses, jie čia sau 
ramiai ilsėjosi. Jie iš jo tik pasijuokė, sakydami, kad ir jis 
miegojęs kaip visi ir veikiausiai sapnavęs esąs toks narsuolis. 
Jeigu kam ir lemta išgelbėti princeses, tai tik kuriam nors iš 
jų. Bet jauniausiasis brolis apsakė, kaip viskas nutiko, ir jie 
patraukė paskui jį į krantą. Iš pradžių jie pamatė lataką 
kraujo, paskui pilį, trolio lavoną, dvylika nukirstų galvų ir 
pagaliau princeses. Jauniausiasis brolis jiems buvo sakęs tei- 
sybę, ir jie visi drauge lavoną ir galvas suiaetė į jūrą. Visi 
džiaugėsi, bet didžiausias džiaugsmas buvo princesėms: dabar 

jau nebereikės joms kiauras dienas sėdėti ir šukuoti troliui 
galvas. Pasiėmę aukso, sidabro ir brangenybių tiek, kiek ga- 
lėjo pakelti, jie visi sugrįžo į laivą. 

Kai laivas nuplaukė nuo kranto, princesės atsiminė, kad 
iš džiaugsmo jos pilyje paliko savo auksines karūnas. Karuū- 
nos buvo spintoje, ir princesės labai geidė jas pasiimti. Bet 
niekas nenorėjo dėl tų karūnų grįžti. Tada jauniausiasis prin- 
cas tarė: 

— Aš anksčiau nebuvau bailys ir dabar nepabūgsiu. Jūs 
nuleiskite bures ir laukite manęs. 

Broliai sutiko. Bet kai tik jauniausiasis princas dingo iš 
akių, garbėtroška Raudonasis Riteris, geidęs išgarsėti ir gauti 
už pačią jauniausiąją karaliaus dukterį, pasakė, kad neverta 
laukti princo, nes jis niekad nebegrįš. Visi žiną, kad karalius 
Jam, Raudonajam Riteriui atidavęs visą valdžią ir leidęs plauk- 
ti, kada jis panorės. Broliai karaliui pasakysią, kad princeses 
išgelbėjęs jis, Raudonasis Riteris, kitaip — jie neliksią gyvi. 
Princai nedrįso priešgyniauti Raudonajam Riteriui, ir laivas nu- 
plaukė. 

Tuo metu jauniausiasis princas priplaukė krantą ir nuėjo 
į pilį. Jis rado spintą su karūnomis, atitempė ją prie kranto 
ir įkėlė į valtį. Bet, paplaukęs nuo kranto, pamatė, kad laivo 
tarsi nebūta. Princas suprato, kas atsitiko. Vytis laivą valti- 
mi — tuščias darbas, ir jis nuplaukė. vėl į krantą. Baisu jam 
buvo likti pilyje nakčiai, bet kitokios pastogės nebuvo. Įsidrą- 
sinęs jis užsirakino vartus ir pilį ir atsigulė viename kamba- 
ryje. Kas valandą jam darėsi vis baisiau: pilies sienos ir sto- 
gas traškėjo ir braškėjo, rodės, pilis ims ir sugrius. O palei 
lovą iškilo kažkas panašus į šieno kaugę. Paskui viskas nu- 
tilo, ir jis išgirdo kažkieno balsą, raminantį jį: 


Dausų paukštis aš esu 
Ir padėti tau galiu! 


Kai tik pabusi, nueik į klėtį ir atnešk keturias statines rugių. 
Tai bus man pusryčiams, kitaip aš nieko negalėsiu padaryti. 

Kai princas pabudo, jis išvydo didžiulį paukštį. Jo plunks- 
nos buvo panašios į jauną eglyną. Princas nuėjo į klėtį ir at- 
nešė Dausų paukščiui keturias statines rugių. Paukštis juos 
prarijo, paskui liepė princui pakabinti spintą su karūnomis 

vienoje kaklo pusėje, paimti aukso ir sidabro tiek, kiek sve- 
ria spinta, ir pakabinti kitoje. O pats tegu sėdasi jam ant nu- 
garos ir laikosi už plunksnų. 

Paukštis pakilo į Oorą ir ėmė skristi taip greitai, kad tik 
vėjas švilpė, ir netrukus jie pralenkė laivą. Princas norėjo 
nusileisti į laivą kardo. Jis bijojo, kad kas nors jo nepamaty- 
tų, mat gerasis milžinas buvo pasakęs, kad šito kardo niekas 
neturi matyti. Dausų paukštis nuramino princą. 

— Raudonasis Riteris jo nepamatys, bet jeigu tu nusileisi 
į laivą, jis tave nužudys. Jis nori gauti už pačią jauniausiąją 
princesę. Bet tu gali būti ramus: kiekvieną naktį ji prie sa- 
vęs pasideda pliką kardą. 

Pagaliau jie atskrido pas gerąjį milžiną, kuris juos priėmė 
išskėstomis rankomis. Jis nesumanė nė kaip atsidėkoti jau- 
niausiajam princui, kad šis nudobė piktąjį trolį. Jis siūlė prin- 
cui už pačią savo jauniausiąją dukterį ir pusę karalystės krai- 
čio. Tačiau princas mylėjo jauniausiąją iš dvylikos karaliaus 
dukterų ir niekur nerado sau vietos: veržte veržėsi į kelionę. 
Milžinas prašė jo nusiraminti nors valandėlę: Jo broliams tek- 
sią plaukioti jūromis dar septynerius metus, kol jie sugrįšią 
namo. O apie jauniausiąją princesę milžinas pasakė tą pat kaip 
ir Dausų paukštis. 

— Dėl jos gali būti ramus. Kasnakt į patalą pasideda pli- 
ką kardą. O jeigu netiki — tarė milžinas,— plaukdamas pro 
šalį, įlipk į laivą ir pasižiūrėk, paimk mano kardą ir grąžink 
man: jis dar gali praversti. 

Jūra buvo nerami, kai jie plaukė pro šalį. Princas įlipo 
į laivą, ten visi miegojo, ir kiekviena princesė gulėjo šalia 
savo princo. Tik pati jauniausioji buvo viena, prie jos gulėjo 
plikas kardas, o Raudonasis Riteris miegojo ant grindų netoli 
jos lovos. Niekieno nepastebėtas, princas pasiėmė savo kardą 
ir nuplaukė atgal į krantą. 

Bet jo širdis neturėjo ramybės, jis vėl veržėsi į kelionę, 
ir kai pagaliau praėjo septyneri metai be trijų savaičių, mil- 
žinas pasakė: 

— Jeigu nenori likti su mumis, tau metas į kelionę. Aš 
duosiu geležinę valtį, ji plaukia pati, tik pasakius: ,Valtie, 
pirmyn!“ Valtyje guli geležinis rutulys. Pakelk tą rutulį, kai 
pamatysi laivą, ir jame esantieji nežiūrės į tavo pusę. Priplau- 

kęs prie laivo, vėl pakelk rutulį, ir prasidės tokia audra, kad 
jie neturės laiko žvalgytis. Kai plauksi pro šalį, pakelk rutulį 
trečią kartą. Į vietą dėk jį atsargiai, kitaip dargana pražudys 
ir tave, ir tuos, kurie laive. Išlipęs į žemę, valtimi nesirūpink. 
Atsuk ją, pastumk nuo kranto ir pasakyk: „Plauk sau namo 
pažįstamu keliu!“ 

Išleisdamas princą, milžinas davė jam tiek daug aukso, si- 
dabro, brangenybių, drapanų ir baltinių, kuriuos jo duktė jam 
buvo pasiuvusi per tuos metus, kad jauniausiasis princas tapo 
daug turtingesnis už savo brolius. Vos įlipo į valtį ir pasakė: 
„Valtie, pirmyn!" — ji ėmė plaukti. Pamatęs prieky laivą, prin- 
cas iškėlė geležinį rutulį, ir visi laive užmiršo jį. Kai jis pasi- 
vijo laivą ir vėl pakėlė rutulį, papūtė vėjas ir prasidėjo aud- 
ra. Aplink laivą šėlo baltos putos, o bangos virto per denį. 
Broliams ir kapitonui jauniausiasis princas visai išėjo iš gal- 
vos. Pralenkęs laivą, jis pakėlė geležinį rutulį trečią kartą, 
ir jiems atsirado tiek darbo, kad žvalgytis į princą niekas ne- 
turėjo kada. Krantą jis priplaukė daug anksčiau už laivą. Išsi- 
krovęs turtą, pastūmė valtį į vandenį ir, atsukęs ją, tarė: 

— Plauk sau namo pažįstamu keliu! — Ir valtis nuplaukė 
pati. 

Princas persirengė jūrininku ir užėjo į seną trobelę, kur 
gyveno vieniša moteris. Jis pasisakė esąs vargšas jūrininkas, 
tik vienas išsigelbėjęs, paskendus dideliam laivui. Jūrininkas 
pasiprašė, kad senutė jam leistų apsistoti jos namely ir susi- 
nešti daiktus. 

— Dovanok man,— tarė moteris — aš niekam negaliu už- 
leisti savo namo. Tu juk matai, kaip gyvenu. Aš pati neturiu 
lovos, tad kur paguldysiu svečią? 

— Man nieko ir nereikia,— atsakė jūrininkas.— Yra pasto- 
gė, ir gana. 

„Negi ji nepriims manęs savo pastogėn, juk aš sutinku gy- 
venti kaip ji pati?“ — pagalvojo princas. 

Vakare jis atsitempė savo daiktus, bet nespėjo jų nė su- 
tvarkyti, mat senė norėjo išgirsti naujienų iš margojo pasau- 
lio ir išnešioti jas po kaimynus. Ji apipylė jį klausimais: kas 
jis per vienas, iš kur, kur buvęs ir kur keliaująs, kokių daik- 
tų turįs, ko čia atvažiavęs ir ar negirdėjęs ko nors apie dvy- 
lika princesių, dingusių prieš daugelį metų. Kol ji taip klausi- 

nėjo, praėjo nemaža laiko. Jūrininkas atsakė esąs labai nusi- 
kamavęs ir jam skaudą galvą nuo blogo oro, tad visos jo min- 
ys surizgusios. Tegu jam duodą ramybę keletui dienų. Jam 
eikią atsitokėti, tada jis papasakosiąs viską, kas jai rūpi, ir 
dar daugiau. Bet kitą dieną senė vėl ėmė be atvangos jūri- 
ninką klausinėti. O jūrininkui vis dar skaudėjo galvą nuo 
audringo oro, ir jis negalėjo sutelkti savo minčių. Tuo tarpu 
jis 'prasitarė apie karaliaus dukteris. Išgirdusi tat, senė nukūrė 
pas! senas liežuvininkes, gyvenančias kaimynystėje. Pas jūri- 
ninką ėmė eiti vis daugiau senių. Joms rūpėjo, kas nutiko 
prinčesėms: ar jis matęs karaliaus dukteris, ar greit jos sugį- 
šiančios, gal jos jau parkeliaujančios ir panašiai. Jūrininkas 
atsakė, kad jam skauda galvą ir jo mintys sujukusios. Jeigu 
ne audra, jos grįžtų po dviejų savaičių ar gal anksčiau, o da- 
bar jis nežinąs, ar jos gyvos likusios. Teisybė, jis matęs jas, 
bet jos galėjusios per tą laiką paskęsti. 

Viena liežuvininkė nukeliavo į karaliaus pilį ir papasakojo, 
kad tos senutės namely gyvena jūrininkas, matęs princeses. 
Princesės grįšiančios po dviejų savaičių, o gal po aštuonių 
dienų. Išgirdęs tat, karalius pasikvietė jūrininką, kad šis pats 
jam viską apsakytų. 

— Aš prastai atrodau, — tarė jūrininkas,— neturiu tokių 
drabužių, kad galėčiau stoti prieš karalių. 

Bet karaliaus pasiuntinys neatlyžo. Karalius norįs ir turįs 
pasišnekėti su juo, vis tiek, kaip jis būtų apsirengęs. Lig šiol 
niekas nieko negalėjo pasakyti apie princeses. 

Jūrininkui teko keliauti į rūmus. Karalius paklausė, ar tei- 
sybė, kad jūrininkas mates princeses. 

— Taip, aš jas mačiau, — atsakė jūrininkas,— bet nežinau, 
ar jos gyvos dabar. Tuo metu buvo tokia audra, kad mūsų 
laivas nuskendo. Jeigu jos gyvos, tai grįš po dviejų savaičių, 
o gal ir anksčiau. 

Karalius taip apsidžiaugė, jog net šokinėti ėmė iš smagu- 
mo. Atėjo metas princesėms grįžti, ir karalius su iškilminga pa- 
lyda nuvažiavo prie kranto. Visa šalis ėmė džiūgauti, kai pasi- 
rodė laivas su princesėmis, princais ir Raudonuoju Riteriu. 
Bet laimingiausias iš visų buvo senasis karalius, atgavęs savo 
dukteris. Vienuolika princesių taip pat buvo linksmos ir sma- 
gios, tik jauniausioji, kuri turėjo tekėti už Raudonojo Riterio, 

verkė ir buvo liūdna. Karaliui tat nepatiko, ir jis paklausė 
savo jauniausiosios dukters, kodėl ji nesilinksmina drauge su 
kitomis princesėmis. Ko ji liūdinti? Ji išvaduota iš pikto trolio 
ir gausianti už vyrą tokį žmogų kaip Raudonasis Riteris. Prin- 
cesė tylėjo, mat Raudonasis Riteris mirtimi pagrasinęs, jeigu 
ji papasakosianti, kaip viskas buvo. 

Kartą, kai princesės siūdinosi vestuvinius drabužius, įėjo 
žmogus jūrininko drabužiais ir su kromeliu ant pečių. Jis pa- 
klausė, ar princesės nenorinčios ko nors pirkti vestuvėms. 
Pardavėjas turįs daug retų brangenybių iš aukso ir sidabro. 
Princesės panoro pasižiūrėti prekių. Jos žiūrėjo į prekes ir 
į pardavėją. Atrodė, kad jos jau mačiusios ir jį patį, ir bran- 
genybes. 

— Kas turi tiek daug aukso, — tarė jauniausioji princesė, — 
tas veikiausiai turi ir šį tą brangiau, ko mus labiausiai reikia. 

— (Gal ir taip, — atsakė pardavėjas. 

Kitos princesės nutildė ją ir priminė Raudonojo Riterio 
grasinimus. 

Po kurio meto princesės vėl sėdėjo prie lango, o karaliaus 
sūnus, apsirengęs jūrininkų, ėjo į pilį, nešdamas ant nugaros 
spintą su auksinėmis karūnomis. Jis įėjo į kambarį, kur buvo 
princesės, ir atidarė spintą. Kai jos pamatė savo karūnas, 
jauniausioji pasakė: 

— Manau, kad tasai, kuris mus išgelbėjo, turi gauti vertą 
atpildą. Juk mus išvadavo ne Raudonasis Riteris, 0 žmogus, 
atnešęs aukso karūnas. 

Princas nusimetė jūrininko drabužius, ir visi pamatė, kad 
jis apsirengęs puikiau už vyresniuosius brolius. Senasis kara- 
lius įsakė padaryti galą Raudonajam Riteriųi. Ir dabar kara- 
liaus pilyje pirmą kartą radosi tikras džiaugsmas. Princai ve- 
dė princeses ir iškėlė tokias vestuves, kad girdas apie jas 
nuėjo per dvylika karalysčių. 


KAIP VIŠTA IŠĖJO 
VISO PASAULIO GELBĖTI 


Sykį pavakary viena višta užskrido ant didžiulio ąžuolo ša- 
kos ir ten užmigo. 

Ir susapnavo, kad jeigu ji neiškeliausianti į Dovrefeljį ', tai 
visas pasaulis žus. Ilgai nelaukusi, nuskrido žemėn ir patraukė 
į kelionę. Paėjusi kiek, sutiko gaidį. 

— Sveikas, gaideli vyreli, — sako višta. 

— Sveika, vištele kvailele, kur taip anksti išsiruošei? — 
kląusia gaidys. 

= Ak, man reikia į Dovrefeljį, kitaip pasaulis Žus,— atsa- 
ko jam višta. 

4— O kas gi tau sakė, vištele kvailele? 

+ Aš miegojau šiąnakt ant ąžuolo šakos ir sapnavau 
tat. | 

—- Na, tada ir aš eisiu drauge,— tarė gaidys. 

Ėjo ėjo ir sutiko antį. 

— Sveika, antele kryklele,— sako jai gaidys. 

— Sveikas, gaideli vyreli, kurgi taip anksti susiruošei? — 
klausia antis. 

— Ogi į Dovrefeljį, kitaip visas pasaulis žus, — sako gaidys. 

„— Kas tau sakė, gaideli vyreli? 

— Vištelė kvailelė. 

— O iš kur tu žinai, vištele kvailele? 

— Aš miegojau šiąnakt ant ąžuolo šakos ir sapnavau tat. 

— Na, tada ir aš eisiu drauge,— tarė antis. 

Keliauja jie visi ir netrukus sutinka žąsį. 

— Sveika, žąsyte gagyte,— sako antis. 

— Sveika, antele kryklele,— atsako jai žąsis.— Kur jūs taip 
anksti susiruošėt? 

— Ogi einu į Dovrefeljį, kitaip visas pasaulis žus, 

— O kas tau sakė? — klausia žąsis. 

— Gaidelis vyrelis. 

— O kas tau sakė? 

— Vištelė kvailelė. 

— O iš kur vištelė kvailelė sužinojo? 

— Aš miegojau šiąnakt ant ąžuolo šakos ir sapnavau tat. 

— Na, tai priimkite ir mane,— sako žąsis. 

Paėjo jie visi dar kiek ir sutiko lapę. 

— Sveika, lapute kūmuteė,— sako žąsis. 

— Sveika, žąsyte gagyte. 

— Kur eini, lapute kūmute? 


! Plokštikalnė Norvegijoje. 

— O tu kur, žąsyte gagytet 

— Man reikia į Dovrefeljį, kitaip visas pasaulis žus, — at- 
sako jai žąsis. 

— O kas tau sakė? 

— Ogi antelė kryklelė. 

— O tau kas sakė? 

—- Gaidelis vyrelis. 

— O tau, gaideli, kas sakė? 

— Vištelė kvailelė. 

— Iš kur tu sužinojai, vištele kvailele? 

— Aš miegojau šiąnakt ant ąžuolo šakos ir sapnavau, kad 
jeigu mes nenueisim į Dovrefeljį, tai visas pasaulis žus, — at- 
sako jai Višta. 

— Niekis,— sako lapė,— nežus tas pasaulis, jeigu jūs ne- 
nueisite į Dovrefeljį. Geriau eikit pas mane į svečius. Tai bus 
kur kas maloniau, mat mano oloje šilta ir jauku. 

Na, nuėjo jie pas lapę į svečius, o šioji pakūrė krosnį, 
pasidarė taip karšta, kad visi beregint miego užsinorėjo. Žą- 
sis su antim sutūpė kampe, o višta su gaidžiu užlipo ant 
laktų. 

Kai antis su žąsim kietai įmigo, lapė pastvėrė žąsį ir kad 
ims ją kepti. Pajuto višta degėsių kvapą, pasipurtė, užšoko 
aukščiau ant laktų ir sako: 

— Oi, kaip čia dvokia. 

— Niekis,— tarė lapė — tik dūmai per aukštinį eina, mie- 
gok sau ir tylėk! 

Višta vėl užmigo. O lapė pastvėrė antį ir ją taip pat pra- 
dėjo kepti, paskui ėmė užkandžiauti antiena ir Žąsiena. 

Višta vėl pasipurtė ir palypėjo laktomis dar aukščiau. 

— Oi, kaip dvokia, — tarė ji. Atsimerkė ir žiūri — tupi lapė 
ir kerta antį su žąsim. Purptelėjo ant laktų viršaus, pasižiū- 
rėjo pro aukštinį ir sako lapei: 

— Eik kuo greičiau ir žiūrėk, kokios puikios riebios žąsys 
skrenda padange. 

Lapė ir išlėkė iš olos: mat labai norėjo dar pasmaližiauti. 
O vištelė kvailelė tuo tarpu pažadino gaidelį vyrelį ir pasakė 
jam, kas nutiko ančiai su žąsimi. Išlėkė višta ir gaidys laukan. 

Taigi, jeigu jie būtų nėje į Dovrefeljį, aiškus daiktas, visas 
pasaulis būtų žuvęs. 


IŠTIKIMASIS IR NEIŠTIKIMASIS 


Gyveno kitą sykį du broliai, vienas buvo vardu Ištikimasis, 
kitas — Neištikimasis. Ištikimasis buvo sąžiningas ir geras, o 
Neištikimasis — piktas ir melagis, jo žodžiais nebuvo galima 
tikėti. Jų motina buvo našlė ir nebeišmanė, kaip išmaitinti 
vaikus. Kai sūnūs užaugo, ji įdavė kiekvienam po nedidelę 
skrynelę su paviržiu ir išsiuntė pačius duonos pelnytis. 

Pavakary susėdo broliai miške ant audros išversto medžio, 
atsidarė skryneles, mat buvo smarkiai išalkę po visos dienos 
kelio, ir taisosi užkąsti. 

— Jeigu nori, pirma išvalgykim tavo skrynelę, o paskui 
manąją,— pasiūlė Neištikimasis. Ištikimasis sutiko, ir jie pra- 
dėjo valgyti. Neištikimasis rinkosi pačius gardžiausius kąsne- 
lius. Ištikimajam liko vien plutos, apdegę kąsniai ir trupiniai. 
Kitą dieną jie vėl papusryčiavo ir papietavo iš Ištikimojo skry- 
nelės, ir vakarop jo skrynelė liko tuščia. 

Kai abu išalko ir Ištikimasis paprašė valgyti, Neištikimasis 
jam iš savo skrynelės nieko nedavė. Girdi, motina tą skryne- 
lę įdėjusi jam, Neištikimajam, o jos užteksią tik vienam val- 
gytojui. 

— Bet juk tu valgei iš mano skrynelės, kol joje buvo, kas 
valgyti, — tarė Ištikimasis. 

— Jeigu esi toks kvailas, kad maitini kitus, tai tau taip 
ir reikia,— atsakė Neištikimasis— o dabar sėdėk ir seilę var- 
vink. 

— Tavo vardas Neištikimasis, ir tu buvai, esi ir būsi neišti- 
kimas,— tarė Ištikimasis. 

Kai Neištikimasis tat išgirdo, jis puolė ant brolio ir išdūrė 
jam abi akis. 

— Dabar tu pamatysi, kas ištikimas, kas ne, aklas kel- 
me! — tarė Neištikimasis ir nuėjo, palikęs brolį vieną miške. 

Vargšas Ištikimasis nukiūtino pamažėle ir atsidūrė vidury 
tankaus miško. Vienas ir aklas, jis nežinojo, kur jam eiti. Už- 
kropęs ant išsikerojusios liepos, sumanė įlipti į ją ir prabūti 
ten naktį, kad jo nesudraskytų laukiniai žvėrys. „Kai pradės 
čiulbėti paukščiai, žinosiu, kad atėjo diena ir galima keliauti 
toliau“, — pagalvojo jis ir įkopė į liepą. 

Po kurio meto išgirdo, kad po medžiu kažkas taisosi val- 
gyti ir dėlioja indus, paskui susirinko kažkokios būtybės, ir iš 
to. kaip jos sveikinosi, suprato čia esant lokį, vilką, lapę ir 
kiškį. Jie susirinko į viengungių puotą. Valgė ir gėrė, o pas- 
kui ėmė šnekučiuotis. 

— Gal kiek paliežuvaukim, kol esame visi drauge? — pa- 
siūlė lapė. 

Kiti pritarė su džiaugsmu, ir pradėjo lokys, mat jis buvo 
garbingiausias svečias. 

— Anglijos karaliaus labai silpnos akys, — tarė lokys, — jis 
toliau savo nosies nieko nemato. Bet jeigu jis ateitų čionai 
rytą ir suvilgytų akis šitos liepos lapų rasa, jo akys pasida- 
Tytų šviesesnės, negu buvo kada nors. 

— Anglijos karalius turi nebylę dukrą, — tarė vilkas — bet 
jeigu jis žinotų, ką žinau aš, mokėtų kaip ją išgydyti. Pernai 
metais, per komuniją, ji išspjovė skybelį komunijos. Didžiulė 
rupūžė prarijo tą skybelį. Bet, atplėšus bažnyčios grindis prieš 
altorių, galima rasti tą rupūžę. Komunijos skybelis įstrigo jai 
gerklėje. Tereikia perpjauti jai gerklę, išimti komuniją, duoti 
ją suvalgyti karalaitei, ir ji vėl girdės ir kalbės kaip visi 
žmonės. 

— Jeigu Anglijos karalius žinotų, ką žinau aš,— tarė la- 
pė,— jam netrūktų tyro vandens karaliaus pily. Sodo vidury- 
je, po didžiuoju akmeniu, trykšta skaidrus šaltinis tyriausio 
pasaulyje vandens. Taigi karalius nežino, kur kasti šulinį. 

— Anglijos karalius turi gražiausią šalyje sodą, — tarė kiš- 
kis.— Bet vaisiai jame menkai dera, mat sodas apjuostas trim 
eilėm sunkia auksine grandine. Atkasus tą grandinę, karaliaus 
sodas bus vaisingiausias visoje karalystėje. 

— Bet jau vėlyva naktis, metas į namus,— tarė lapė, ir 
žvėrys išsiskirstė. 

Kai viskas nurimo, Ištikimasis užmigo savo liepoj. Paukš- 
čių čiulbesys pažadino jį. Jis suvilgė akis liepos lapų rasa 
ir praregėjo. 

Ištikimasis nukeliavo į Anglijos karaliaus pilį, pasiprašė 
priimamas į tarnybą, ir jį kaipmat priėmė. 

Sykį karalius vaikštinėjo po savo sodą. Diena buvo karšta, 
ir karalių kankino troškulys. Bet jam atneštas vanduo buvo 
drumzlinas, nešvarus ir sušvinkęs. 

— Aš.manau, kad visoje mano karalystėje nėra tokio bjau- 
Taus vandens kaip čia, nors jis atiteka iš toli, per kalnus ir 
slėnius, — pyko karalius. 

— Jeigu duosi man žmonių pakelti šitam akmeniui, kuris 
guli vidury sodo, turėsi daug tyro vandens, — tarė Ištikimasis. 

Karalius būtų įmanęs viską padaryti. Vos tik jo žmonės 
pakėlė akmenį ir kiek pakasė, į viršų trykštelėjo vandens 
čiurkšlė. Vanduo buvo tyras ir skaidrus. Visoje Anglijoje ne- 
buvo gaivesnio vandens. 

Kitą sykį, karaliui vaikštinėjant savo sode, didžiulis vana- 
gas ėmė gaudyti karaliaus vištas. Visi aplinkui plojo rankomis 
ir šaukė: 

— Štai jis! Štai jis! 

Karalius griebė savo šautuvą ir nusitaikė, bet vanagas bu- 
vo taip toli, kad karalius jo nematė. Karalius nesitvėrė iš 
apmaudo. 

— Jeigu kas man patartų, ką daryti akims! Greitai aš visai 
apaksiu! 

— Aš padėsiu tau,— tarė Ištikimasis ir papasakojo karaliui, 
ką šis turi daryti. Karalius tą pat vakarą, galit patikėti, išėjo 
prie liepos. Ir kai tik jis suvilgė akis ryto rasa, vėl pradėjo 
matyti, kaip matė anksčiau. 

Nuo to meto karalius nieko taip nebrangino, kaip Ištiki- 
mąjį. Jis visuomet ir visur lydėjo karalių — namuose, vaikšti- 
nėjant, svečiuose. 

Kartą jie drauge vaikštinėjo po sodą. 

— Mano galva neišneša, kas čia yra,— tarė karalius, — nie- 
kas visoj Anglijoj negaišina tiek pinigų savo sodui kaip aš, 
ir vis tiek vaisiai dera menkai. 

— Leisk man pašalinti tai, kas trimis eilėmis juosia tavo 
sodą, paskirk žmonių į paspirtį, ir sodas vėl duos vaisių. 

Karalius noromis sutiko. Ištikimasis, žmonių padedamas, at- 
kasė auksinę grandinę. Dabar jis tapo turtingas, daug turtin- 
gesnis už patį karalių. O karalius buvo patenkintas, kad sodas 
dera. Šakos linko nuo vaisių naštos; saldesnių obuolių ir kriau- 
šių niekas nebuvo valgęs. 

Sykį, kai karalius su Ištikimuoju vaikštinėjo šnekučiuoda- 
miesi, pro šalį praėjo princesė, ir karalius labai nuliūdo, iš- 
vydęs dukterį. 

— Ar ne skaudu, kad tokia gražuolė negali girdėti ir kal- 
bėti? — paklausė karalius Ištikimojo. 

— Aš padėsiu tau, — atsakė Ištikimasis. 

Kai karalius išgirdo tat, jis taip apsidžiaugė, kad pažadėjo 
išleisti už Ištikimojo savo dukterį ir pasidalyti su juo kara- 
lystę, jeigu tik karalaitė išgytų. 

Ištikimasis su žmonėmis nuėjo į bažnyčią ir atkasė rupūžę, 
kuri tupėjo po grindimis. Jis perpjovė jai gerklę, išėmė ko- 
munijos skybelį ir suvalgydino jį karalaitei. Karaliaus duktė 
tą pat akimirksnį pradėjo girdėti ir atgavo žadą. 

Ištikimasis gavo karalaitę už pačią, ir pilyje imta taisytis 
vestuvėms. Puotą reikėjo iškelti tokią, kad apie ją kalbėtų 
visose karalystėse. 

Tuo metu, kai visi šoko vestuvėse, į pilį atėjo vargšas ir 
paprašė duonos kąsnelio. Jis buvo toks varganas, kad visi 
graudinosi, žiūrėdami į jį. Ištikimasis jį pažino iš karto: tai 
buvo jo brolis, Neištikimasis. 

— Ar tu mane pažįsti? — paklausė Ištikimasis. 

— Kur aš pažinsiu tokį aukštą poną, — atsakė Neištiki- 
masis. 

— Ir vis dėlto mes pažstami,— tarė Ištikimasis,— pernai 
metais tu išdūrei man akis. Tavo vardas Neištikimasis, ir tu iš 
tiesų neištikimas. Aš tau sakiau tat ir dar pakartoju. Bet tu 
vis tiek esi mano brolis, ir aš tave pavalgydinsit4ų o paskui eik 
prie tos liepos, kur aš pernai metais sėdėjau. Jeigu išgirsi 
tokių dalykų, kurie atneš tau laimę, tegu taip ir būna. 

Šitų žodžių nereikėjo du kartus sakyti. „Jeigu jis pereitais 
metais pasėdėjo toj liepoj ir už tai gavo pusę karalystės, tai 
jau aš..."— galvojo Neištikimasis, taisydamasis į kelionę. Jis 
nusigavo prie liepos ir įlipo į ją. 

Jam neilgai teko laukti. Greitai susirinko žvėrys ir vėl po 
medžiu iškėlė viengungišką puotą. Kai visi pavalgė ir atsigėrė, 
vėl susimanė pasipasakoti visokių nutikimų. Ir, suprantama, 
Neištikimasis pastatė ausis, kad viską gerai išgirstų. Bet lokys 
suriaumojo: 

— Pernai metais kažkas nugirdo mūsų šnekas. Nė žodžio 
daugiau, ką mes žinom. 

Žvėrys palinkėjo viens kitam labos nakties ir išsiskirstė, 
palikę Neištikimąjį, nieko nepešusį. 

Taigi visi ir vadina jį Neištikimuoju, o jis iš tiesų neiš- 
tikimas. 


PERAS, POLIS 
IR NEVYKĖLIS ESPENAS 


Vienas žmogus turėjo tris sūnus: Perą, Polį ir nevykėlį 
Espeną. Štai ir viskas, ką jis turėjo gyvenime. Jis buvo toks 
neturtingas, jog kartais ir kūno neturėdavo kuo pridengti. To- 
dėl dažnai sakydavo savo sūnums, kad jie eitų uždarbiauti. 
Namuose jie galėjo sulaukti tik mirties iš bado. 

Prieš karaliaus pilį, kuri stovėjo gana toli nuo jų lūšnos, 
augo didelis ąžuolas, toks aukštas ir išsikerojęs, kad Visai už- 
stojo saulę. Karalius pažadėjo gausiai apdovanoti tą, kas nu- 
kirs ąžuolą. Bet niekas neįstengė to padaryti. Vos tik nukirtus 
vieną šaką, tuoj jos vietoj išaugdavo dvi. Karalius taip pat 
norėjo turėti šulinį, iš kurio apskritus metus būtų galima sem- 
ti vandenį. Visi jo kaimynai turėjo šulinius, 0 jis neturėjo, 
1 jam buvo gėda. Tam, kas iškas tokį šulinį, siūlė didelius 
pinigus ir daug turtų. Bet ir šito niekas neįstengė padaryti, 
mat karaliaus pilis stovėjo ant aukšto akmeninio kalno. Vos 
tik pakasus k giliau, lopeta atsimušdavo į akmenį. Ąžuolas 
ir šulinys kafaliui taip nedavė ramybės, kad jis įsakė paskelb- 
ti iš visų varpinių visiems: kas nukirs iškerojusį ąžuolą kara- 
liaus sode ir iškas šulinį, iš kurio bus galima semti vandenį 
kiaurus metus, tas gaus už pačią princesę ir pusę karalystės 
kraičio. 

Atsirado daug norinčių išmėginti savo jėgas. Bet kad ir 
kaip jie galavosi, nieko jiems neišėjo. Ąžuolas nuo kiekvieno 
kirvio smūgio eidavo vis storyn, o kalno akmenys nė kiek 
nepasidarydavo minkštesni. Atėjo metas ir trims broliams 
taisytis į kelionę ir pamėginti savo laimę. Tėvas buvo labai 
patenkintas. Jeigu jie ir negaus karaliaus dukters, tai galės 
stoti pas gerą poną tarnauti. Apie ką daugiau jis nesvajojo 
ir beregint sutiko, kad broliai eitų į karaliaus ptlį. 

Ir šit Peras, Polis ir nevykėlis Espenas paliko tėvų namus. 

Ėjo ėjo ir atsidūrė prie kalno šlaito, apaugusio eglėm, ir 
čia išgirdo, kad aukštai ant kalno kažkas kerta mišką. 

— Įdomu, kas ten ant kalno kerta mišką, — tarė nevykėlis 
Espenas. 

— Tu toks gudragalvis, kad tau viskas didelė naujiena — 
tarė Peras ir Polis.— Būta ko stebėtis: medkirtys ant kalno 
kerta mišką! 

— O man maga pasižiūrėti, kas ten dedasi — tarė nevy- 
kėlis Espenas. 

— Tu kaip mažas vaikas! Na ir eik sau! — šūktelėjo bro- 
liai jam pavymui, bet Espenas tarsi negirdėjo jų žodžių: jis 
lipo į kalną, ten, iš kur sklido kirvio poškėjimas. Nusigavęs 
į viršūnę, pamatė, kad kirvis vienas, be medkirčio, kerta ir 
kerta mišką. 

— Labą dieną! — tarė nevykėlis Espenas.— Ką tu čia vie- 
nas veiki? 

— Aš jau seniai čia ir vis tavęs laukiu, — atsakė kirvis. 

— Šit aš ir atėjau, — tarė Espenas. Jis nuėmė kirvį nuo 
koto ir įsidėjo į savo skrynelę. 

Kai jis nusileido pas brolius, šie ėmė juoktis iš jo. 

— Ar tik nepamatei ant kalno kokio stebuklo? — šaipėsi 
broliai. 

— Aš pamačiau ten tik tą kirvį, kurio poškėjimą girdėjome 
žemai, — atsakė Espenas. 

Paėjo jie dar kiek laiko ir vėl priėjo kal Čia išgirdo 
stuksenant laužtuvą ar lopetą. 

— Įdomu, kas ten stuksena,— tarė nevykėlis Espenas. 

— Žinoma, tu toks gudragalvis, kad tau viskas didelė nau- 
jiena,— tarė Peras ir Polis.— Negi niekad nesi girdėjęs, kaip 
paukštis snapu kalend į medžio liemenį? 

— O man vis dėlto maga pasižiūrėti, kas ten dedasi — 
atsakė Espenas. Nepaisydamas brolių juoko ir patyčių, jis 
patraukė į kalną ir, užlipęs į viršų, pamatė lopetą, kuri pati 
kasė žeme. 

— Sveika gyva! — tarė Espenas.— Ką tu čia viena kasi? 

— Aš čia darbuojuosi seniai ir vis tavęs laukiu — atsakė 
lopeta. 

— Šit aš ir atėjau, — tarė Espenas. Jis nuėmė lopetą nuo 
koto, įsidėjo abu į savo skrynelę ir nuėjo pas brolius. 

— Na, kokį stebuklą pamatei ten? — paklausė jie. 

— Nieko ypatingo, tą pačią lopetą, kurios stuksenimą gir- 
dėjome,— atsakė Espenas. 

Taip jie visi drauge ėjo gana ilgai, kol priėjo upelį. Po 
ilgos kelionės visas trejetas užsinorėjo gerti. Jie pasilenkė 
prie pat vandens atsigerti. 

— Kad taip sužinojus, iš kur teka šis vanduo,— tarė nevy- 
kėlis Espenas. 

— Ar turi bent kiek proto? — paklausė Peras ir Polis— 
Jeigu dar neišsikraustei iš galvos, tai su savo smalsumu prisi- 
šauksi nelaimę. Iš kur teka upelis? Negi nematei, kaip iš po 
žemių trykšta šaltinis? 

— O man vis dėlto maga pasižiūrėti — tarė Espenas ir pa- 
traukė paupiu aukštyn, nors broliai šaukė ir tyčiojosi iš jo. 

Upelis ėjo vis siauryn ir siauryn, ir pagaliau Espenas pa- 
matė didelį žemės riešutą. Va iš to riešuto ir tekėjo vanduo. 

— Sveikas gyvas! — tarė Espenas.— Ar tu čia vienas guli 
ir darbuojies? 

— Aš jau seniai čia triūsiu ir vis tavęs laukiu. 

— Šit aš ir atėjau, — atsakė Espenas. Jis padarė iš samanų 
kamštį ir užkimšo angą, iš kurios sruvo vanduo, paskui rie- 
šutą įsidėjo į savo skrynelę ir nuėjo atgal pas brolius. 

— Pagaliau pamatei, kaip vanduo trykšta iš po žemių? 
Tai bent stebuklas! — erzino jį Peras ir Polis. 

— Ten tąluvo tik angelė, iš kurios tekėjo vanduo, — atsa- 
kė nevykėlis Espenas. 

Broliai tyčiojosi iš jo, bet Espenui buvo vis viena. 

— O man norisi pasižiūrėti — sakė jis. 

Taip jie ir atkeliavo iki karaliaus pilies. Žinia, kad už išsi- 
kerojusio ąžuolo iškirtimą ir šulinio iškasimą galima gauti už 
pačią princesę ir pusę karalystės kraičio, buvo aplėkusi visą 
šalį. Norinčių išmėginti laimę radosi tiek daug, kad nuo to 
laiko, kai karalius paskelbė savo norą, ąžuolas pasidarė du 
kartus storesnis ir aukštesnis, mat, jeigu atsimeni, vietoj vie- 
nos nukirstos šakos išaugdavo dvi. Tada karalius įsakė bausti 
tuos, kurie neįstengdavo nukirsti ąžuolo: jiems nupjaudavo 
abi ausis ir išsiųsdavo gyventi į salą. 

Bet du broliai nepabūgo. Jie manė paguldysią ąžuolą. Ir 
šit Peras, pats vyriausias, ryžosi pirmasis pamėginti laimę. Bet 

jam, kaip ir kitiems, nepavyko nukirsti ąžuolo. Vietoj kiek- 
vienos nukirstos šakos išaugdavo po dvi. Karaliaus tarnai stvė- 
rė Perą, nupjovė jam ausis ir išsiuntė į salą. Po vyriausiojo 
broko nuėjo pamėginti laimės Polis, bet ir jam nepasisekė. 
Vos tik sudavė kirviu porą kartų, visi pamatė, kad ąžuolas 
ėmė augti. Karaliaus tarnai pačiupo Polį, nurėžė jam ausis 
dar trumpiau negu Perui ir išgabeno į salą. Karaliaus tar- 
nams atrodė, kad Polis turėjo pasimokyti iš vyriausiojo bro- 
lio nesėkmės. 

Ir tuo metu pasirodė nevykėlis Espenas. 

— Jeigu ir tau maga būti panašiam į avį, mes galim iš 
karto tau nuplėšti ausis, kad nevargtum tuščiai — tarė kara- 
lius. Jis pyko ant Espeno dėl brolių. 

— Aš noriu iš pradžių pamėginti, — atsakė Espenas, ir jam 
buvo leista. 

Jis išsiėmė iš skrynelės kirvį ir užmovė jį ant koto. 

— Nagi, kirsk! — riktelėjo jis kirviui. Šakos tik pasipylė 
į visas puses, ir ąžuolo tarsi nė nebūta ant kalno. Kai ąžuolas 
buvo sudorotas, Espenas išsiėmė lopetą, užmovė ją ant koto 
ir tarė: 

— Kask pati! 

Žemė ir akmenys lyg kruša tiško iš po lopetos, ir, gal pa- 
tikėti, šulinys beregint buvo baigtas. Kai šulinys buvo gana 
gilus, nevykėlis Espenas išsiėmė žemės riešutą, padėjo jį šu- 
linio dugne ir ištraukė kamštį. 

— Tekėk, vanduo! — įsakė Espenas. 

Vanduo kliūstelėjo iš angos, ir šulinys netrukus pasidarė 
pilnas. 

Ir šit Espenas, nukirtęs ąžuolą, kuris užstojo karaliaus lan- 
gus, ir iškasęs šulinį karaliaus sode, gavo už pačią princese 
ir pusę karalystės, kaip buvo žadėjęs karalius. Gerai dar, kad 
Peras ir Polis liko be ausų, kitaip jiems ne kartą būtų tekę 
išgirsti, ką nevykėlis Espenas pelnė per savo smalsumą. 


STEBUKLŲ MERGELĖ 


Gyveno kitą sykį karalius ir turėjo daug sūnų. Net neme- 
nu gerai, kiek jų turėjo, tik jauniausiasis vis nenustygo na- 
mie, veržte veržėsi pasaulio pasižiūrėti ir savęs parodyti. Pa- 
galiau karalius paklausė sūnaus prašymo ir išleido jį. 

Ėjo karaliaus sūnus, ėjo ir priėjo milžino gyvenimą. Priėmė 
jį Milžinas už berną. Rytą milžinas ruošiasi ganyti savo ban- 
dą ir sako karaliaus sūnui: 

— Tavo darbas šiandien — išmėžti tvartą. Išmėši — ir ga- 
na. Tau pasisekė, gavai tokį šeimininką, kad geresnio niekur 
nerasi. Taigi ir tu tarnauk uoliai. Tik nesusigalvok eiti į kam- 
barius šalimais to, kur nakvojai. Nepaklausysi — nulėks tau 
galva. 

„Atrodo, kad jis iš tiesų geras,— tarė sau karaliaus sūnus 
ir ėmė vaikščioti po kambarį ir dainuoti linksmas daineles.— 
O tvartą dar spėsiu išmėžti — laiko turiu per akis. Kad taip 
žvilgtelėjus į kitus kambarius! Čia kažkas negerai, kitaip ko 
jam reikėtų bijoti ir neleisti ten įeiti?" Tr karaliaus sūnus įėjo 
į pirmąjį kambarį. Įėjo ir mato: kabo ant sienos didelis kati- 
las, o jame kažkas verda. Bet kad ir kiek karaliaus sūnus 
žiūrėjo, po juo nematė jokios ugnies. 

„Įdomu, kas čia verda“, — pagalvojo jaunikaitis ir įkišo į ka- 
tilą galvą. Tą pačią valandėlę jo plaukai pasidarė tarsi va- 
riniai. 

— Tai bent viralas! Kas jo paragauja, tas kaipmat tampa 
gražuoliu,— tarė karaliaus sūnus ir įėjo į kitą kambarį. Ten 
ant sienos taip pat kabėjo katilas ir jame taip pat kažkas virė. 
Bet ir po tuo katilu jaunikaitis nematė jokios ugnies. 

— Reikia pauostyti ir tą viralą— tarė karaliaus sūnus ir 
pasilenkė prie katilo. Jo plaukai tučtuojau pasidarė lyg si- 
dabriniai. 

— Tokio brangaus viralo niekas nevalgydavo ir mano tė- 
vo rūmuose,— pridūrė karaliaus sūnus.-- Įdomu, kas jo per 
skonis.— Ir karalaitis įėjo į trečią kambarį. Ten taip pat ant 
sienos kabėjo katilas, ir jame taip pat kažkas virė. Sumanė jis 
pauostyti ir tą sriubą. Vos įkišo į katilą galvą, plaukai sužė- 
rėjo grynu auksu, net akys raibo į juos žiūrint. 

— Kuo toliau į mišką, tuo daugiau medžių, — tarė kara- 
liaus sūnus.— Jeigu šitam kambary mano šeimininkas verda 
auksą, tai ką pi jis verda dar kitam? — Ir jis atidarė ketvir- 
tojo kambario duris. Šį kartą kambaryje katilo nebuvo, užtat 
prieš karalaitį ant suolo sėdėjo jauna mergaitė — ne kuri kita, 
kaip karaliaus duktė. Bet kad ir kieno ji būtų buvusi dukra, 
tokios gražuolės jam gyvenime nė karto nepasitaikė matyti. 

— Viešpatie dieve, ko tau čia prireikė? — paklausė mer- 
gaitė, sėdinti ant suolo. 

— Šįryt aš stojau čia už berną,— atsakė karaliaus sūnus. 

— Tegu viešpats tave gelbsti nuo tos vietos! — sako jinai. 

— Oho! O aš maniau patekęs pas gerą šeimininką! —tarė 
karaliaus sūnus.— Šiai dienai jis man davė visai lengvą dar- 
bą — išmėžti tvartą. Baigsiu — ir esu laisvas! 

— O kaip tu ketini tą darbą padaryti? — klausia ji.— Jei- 
gu Manai mėžti kaip visi žmonės, tai nieko tau neišeis. Vos tik 
išmesi mėšlo kupstelį, jo vietoj atsiras dešimt. Bet aš pamo- 
kysiu tave, kaip daryti: pirmiausia kupstelį apversk, o paskui 
įbesk į jį lopetos kotą, ir jis pats nulėks į krūvą. 

— Gerai, taip ir darysiu, — pažadėjo karaliaus sūnus, bet 
taip ir liko sėdėti mergaitės kambary visą dieną, mat nepra- 
ėjo nė valandos, ir jiems abiem, jaunikaičiui ir mergaitei, pa- 
sidarė aišku, kad jie negali vienas be kito gyventi. Va kodėl 
pirmoji diena, pratarnauta pas milžiną, pralėkė jam tarsi vie- 
na minutė. 

Bet šit atėjo vakaras, ir karaliaus duktė liepė jaunikaičiui 
mėžti tvartą — dar, ko gero, ims ir milžinas sugrįš. 

Atėjo jis į tvartą ir galvoja: „Nagi patikrinsiu, ar neap- 
gavo manęs karaliaus duktė?“ Paėmė lopetą ir kad ims mėžti, 
kaip jam esant pas tėvą mėždavo karaliaus arklininkai. Kur 
tau! Teko sustoti, nes po valandėlės aplink jį išaugo tokia 
mėšlo krūva, kad jis nebeturėjo net kur stovėti. Tada jis pa- 
darė taip, kaip jį buvo mokiusi karaliaus duktė: apverčia 
mėšlo kupstelį, įbeda į jį lopetos kotą, ir nė nepajuto, kaip 
tvartas ėmė žibėti nuo švaros, tarsi jį kas būtų išplovęs. 

Parėjo jis namo, į tą patį kambarį, kur leido jam būti mil- 
žinas, ir ėmė dainuoti linksmas daineles. 

Parsivarė milžinas savo bandą. 

— Ar išmėžei tvartą? — klausia jis. 

— Švarus kaip stiklinė, šeimininke, — atsako karaliaus sū- 
nus. 

— Eisiu pasižiūrėti,— tarė milžinas ir pasuko į tvartą. Bet 
buvo lygiai taip, kaip sakė karaliaus sūnus. 

— Ne kitaip, tu pasišnekėjai su mano Stebuklų mergelė: 
Pats nieku gyvu šitaip nebūtum sugalvojęs,— sako milžinas. 

— Stebuklų mergelė! Kas čia per neregėtas daiktas, šei- 
mininke? — nustebo karaliaus sūnus, dėdamasis kvailučiu.— 
Kad taip ją pamačius! 

— Ateis laikas, pamatysi, — sako milžinas. 

Kitą rytą milžinas vėl susiruošė ginti savo bandos ir sako 
karaliaus sūnui: 

— Visas tavo darbas šiandien — parvesti namo mano žir- 
gą, kur ganosi pievoj. Parvesi —ir vaikštinėk sau sveikas 
kiaurą dieną. Matai, kaip tau pasisekė, patekai geram šeimi- 
ninkui,— pakartojo milžinas.— Tik žiūrėk, kad neitum į tuos 
kambarius, apie kuriuos sakiau vakar. Nepaklausysi — spran- 
dą nusuksiu,— pasakė milžinas ir išsivarė bandą. 

— Tu iš tiesų geras,— tarė karaliaus sūnus, — bet aš vis 
dėlto užeisiu į tuos kambarius ir pasišnekėsiu su Stebuklų 
mergele, gal netrukus ji bus mano, o ne tavo.— Ir jis įėjo 
į mergaitės kambarį. 

Ji paklausė, kokį darbą jam šį kartą uždavė milžinas. 

— Vieni niekai, — atsakė karaliaus sūnus.— Anoks čia dar- 
bas, tik nueiti į ganyklą ir parvesti namo milžino žirgą. 

— Ir kaip tu manai tat padaryti? — pasiteiravo Stebuklų 
mergelė. 

— Būta čia ko, anokia gudrybė — parjoti namo ant ark- 
lio! — atsakė karaliaus sūnus. 

— Taip tai taip, bet ant žirgo joti ne taip lengva, — tarė 
Stebuklų mergelė— Na, bet nieko, aš tave pamokysiu. Vos 
tik Žirgas tave pamatys, jam iš nasrų pliūptels ugnis, ji liep- 
snos taip smarkiai, tarsi dervos deglas. Bet tu neišsigąsk! 
Pasiimk brizgilus, kur kabo už durų, ir kišk juos žirgui į nas- 
rus. Arklys bematant pasidarys ramus ir paklusnus, ir tu jį 
parvesi namo kaip niekur nieko. 

— Gerai, padarysiu, kaip tu sakai,— pažadėjo jaunikaitis, 
bet vėl liko pas Stebuklų mergelę, ir jie praleido drauge visą 
dieną, linksmai plepėdami apie visokius daiktus. Tačiau dau- 

giausia šnekėjo apie tai, kaip puikiai jie gyvensią, pabėgę iš 
milžino ir likę dviese. Ganykla ir žirgas išgaravo karaliaus 
sūnui iš galvos, ir jis būtų visai juos pamiršęs, jeigu vakarop 
Stebuklų mergelė jam tai nebūtų pasakiusi ir liepusi, iki mil- 
žinui sugrįžtant, parvesti žirgą namo. 

Teko jos paklausyti; pasiėmė jis brizgilus, kabančius kam- 
pe už durų, ir išėjo į ganyklą. Vos tik žirgas pamatė jauni- 
kaitį, jam iš šnervių plykstelėjo ugnis ir smarkiai suliepsnojo. 
Jaunikaitis nutaikė patogią valandėlę ir, vos tik žirgas prišoko 
prie jo, jį pažabojo; žirgas sustojo kaip nudiegtas ir paklus- 
niai, tarsi avinėlis, nusekė paskui karaliaus sūnų. O jau į tvar- 
tą jį įvesti buvo vieni niekai — galite manim patikėti. 

Sugrįžo karaliaus sūnus į savo kambarį ir kad ims dainuoti 
linksmas daineles. 

Pavakary parėjo namo milžinas. 

— Ar parvedei žirgą iš ganyklos? — klausia. 

— Taip, šeimininke. Aš būčiau mielai su juo pasijodinėjęs 
dar ilgiau, bet parjojau tiesiai namo ir pastačiau jį arklidėj,— 
atsako karaliaus sūnus. 

— Einu pasižiūrėti, — sako milžinas. Nuėjo jis į arklidę ir 
mato: žirgas stovi vietoje, kaip sakė jam karaliaus sūnus. 

— Ne kitaip, tu būsi pasišnekėjęs su mano Stebuklų mer- 
gele! Pats šitaip niekad nebūtum sugalvojęs, — vėl sako mil- 
žinas. 

— Vakar Stebuklų mergelė, šiandien Stebuklų mergelė — 
kas tai per neregėta būtybė? Kad taip pamačius ją,— atsako 
karaliaus sūnus, vėl dėdamasis kvailučiu. 

— Ateis laikas, pamatysi, — sako milžinas. 

Kitos dienos rytą milžinas vėl susiruošė ganyti bandą. 

— Nusileisi šiandien į pragarą ir parneši iš ten duoklę, 
kurią man moka nuo kiekvieno židinio.— sako jis karaliaus 
sūnui.— Kai sugrįši — ilsėkis, kiek tik širdis geidžia. Tau pasi- 
sekė — patekai geram šeimininkui! — Ir jis išėjo. 

— Jau toks tu geras, kad duodi man darbelį vieną už ki- 
tą lengvesnį,.— sako karaliaus sūnus.— Niekis, aš vis dėlto pa- 
mėginsiu surasti tavo Stebuklų mergelę; tu sakai, kad ji tavo, 
gal ji išdrįs pamokyti, kaip padaryti tavo užduotą darbą.— II 
jis įėjo į Stebuklų mergelės kambarį. 

Stebuklų mergelė paklausė jo, kokį darbą liepė jam pa- 

daryti milžinas šį sykį, ir karaliaus sūnus apsakė jai, kad mil- 
žinas liepęs jam leistis į pragarą ir parnešti iš ten duoklę. 

— Kaip tu ketini tat padaryti? — klausia Stebuklų mer- 
gelė. 

— Aš manau, kad tu padėsi man. Aš juk niekad nesu bu- 
vęs pragare. Bet jeigu ir rasčiau tenai kelią, vis tiek nežinau, 
po kiek man reikalauti duoklės. 

— Gerai, aš padėsiu tau. Nueisi iki uolos, kur stovi gale 
lauko, ir pamatysi prie jos plaktuką. Paimk jį ir pabelsk į uolą. 
Iš uolos išeis žmogus — iš akių ir nosies jam tvyksčios ugnies 
liežuviai — ir paklaus tavęs, kiek tu nori gauti. Atsakyk, kad 
tiek, kiek galiu panešti. 

— Gerai, taip ir padarysiu, — pažadėjo karaliaus sūnus ir 
visą dieną išbuvo pas Stebuklų mergelę. Jis būtų vis sėdėjęs 
pas ją, jeigu ji jam nebūtų pasakiusi, kad, iki milžinui su- 
grįžtant, reikia suvaikščioti į pragarą. 

Teko jam leistis į kelionę, ir jis darė lygiai taip, kaip buvo 
liepusi Stebuklų mergelė. Priėjo prie uolos, paėmė plaktuką 
ir pabeldė į uolą. Iš uolos išėjo žmogus — iš akių ir nosies 
jam tvyksčiojo ugnies liežuviai. 

— Ko tau reikia? — klausia jis. 

— Aš atėjau paimti duoklės milžinui. 

— Kiek tu jos nori? 

— Aš niekad neimu daugiau, kiek galiu panešti. — atsakė 
karaliaus sūnus. 

— Gerai, kad neatvažiavai su arkliu ir ratais, — pasakė iš- 
ėjusis iš uolos.— Eik paskui mane! 

Įėjo jaunikaitis su juo į kalną ir žiūri: priešais jį didžiau- 
sia krūva aukso ir sidabro! Jis pasiėmė tiek, kiek valiojo 
panešti, ir iškeliavo sau. 

O vakare, prieš sugrįžtant milžinui, nuėjo karaliaus sūnus 
į savo kambarį ir kad ims dainuoti linksmas daineles — lygiai 
taip kaip ir anomis dienomis. 

— Na kaip, ar parnešei man duoklę iš pragaro? — klausia 
milžinas. 

— Žinoma, šeimininke,— sako karaliaus sūnus. 

— Kur tu ją padėjai? — klausia milžinas. 

— Ogi va pasuolėj guli aukso maišas. 

— (Gerai, pasižiūrėsiu — sako milžinas ir eina prie suolo. 
Priėjo ir mato: guli pasuolėj maišas, pripiltas aukso ir sidab- 
IO, ir toks pilnas, kad, vos milžinas jį pačiupinėjo, auksas ir 
sidabras pabiro ant grindų! 

— Ne kitaip, kaip tik būsi pasišnekėjęs su mano Stebuklų 
mergele— sumurmėjo milžinas.— Na, žiūrėk, jeigu taip pada- 
Iei — nulėks tau galva! 

— Stebuklų mergelė? — nustebo karaliaus sūnus.— Vakar 
Sebuklų mergelė, užvakar Sebuklų mergelė, ir šiandien vėl 
tu savo varai, šeimininke. Kad taip pamačius tą neregėtą bū- 
tybę! 

— Nagi palūkėk iki rytojaus, aš pats tave nuvesiu pas 
ją, — sako milžinas. 

— Ačiū, šeimininke, — atsako karaliaus sūnus. 


Kitą dieną milžinas nuvedė karaliaus sūnų pas Stebuklų 
mergelę. | 

— Supjaustyk jį į gabalus ir išvirk va anam didžiajam 
katile. Kai pamatysi, kad sriuba išvirusi, pasakyk man,— pa- 
liepė milžinas, o pats atsigulė ant suolo, ir kaipmat pasigirdo 
toks knarkimas, kad net kalnai sudrebėjo. 

Stebuklų mergelė paėmė peilį, įpjovė jaunikaičiui pirštą ir 
nuvarvino tris lašus ant kėdės. Paskui surinko visus senus 
skarmalus, nuavėtus batus ir visą šlamštą, pasitaikiusį po ran- 
ka, ir sumetė viską į katilą. O paskui prisipylė skrynelę auk- 
so, ant viršaus uždėjo akmeninės druskos luitą ir vandens 
butelį, kur kabėjo palei duris, pasiėmė dvi aukso vištas ir auk- 
sinį obuolį, ir pasileido abu kiek įkabindami iš milžino namų. 

Bėgo bėgo ir pribėgo jūrą. Čia sėdo į laivą ir nuplaukė; 
kur ir kaip jie gavo laivą — niekad šito nesiteiravau. 

O milžinas tuo tarpu vis miegojo Stebuklų mergelės kam- 
bary. Šit jis pasirąžė ir paklausė: 

— Na kaip, ar sriuba greit išvirs? 

— Ką tik užvirė — atsakė nuo kėdės pirmasis lašas. 

Apsivertė milžinas ant kito šono, užmigo vėl ir miegojo 
ilgai ilgai. Bet va jis vėl pasirąžė ir paklausė miegūstu balsu, 
neatsimerkdamas — beje, kaip ir pirmą sykį: 

— Ar greitai ji išvirs? 

— Beveik išvirusi! — atsakė antrasis lašas, o milžinui pasi- 

rodė, kad tai Stebuklų mergelės balsas. Apsivertė jis ant kito 
šono ir vėl ėmė knarkti. 

Miegojo miegojo, daug valandų iš eilės; bet šit sukrutėjo, 
pasirąžė kartą, kitą ir paklausė: 

— Negi dar neišvirė? 

— Išvirė! — atsakė trečiasis lašas. 

Atsikėlė tada milžinas ir ėmė trintis akis, bet kad ir kiek 
jis jas trynėsi, niekaip nematė tos, kuri kalbėjo su juo. Tada 
jis ėmė garsiai šaukti Stebuklų mergelę. Bet niekas neatsi- 
liepė. 

„Matyt, bus kur išėjusi neilgam“,— nusprendė milžinas. 
Pasiėmė samtį ir nuėjo prie katilo paragauti viralo. O katile 
nieko daugiau nebuvo, tik seni padai, skudurai ir visoks šlamš- 
tas. Ir tat suvirė į vieną daiktą, nepermanysi, kas išėjo — vira- 
las ar košė! 

Kai pažiūrėjo milžinas į katilą ir suprato, kas atsitiko, jis 
taip įniršo, kad ilgai negalėjo atsipeikėti. O paskui ėmė vytis 
karaliaus sūnų ir Stebuklų mergelę, bet jų jau nė padujų ne- 
buvo. Atidūmė jis prie jūros ir sustojo, juk neperbrisi jos. 

— Niekis, turiu kuo įveikti šitą kliūtį — sumurmėjo mil- 
žinas.— Tik šūktelsiu savo siurbiakirmiui, ir viskas bus tvar- 
koj! 

Taip jis ir padarė. Atlėkė siurbiakirmis, atsigulė ant žemės, 
nurijo iš jūros keletą gurkšnių — ir iš karto jūroj vandens 
taip sumažėjo, kad milžinas be jokio vargo pamatė laivą, o 
jame karaliaus sūnų ir Stebuklų mergelę. 

— Mesk į jūrą druską! — riktelėjo Stebuklų mergelė. 

Sviedė karaliaus sūnus iš laivo druskos gabalą, ir skersai 
jūrą išaugo kalnas, didelis ir aukštas, — kur ten milžinas jį 
perkops! 

— Niekis, ir tą kliūtį turiu kuo įveikti — sumurmėjo mil- 
žinas. 

Paėmė jis grąžtą ir gręžia kalną, kad siurbiakirmis galėtų 
vėl ištraukti vandenį. Bet vos tik pragręžė jis kalne skylę, 
vos siurbiakirmis atsigulė ir pradėjo gerti, Stebuklų mergelė 
šūktelėjo karaliaus sūnui: 

— Išpilk jūron kelis lašus iš butelio! 

Ir jūra beregint tapo tokia pat vandeninga kaip ir anks- 
čiau, ir dar siurbiakirmis nebuvo nurijęs nė vieno gurkšne- 

lio, o Stebuklų mergelė ir karaliaus sūnus jau išlipo kitoje 
pusėje. Išsigelbėjo! 

Jie nutarė eiti namo, į karaliaus rūmus. Bet karaliaus sū- 
nus nieku gyvu nenorėjo, kad Stebuklų mergelė eitų pėsčia. 

— Palūkėk čia kiek, o aš pareisiu namo, atsivesiu septynis 
žirgus, kur stovi mano tėvo arklidėj— sako jis.— Aš greit 
sugrįšiu. Nenoriu, kad mano nuotaka eitų pėsčia. 

— Neik! — prašo jį Stebuklų mergelė.— Kai tik pareisi į sa- 
vo tėvo rūmus, tučtuojau pamirši mane. 

— Argi aš galiu pamiršti tave, juk mudu tiek sielvarto iš- 
kentėm drauge ir pamilom viens kitą! — atsako jai karaliaus 
sūnus.— Aš tik atvažiuosiu karieta, pakinkyta septynetu žir- 
gų, o tu palauk manęs pajūry. 

Teko Stebuklų mergelei nusileisti. 

— Bet, parėjęs namo,— sako ji, —tik neik nė pas vieną 
saviškį, drožk tiesiai į arklidę, imk arklius, pasikinkyk juos 
ir kuo greičiau važiuok čia. Visi giminės norės tave pamatyti, 
bet tu eik sau toliau, tarsi nieko nematydamas, o svarbiau- 
sia — nemėgink nieko valgyti. Jei nepaklausysi manęs, mus 
abu ištiks didelė nelaimė. 

Karaliaus sūnus pažadėjo viską daryti taip, kaip ji liepusi. 

Parėjo jis namo ir mato: vienas jo brolis kelia vestuves; 
į rūmus svečių privažiavę aibės, ir jie visi kaipmat apspito 
karaliaus sūnų ir viens per kitą klausinėja jį ir kviečia į vidų. 
Bet jis tarsi nieko nemato — nuėjo tiesiai į arklidę, išsivedė 
žirgus ir kinko. Pamatę, jog niekaip nevyksta jį įvadinti vi- 
dun, kad pradės visi tempti visokius gardumynus ir vynus — 
geriausius valgius ir gėrimus nuo vestuvių stalo. Bet kara- 
liaus sūnus iš tolo kratosi vaišių, nieko nė neragauja, tik 
skuba kinkyti arklius. Bet tuo metu jaunosios sesuo atkišo jam 
obuolį ir sako: 

— Jeigu nenori nieko daugiau, gal suvalgysi nors obuolį, 
juk po ilgos kelionės tave tikriausiai priveikė alkis ir troš- 
kulys. 

Paėmė jis obuolį ir atsikando kąsnelį. Ir tą pačią akimirką 
pamiršo ir Stebuklų mergelę, ir kad turi važiuoti jos parsi- 
vežti. 

— Negi aš būsiu kvaištelėjęs? Kuriam galui man žirgai ir 
karieta? — paklausė jis. Suvedė arklius. į arklidę ir patraukė 

drauge su svečiais į karaliaus rūmus, ir taip jau išėjo, kad 
jis sumanė vesti jaunosios seserį, tą, kuri pavaišino jį obuoliu. 

O Stebuklų mergelė tuo tarpu sėdi ant jūros kranto ir lau- 
kia karaliaus sūnaus, 0 jis vis negrįžta. Tada ji sumanė eiti 
savo keliais. Ėjo ėjo ir priėjo vienišą mažą lūšnelę pačiam 
miško vidury netoli nuo karaliaus pilies. Įėjo į lūšnelę ir pa- 
prašė ją priglausti. O lūšnelėj gyveno nedora sena burtininkė. 
Iš pradžių ji nieku gyvu nenorėjo įsileisti Stebuklų mergelės, 
bet toji šiaip taip prisiprašė, pažadėjusi gerai atsilyginti. Ta- 
čiau kaip nešvaru ir nejauku buvo senės lūšnelėj — tarsi ko- 
kioj kiaulidėj! Kiek apsipratusi, Stebuklų mergelė kibo į dar- 
bą, norėdama šiek tiek apgerbti kambarį. Nepatiko tat nedora- 
jai senei, bet Stebuklų mergelė jos visai nepaisė. Išsiėmė ji auk- 
sinę skrynelę ir įmetė į židinio ugnį kelis auksinius pinigus. 
Auksas plykstelėjo akinama šviesa ir nutvieskė visą lūšnelę, 
ir tapo ji iš vidaus ir oro visa paauksuota. O senė taip persi- 
gando, kad puolė iš lūšnelės, tarsi ją būtų vijęsis pats nela- 
basis. Skubėdama ji užmiršo palenkti galvą tarpdury ir taip 
vožė ją į staktą, kad galva nulėkė nuo pečių! 

Kitą rytą jojo pro šalį tvarkos prižiūrėtojas. Žiūri ir ste- 
bisi: stovi miško tankmėje, žibėdama saulėje, auksinė lūšne- 
lė. O kaip jis nustebo, kai, įėjęs į vidų, pamatė gražią mer- 
gaitę. Ji iš karto taip patiko tvarkos prižiūrėtojui, kad jis 
tučtuojau jai pasipiršo ir prašė kuo greičiau duoti atsakymą. 

— Jeigu turi daug pinigų, tuomet žiūrėsiu...— atsakė Ste- 
buklų mergelė. 

— Ne taip jau mažai, — tarė prižiūrėtojas. 

Jis parvažiavo namo pinigų, o vakarop grįžo ir numetė 
ant suolo prieš Stebuklų mergelę maišą su pinigais. 

Pamatė Stebuklų mergelė tiek pinigų ir sutiko eiti už tvar- 
kos prižiūrėtojo. Bet vos tik jie sugulė miegoti, Stebuklų mer- 
gelė ir sako: 

— Aš užmiršau užžerti žarijas krosnyje. 

— Negi tu dabar kelsies dėl jų, — tarė prižiūrėtojas.— Aš 
pats jas užžersiu! — Pašoko jis iš lovos ir atsidūrė prie kros- 
nies. 

— Kai tik paimsi į rankas žarsteklį, pasakyk man,— sako 
jam Stebuklų mergelė. 

— Jau paėmiau,— tarė valdininkas. 

— Na, jeigu tu jį laikai, tegu ir jis tave laiko iki ryto ir že- 
Tia ant tavęs žarijas ir karštus pelenus! — tarė Stebuklų mer- 
gelė. 

Taip ir išstovėjo valdininkas kiaurą naktį palei krosnį, žer- 
damas ant savęs žarijas ir karštus pelenus, ir nors jis verkė 
ir meldė pasigailėjimo — žarijos ir pelenai dėl to nebuvo šal- 
tesni. Kai ėmė aušti, jam vėl grįžo jėgos, ir jis numetė žars- 
teklį į šalį. Dabar jis nebegaišo, galite manimi patikėti, ir kiek 
įkabindamas pasileido iš lūšnelės, tarsi jį būtų vijęsis pats 
velnias. Visi, kas tik jį sutiko, nustebę žiūrėjo jam pavymui, 
mat jis lėkė kaip pamišęs. Jei jį būtų kas apiplėšęs ir sumu- 
šęs, tai ir tada vargu ar būtų atrodęs blogiau! Štai kodėl visi 
nustebę į jį žiūrėjo, o jis tylėjo, kad dar daugiau neapsi- 
juoktų. 

Kitą dieną pro lūšnelę ėjo raštininkas. Pamatė jis miško 
tankmėje blizgančią ir žėrinčią lūšnelę ir sumanė užeiti pasi- 
žiūrėti, kas joje gyvena. Išvydo jis gražią šeimininkę, įsimy- 
lėjo ją labiau negu tvarkos prižiūrėtojas ir beregint pasiūlė 
savo ranką ir širdį. 

Stebuklų mergelė atsakė jam taip kaip ir prižiūrėtojui: 

— Jeigu turi daug pinigų, tada žiūrėsiu... 

— Ne taip jau mažai,— atsakė raštininkas ir parkūrė na- 
mo. 

Pavakary sugrįžo jis su didžiuliu maišu pinigų, padėjo jį 
ant suolo priešais Stebuklų mergelę, ir šioji sutiko už jo eiti. 
Gulasi jie miegoti, o Stebuklų mergelė ir sako: 

— Ir išeik tu man iš galvos užsklęsti duris nakčiai, einu 
uždarysiu. 

— Negi tu dabar kelsies dėl to! — sušuko raštininkas.— 
Gulėk, aš užsklęsiu.— Ir jis vikriai, tartum žiogas, stryktelėjo 
iš lovos ir puolė prie durų. 

— Kai tik paimsi už staktos, pasakyk man, — paprašė Ste- 
buklų mergelė. 

— Jau paėmiau,— suriko nuo durų raštininkas. 

— Na, jeigu paėmei už durų, tegu ir jos ima tave ir laiko 
iki auštant! — šūktelėjo Stebuklų mergelė. 

Taigi raštininkas prašoko kiaurą naktį, ir reikia pasakyti, 
kad tokių vingrybių jam neteko išdarinėti niekad anksčiau ir 
paskui nė karto gyvenime nebeatsirado noro šokti tą šokį. 

Visą naktį jį blaškė ir švaistė iš vieno kampo į kitą, ir jis 
vos galo negavo. Iš. pradžių plūdosi, paskui pravirko ir ėmė 
maldauti pasigailėjimo. Tačiau durys buvo nepermaldaujamos 
iki pat aušros. Tik tada jos liovėsi jį glamžiusios ir jis leidosi 
bėgti, iš džiaugsmo pamiršęs ir pinigų maišą, ir savo piršly- 
bas. Jis tik bijojo, kad durys nepultų jo vytis! Žmonės, pa- 
matę raštininką, negalėjo atsistebėti — lekia „kaip proto nete- 
kęs. Ką čia ir kalbėti, jeigu jį visą naktį būtų badžiusi avinų 
banda, ir tada jis nebūtų atrodęs toks varganas. 

Trečią dieną jojo pro šalį teisėjas. Jis taip pat miško tank- 
mėje pamatė auksinę lūšnelę ir panūdo pasižiūrėti, kas ten 
gyvena. O kai pamatė Stebuklų mergelę, taip tapo jos apža- 
vėtas, kad tučtuojau, vos pasisveikinęs, pasiūlė jai ranką ir 
širdį. Stebuklų mergelė jam atsakė taip kaip ir anuodviem: 

— Jeigu turi daug pinigų, tada žiūrėsiu... 

— Ne taip jau mažai, — atsakė teisėjas.— Kaipmat lekiu at- 
nešti iš namų. 

Taip jis ir padarė. O vakare sugrįžo ir padėjo priešais Ste- 
buklų mergelę didžiulį maišą pinigų, gal du kartus didesnį 
už raštininko atneštąjį. Na ką gi, jeigu šitaip, jis bus Stebuk- 
lų mergelės vyras. 

Bet, gulantis miegoti, Stebuklų mergelė jam sako, kad už- 
miršusi įvaryti į tvartą veršelį. Teks jai keltis ir įvaryti. 

— Nieku gyvu! — suriko teisėjas.— Aš pats įvarysiu! 

Ir storas, apkūnus teisėjas lengvai, tarsi jaunikaitis, iššoko 
iš lovos ir išėjo į kiemą. 

— Ei, klausyk! Kai tik pagausi veršiuką už uodegos, tuoj 
man pasakyk, — liepė Stebuklų mergelė. 

— Pagavau! — riktelėjo teisėjas. 

— Tad ir laikykis už veršio uodegos, o uodega tegu laiko- 
si už tavęs, ir šokinėkit po margą pasaulį iki pat aušros, — ta- 
rė Stebuklų mergelė. 

Taip ir buvo: teisėjas nukūrė kūlversčiais per kalnus ir slė- 
nius, ir kuo daugiau jis plūdosi ir rėkė, tuo smarkiau stryk- 
čiojo veršelis. Kol išaušo, teisėjas vos galo negavo nuo to 
strakaliojimo ir jau taip geidė paleisti veršio uodegą, kad 
užmiršo ir maišą su pinigais, ir visa kita; namo jis ėjo paleng- 
viau negu tvarkos prižiūrėtojas ir raštininkas, bet kuo paleng- 
viau ėjo, tuo buvo parankiau žmonėms spoksoti į jį akis iš- 

vertus; jie ir spoksojo, ir nie: gudraus čia nėra: juk teisėjas 
buvo toks nusikamavęs ir »susitaisęs po strakaliojimo paskui 
veršelį! 

O po dienos karali/'1s rūmuose buvo keliamos vestuvės: 
vyriausiasis sūnus taisėsi važiuoti į bažnyčią su savo nuota- 
ka, 0 tasai, kur buvo tarnavęs pas milžiną.— su jos seserimi. 
Bet vos tik jie susėdo į karietą ir norėjo va“ i:0ti iš kiemo, 
staiga nulūžo branktas. Įdėjo kitą — ir šis lūzo, pritaisė trečią — 
ir šiam buvo tas pat, nors jie ir išrinko patį tvirčiausią medį. 
Visi branktai lūžo, ir jie niekaip neišvažiavo iš kiemo; taigi 
visi labai susikrimto. Ir čia tvarkos prižiūrėtojas — jis taip 
pat buvo kviestas į vestuves — tarė: 

— Už miško gyvena Stebuklų mergelė, ir jei jūs paimsite 
iš jos žarsteklį, kuriuo ji maišo krosnį, tas žarsteklis nieku 
gyvu neluš. 

Išsiuntė pas mergelę šauklį ir liepė paklausti, ar ji nepa- 
skolintų žarsteklio, kurį minėjo tvarkos prižiūrėtojas; merge- 
lė paskolino, jie padarė iš jo branktą, ir jis nebelūžo. Bet 
vos pasijudino iš kiemo, tik žiūri — karietos dugnas išbyrėjo. 
Greitosiomis įdėjo naują dugną, bet kad ir kaip tvirtai jį su- 
nėrė ir sukalė — viskas nuėjo niekais. Vos tik įdeda naują 
dugną ir pliaukšteli arkliams, jis kaipmat subyra į šipulius. 
Atsitiko dar blogiau negu su branktu. Tuo metu raštininkas — 
mat jeigu tvarkos prižiūrėtojas buvo pakviestas į vestuves, tai 
kuo raštininkas prastesnis? — ir sako: 

— Už miško gyvena Stebuklų mergelė, ir jeigu ji pasko- 
lintų duris nuo savo lūšnelės, tos durys nieku gyvu nesu- 
lūžtų. 

Vėl buvo pasiųstas už miško pas Stebuklų mergelę šauklys 
ir vėl nuolankiausiai paprašė jos paskolinti paauksuotas du- 
ris, tas pačias, kurias buvo minėjęs raštininkas. Mergelė tas 
duris atidavė kaip niekur nieko. Bet vos jie susiruošė važiuo- 
ti, tik žiūri — arkliai nebegali karietos nė iš vietos pajudinti. Iš 
pradžių jų buvo pakinkyta šešetas, paskui pakinkė aštuonis, 
paskui — dešimt, paskui — dvylika, bet kad ir kiek arklių kin- 
kė, kad ir kaip vežėjai juos ragino — viskas ėjo niekais: ka- 
rieta buvo tarsi priaugusi prie žemės. Laikas bėgo, o bažny- 
čioj laukia nesulaukia jaunųjų, ir visi vestuvininkai, susirinkę 
pilyje, labai nusiminė, bet tuo metu teisėjas pasakė, kad toli 

už mMis+0, paauksuotoj trobelėj, gyvenanti mergelė, ir jeigu ji 
pasko::nsianti savo veršelį, viskas būsią gerai, mat tasai ver- 
šelis patraukia bet kokią karietą, nors ji būtų sunkesnė ir už 
kalną. Nesinorėjo jiems važiuoti į bažnyčią su veršeliu, bet 
ką darysi: teko siųsti šauklį, ir jis paprašė Stebuklų mergelės 
paskolinti jiems veršelį, apie kurį buvo kalbėjęs teisėjas. Ste- 
buklų mergelė ir šį kartą paskolino. Pakinkė veršelį, ir ka- 
rieta ėmė važiuoti; veršelis iš karto kad pasileis bėgti kiek 
įkabindamas, jie net atsikvošėti negali — čia į viršų kyla, čia 
žemyn krinta. Kai privažiavo bažnyčią, veršelis ėmė suktis 
tarsi vilkiukas aplink bažnyčią, jie tik vargais negalais išsi- 
krapštė iš karietos. Atgal veršelis juos vežė dar smarkiau: 
nespėjo jie atsitokėti, o karieta jau stovėjo karaliaus kieme. 
Susėdo visi už stalo, o karaliaus sūnus, tas, kur tarnavo pas 
milžiną, sako: girdi, ne pro šalį būtų jiems pakvietus prie 
stalo ir tą mergelę, kur gyvenanti už miško ir paskolinusi jiems 
žarsteklį, duris ir veršelį. ,Juk be tų trijų daiktų mes lig šiol 
nebūtume išvažiavę iš kiemo.“ Karalius kaipmat sutiko ir pa- 
siuntė į paauksuotą trobelę penkis ištikimiausius savo tarnus 
kuo nuolankiausiai pasveikinti jos karaliaus vardu ir paklausti, 
ar ji nesutiktų papietauti pas karalių už vestuvių stalo. 

— Pasveikinkite kuo nuolankiausiai ir savo karalių,— at- 
sakė jiems Stebuklų mergelė — ir pasakykite, kad jeigu jis 
bus toks itin geras ir ateis pats pas mane, tai ir aš būsiu tokia 
itin gera ir nueisiu pas jį. 

Teko pačiam karaliui taisytis į kelią; su juo Stebuklų mer- 
gelė ir atėjo prie vestuvių stalo. Karalius tučtuojau sumetė, 
kad ši mergelė ne šiaip sau kokia, ir pasodino ją garbingoj 
vietoj, greta jauniausiojo sūnaus. 

Pasėdėjo jie, pasėdėjo, ir staiga Stebuklų mergelė išsitrau- 
kė dvi auksines vištytes ir aukso obuolį ir padėjo ant stalo 
priešais save; tuos daiktus ji buvo pasiėmusi iš milžino. Viš- 
tytės iš karto ėmė peštis dėl to obuolio. 

—" Na, tu tik pažiūrėk, kaip jos pešasi dėl obuolio,— tarė 
karaliaus sūnus. 

— Taip ir mudu plūkėmės, norėdami atgauti laisvę, — at- 
sakė Stebuklų mergelė. | 

Ir karaliaus sūnus pažino ją; jis taip apsidžiaugė, kad žo- 
džių trūksta apsakyti. O nuotakos seserį, kuri jam buvo įbrukusi 

užburtą obuolį, jis liepė pririšti dvidešimt keturiems eržilams 
prie uodegų, ir jie sudraskė ją į smulkiausius gabalus. Paskui 
karalaitis su Stebuklų mergele iškėlė tikras vestuves, ir noIs 


gu tat matyti, bet ir ie linksminosi iki galo. 


MALULNĖLIS, Ls 
IR MALA JUŪROS L' (24Y 


Senų senovėj gyveno du broliai. Vienas buvo turtingas, 
kitas vargšas. Atėjo kalėdos, o vargšo namuose nė kruopelės 
duonos, nė kąsnelio mėsos, ir eina jis pas brolį prašyti šiek 
tiek valgymo šventėms. Turtingasis ir anksčiau padėdavo bro- 
liui, bet jis buvo godus, tad jam būdavo sunku išsižadėti savo 
gero, be to, vargšas ir įgriso. 

— Jeigu padarysi, ko aš paprašysiu tave, duosiu tau visą 
kumpį,— tarė jis. Vargšas tuoj padėkojo ir pasižadėjo viską 
padaryti. 

— Na tai klausyk. Eik tu pas velnią į pragarą! — tarė tur- 
tingasis ir sviedė vargšui kumpį. 

— Ką darysi, jeigu pažadėjau, reikia tesėti. — tarė vargšas 
ir iškeliavo. 

Ėjo ėjo, kiaurą dieną ėjo, o kai sutemo, priėjo vieną vietą 
ir Žiūri: stovi namas, 0 pro langus skaisti šviesa plieskia. 
„Nagi pažiūrėkim, ar ne čionai“,— pagalvojo jis. Apsidairė 
ir Mato: prie namo senis su ilga žila barzda kapoja malkas. 

— Labą vakarą,— tarė vargšas. 

— Labą vakarą, kurgi trauki tokią naktį? — klausia senis. 

— Einu į pragarą, bet nežinau, ar nepaklydau,— atsako 
jam vargšas. 

— Paklysti nepaklydai, kaip tik čia,— sako senis.— Tik žiū- 
rėk: kai įeisi, visi norės iš tavęs pirkti kumpį, mat pragare 
retai pasitaiko toks skanėstas; bet tu jo neatiduok, kol tau už 
jį neprižadės rankinio malūno, kur stovi už durų. O kai grįši, 
aš tave pamokysiu apsieiti šu tuo malūnu, ir jis tau primals, 
ko tik širdis geis. 

Padėkojo jam vargšas su kumpiu už gerą patarimą ir pasi- 
beldė pas velnią. 

Įėjo jis, ir viskas buvo, kaip sakė senis. Visi velniai, nuo 
mažo lig didelio, apspito jį kaip skruzdės šapelį ir dera kum- 
pį — duoda viens už kitą daugiau. 

— Mudu su pačia ketinome jį valgyti per kalėdas, bet 
jeigu taip jo įsigeidėte, gerai, galiu parduoti — sako varg- 
šas.— Bet atiduosiu tik už tą malūną, kur stovi už durų. 

Nenorėjo velnias atiduoti malūno, rangėsi, lygosi iš pas- 
kutiniųjų, bet vargšas laikėsi savo, ir malūną teko išleisti 
iš rankų. 

Išėjęs vargšas išklausinėjo senį, kaip naudotis tuo malūnu, 
o kai tas išmokė jį, padėkojo už viską ir leidosi namo. Jis 
bėgo kiek įkabindamas ir šiaip taip parsigavo namo tą pačią 
valandėlę, kai laikrodis mušė vidurnaktį. 

— Vaje, kas tau buvo nutikę? — tarė žmona.— Sėdžiu sė- 
džiu, laukiu tavęs, laukiu, o pati neturiu net malkų išsivirti 
švenčių košei, 

— Oi, anksčiau nieku gyvu negalėjau pareiti, reikėjo gau- 
ti daiktą, kuris man labai patiko, ir dėl jo toli ėjau. Užtat pasi- 
žiūrėk! — tarė vyras, pastatė malūnėlį ant stalo ir paprašė, 
kad jis iš pradžių primaltų malkų, paskui staltiesę, o paskui 
valgymų ir gėrimų ir visko visko, ko tik reikėjo švenčių va- 
karienei; ir ko tik jis prašė, malūnas vis malė. 

Pati tik aikčiojo ir vis norėjo sužinoti, iš kur vyras gavęs 
tokį neregėtą daiktą, bet jis visaip išsisukinėjo: 

— Ar ne vis tiek, iš kur gavau? Matai, malūnas geras, 
mala gerai,— sako jis jai. 

Ir šit prisimalė jis valgymų, gėrimų ir daug visokių gėry- 
bių šventėms, o trečią dieną vargšas sukvietė draugus ir iš- 
kėlė jiems vaišes. 

Kai turtingasis brolis pamatė tas vaišes, jis vos galo nega- 
vo iš pavydo ir pykčio. „Prieš kalėdas jis nieko neturėjo, 
buvo atėjęs pas mane šventėms pasielgetauti, o dabar vaišina 
svečius tarsi koks princas ar karalius“, — pagalvojo jis. 

— Velnias žino, kur tu radai tokius turtus? — klausia jis 
brolio. 

— Kodėl jis nežinos, juk pas jį už durų stovėjo,— atsakė 
tasai, kuris turėjo malūnėlį; jis neketino broliui viską aiškinti. 

Bet vėliau, kai jam galva apsisuko, užsimiršo ir parodė 
broliui malūnėlį. 

— Štai, — sako, — žiūrėk, iš kur visi mano turtai, —ir ėmė 
prašyti malūną sumalti tai vieną, tai kitą daiktą. 

Pamatė tat brolis ir sumanė žūt būt įsigyti tą malūnėlį. 
Praėjo kiek laiko, ir vargšas sutiko atiduoti malūnėlį už tris 
šimtus talerių; tik išsilygo, kad dar jį pasilaikys iki šienapjūtės. 
„O per tą laiką prisimalsiu valgio daugeliui metų“, — pagal- 
vojo jisai. Malūnėlis dykas nestovėjo, o atėjus šienapjūtei, 
turtingasis jį pasiėmė; tik vargšas nepamokė, kaip juo nau- 
dotis. 

Vakare turtingasis parsinešė malūnėlį, o kitą rytą sako pa- 
čiai: 

— Eik prižiūrėti pjovėjų, 0 pusrytį aš pataisysiu. 

Atėjus pusryčių metui, jis pastatė malūnėlį ant stalo. 

— Malk silkę ir košę, tik kuo greičiau! — sako. 

Ir ėmė malūnėlis malti silkę ir košę; iš pradžių primalė vi- 
sus dubenis, paskui statines ir geldas, o paskui košė ir silkės 
ėmė dribti tiesiog ant grindų virtuvėje. Šeimininkas ir vienur 
krapšto, ir kitur, nori sustabdyti malūnėlį, o jis vis mala ir 
mala, ir greit pridribo tiek košės, kad jis pats vos nepaskendo 
joje. Atlapojo jis duris į kambarį, bet tuoj ir kambarys pri- 
bėgo pilnas košės. Košė vis teka ir teka, ir kaip jis sugraibė 
durų velkę, tiesiog nežinau! Atidaręs duris, pats puolė laukan, 
o košė su silkėmis jam iš paskos — užtvindė visą kiemą ir 
ėmė tekėti toliau. 

O pati darbuojasi, riša pėdus ir galvoja: „Kažkodėl ilgai 
nekviečia vyras pusryčių. Reikia eiti jam pagelbėti, juk jis 
nemoka virti košės!“ Pasakė ji tat pjovėjams, ir visi patraukė 
namo. Tik užlipo ant kalvelės, o priešais juos košė ir silkės 
tik virsta, plaukia, marma, o prieky kuria pats šeimininkas. 

— Po velnių, kad jūs turėtumėt po tūkstantį pilvų kiekvie- 
nas. Žiūrėkit, kad nepaskęestumėt savo pusryčiuose! — suriko 
jis ir nudūmė pro šalį, tarsi jį būtų vijęsis nelabasis, vis to- 
liau ir toliau, tiesiai pas savo brolį. 

— Atsiimk jį, pasigailėk,— prašo,— ir kuo greičiau! Juk 
jeigu jis šitaip dar kiek pamals, mes visi paskęsim košėj! 

Tačiau brolis nesutiko atsiimti malūnėlio, kol turtingasis 
nesumokės jam trijų šimtų talerių. Ir šiajam teko sumokėti. 

Dabar vargšas turėjo ir pinigų, ir malūnėlį. Praėjo kiek 
laiko, ir jis pasistatė trobas, daug geresnes negu turtingojo; 

malūnas primalė jam tiek aukso, kad jis namą apdengė auk- 
siniu stogu, o jo namas stovėjo ant jūros kranto ir žėrėjo per 
visą fiordą. Kas tik plaukdavo pro šalį, išlipdavo ant kranto 
ir eidavo į svečius pas turtingąjį auksinio namo šeimininką, 
ir visi norėdavo bent žvilgtelti į įstabų malūnėlį, mat girdas 
apie jį apskriejo visą pasaulį ir buvo sunku rasti Žmogų, 
kuris apie jį nieko nebūtų girdėjęs. 

Ir šit sykį atplaukė į tą kraštą vienas jūrininkas ir panoro 
pasižiūrėti į malūnėlį. Jis paklausė, ar malūnėlis gali sumalti 
druskos. 

— Žinoma, gali, kodėl ne! — atsakė šeimininkas. 

Kai tat jūrininkas išgirdo, pasiryžo žūt būt įsigyti malūnėlį, 
kad ir didžiausius turtus jam atsieitų. „Jeigu aš jį turėsiu, man 
nereikės daugiau plaukti per tokias jūros platybes druskos.“ 

Iš pradžių šeimininkas nenorėjo skirtis su malūnėliu, bet 
jūrininkas taip maldavo, taip prašė, kad jis pagaliau pardavė 
ji už daug tūkstančių talerių. 

— Malk druską, ir kuo greičiau! — tarė jis. 

Užsivertė jūrininkas malūnėlį ant pečių ir kuo greičiau 
išėjo, mat bijojo, kad šeimininkas neapsigalvotų. Klausti, kaip 
naudotis tuo malūnėliu, jam nebuvo kada, Sėdo jis į laivą 
ir išplaukė, o kai atsidūrė atviroje jūroje, pasistatė priešais 
save malūnėlį. 

— Malk druską, ir kuo greičiau! — tarė jis. 

Ėmė malūnėlis malti druską, mala ir mala. Primalė pilną 
laivą, ir jūrininkas jau nori jį sustabdyti, prašo, maldauja, 
o jis vis nestoja. Vis aukštyn ir aukštyn ėjo druskos kalnas, 
kol pagaliau laivas, neatlaikęs sunkumo, nuskendo. 

O malūnas iki šiol stovi jūros dugne, mala ir mala druską. 
Todėl ir jūros vanduo sūrus. 


PRINCESĖ STIKLINIAM KALNE 


Gyveno kitados žmogus ir turėjo kažkur atkalnėj pievą, 
o toj pievoj stovėjo kluonas, kuriame jis laikė šieną. Tik pas- 
taraisiais metais nedaug teprišienaudavo, mat kasmet, Joninių 
naktį, kai žolė sodriausia ir vešliausia, kažkas įsitaisė tą pie- 
vą nuėsti ir nuėsdavo taip, tarsi ją būtų nuniokojusi tikra 
banda. Sykį taip atsitiko, kitą sykį, o trečią sykį šeimininkui 

pritrūko kantrybės, ir jis liepė savo sūnums palei kluoną pa- 
saugoti, kad vėl kas nenuėstų žolės kaip anais metais. Jis tu- 
rėjo tris sūnus, tik trečiasis, žinoma, buvo Askeladenas. 

— Kuris iš jūsų eis, tegu žiūri akylai, — pasakė tėvas. 

Pirmiausia saugoti pievos išėjo vyriausiasis sūnus. 

„Na, dabar nei žmogus, nei žvėris, nei pats velnias mano 
žolės nepalies“,— galvojo jis. 

Atėjo vakaras, vyriausiasis sūnus užlipo ant šieno prėslo 
ir atsigulė miegoti. Tik staiga vidurnaktį kad pakils baisiau- 
sias dundesys, žemė suūžė, sudrebėjo, vos kluono stogas ne- 
įvirto. Pašoko vyriausiasis sūnus ir pasileido bėgti kiek įka- 
bindamas, net neatsisuko nė karto. O visą žolę vėl kažkas 
nuėdė kaip ir anąmet. 

Kitais metais, Joninių naktį, tėvas ir vėl sako, kad negi 
verta kažkam atiduoti visą žolę. 

— Tegu kuris nors iš jūsų vėl eina saugoti, tik tegu žiūri 
gerai, — tarė jis. 

Šį kartą nusprendė vidurinysis sūnus pamėginti laimę. Už- 
lipo jis ant prėslo ir atsigulė miegoti kaip ir jo brolis. Ir vėl 
vidurnaktį pakilo baisus dundesys, ir žemė drebėjo dar smar- 
kiau negu pernai metais. Išgirdo tat vidurinysis sūnus, išsi- 
gando ir pasileido bėgti ir taip bėgo, tarsi jam kas už tai 
pinigus būtų mokėjęs. 

Trečiaisiais metais atėjo Askeladeno eilė. Susiruošė jis eiti 
į pievą, o vyresnieji broliai kad ims juoktis iš jo. 

— Kurgi, tu tai jau tikrai nusaugosi mūsų šieną! Ne vel- 
tui tik sėdi prie krosnies ir pelenus žarstai! — sakė jie. 

Bet Askeladenas jų neklausė: kai atėjo vakaras, nukeliavo 
į pievą, užlipo ant prėslo ir atsigulė; netrukus vėl kilo dun- 
desys ir sudrebėjo žemė. „Nieko, kad tik blogiau nebūtų“, — 
pagalvojo Askeladenas. Tuo tarpu žemė dar smarkiau sudre- 
bėjo, ir šieno šiaudeliai ėmė šokinėti aplink Askeladeną. ,„Nie- 
ko, kad tik blogiau nebūtų“, — pagalvojo Askeladenas. Vos tik 
šitaip pagalvojo, žemė vėl sudrebėjo, bet taip, kad jis pabū- 
go, jog stogas jo neužgriūtų. Tačiau tat truko neilgai, o pas- 
kui staiga aplink pasidarė tylu tylu. „Įdomu/ ar vėl kils dun- 
desys, ar net?“ — pagalvojo Askeladenas. Bet dundesio nekilo, 
visur buvo ramu. Pagulėjo kiek Askeladenas ir girdi, tarsi 
arklys stovėtų prie kluono ir kramsnotų. Jis atsargiai pasižiū- 

rėjo pro duris —ir mato: stovi arklys ir ėda žolę, bet toks 
didelis, gerai įmitęs ir gražus žirgas kad Askeladenas tokio 
nebuvo matęs savo gyvenime, Čia pat gulėjo balnas ir kama- 
nos, ir dar riteriški šarvai; jie buvo variniai, tad žvilgėte žvil- 
gėjo. „Aha, tai tu suėdi mūsų šieną! — pagalvojo Askelade- 
nas.— Na, daugiau aš tau neleisiu taip daryti!“ 

Jis kuo greičiausiai stvėrė skiltuvą, permetė jį per arklį, 
ir arklys sustojo kaip įbestas. Ir jis tapo toks paklusnus, kad 
Askeladenas galėjo su juo daryti ką tinkamas. Užlipo jis ant 
žirgo ir nujojo į tokią vietą, kurios niekas nežinojo, ir ten 
paliko žirgą. 

Sugrįžo jis namo, o broliai iš jo šaiposi ir klausia, kaip 
praleidęs naktį. 

— Prisipažink, juk neilgai gulėjai kluone, nors namo ir 
nesiskubinai grįžti! — sako jie. 

— Aš miegojau ant šieno prėslo, kol mane saulė pažadino, 
ir nieko nemačiau ir negirdėjau. O ko jūs ten išsigandot, su- 
prasti negaliu! — atsakė jis broliams. 

— Nagi pažiūrėsim, ar gerai tu pievą saugojai! — tarė jie. 
Nuėjo į pievą ir mato: auga žolė, tokia pat vešli ir aukšta 
kaip ir iš vakaro. 

Per kitas Jonines viskas buvo lygiai taip pat: vyresnieji 
broliai pabūgo saugoti pievą, o Askeladenas išėjo. Ir viskas 
dėjosi lygiai taip pat kaip ir pernai metais. Iš pradžių suskar- 
dėjo bildesys ir ėmė drebėti žemė, kiek palūkėjus — vėl, dar 
po kiek laiko sudundėjo, sutirtėjo trečią kartą. Ir visus tris 
kartus daug daug smarkiau negu pernai. O paskui vėl pasi- 
darė ramu ramu. Ir Askeladenas išgirdo kažką kramsnojant už 
durų. Pasižiūrėjo kuo atsargiausiai pro duris ir mato: stovi 
arklys ir ėda, o tas arklys dar didesnis ir gražesnis už per- 
nykštį. Ir jam ant nugaros buvo balnas, ant kaklo kamanos, 
o šalia gulėjo gryno sidabro riteriški šarvai, ir jie taip Žėrėjo, 
kad net akys raibo. „Ak, tai tu ketinai šiąnakt suėsti mūsų 
šieną, — pagalvojo Askeladenas.— Tik aš tau neleisiu!“ Paėmė 
jis skiltuvą ir užmetė jį arkliui tiesiai ant sprando, ir arklys 
pasidarė romus kaip avinėlis. Na, vaikinas jį nuvedė į tą 
pačią vietą, kur buvo pirmasis arklys, o pats parėjo namo. 

— Na, kaip šiandien? Graži veikiausiai mūsų žolė? — klau- 
sia broliai. 

— O kaipgi— atsako jiems Askeladenas. 

Nuėjo jie į pievą ir žiūri: žolė kaip buvo aukšta ir vešli, 
taip ir likusi tokia. Tik dėl šito jie nepasidarė Askeladenui 
geresni. 

Šit vėl atėjo Joninės, ir vėl vyresnieji broliai bijo saugoti 
pievą. Taip jie išsigando tada, kai kluone miegojo, kad visą 
gyvenimą negalėjo užmiršti. O Askeladenas ėmė ir nuėjo. Ir 
viskas dėjosi lygiai taip kaip anais kartais. Tris sykius dre- 
bėjo žemė vis smarkiau ir smarkiau, o galiausiai vaikiną ėmė 
svaidyti nuo vienos sienos pric kitos. Paskui pasidarė tylu 
tylu. Pagulėjo Askeladenas kiek ir girdi kažką kramsnojant 
už durų. Pasižiūrėjo pro duris ir mato: palei pat kluoną stovi 
arklys, daug didesnis ir gražesnis už tuos, kur jau buvo su- 
gauti, o ant arklio balnas ir kamanos ir riteriški šarvai iš gry- 
no raudonojo aukso. 

„Aha, tai tu šiandien ketinai suėsti mūsų šieną, — pagalvo- 
jo Askeladenas,— tik aš tau neleisiu!“ Paėmė skiltuvą ir už- 
metė jį ant arklio; arklys stingte sustingo, tarsi jį kas būtų 
prie žemės prikalęs, ir dabar Askeladenas galėjo su juo da- 
ryti ką tinkamas. Nuvedė jis arklį ten, kur jau stovėjo anuo- 
du, o pats sugrįžo namo. Broliai ėmė iš jo šaipytis. 

— Matyt, gerai saugojai šieną,— sakė jie, mat Askelade- 
nui akys tiesiog lipte lipo nuo nemigos. 

Bet Askeladenas jų nesiklausė, tik pasakė, kad patys nu- 
eitų ir pasižiūrėtų. Nuėjo jie ir mato: žolė ir šį kartą aukšta 
ir vešli. 

Toj šaly, kur gyveno Askeladeno tėvas, buvo karalius; jis 
turėjo dukterį, kurią sutiko išleisti tik už to, kas įkops į stiklo 
kalną; tas kalnas buvo aukštas aukštas ir slidus tarsi ledas. 
Jis stovėjo netoli karaliaus rūmų. Pačioj to kalno viršūnėj 
sėdės karalaitė ir rankoj laikys tris aukso obuolius. Ir tas, 
kas įkops į pat viršų ir paims tuos obuolius, gaus karalaitę 
ir pusę karalystės kraičio. Taip karalius liepė paskelbti iš visų 
bažnyčių ir visose kitose karalystėse. 

O princesė buvo tokia graži, kad kas tik ją pamatydavo, 
norom nenorom kaipmat pamildavo. Ir aišku, kad visi pasau- 
lio princai ir riteriai norėjo ją vesti ir gauti pusę karalystės 
kraičio. Sulėkė jie risčiomis ant savo žirgų, žirgai piestu sto- 
josi, o riterių šarvai žėrėte žėrėjo, ir kiekvienas galvojo, kad 

karaliaus duktė tikrai atiteks jam. O šit, kai atėjo paskirtas 
metas, prie stiklo kalno susigrūdo tikras riterių ir princų knibž- 
dėlynas, ir visi, kas tik galėjo paeiti, atėjo pasižiūrėti, kam 
atiteks princesė; atėjo čia ir Askeladeno broliai, o jo paties 
nieku gyvu drauge imti nenorėjo. 

— Kai pamatys mus su tokiu nuskarėliu, be to, paišinu ir 
apskretusiu, visi juoksis iš mūsų,— sakė jie. 

— Ką darysi, tada aš vienas eisiu,— tarė Askeladenas. 


Atėjo Askeladeno broliai prie stiklo kalno, o riteriai ir 
princai tik laksto raiti ir stengiasi iš paskutiniųjų, kad net 
putos drimba nuo žirgų. Tik naudos iš to jokios: vos žirgas 
užkelia koją ant stiklo kalno, beregint nuslysta žemyn; nė 
vienam net per veršką nepavyko užkopti. Ir nėra ko čia ste- 
bėtis: kalnas buvo lygus kaip lango stiklas ir status kaip 
siena. 

Tačiau kiekvienam magėjo gauti princesę ir pusę karalys- 
tės kraičio — taigi jie ir nartino žirgus, ir slysčiojo atgal be 
atvangos. Pagaliau žirgai taip nuilso, kad jau nebeįstengė lėk- 
ti, ir taip sukaito, kad putos nuo jų dribte dribo, ir princams 
nebeliko kas darą. Karalius jau buvo bepaskelbiąs, kad pirš- 
lybos atidedamos kitam kartui, bet vos tik jis taip pagalvojo, 
tą pačią valandėlę atsirado naujas princas su tokiu gražiu 
žirgu, kokio dar niekas iki šiol nebuvo matęs; jis turėjo va- 
rinius šarvus, jo balnas ir kamanos taip pat buvo variniai, 
ir viskas taip žibėjo, kad net akys raibo. Kiti riteriai ėmė 
šaukti jam, kad jis tuščiai nevargtų — vis tiek nieko neišei- 
sią. Bet jis jų neklausė, risčia nulėkė tiesiai prie stiklo kalno, 
kaip niekur nieko pasileido į viršų, nujojo lygiai trečdalį ke- 
lio, o paskui apgręžė žirgą atgal ir nulipo su juo žemyn. To- 
kio gražaus riterio princesė niekad nebuvo mačiusi, ir, jojant 
jam į kalną, ji sėdėjo ir galvojo: „Kad tik jis kaip nors už- 
jotų!“ Ir kai Askeladenas apgręžė žirgą, ji sviedė jam pavy- 
mui auksinį obuolį, ir jis pataikė jam tiesiai tarp kojos šar- 
vų. Nusileido jis nuo kalno ir nujojo savo keliu, ir taip grei- 
tai, kad niekas nė nepamatė kur. Vakare visi princai ir rite- 
riai buvo sukviesti į rūmus, kad tas, kuris gavo auksinį obuolį, 
galėtų jį parodyti. Bet niekas jo neturėjo; vienas po kito ėjo 
princai ir riteriai į rūmus, ir nė vieno neatsirado su obuoliu. 

Vakare sugrįžo namo ir Askeladeno broliai, jie apsakė 
„viską: kaip iš pradžių niekas nė per veršką neįjojo į stiklo 
kalną, o paskui atlėkė risčia riteris su variniais šarvais, ir jie 
taip žibėjo, kad akys raibo. 

— Tasai moka joti. — sakė Askeladeno broliai — jis į stik- 
lo kalną įkopė trečdalį kelio ir galėjo dar aukščiau užjoti, 
jeigu būtų norėjęs; tik ėmė ir apgrežė žirgą, matyt, nuspren- 
dė, kad šiam kartui užteks. 

— Kad taip aš jį pamatyčiau,— tarė Askeladenas, kaip pa- 
prastai sėdėdamas prie krosnies ir žarstydamas pelenus. 

— Taigi! — atsakė jam broliai. — Tavęs tik ten betrūko, 
apskretęs galvijau. 

Kitą dieną broliai vėl ruošiasi keliauti, o Askeladenas irgi 
siūlosi eiti su jais, bet jie nieku gyvu nenori jo priimti. 

— Per daug tu apskretęs ir nevalyvas,— sako jie. 

— Ką darysi, jeigu taip, aš eisiu vienas, — tarė Askela- 
denas. 

Atėjo Askeladeno broliai prie stiklo kalno, o riteriai ir 
princai vėl sėdi ant žirgų, matyt, iš naujo juos pasikaustę. Tik 
ir tat jiems nepadėjo — vėl nė vienas nė per veršką ant kal- 
no neužjojo. Tik nuvarė jie savo arklius ir nieko daugiau pa- 
daryti neišgalėjo. Ir vėl karalius buvo benorįs paskelbti, kad 
piršlybas atideda kitam sykiui — gal tada viskas geriau eisis. 
Tik nusprendė dar palūkėti — gal atjos riteris su variniais šaT- 
vais. Vos tat jis pagalvojo, tą pačią valandėlę pasirodė žirgas, 
daug gražesnis negu riterio su variniais šarvais, o ant jo sė- 
dėjo riteris su sidabriniais šarvais, ir balnas, ir kamanos buvo 
sidabriniai, ir viskas taip žėrėjo, kad aplinkui lyg kokia pa- 
švaistė kilo. Vėl riteriai jam ėmė šaukti, kad jis nevargtų 
bergždžiai. Bet jis jų neklausė, nulėkė risčia tiesiai prie kalno, 
pasileido į viršų ir užjojo dar aukščiau negu pirmasis riteris. 
Įjojęs du trečdalius kelio, jis apgręžė arklį ir nusileido žemyn. 
O princesei jis dar labiau patiko negu pirmasis riteris; ji sė- 
dėjo ir svajojo: „Kad tik jis užjotų!“ Ir kai riteris apgręžė 
arklį, ji sviedė jam pavymui antrą auksinį obuolį, jis pataikė 
jam tiesiai į koją ir įstrigo šarvuose. Nusileido riteris nuo 
stiklo kalno ir kaipmat nulėkė tolyn, bet taip greitai, kad nie- 
kas nė nepamatė kur. 

Vakare vėl visi riteriai ir princai buvo sukviesti į rūmus 
pas karalių ir princesę, ir vėl nė vienas jų neturėjo auksinio 
obuolio. Parėjo broliai namo, viską papasakojo: kaip visi mė- 
gino užjoti į stiklo kalną, bet nė vienas neįstengė. 

— (O) paskui atjojo riteris su sidabriniais šarvais ir sidab- 
rinėmis kamanomis,— sakė jie,— šisai, matyt, moka jodinėti: 
jis įkopė du trečdalius kalno, o paskui apgręžė žirgą. Buvo 
ko pasižiūrėti! Ir princesė numetė jam antrą auksinį obuolį. 

— Kad taip man jį pamačius,— tarė Askeladenas. 

— Tik tavęs ten betrūko! Jo šarvai žėrėjo kaip tos žarį- 
jos, kurias tu žarstai, apskretęs galvijau! — atsakė broliai. 

Trečiąją dieną viskas dėjosi lygiai taip pat. 

Askeladenas vėl prašėsi eiti drauge su broliais, o šie vėl 
nenorėjo jo imti. Ir vėl niekas neįstengė nė per veršką užjoti 
ant stiklo kalno. Visi tik laukė riterio su sidabriniais šarvais, 
bet jo nei girdėti, nei regėti nebuvo. Ir šit atsirado raitelis su 
tokiu gražiu žirgu, kad apsakyti neįmanoma, o šarvai, balnas 
ir kamanos buvo iš gryno aukso ir taip žibėjo, taip žibėjo, 
kad nuo jų toli toli sklido lyg kokia pašvaistė. Kiti riteriai ir 
princai jau nebešaukė jam, kad jis tuščiai nevargtų; jie Žo- 
džio negalėjo ištarti iš nuostabos, kai išvydo tokią grožybę. 
Jis nujojo risčia tiesiai prie kalno ir užlėkė į pat viršūnę 
kaip plunksnelė. Karaliaus duktė net mintimis nespėjo palin- 
kėti jam užjoti į viršūnę, 0 jis jau stovėjo prieš ją. Užlėkė 
jis į viršūnę, paėmė iš princesės trečią auksinį obuolį ir tuč- 
tuojau apgręžė žirgą, nusileido nuo kalno ir dingo iš akių, 
niekas nė atsipeikėti nespėjo. 

Kai Askeladeno broliai vakare sugrįžo namo, jie papasa- 
kojo, kaip vėl niekas neįstengė užjoti ant stiklo kalno. O 
paskui papasakojo ir apie riterį su auksiniais šarvais. 

— Tai bent buvo ko pasižiūrėti! Kito tokio riterio visam 
pasauly nerasi,— sakė jie. 

— Kad taip man jį pamačius,— tarė Askeladenas. 

— O jo šarvai žaižaravo lygiai kaip žarijų krūva, kurią tu 
amžinai žarstai, apskretęs galvijau!-—- atsakė broliai. 

Kitą dieną — tai buvo vakare — visi riteriai ir princai bu- 
vo pakviesti pas karalių ir princesę, kad tasai, kur gavo auk- 
sinį obuolį, visiems jį parodytų. Bet ėjo svečiai vienas po ki- 

to — iš pradžių princai, o paskui jau riteriai — o auksinio obuo- 
lio nė vienas neturėjo, 

— Kas nors turi jį! — tarė karalius.— Juk mes visi savo 
akimis matėme, kaip raitelis užjojo ant kalno ir pasiėmė 
obuolį! 

Ir jis išleido įsakymą, kad visi jo šalies gyventojai ateitų 
į rūmus, mat norėjo patikrinti, ar kas nors neturi auksinio 
obuolio. Ir visi žmonės ėjo vienas po kito, bet auksinio obuo- 
lio nė vienas neturėjo. Pagaliau pas karalių atėjo ir Askela- 
deno broliai. Jie buvo patys paskutinieji, ir karalius paklausė, 
ar daugiau nė vieno žmogaus neliko karalystėje. 

— Taigi mes turime brolį — atsakė jie,— tik jis obuolio ne- 
gali turėti: šiomis dienomis nė karto nuo krosnies nenulipo. 

— Na ir kas, — tarė karalius.— Jeigu visi apsilankė mano 
rūmuose, tegu ir jis ateina. 

Ir šit Askeladenas buvo atvestas į karaliaus rūmus. 

— Ar neturi auksinio obuolio? — paklausė karalius. 

— Turiu, va vienas, va kitas, o va trečias, — atsakė Aske- 
ladenas ir vieną po kito išėmė iš kišenės visus tris obuolius. 
O paskui jis nusimetė purvinus skarmalus, ir visi išvydo auk- 
so šarvus; jie taip žėrėjo, kad net akys raibo. 

— Na, imk mano dukterį už pačią ir pusę karalystės krai- 
čio — tu šito nusipelnei,— tarė karalius. 

Atšoko jie vestuves, ir Askeladenui atiteko princesė, o per 
vestuves jau, žinoma, buvo gerta, mat gerti kiekvienas geba — 
čia tau ne į stiklo kalną kopti, ir jeigu jie po stalu nenuvirto, 
vadinasi, iki šiol linksminasi. 


PERAS DIDYSIS IR PERAS MAZASIS 


Gyveno kitados du broliai, ir abu turėjo tą patį vardą — 
Peras. Vyresnysis buvo pramintas Peru Didžiuoju, o jaunesny- 
sis — Peru Mažuoju. Kai mirė jų tėvas, Peras Didysis paveldėjo 
ūkį ir vedė merginą su dideliu kraičiu. O Peras Mažasis liko 
prie motinos ir, kol atėjo į metus, gyveno jos namuose. Kai 
Peras Mažasis suaugo ir gavo palikimą, Peras Didysis jam 
tarė: 

— Nedera tau iš motinos burnos paskutinį kąsnį traukti. 
Eik geriau į platų pasaulį ir išsimokyk kokio nors amato. 

O Peras Mažasis to tik ir norėjo. Nusipirko gerą arklį, ve- 
žimą sviesto ir sūrių ir patraukė į miestą. Pinigus, kuriuos 
buvo gavęs palikimo, išleido degtinei ir. vynui. Peras Mažasis nė 
negalvojo grįžti namo — mieste kaip tik prasidėjo šventė, ir 
jis girdė ir vaišino visus kaimynus kaip sumanydamas, o pas- 
kui jie girdė ir vaišino jį. Taip jis ir ūžė, kol turėjo pinigų. 
O kai viską iššvaistė iki paskutinio skatiko ir liko tuščiom ki- 
šenėm, sugrįžo namo pas motiną. Iš visko, ką jis turėjo, buvo 
likęs vienas veršelis. 

Atėjo pavasaris. Atrišo Peras Mažasis veršelį ir paleido 
ganytis į Pero Didžiojo pievą. Supyko Peras Didysis ir užmušė 
veršelį. Tada Peras Mažasis nulupo veršeliui odą, padžiovė 
pirtyje, o paskui suvyniojo, įsidėjo į maišą ir išnešė parduoti. 
Ėjo iš vieno kaimo į kitą, bet, kur tik nueidavo, visi juokėsi 
iš jo. „Kuriam galui mums ta veršelio oda“,— sakė žmonės. 

Ėjo ėjo ir pagaliau atėjo į kaimelį. Užsuko į vieną namą 
ir paprašė nakvynės. 

— Ne, — atsakė jam šeimininkė.— Negaliu tavęs priimti. 
Mano vyras išėjo į ganyklą, ir namie aš likau viena. Pamė- 
gink pasiprašyti pas kaimynus. O jeigu niekas nepriims, 
grįžk — negi būsi po plynu dangum. 

Paklausė jos Peras ir išėjo. Bet, eidamas pro virtuvę, nety- 
čiom pažvelgė pro langą ir mato: sėdi virtuvėje kunigas, o 
šeimininkė jį vaišina, ant stalo — degtinė, alus ir didelis puo- 
das košės su grietine. Jau kunigas buvo besėdąs už stalo ir 
besitaisąs valgyti, tik staiga nei iš šio, nei iš to grįžta namo 
šeimininkės vyras. Išgirdo ji vyro žingsnius priebutyje ir, ži- 
noma, nesnaudė: užkišo puodą su koše už krosnies, alų ir deg- 
tinę nunešė į rūsį, o kunigą užrakino didžiojoj skrynioj, čia 
pat virtuvėj. 

O Peras Mažasis stovi prie lango ir lyg niekur nieko spok- 
so, išvertęs akis. Įeina šeimininkės vyras į virtuvę, o Peras 
Mažasis paskui jį ir prašosi priglaudžiamas nakčiai. 

— Kodėl ne, labai prašom,— atsako vyras.— Būkite kaip 
namie, — ir kviečia Perą vakarienės. 

Pero Mažojo nereikėjo ilgai prašyti. Sėdo jis prie stalo, 
o maišą su veršelio oda pasidėjo prie kojų. 

Šit sėdi jie už stalo, o Peras Mažasis kad pradės koja 
taukšnoti per maišą su oda. 

— Vėl tu plepi? Tučtuojau užsičiaupk! — suriko jis. 

— Su kuo tu čia dabar? — pasidomėjo šeimininkas. 

— Ogi mano maiše būrėja sėdi — atsakė Peras Mažasis. 

— Ir ką ji tau išbūrė? — paklausė šeimininkas. 

— Sako, kad kampe už krosnies stovi puodas košės su 
grietine. 

— Na ir išbūrė, nėr ko sakyti! Mūsų namuose jau kadai 
nebuvo košės su grietine! — nusijuokė šeimininkas. 

Peras patarė jam atsidėjus paieškoti už krosnies. Šeiminin- 
kas paklausė ir kaipmat rado puodą su koše. Sėdi jie už stalo, 
valgo košę, o Peras Mažasis vėl kad ims koja taukšnoti per 
maišą su oda. | 

— Ei tu, tyliau! — sako.— Laikyk liežuvį už dantų! 

— Ką ji tau šį kartą išbūrė? — klausia šeimininkas. 

— Sako, kad rūsy stovi degtinės ir alaus — atsako Peras. 

— Net jeigu tavo būrėja niekad anksčiau nėra apsirikusi, 
tai šį kartą ji tikrai apsiriko. Alus ir degtinė? Net nebemenu, 
kada paskutinį kartą mačiau tokių daiktų mūsų namuose. 

— Bet tu paieškok! — sako Peras. 

Šeimininkas iįlindo į rūsį ir — kur tai matyta — rado ten 
degtinės ir alaus! Na ir apsidžiaugė jis! 

— Kiek tu mokėjai už būrėją? Parduok ją man, duosiu, 
kiek prašysi — sako jis Perui. 

— Ji atiteko man iš tėvo kaip palikimas, nebrangiai atsi- 
ėjo,— sako Peras.— Iš teisybės aš nenorėčiau su ja skirtis. Bet 
jeigų už ją man atiduosi seną *skrynią, kur stovi kampe, — 
tegu sau, imk būrėją! 

— Bet raktą nuo skrynios pametėm! — šūktelėjo šeiminin- 
kė. 

— Bus gera ir be rakto — atsakė Peras. 

Nepraėjo nė penkių minučių, o juodu su šeimininku su: 
kirto rankas, ir skrynia atiteko Perui. Vietoj rakto Peras gavo 
virvės galą. Apvyniojo jis skrynią virve, šeimininkas padėjo 
jam užsiversti ją ant pečių, ir Peras išėjo. 

Ėjo ėjo ir priėjo tiltą. O po tiltu tekėjo upė, tokia srauni, 
kad vanduo virto gurgėdamas, putojo ir šniokštė, net tiltas 
lingavo į šonus. 


pato 

— O juk dėl visko degtinė kalta! — tarė Peras.— Kaip aš 
dabar pernešiu tą skrynią per tiltą? Kad nebūčiau pasigėręs 
kaip dūmas, nieku gyvu nebūčiau jos keitęs į būrėją! Mesiu 
į upę, ir baigtas kriukis! 

Ir jis ėmė rišti virvę. 

— Oi, oi! Dieve gailestingas, gelbėk mane! Tavo skrynioj 
sėdi kunigas! — pasigirdo balsas iš skrynios. 

— Ne kitaip, čia pats velnias kunigų bus pavirtęs, — tarė 
Peras.— Ar jis tapo kunigu, ar zakristijonu, man vis tiek — 
į upę jį, ir baigta! 

— Oi, ne, ne! Aš parapijos kunigas! Aš buvau atėjęs pas 
šeimininkę pasirūpinti jos sielos išganymu. Bet jos vyras pik- 
tas ir nedoras žmogus, tai ir paslėpė ji mane skrynioj. Aš tu- 
riu sidabrinį laikrodėlį, pasiimk jį, ir dar duodu aštuonis šim- 
tus talerių priedo, tik paleisk mane! — šaukė kunigas. 

— Oho! Pasirodo, tu iš tiesų esi tikras kunigas, — tarė Pe- 
ras. Paėmė jis akmenį, nudaužė spyną nuo skrynios, išleido 
kunigą, ir šis visai tuščiomis patraukė namo, palikęs laikro- 
dį ir pinigus. 

Peras Mažasis taip pat parėjo namo. 

— Dabar turguj už veršelių odas brangiai moka,— sako 
jis Perui Didžiajam. 

—. Kiek tau davė už odą? — pasiteiravo Peras Didysis. 

— Nors ir kokia ji buvo netikusi, bet vis tiek gavau aš- 
tuonis šimtus talerių. O jeigu veršelis būtų buvęs didesnis ir 
riebesnis, tikriausiai būčiau gavęs dvigubai daugiau,— paaiš- 
kino Peras Mažasis ir parodė broliui pinigus. . 

— Gerai, kad tu man pasakei tat,— atsakė Peras Didysis. 

Jis negaišo laiko, beregint išpjovė visus savo veršius ir 
karves ir išvežė odas parduoti į miestą. 

Nuvažiavo jis į turgų, odininkai klausia jo, kiek nori už 
savo odas. Peras Didysis atsako jiems: 

— Po aštuonis šimtus už mažąsias ir po dvigubai daugiau 
už didžiąsias. 

Nusijuokė iš jo miestelėnai, ir Perui Didžiajam nieko dau- 
giau neliko, kaip kuo greičiau nešdintis savo keliais. Suprato 
jis, kad Peras Mažasis jį bus apmovęs. 

Namo sugrįžo įniršęs, tik plūdosi ir saikstėsi tą pat naktį 
nudėsiąs Perą Mažąjį. O Peras Mažasis viską girdėjo. Šit at- 

ėjo vakaras, ir Peras Mažasis atsigulė. Bet prieš užmigdamas 
paprašė, kad jo motina pasikeistų su juo lovomis. 

— Aš labai sušalau,— paaiškino jis — o palei sienelę vis 
šilčiau. 

Motina noromis sutiko ir persikraustė į jo lovą. Nepraėjo 
nė valandos, ir į kambarį įlėkė Peras Didysis su kirviu ran- 
kose ir puolė prie Pero Mažojo lovos. Kaip užsimojo kirviu, 
taip vienu kirčiu ir nukirto savo motinai galvą. 

Rytą Peras Mažasis nueina pas Perą Didįjį. 

— Na, dabar laikykis! — sako jis Perui Didžiajam.— Juk 
nukirtai galvą mūsų motinai! Tvarkos saugotojui nepatiks, kad 
tu paveldėsi palikimą tokiu būdu! 

Peras Didysis taip persigando, kad ėmė melsti brolį nie- 
kam nesakyti, kas atsitiko, ir pasiūlė jam už tai aštuonis šim- 
tus talerių. 

Peras Mažasis paėmė pinigus, o pats pridėjo motinos galvą 
prie liemens, pasodino ją į roges ir nuvežė į turgų. Atvažia- 
vęs į turgų, motinai iš abiejų šalių pastatė po maišą obuolių, 
o į kiekvieną saują įdėjo po obuolį. 

Pro šalį ėjo kapitonas. Jis Pero Mažojo motiną palaikė 
prekiautoja obuoliais ir paklausė, ar ji parduodanti obuolius 
ir kiek jų duodanti už skilingą. 

Bet senutė nieko neatsakė. 

Kapitonas vėl paklausė to paties. 

Senutė vis tylėjo. 

— Kiek obuolių duodi už skilingą? — trečią kartą riktelėjo 
kapitonas. 

Senutė nė nemirktelėjo. 

Supyko kapitonas ir kad tvos jai kumščiu per ausį — gal- 
va ir nusirito žemėn! 

Kur buvęs, kur nebuvęs, tuoj čia atsirado Peras Mažasis. 
Pravirko jis gailiomis ašaromis ir puolė kapitonui grasinti, kam 
jis atėmęs jam, nelaimingam našlaitėliui, motiną. 

— Drauguži,— sako kapitonas — jeigu laikysi liežuvį už 
dantų, gausi aštuonis šimtus talerių. 

Taip jie ir sutarė. 

Sugrįžo Peras Mažasis namo ir sako Perui Didžiajam: 

— Dabar turguje brangiai moka už senes! Už mūsų moti- 
ną gavau aštuonis šimtus talerių — ir parodė jam pinigus. 

— (Gerai, kad tu man pasakei tat! — atsakė Peras Didysis. 

Drauge gyveno jo sena uošvė. Nugalabijo jis ją ir išvežė 
į turgų parduoti. Bet kai žmonės turguje sužinojo, kad jis 
atvežė parduoti negyvą žmogų, jie taip pasipiktino, kad no- 
rTėjo Perą Didįjį tučtuojau nugabenti pas tvarkos saugotoją. 
Jis vos išnešė sveiką kailį iš turgaus. 

Parsigavo namo taip įtūžęs ant Pero Mažojo, kad sumanė, 
nė valandėlės nedelsdamas, jį nudobti. 

— Ką darysi — sako Peras Mažasis, — mirčiai aš pasiruo- 
šęs. Šiandien arba rytoj — koks skirtumas! Vis tiek geresnio 
gyvenimo nesulauksiu. Bet jeigu jau man lemta mirti, leisk 
paprašyti tave vieno dalyko: įdėk mane į tą maišą, kur kabo 
ant sienos, ir paskandink upėje. 

Peras Didysis sutiko. Įkišo jis Perą Mažąjį į maišą ir lei- 
dosi kelionėn. 

Paėjęs nedidelį galą, atsiminė, kad kažką namie pamiršo. 
Teko jam grįžti. Maišą jis pastatė šalikelėje. O tuo metu 
piemuo varė keliu didelę bandą avių. 


Skrendu aš į rojų dangaus karalystėj! 
Skrendu aš į rojų dangaus karalystėj! — 


suriko Peras Mažasis iš maišo ir ėmė iš visų jėgų Zzvimbti. 

— Ar nepriimtum ir manęs drauge? — paklausė piemuo. 

— Mielu noru. Atrišk virvę ir lįsk į maišą vietoj manęs, — 
atsakė Peras Mažasis.— Aš palūkėsiu iki kito karto. Tik būtinai 
šauk tą pat, ką šaukiau aš, kitaip nieku gyvu nepateksi, kur 
Ieikia. 

Piemuo atrišo virvę ir įlindo į maišą. Peras Mažasis vėl 
užrišo maišą, ir piemuo sustaugė: 


Skrendu aš į rojų dangaus karalystėj! 
Skrendu aš į rojų dangaus karalystė į! 


O Peras Mažasis negaišo. Kiek įkabindamas jis pasileido 
namo su visa banda, padarydamas nemenką alkūnę. 

Tuo metu grįžo Peras Didysis. Užsivertė maišą ant nugaros 
ir neša prie upės, ir visą laiką, kol jis ėjo, piemuo šaukė: 


Skrendu aš į rojų dangaus karalystėj! 

— Skrisk, skrisk, ieškok ten kelio! — tarė Peras Didysis ir 
įmetė maišą į upę. 

Sugrįžo Peras Didysis namo ir pirmiausia išvydo didelę 
avių bandą, kurią varėsi Peras Mažasis. Peras Didysis tiesiog 
žado neteko iš nuostabos. 

— Kaip tu išsikapanojai iš upės? Kur tu gavai tiek puikių 
avių? — klausia jis. 

— Tu pasielgei kaip brolis, įmesdamas mane į upę,— sako 
Peras Mažasis.— Kaip akmuo nukritau į dugną ir iš kario pa- 
taikiau ant avių. Ten jų devynios galybės, viena banda dides- 
nė už kitą. Žiūrėk, kokios jos plonavilnės. 

— Kaip gerai, kad tu man pasakei tat! — atsakė Peras Di- 
dysis. 

Parlėkė jis namo ir nutempė savo žmoną prie upės. Ten 
įlindo į maišą ir liepė žmonai kuo greičiau jį užrišti ir nustumti 
nuo tilto į upe. 

— Aš einu avių parsivesti,— paaiškino jis jai — Bet jeigu 
ilgai negrįšiu, vadinasi, man sunku jas suvaikyti. Tada šok 
man į pagalbą! 

— Gerai, tik stenkis neužgaišti, aš tiesiog nesitveriu kai- 
lyje, taip noriu pamatyti tas avis! — atsakė žmona. 

Praėjo valanda, praėjo ir kita, o ji vis stovi ant tilto ir 
laukia. „Tikriausiai jis vienas nesužiūri tų avių“,— pagalvojo 
ji ir šoko į upę. 

Taip Peras Mažasis vienu sykiu su visais atsiteisė. Pavel- 
dėjo jis vienkiemį ir visą žemę, ir visus arklius, ir visus pa- 
dargus. Ir dabar galvijams pirkti pinigų turi per akis. 


KŪTVĖLA 


Gyveno kitą sykį karalius su karaliene, bet vaikų jie ne- 
turėjo, ir dėl to karalienė taip sielvartavo, jog beveik visą 
laiką verkė. Labai dažnai ji skųsdavosi, kad karaliaus rūmuo- 
se tylu ir nuobodu. 

— Jeigu mes turėtume vaikų, viskas būtų kitaip, — saky- 
davo ji. 

Karalienė išvažinėjo visą savo karalystę ir matė, kad net 
vargingiausiai šeimai viešpats davė vaikų. Ir kur tik ji užei- 

davo, visur girdėdavo motinas barant savo vaikus ir šaukiant, 
kad jie nepaklusnūs. Karalienė galvojo: „Oi, kaip jiems sma- 
gu“, —ir ji pati taip pat geisdavo barti savo vaikus. 

Pagaliau karalius su karaliene pasiėmė į rūmus svetimą 
mergaitę; jie norėjo auklėti ją ir prireikus barti kaip savo 
tikrą dukterį. 

Sykį karaliaus augintinė šokinėjo sode palei tvorą ir Žžai- 
dė su auksiniu obuoliu. Ir šit prie sodo vartų atėjo vargšė 
moteriškė su maža mergaite. Praėjo kiek laiko, ir vargšės mer- 
gaitė susidraugavo su karaliaus dukterimi; ėmė abi šokinėti 
ir svaidyti auksinį obuolį. Pamatė tat karalienė, sėdėjusi rū- 
muose prie lango, ir pabarškino pirštu į stiklą, kad augintinė 
eitų pas ją. Augintinė paklausė, vargšė mergaitė nusekė jai 
iš paskos, ir jos įėjo į karalienės kambarius susikibusios ran- 
komis. 

Karalienė ėmė barti savo dukterį. 

— Nedera tau žaisti ir šokinėti su apskretusia elgeta — 
tarė ji ir norėjo išvaryti skarmalę. 

— Jeigu žinotumėt, karaliene, ką gali padaryti mano mo- 
tinėlė, nevarytumėt manęs. 

Kai karalienė ėmė jos klausinėti, ji papasakojo, kad jos 
motina galinti padaryti, jog karalienė pagimdytų kūdikį. Ka- 
ralienė netikėjo, bet mergaitė nenusileido, sakydama, kad tai 
gryna teisybė ir jei karalienė norinti įsitikinti, tegu pasišaukia 
jos motiną. 

Ką darys karalienė, liepė nuskarėlei atvesti motiną. 

— Ar tu žinai, ką sakė tavo duktė? — paklausė ji elgetos, 
kai šioji atėjo pas ją. 

— Ne, nežinau,— atsakė šioji. 

— Ji sako, kad tu gali padaryti, jog aš gimdyčiau,— tarė 
karalienė. 

— Nederėtų karalienei klausytis mažos elgetos postringa- 
vimų,— atsakė moteris ir išėjo. 

Karalienė supyko ir ėmė ginti vargšę mergaitę šalin, bet 
šioji vis spyrėsi — viskas, ką ji sakiusi, gryna teisybė. 

— Tegu karalienė tik duoda taurelę mano motinai. Motina 
įkauš ir viską išklos,— sakė mergaitė. 

Karalienė nusprendė pamėginti, vėl pakvietė vargšę ir gau- 

siai ją pavaišino vynu ir midum; netrukus šiajai liežuvis iš 
tiesų atsirišo. 

Karalienė ėmė ją kamantinėti. 

— Aš galiu tau duoti vieną patarimą, — tarė vargšė— Va- 
kare, kai gulsies, tegu į tavo kambarį įneša dvi geldeles van- 
dens. Nusiprausk tuo vandeniu ir išpilk jį palovėn. O rytą, 
kai pasižiūrėsi ten, pamatysi gėlės žiedelius — vieną gražų, 
kitą bjaurų. Gražų suvalgyk, 0 bjaurų palik, bet tik neuž- 
miršk! 

Karalienė padarė viską, kaip jai buvo patarusi moteris. Ji 
liepė atnešti dvi geldeles vandens, nusiprausė ir vandenį išlie- 
jo palovin, o kai pasižiūrėjo ten paryčiu, pamatė du gėlės 
žiedelius — vienas buvo bjaurus, negražus, su juodais vainik- 
lapiais, o kitas — šviesus ir toks gražus, kad panašaus į jį nie- 
kad nebuvo mačiusi. Ir ji tučtuojau suvalgė tą žiedelį. Bet 
jis buvo toks skanus! Karalienė neištvėrė ir kitą žiedą taip 
pat suvalgė. „Ir kas man dabar bus?" — pagalvojo ji. 

Po kiek laiko karalienei atėjo metas gimdyti. Iš pradžių ji 
pagimdė mergaitę, kuri rankoj laikė samtį ir sėdėjo raita ant 
ožio. Ji buvo bjauri, netikusi ir, vos tik gimusi, suriko: ,„Ma- 
ma!" 

— Oi, jeigu aš tavo mama, tegu viešpats pasigaili manęs 
ir padeda man! — tarė karalienė. 

— Neliūdėk, greit pamatysi kitą, ji bus gražesnė, — atsakė 
naujagimė. 

Netrukus atsirado dar viena mergaitė. Ji buvo tokia meili 
ir graži, kad niekas niekad tokios nebuvo matęs; aišku, kara- 
lienė ją pamilo. 

Vyresnioji duktė buvo praminta Kūtvėla, mat buvo ne- 
graži ir susivėlusi. Ant galvos ji nešiojo seną kyką, iš po ku- 
rio styrojo susitaršę gaurai. Karalienė į ją net žiūrėti neno- 
rėjo, o tarnaitės stengėsi uždaryti galiniam kambary, bet nieko 
iš to neišėjo: kur tik eidavo jaunesnioji — vyresniajai irgi ten 
reikėdavo, ir niekas negalėdavo jų perskirti. 

Abi mergaitės paaugo. Kartą naktį prieš kalėdas balkone 
priešais karalienės kambarį kilo baisus triukšmas ir ūžesys. 
Kūtvėla paklausė, kas čia ūžia ir durda balkone. 

— Ak, niekad šito neklausinėk,.— atsakė karalienė. 

Bet Kūtvėla neatlyžo, ji būtinai turėjo viską žinoti, ir pa- 

galiau karalienė pasakė jai, kad čia trolės kelia kalėdas. Kūt- 
vėla sumanė jas išvaikyti, ir nors kaip ją prašė, kaip meldė — 
niekas nepadėjo, ji išėjo trolių vaikyti. Bet ji paprašė karalie- 
nės uždaryti visas visas duris, niekur nė plyšelio nepalikti. 
Šit ji pasiėmė savo samtį ir ėmė vaikyti ir gąsdinti troles; 
balkone kilo baisus dundesys, tokio niekas niekad nebuvo gir- 
dėjęs. Viskas dundėjo ir treškėjo, rodės namai ims ir sugrius. 
Kaip ten atsitiko, nežinau, tik vienos durys kiek prasivėrė,— 
ir jaunesnioji sesuo panoro pasižiūrėti, kaip einasi Kuūtvėlai, 
ir iškišo pro plyšį savo galvutę. Tik šast prišoko prie jos trolė, 
nutraukė princesei galvą, o vietoj jos pridėjo veršio snukį, 
ir princesė kaipmat ėmė ropoti keturiomis ir baubti. Kai Kūt- 
vėla sugrįžo ir pamatė savo seserį, ji ėmė plūstis ir bartis, 
kad princesės niekas nesaugojo, girdi, jums, matyt, patinka, 
kad sesuo virto veršiu. 

— Bet aš pasistengsiu ją išgelbėti, — tarė ji. 

Ji pareikalavo iš karaliaus laivo su visu įrengimu; bet nei 
vairininko, nei jūreivių imtis neketino, į kelionę leistis ji no- 
rėjo tik su seserimi. Nebuvo kas darą, teko karaliui sutikti. 

Kūtvėla išplaukė į jūrą, pasuko tiesiai į trolių šalį ir, pa- 
siekusi prieplauką, liepė seseriai likti laive ir laukti tyliai ty- 
liai, o pati sėdo ant savo ožio ir nulėkė risčia į trolių rūmus. 
Nujojo ten ir žiūri: vienas langas atviras, o ant palangės — 
jos sesers galva. Prilėkė ji prie lango, pastvėrė galvą ir pasi- 
leido atgal. Trolės puolė jai iš paskos, nori atimti galvą — ap- 
spito ją, spraudžiasi, grumdosi. Bet ožys kad ims spardytis ir 
badytis, o Kūtvėla tik tvoja joms samčiu, ir trolės pasitraukė. 
Kūtvėla grįžo į laivą, nuėmė nuo sesers pečių veršio galvą, 
uždėjo tikrąją, ir sesuo vėl virto žmogumi. Ir išplaukė jos 
toli toli, į nepažįstamą šalį. 

Tos šalies karalius buvo našlys, jis turėjo vieną vienintelį 
sūnų. 

Pamatė karalius nepažįstamą laivą ir nusiuntė žmones su- 
žinoti, iš kur tas laivas ir kas jo šeimininkas; bet kai karaliaus 
tarnai sulipo ant denio, jie nerado ten nė gyvos dvasios, tik 
Kūtvėlą. Ji lakstė raita ant ožio, 0 jos gaurai plaikstėsi ore. 
Nustebo karaliaus tarnai ir paklausė, ar yra dar kas nors 
laive. 

— Taip — atsakė Kūtvėla,— čia yra dar mano sesuo. 

Tarnai panoro pasižiūrėti į seserį, bet Kūtvėla neleido. 

— Niekas jos nepamatys, kol čia neateis pats karalius, — 
ir ėmė risčia lakstyti ant savo ožio, net denis dundėjo. 

Sugrįžo Žmonės iš laivo, papasakojo, ką matė ir girdėjo, 
ir karalius sumanė tučtuojau pamatyti Kūtvėlą. Kai jis atėjo 
į laivą, Kūtvėla išvedė į denį seserį, ir ji buvo tokia graži ir 
meili, kad karalius beregint ją taip pamilo, lyg būtų proto 
netekęs. Jis nusivedė abi seseris į rūmus ir norėjo vesti jau- 
nesniąją, bet Kūtvėla sako: 

— Ne, tu jos nevesi, kol tavo sūnus nepaims manęs už 
pačią. 

Žinoma, karaliaus sūnus nenorėjo vesti bjaurios, negražios 
Kuūtvėlos. Bet karalius ir visi žmonės jį taip ilgai įkalbinėjo, 
kad jis pagaliau nusileido ir sutiko ją imti už pačią, bet sutiko 
ne savo valia ir todėl buvo labai nuliūdęs. 

Taigi ėmė taisytis vestuvėms, kepti, virti ir alų daryti, o kai 
viskas buvo suruošta, išjojo visi į bažnyčią; joja princas ir 
galvoja, kad kelias niekad nebuvo toks ilgas. Priekyje jojo 
karalius su savo nuotaka; ji buvo tokia graži ir meili, kad 
visi sustodavo ir žiūrėdavo jai pavymui, kol tik akys užmaty- 
davo. Paskui traukė princas su savo Kūtvėla; ji sėdėjo ant 
ožio ir laikė rankoj samtį. Žiūrint į princą buvo galima pa- 
manyti, kad jis važiuoja į laidotuves, o ne į savo vestuves — 
toks buvo susikrimtęs ir tylus. 

— Ko tu tyli? — paklausė Kūtvėla, kai jie kiek buvo nu- 
joję. 

— O ką aš turiu kalbėti? — atsakė princas, 

— Tu galėtum paklausti, kodėl aš joju ant bjauraus Ožio — 
tarė Kūtvėla. 

— Kodėl tu joji ant bjauraus ožio? — paklausė karaliaus 
sūnus. 

— Negi čia bjaurus ožys? Tai gražiausias žirgas, ant tokio 
dar niekad nesėdėjo jokia nuotaka, — atsakė Kūtvėla, ir tą 
pačią akimirką ožys pavirto žirgu, ir jis buvo toks šmaikštus 
ir gražus, jog princas tokio niekad nebuvo matęs. 

Šit pajojo jie dar kiek, o princas toks pat liūdnas ir negali 
nė žodžio ištarti. Ir vėl Kūtvėla paklausė, kodėl jis tyli, o jis 
atsakė, jog nežinąs, ką kalbėti. Tada Kūtvėla sako: 

— Tu galėtum paklausti, kodėl aš rankoj laikau tą bjaurų 
samtį. 

— Kodėl tu rankoj laikai tą bjaurų samtį? — paklausė ka- 
Ialiaus sūnus. 

— Negi čia bjaurus samtis? Tai gražiausia sidabrinė vė- 
duoklė, tokia dar niekad nė viena nuotaka nebuvo vėdavu- 
sis, — tarė Kūtvėla, ir samtis pavirto sidabrine vėduokle, kuri 
taip žėrėjo, jog net akys raibo. 

Pajojo jie dar kiek, o karaliaus sūnus toks pat liūdnas ir 
netaria nė žodžio. Ir vėl Kūtvėla paklausė, kodėl jis tyli; šį 
kartą ji liepė paklausti, kodėl nešiojanti ant galvos tokį bjau- 
rų seną kyką. 

— Kam nešioji ant galvos bjaurų seną kyką? — paklausė 
karaliaus sūnus. 

— Negi čia bjaurus kykas? Tai gražiausias auksinis vaini- 
kas, tokio pavydėtų bet kokia nuotaka, — atsakė Kūtvėla, ir 
kykas kaipmat pavirto vainiku. 

Ir vėl jie jojo toliau, ir princas tebebuvo toks pat liūd- 
nas ir nešnekus. Ir vėl nuotaka paklausė, kodėl jis tyli, ir lie- 
pė paklausti, kodėl jos veidas toks pilkas ir negražus. 

— Taip, iš tiesų, kodėl tavo veidas toks pilkas ir negra- 
žus? — paklausė karaliaus sūnus. 

— Argi aš negraži? Tau atrodo, kad mano sesuo graži, bet 
aš dešimt kartų gražesnė,— tarė nuotaka. Pažvelgė į ją kara- 
liaus sūnus ir mato: prieš jį tokia graži mergaitė, kad tokios 
jis visame pasaulyje nesurastų. Na, dabar princas, aišku, pra- 
šneko ir jau jojo nebepanarinęs galvos, 

O per vestuves jie puotavo ilgai ir linksmai, paskui kara- 
lius ir princas, kiekvienas su savo nuotaka, iškeliavo pas prin- 
cesių tėvą, kur vėl buvo iškeltos vestuvės; ten jie puotavo 
taip ilgai, jog vestuvėms ir galo nebuvo. Ir jeigu tu spėsi į ka- 
raliaus rūmus, gal ir tau liks vestuvinio alaus šlakelis. 


BJAURI NUOTAKA 


Gyveno kitados našlys, jam po žmonos mirties buvo likę 
sūnus ir duktė. Vaikai buvo geri ir labai viens kitą mylėjo. 
Netrukus tėvas vedė kitą moterį. Paėmė jis sau už pačią 

našlę, taip pat su dukterimi. Šita duktė buvo negraži ir pikta, 
o motina irgi buvo ne ką geresnė už ją. Kai tik pamotė apsi- 
gyveno jų namuose, nuo pat pirmosios valandėlės ėmė spausti 
netikruosius vaikus. Ir šit berniukas sumanė keliauti į pasau- 
lį laimės ieškoti. Ėjo ėjo ir priėjo karaliaus rūmus, kur jį pri- 
ėmė už darbininką arklidėj. 

Vaikinas buvo sumanus ir darbštus, tad netrukus jo arkliai 
tapo tvirtesni ir gražesni už kitus. 

O jo seseriai, palikusiai namie, dabar pasidarė kur kas 
sunkiau. Pamotė su savo dukterim be atlydos ją plūdo ir nė 
valandėlės nedavė ramybės. Ji turėjo dirbti sunkiausius ir 
bjauriausius darbus, o negirdėjo nieko daugiau, tik keiksmus, 
ir veik kas vakarą guldavosi alkana. 

Kartą ją nusiuntė į upelį parnešti vandens. Vos ji priėjo 
prie upelio, iš vandens išniro bjauri, šlykšti galva. 

— Nuprausk mane! — tarė galva. 

— (Gerai, mielu noru nuprausiu,— tarė podukra ir ėmė plau- 
ti ir trinti bjaurų veidą. Žinoma, tai buvo nelabai malonus 
darbas. 

Vos tik ji nuprausė baidyklę, iš vandens išniro kita galva, 
dar bjauresnė už pirmąją. 

— Sušukuok mane! — tarė galva. 

— Gerai, mielu noru sušukuosiu,— tarė mergaitė ir ėmė 
šukuoti susivėlusius gaurus, ir tau, žinoma, aišku, kad tai buvo 
darbas ne iš linksmųjų. 

Vos tik ji sušukavo tą baidyklę, iš vandens išniro trečia 
galva, dar bjauresnė už pirmąsias. 

— Pabučiuok mane,— sako ji. 

— Gerai, mielu noru pabučiuosiu,— tarė mergaitė ir pada- 
rė šitaip, bet tai buvo nemaloniausias jos gyvenime darbas. 

Tuo metu galvos ėmė tarp savęs šnekėtis, viena kitą klau- 
sinėdamos, kaip atsimokėti mergaitei už tokį gerumą. 

— Tegu ji bus gražiausia pasaulyje mergaitė, ir tegu jos 
veidas šviečia kaip giedra diena, — tarė pirmoji galva. 

— Tegu kiekvieną kartą, jai šukuojantis, iš plaukų byra 
grynas auksas,— tarė antroji. 

— Tegu kiekvieną kartą, jai prašnekus, iš burnos byra 
auksiniai pinigai, — tarė trečioji. 

Parėjo podukra namo, graži ir skaisti kaip giedra diena, 

ir, ją išvydusios, pamotė su dukra dar aršiau ėmė jos nekęsti. 
O kai, jai prašnekus, iš burnos pabiro auksiniai pinigai, pamotė 
visai pasiuto ir išvarė podukrą į kiaulidę — tegu ten sėdi su 
savo auksu ir namie nė akių nerodo. 

Po kiek laiko pamotė pasiuntė vandens savo tikrąją duk- 
terį. 

Priėjo ji su savo kibirais prie upelio, ir iš vandens išniro 
pirmoji galva. 

— Nuprausk mane! — tarė ji. 

— Tegu velnias tave prausia— atsakė tikroji duktė. 

Ir tuo metu išniro antroji galva. 

— Sušukuok mane! — tarė ji. 

— Tegu pats velnias tave šukuoja, — atsakė tikroji duktė. 

Antroji galva paniro į vandenį, o vietoj jos iškilo trečioji: 

— Pabučiuok mane! — sako. 

— Tegu pats velnias bučiuoja tavo šlykštų snukį— atsa- 
kė tikroji duktė. 

Galvos vėl ėmė tarp savęs kalbėtis, klausdamos viena kitą, 
kaip joms atsimokėti už tokį nedorumą. Ir jos sutarė šitaip: 
tegu jos nosis būna keturių aršinų, burna trijų aršinų, o ant 
galvos tegu susivelia kaltūnas, ir kiekvieną kartą, jai prašne- 
kus, iš burnos tegu byra pelenai. 

Šit parėjo ji namo su savo kibirais ir šaukia motinai: 

— Atidaryk! 

— Atsidaryk pati, dukrele, — sako jai motina. 

— Negaliu, nosis kliudo, — atsako tikroji dukra. Išėjo mo- 
tina, pamatė ją, ir, aišku, jau numanai, kaip ji rėkė ir barėsi. 
Tik dukters nosis dėl to nė kiek nesumažėjo. 

O podukros brolis, tarnavęs tuo metu karaliaus arklidėj, 
nupiešė savo sesers paveikslą. Jis visada jį nešiodavosi su 5a- 
vimi, o rytą ir vakarą žiūrėdavo į tą paveikslą, klūpodamas 
prieš jį. Išgirdo tat kiti arklininkai; šit sykį pasižiūrėjo jie 
pro rakto skylutę ir mato: klūpo jis prieš paveikslą. Ir ėmė 
jie kalbėti, jog vaikinas kas rytą ir vakarą garbina kažkokį 
stabą, o paskui nuėjo pas karalių, viską jam apsakė ir prašė, 
kad jis pats ateitų pasižiūrėti. 

Karalius iš pradžių nepatikėjo, bet jie ilgai jį įkalbinėjo, 
ir jis pagaliau tyliai prisėlino prie durų ir pažvelgė pro rakto 

skylutę. Ir mato: klūpo arklininkas sudėjęs rankas, o priešais 
jį kabo paveikslas. 

— Atidaryk! — suriko karalius. 

Bet arklininkas negirdėjo. 

Tada karalius suriko antrą sykį, bet arklininkas buvo taip 
susimąstęs, kad vėl neišgirdo. 

— Atidaryk, tau sakoma! — trečią kartą suriko karalius— 
Čia aš, įleisk mane. 

Arklininkas pribėgo prie durų ir atidarė jas. Jis taip sku- 
bėjo, kad užmiršo paslėpti paveikslą. 

Įėjo karalius, pamatė paveikslą ir sustojo lyg stabo ištik- 
tas, tarsi perkūnas būtų jį trenkęs — tokia graži jam pasirodė 
paveiksle nupiešta mergaitė. 

— Tokių gražuolių pasaulyje nebūna, — tarė jis. 

Bet arklininkas pasakė, kad čia jo tikra sesuo. 

— Gal ji ir ne gražesnė negu šiam paveiksle, bet, aišku, 
ir ne prastesnė,— tarė jis. 

— Na, jeigu ji ir tikrai tokia graži, aš norėčiau ją imti 
už pačią, — tarė karalius ir liepė arklininkui kuo greičiau, nie- 
kur neužgaištant, atgabenti seserį. Arklininkas prižadėjo pa- 
skubėti ir iškeliavo. 

Parjojo jis pasiimti seselės, o pamotė su dukra taip pat 
ėmė prašytis drauge, tad nebuvo kas darą — patraukė jie visi 
į karaliaus rūmus. Sesuo pasiėmė skrynelę, kur ji dėdavo auk- 
są, ir šunelį, vardu Draugužis. Tai buvo viskas, kas jai liko 
po motinos mirties. Keliavo jie, keliavo ir prikeliavo didelį 
ežerą; tada brolis sėdo laivūgaly prie irklų, o pamotė su po- 
dukra ir tikrąja dukrele susėdo priekyje. 

Šitaip jie plaukė ilgai ilgai ir pagaliau pamatė krantą. Bro- 
lis parodė į jį ir tarė: 

— Va, kur tas baltas krantas, ten jau sausuma. 

— Ką mano brolelis sakot — paklausė podukra. 

— Jis sako, kad tu mestum į vandenį savo skrynelę— at- 
sakė pamotė. 

— Nieko nepaveiksi, kaip brolis liepia, taip reikia daryti — 
tarė podukra ir įmetė savo skrynelę į vandenį. 

Vėl plaukė jie, plaukė, ir vėl brolis parodė kažką tolumo- 
je ir sako: 

— Va ta pilis, kur mes plaukiam. 

— Ką mano brolelis sako? — paklausė podukra. 

— Jis sako, kad tu mestum į vandenį savo šunelį — atsa- 
kė pamotė. 

Verkė podukra, raudojo, mat Draugužis jai buvo už viską 
brangesnis pasaulyje, bet vis dėlto jinai jį įmetė į vandenį. 

— Jeigu brolis šitaip liepė, vadinasi, reikia jo klausyti, — 
tarė ji. 

Ir nuplaukė jie toliau. 

— Žiūrėk, karalius išėjo tavęs pasitikti, — pasakė brolis ir 
parodė į krantą. 

— Ką mano brolelis sako? — vėl paklausė podukra. 

— Jis sako, kad tu kuo greičiau šoktum į vandenį, — atsa- 
kė pamotė. 

Verkė mergaitė, raudojo, bet jei brolis šitaip. liepė, reikia 
jo klausyti, ir ji šoko į vandenį. 

Kai karalius pamatė bjaurią nuotaką su keturių aršinų no- 
sim, trijų aršinų burna, su kaltūnu ant galvos, jam pasidarė 
labai nesmagu; bet vestuvėms jau buvo pritaisyta ir valgių, 
ir gėrimų, 0 svečiai irgi jau sėdėjo ir laukė, tad karaliui vis 
tiek reikėjo ją vesti. Bet jis labai supyko ir liepė arklininką 
įmesti pas gyvates ir siaubūnus. 

Pirmąjį ketvirtadienį po vestuvių atėjo į karaliaus virtuvę 
graži mergaitė ir ėmė prašyti tarnaitę šukų. Šioji davė jai 
šukas, mergaitė ėmė šukuotis plaukus, ir ant grindų pabiro 
grynas auksas. Su mergaite buvo mažas šunelis, ir tam šune: 
liui ji tarė: 

— Eik, Drauguži, pasižiūrėti, ar dar neišaušo rytas! 

Šitaip ji pasakė tris kartus, ir kai šunelis trečią kartą iš- 
bėgo, pradėjo švisti. Mergaitė tučtuojau išėjo ir išeidama pa- 
sakė: 


Nuotaka gauruotoji 

Guli karaliaus lovoje, 

Aš dugne marių, 

O brolelis tarp siaubūnų !r gyvačių! 


— Aš ateisiu čia dar porą sykių, O daugiau manęs nebema- 
tysit,— pridūrė ji. 

Rytą tarnaitė papasakojo viską, ką matė ir girdėjo, ir ka- 
ralius sumanė kitą ketvirtadienį ateiti į virtuvę ir patikrinti, 

ar teisybę ji sakanti. Ketvirtadienį, kai sutemo, atėjo jis į vir- 
tuve. Bet kad ir kaip jis stengėsi neužmigti, akys jam lipte 
lipo, mat bjaurioji nuotaka visą laiką dainavo ir bambėjo, ir 
kai atėjo gražioji mergaitė, jis kietai miegojo, net knarkda- 
mas. Kaip ir pirmą kartą, ji paprašė šukų ir ėmė šukuotis 
plaukus, o iš jų vėl pabiro auksas, ir ji vėl tris kartus siuntė 
šunytį laukan, o kai ėmė švisti, sukruto išeiti. Išeidama vėl 
pasakė tuos pat žodžius kaip ir pirmąjį kartą: 


Nuotaka gauruotoji 

Guli karaliaus lovoje, 

Aš dugne marių, 

O brolelis tarp siaubūnų ir gyvačių! 


Ir pridūrė šitaip: 
Aš ateisiu dar čia vieną sykį, 
O daugiau manęs nebematysit. 


Kitą savaitę, ketvirtadienį, karalius vėl sumanė naktį pra- 
leisti virtuvėj. O kad neužmigtų, prie savęs pastatė du sargy- 
binius ir liepė jiems purtyti jį, kai tik jam pradės merktis 
akys. O dar du pastatė prie bjauriosios nuotakos. Bet kai su- 
temo, bjaurioji nuotaka vėl ėmė dainuoti ir bambėti, ir karaliui 
akys pačios užsimerkė, o galva palinko ant peties. Tada atėjo 
gražioji mergaitė, paprašė šukų ir ėmė šukuotis plaukus, o iš 
jų pabiro auksas. Ir vėl ji tris kartus siuntė šunelį pasižiūrėti, 
ar neišaušo rytas. Trečiąjį kartą ėmė švisti, ir gražioji mer- 
gaitė tarė: 


Nuotaka gauruotoji 

Guli karaliaus lovoje, 

Aš dugne marių, 

O brolelis tarp siaubūnų ir gyvačių! 


Pridūrusi ,,„(O daugiau manęs čia nematysit“, jau buvo be- 
išeinanti. Tačiau du sargybiniai, prilaikantieji karalių, įbruko 
jam į rankas peilį. Ji pridėjo ranką prie to peilio, įsipjovė 
mažąjį pirštelį, ir burtų galia pasibaigė. 

Tikroji nuotaka buvo išgelbėta, ir karalius pabudo. Ji ap- 
sakė jam, kaip viskas nutiko, kaip pamotė su savo dukra įį 
apgavo. Jos brolis tučtuojau buvo išleistas iš rūsio su gyvatė- 

mis ir siaubūnais, kurie nieko jam nepadarė, o jo vieton bu- 
vo įmesta pamotė su dukra. 

Karalius taip džiaugėsi, kad ir apsakyti neįmanoma, — juk 
jis išsigelbėjo nuo bjauriosios nuotakos ir gavo už pačią mer- 
gaitę, tokią gražią ir skaisčią kaip giedra diena. Jis iškėlė tokias 
vestuves, kad apie jas nuėjo kalbos per šešias karalystes. 


VĖJABARZDIS 


Gyveno kitados vyras su pačia. Jie turėjo vienturtį sūnų, 
vardu Hansą. Sykį motina sumanė, kad atėjo metas sūnui ke- 
liauti į pasaulį ieškoti darbo, ir liepė vyrui drauge su sūnum 
taisytis į kelionę. 

— Atiduok jį mokytis, kad jis taptų visų galų meistru,— pa- 
sakė ji ir įdėjo jiems į kelią paviržio ir tabako. 

Aplankė jie daug meistrų, bet kiekvienas apsiimdavo ber- 
niuką išmokyti tik to, ką pats mokėjo, ne daugiau. 

Sugrįžo vyras namo, papasakojo viską pačiai. 

— Man vis viena, kaip tu jį mokysi — atsakė pati — aš tik 
noriu, kad jis būtų visų galų meistras. 

Vėl įdėjo ji jiems paviržio ir tabako, ir tėvas su sūnum iš- 
keliavo. 

Ėjo ėjo ir priėjo ledinį lauką, ir tam lauke sutiko raitelį 
ant juodo žirgo. 

— Kur traukiate? — paklausė jis. 

— Noriu atiduoti sūnų mokytis, bet niekaip nerandu meist- 
ro, mat mano pati tokia kilminga, kad nori savo sūnų padaryti 
visų galų meistru, — atsakė tėvas. 

— Na ir pasitaikyk šitaip — tarė raitelis, — juk esu tas pats 
žmogus, kurio jums reikia. Aš kaip tik neturiu pameistrio,— 
tarė jis berniukui. 

Pasisodino jis Hansą ant žirgo, ir žirgas pakilo aukštai 
aukštai virš Žemės. 

— Palauk, palauk! — suriko tėvas.— Aš noriu žinoti, kuo 
tu vardu ir kur gyveni. 

— Aš gyvenu šiaurėje ir pietuose, rytuose ir vakaruose, 
o mano vardas Vėjabarzdis— atsakė raitelis — Ateik po metų, 

ir aš pasakysiu, ar tavo sūnus tapo visų galų meistru.— Sulig 
tais žodžiais jis nulėkė drauge su Hansu. 

Praslinko metai, ir tėvas atėjo pasiklausti, kaip einasi 
sūnui. 

— Per vienerius mėtus visko neišmoksi,— tarė Vėjabarz- 
dis.— Kol kas jis moka tik arklius ganyti. 

Ir jie sutarė, kad Hansas dar metams liks pas Vėjabarzdį 
mokytis daugiau dalykų ir kad po metų tėvas vėl ateis. 

Praslinko metai, ir jie susitiko toj pačioj vietoj. 

— Dabar jis jau visko išmoko, tik tu jo niekad nebema- 
tysi — tarė Vėjabarzdis ir dingo su Hansu taip greitai, kad 
tėvas net atsitokėti nespėjo. 

Parėjo tėvas namo, 0 motina klausinėja, kur sūnus, kaip 
jam einasi, kada jis sugrįš. 

— Dievaižin, kaip jam einasi, — atsakė vyras ir papasakojo 
viską, kaip buvo. 

Išgirdo pati, kad vyras nežino, kur sūnus, ir tučtuojau jį 
vėl išsiuntė. 

— Eik ir surask sūnų, nors jis pas patį Mis būtų! — tarė 
ji ir įdėjo jam tabako ir valgio. 

Ėjo jis, ėjo, kiaurą dieną ėjo ir priėjo didžiulį mišką. Tuo 
metu stojo vakaras ir visai sutemo. Staiga tėvas toli toli pa- 
matė šviesų žiburį ir patraukė į tą pusę. Ilgai ėjo ir priėjo 
mažą pirkelę pačioj kalno papėdėj, o prie pirkelės stovėjo 
senutė ir nosim sėmė iš šulinio vandenį — tokia ilga buvo 
jos nosis. 

— Labas vakaras, motinėle, — tarė žmogus. 

— Labas vakaras,— atsakė senutė, — šit jau šimtas metų 
niekas manęs nepavadino motinėle. 

— Ar galėčiau pernakvoti? — paklausė jis. 

— Ne,— atsakė senutė. 

Išsiėmė jis tabakinę ir pavaišino senutę tabaku. Apsidžiau- 
gė ji, net šokinėti ėmė, ir leido jam apsinakvoti. Ilgai negaiš- 
damas, jis paklausė senutės, ką ji žinanti apie Vėjabarzdį. 

— Pati aš nieko apie jį nesu girdėjusi, — atsakė senutė,— 
bet pasiteirausiu visų keturkojų žvėrių, gal jie ką nors žino. 

Ji paėmė ragą, susišaukė žvėris ir ėmė visų klausinėti, bet 
nė vienas nieko nežinojo apie Vėjabarzdį. 

— Turiu dvi seseris, — tarė senutė, — gal jos žinos, kur jį 

rasti. Aš tau duosiu vežėčias, kuriomis pas pirmąją seserį nusi- 
gausi dar šįvakar, nors iki jos trys šimtai mylių. 

Jis išvažiavo ir vakare jau buvo pas seserį. Pamatė senu- 
tę, kuri taip pat nosimi sėmė vandenį iš šulinio, ir tarė jai: 

— Labas vakaras, motinėle. 

— Labas vakaras, — atsakė senutė,— manęs jau šimtas me- 
tų niekas motinėle nevadino. 

— Ar galima čia pernakvoti? — paklausė jis. 

— Ne,— atsakė senutė. 

Tada jis išsiėmė tabako ir davė jai šniūkį. Senė iš džiaugs- 
mo ėmė šokinėti ir leido jam apsinakvoti. Ilgai negaišdamas, 
jis paklausė jos apie Vėjabarzdį. 

— Pati apie jį nieko nesu girdėjusi,— atsakė senutė,— bet 
sušauksiu visas žuvis, gal jos ką nors žinos. 

Papūtė ji ragą, sušaukė visas žuvis ir ėmė jų klausinėti. 
Bet nė viena nieko nežinojo apie Vėjabarzdį. 

— Mes turim dar trečią seserį, — tarė senutė, — gal ji tau 
padės. Ji gyvena už šešių šimtų mylių, bet aš tau duosiu to- 
kias vežėčias, kad iki vakaro ten nusigausi. 

Jis išvažiavo ir vakare jau buvo ten. Išvydo senutę, savo 
ilga nosim maišančią krosnyje malkas, ir tarė: 

— Labas vakaras, motinėle. 


— Labas vakaras, — atsakė senutė, — va jau šimtas metų 
manęs niekas nevadina motinėle. 

— Ar galima man čia pernakvoti? — paklausė jis. 

— Ne,— atsakė senutė. 

Tada jis išsiėmė tabako ir davė senutei šniūkį. Ji ėmė šo- 
kinėti iš džiaugsmo ir leido jam apsinakvoti. 

Ilgai negaišdamas, jis paklausė jos apie Vėjabarzdį. 

— Pati aš nieko apie jį nežinau, — atsakė ji,— bet pasi- 
klausiu savo paukščių.— Ir sušaukė ji ragu visus paukščius. 
Visi sulėkė, visų ji klausinėjo, tik erelio trūko, bet greit ir jis 
atlėkė. Senutė ir jo pasiklausė. Erelis atsakė, kad atlėkęs iš 
paties Vėjabarzdžio. Tada senelė liepė ereliui Hanso tėvą nu- 
lakdinti pas Vėjabarzdį. Tačiau erelis paprašė, kad jam duotų 
palesti ir leistų pailsėti iki rytojaus. Jis labai pailsęs nuo ilgos 
kelionės ir skristi atgal tuojau pat negalįs. 

Kai erelis palesė ir pailsėjo, senutė išrovė jam iš uodegos 
vieną plunksną, o ton vieton pasodiro Hanso tėvą. Erelis pa- 


201 


kilo ir nuskrido. Ilgai jie skrido ir tik vidurnaktį nusigavo 
pas Vėjabarzdį. Nuskrido ten, ir erelis sako: 

— Į tuos, kur guli palei duris, tu nežiūrėk, tai maita. O tie, 
kur namie, miega taip kietai, kad tu jų neprižauinsi. Eik į na- 
mus ir iš stalčiaus paimk tris kąsnelius duonos. Kai išgirsi 
knarkiant, išrauk knarkiančiajam tris plaukus, ir jis nepabus. 

Taip jis ir padarė: paėmė iš stalčiaus tris kąsnelius duo- 
nos ir išrovė Vėjabarzdžiui vieną plauką. 

— Ai,— suriko Vėjabarzdis, bet nepabudo. 

Išrovė jis dar vieną plauką, ir Vėjabarzdis vėl suriko „ai“, 
o kai išrovė trečią plauką, Vėjabarzdis taip suriko, kad sienos 
sudrebėjo, ir vis tiek nepabudo. 

Paskui erelis jį pamokė, kaip išeiti iš Vėjabarzdžio namų, 
ir jis paklausė: priėjo prie tvarto durų ir rado akmenį, pakė- 
lė tą akmenį, 0 po juo gulėjo trys antkapio plytos, ir jas jis 
pakėlė. Paskui pastūmė duris, jos atsivėrė, ir jis numetė ant 
žemės tris kąsnelius duonos. Išbėgo kiškis ir suėdė duoną. Ir 
Hanso tėvas pasiėmė kiškį. Paskui erelis liepė jam iš uodegos 
išrauti tris plunksnas ir ton vieton pasodinti kiškį, padėti ak- 
menį, antkapio plytas ir pačiam sėstis. Taip jis ir padarė. Ta- 
da erelis pakilo ir nuskrido. 

Skrido skrido erelis, pailso ir nusileido ant akmens. 

— Ar tu nieko nematai? — paklausė jis. 

— Matau, kad mus vejasi varnų pulkas,— atsakė Hanso 
tėvas. 

— Tad skrendam toliau, — tarė erelis ir pakilo į orą. 

Netrukus erelis vėl paklausė: 

— O dabar ar matai ką nors? 


— Dabar jau varnos visai arti — atsakė Hanso tėvas. 

— Mesk žemėn tuos tris plaukus, kur išrovei Vėjabarz- 
džiui,— tarė erelis. 

Taip jis ir padarė: numetė žemėn tris plaukus, jie kaip- 
mat pavirto varnų pulku, ir tas pulkas nuvijo anas varnas. 

Erelis nuskrido toliau. Skrido skrido ir vėl nutūpė ant ak- 
mens pailsėti. 

— Ar nieko nematai? — paklausė jis. 

— Tikrai nežinau — atsakė tėvas — bet man atrodo, jog 
kažkas mus vejasi. 

— Skriskim dar,— tarė erelis. 

— O dabar ar matai ką nors? — paklausė jis vėl. 

— Taip, dabar vijikai visai visai arti — atsakė tėvas. 

— Mesk žemėn antkapio plytas, kur radai po akmeniu pa- 
lei tvarto duris, — tarė erelis. 

Hanso tėvas paklausė, numetė žemėn antkapio plytas, ir 
jos kaipmat pavirto didžiuliu mišku. Ir Vėjabarzdžiui teko 
grįžti namo pasiimti kirvio takui prasiskinti. 

Nuskrido erelis toliau, bet netrukus vėl pailso ir nutūpė 
ant pušies. 

— Ar nieko nematai? — paklausė jis. 

— Tikrai nežinau, — atsakė Hanso tėvas, — bet man atro- 
do, kad tolumoj kažkas šmėžuoja. 

— Skriskim dar,— tarė erelis, ir jie vėl leidosi į kelionę. 

— O dabar ar matai ką nors? — vėl paklausė erelis. 

— Taip, dabar vijikai visai visai arti — atsakė tėvas. 

— Mesk žemėn akmenį, kur radai palei tvarto duris,— 
paliepė erelis. 

Taip jis ir padarė: numetė žemėn akmenį, ir jis kaipmat 
pavirto aukštu akmens kalnu. Nusprendė Vėjabarzdis prasi- 
kasti kelią; nusigavo iki kalno vidurio, bet nusilaužė koją ir 
teko jam grįžti namo. 

O erelis su kiškiu ir žmogum parskrido namo. Hanso tė- 
vas nuėjo į kapines, pabarstė kiškį žeme, ir kiškis atvirto 
sūnum. 

Prasidėjo mugė. Sūnus pavirto juodu žirgu ir ėmė prašyti 
tėvą, kad šis nuvestų jį į mugę. 

— Kai prieis žmogus ir ims mane derėti, pasakyk, kad 
parduosi už šimtą talerių. Tik neužmiršk numauti man kama- 
nų, kitaip aš niekad neišsigelbėsiu nuo Vėjabarzdžio, mat jis 
mane derės. 

Taip viskas ir buvo. Priėjo prie jų žmogus ir sutiko pirkti 
žirgą už šimtą talerių. Sukirto jie rankas, Hanso tėvas gavo 
pinigus, bet nepažįstamasis ėmė prašyti kamanų. 

— Ne, — tarė tėvas, — šitaip nebuvo derėta. Neduosiu tau 
kamanų. Aš turiu daug arklių, ir visus reikia vesti į miestą. 

Ir nuėjo jie katras sau. Neilgai jie ėjo, ir žirgas vėl atvirto 
Hansu. Kai tėvas sugrįžo namo, sūnus jau sėdėjo ant suolo 
palei krosnį fr laukė jo. 

Kitą dieną Hansas pavirto bėru žirgu ir vėl paprašė tėvą 
nuvesti jį į mugę. 

— Kai ims mane derėti, prašyk dviejų šimtų talerių. Vė- 
jabarzdis sutiks ir vaišins tave. Gerk sau, linksminkis ir da- 
ryk ką tinkamas, tik neužmiršk numauti man kamanų, kitaip 
niekad manęs nebepamatysi— tarė Hansas. 

Taip viskas ir buvo. Tėvas gavo už žirgą du šimtus talerių, 
buvo pavaišintas, tačiau neužmiršo numauti nuo žirgo kama- 
nų. Vos tik pasisuko jie eiti iš mugės, žirgas vėl atvirto Han- 
su. Kai tėvas sugrįžo namo, sūnus jau sėdėjo ant suolo palei 
krosnį ir laukė jo. 

Ir trečiąją dieną viskas buvo lygiai taip. Hansas pavirto 
dideliu širmu žirgu ir pasakė tėvui, kad šį kartą už arklį gausiąs 
tris šimtus talerių ir po vaišių būsiąs girtut girtutėlis. Bet kad 
ir ką jis darytų, kad ir kiek gertų, tegu neužmiršta nuimti kama- 
nų, kitaip Hansas iki pat mirties neištrūksiąs iš Vėjabarzdžio. 
Ir tėvas pažadėjo neužmiršti. Vėjabarzdis davė už žirgą tris šim- 
tus talerių ir taip nugirdė tėvą, kad jis užmiršo nuimti kama- 
nas, ir Vėjabarzdis išsivedė arklį. 

Ėjo jie, ėjo, ir Vėjabarzdis panoro užsukti į smuklę dar 
išgerti. Arkliui į snukį įkalė įkaitintą vinį, o po uodega pa- 
statė lovį su avižom. Pririšo jį už kamanų ir nuėjo į smuklę. 
Arklys stovėjo stovėjo, sušalo ir ėmė gailiai žvengti. Ėjo pro 
šalį mergaitė, jai pagailo arklio. 

— Ai vargšeli, netikęs, matyt, tavo šeimininkas, jeigu ši- 
taip tavęs neprižiūri — pasakė mergaitė ir atrišo žirgą. Tada 
jis galėjo atsigręžti ir paėsti avižų. | 

— Čia mano arklys! — suriko Vėjabarzdis ir išbėgo iš smu- 
klės. Žirgas tuo metu nusimetė kamanas, šoko į vandenį, kur 
plaukiojo žąsys, ir pavirto maža žuvyte. Vėjabarzdis šoko jam 
iš paskos ir pasivertė didele lydeka... Tada Hansas pasivertė 
balandžių, o Vėjabarzdis — vanagu, ir tas vanagas nusivijo 
balandį. 

Prie karaliaus rūmų lango stovėjo princesė ir visa tat matė. 

— Jeigu tu žinotum viską, ką žinau aš, įskristum pro lan- 
gą,— tarė karaliaus duktė balandžiui. 

Balandis įskrido pro langą, vėl atvirto Hansu ir apsakė 
jai, kaip viskas nutiko. 

— Pavirsk aukso žiedu ant mano piršto,— tarė princesė. 

— Ne, šitaip aš nedarysiu — tarė Hansas, — mat Vėjabarz- 
dis apsargdins karalių, ir niekas jo negalės išgydyti, tiktai 
pats Vėjabarzdis, bet už tai jis pareikalaus auksinio žiedo nuo 
karalaitės piršto. 

— O aš pasakysiu, kad žiedas man atiteko iš motinėlės 
ir negaliu jo atsižadėti,— atsakė princesė, 

Hansas pasivertė aukso žiedu, ir karaliaus duktė jį užsimo- 
vė ant piršto. Ir viskas atsitiko taip, kaip buvo sakęs vaikinas. 
Karalius apsirgo, ir nė vienas daktaras negalėjo jo išgydyti. 
Tada atėjo Vėjabarzdis ir už išgydymą paprašė žiedo nuo 
princesės rankos. Karalius liepė iš dukters paimti žiedą, bet 
ji atsakė nesiskirsianti su juo, mat žiedą jai palikusi motina. 
Išgirdo tat karalius, supyko ir liepė atiduoti žiedą, vis tiek, 
kas jį būtų palikęs. 

— Nors ir pyksi, tėve, bet aš nieko negaliu padaryti, — tarė 
princesė.— Jeigu nori žiedo, imk jį su pirštu. 

— Aš padėsiu nusimauti žiedą,— tarė Vėjabarzdis. 

— Ne, ačiū tau, geriau aš pati pamėginsiu, — atsakė kara- 
liaus duktė. Priėjo ji prie krosnies ir pabarstė pirštą pelenais. 

Žiedas nukrito ir dingo pelenuose. Tada Vėjabarzdis pa- 
virto gaidžiu, įlindo į kaminą ir kad ims kapstyti pelenus, net 
ausys visiems, kas arti stovėjo, pelenais užsikimšo! O Hansas 
pasivertė lape ir nukando gaidžiui galvą. Taip ir atėjo Vėja- 
barzdžiui galas. 


DORAI PELNYTAS PINIGAS 


Gyveno kitą sykį vargšė moteriškė. Ji turėjo mažą palaikę 
trobelę pačiam kaimo pakrašty. Pritrūko ji valgio, nebebuvo 
kuo pakurti krosnies, tad ir pasiuntė savo mažą sūnelį į mišką 
žabų parnešti. Buvo šaltas ruduo, ir berniukas visą kelią bėgo 
pasišokėdamas, stengdamasis nors kiek sušilti. Kiekvieną sykį, 
įdėjęs į krepšį šakelę ar šaknį, berniukas daužydavo rankas, 
mat jos nuo šalčio buvo raudonos raudonos, lygiai kaip bruk- 
nės, augančios jam po kojų. 

Prisikrovė berniukas pilną krepšį žabų ir jau buvo besu- 
kąs namo, tik staiga išėjo į kirtimą. Ir ten pamatė baltą su- 
skeldėjusį akmenį. 

— Vargšas senas akmenėli! Koks tu baltas ir išblyškęs! 
Veikiausiai labai sušalai! — tarė berniukas, nusivilko palaidi- 
nę ir uždengė ja akmenį. 

Parėjo namo, 0 motina klausia, kodėl jis per tokį šaltį vien- 
marškinis po mišką vaikščiojąs. Jis ir papasakojo jai, kaip miš- 
ke pamatęs seną sukumpusį akmenį, baltą ir išblyškusį nuo šal- 
čio, ir kaip jį uždengęs savo palaidine. 

— Kvailys tu paskutinis! — sako jam motina.— Negi manai, 
kad akmenims šalta? O jeigu ir sušalo tavo akmuo, tai negi 
privalai atiduoti jam savo palaidinę, juk Žmogaus pirštai į sa- 
ve lenkti. Drabužiai dabar ir taip brangūs, o tu juos mėtai ant 
visokių akmenų! — Ir ji išvarė berniuką vėl į mišką parsinešti 
palaidinės. 

Atėjo jis į tą pačią vietą, kur buvo radęs akmenį, ir mato: 
akmuo vienu galu pasisuko ir šiek tiek pasikėlė nuo žemės. 

— Vargšelis! Tai mat, mažumėlį apšilai po palaidine, ar ne 
teisybė? — tarė berniukas. 
skrynelę, pilną blizgančių sidabrinių pinigų. „Tikriausiai vog- 
ti — pagalvojo berniukas.— Kas gi slėps miške po akmeniu 
dorai įsigytus pinigus?“ 

Paėmė jis skrynelę, nunešė prie ežero, netoli nuo kirtimo, 
ir sumetė į jį visus pinigus. Bet vienas pinigas iškrito iš skry- 
nelės ir nuplaukė vandeniu. 

— Šitas tai jau pelnytas dorai. Pinigas, pelnytas dorai, nie- 
ku gyvu nenuskęs,— tarė berniukas, pagavo pinigą ir, pasi- 
ėmęs palaidinę, patraukė namo. 

Parėjo namo ir kad ims pasakoti motinai, kaip akmuo pa- 
sikėlęs nuo žemės, kaip jis radęs skrynelę, pilną sidabrinių 
pinigų, ir kaip ją įmetęs į ežerą, mat pinigai veikiausiai buvę 
vogti. 

— Bet vienas pinigas nenuskendo. Aš jį pasiėmiau, nes 
jis pelnytas doru darbu,— baigė berniukas. 

— ) ir kelmas! — įniršo motina.— Jeigu iš visų pinigų tik 
vienas > Šilo dorai, vadinasi, ne taip jau daug pasaulyje 
esama dorų žmonių. Nors jie būtų pavogti dešimt kartų, bet 
juk tu juos radai — o žmogaus pirštai vis į save lenkti. Kad 
būtum paėmęs tuos pinigus, būtume galėję visą amželį pragy- 
vemti be rūpesčio. Bet tu kvailas buvai, kvailas ir likai. Nebe- 

noriu aš dėl tavęs vargti! Nešdinkis, kur išmanai, įr pats užsi- 
dirbk duoną! 

Ir išėjo berniukas į margąjį pasaulį. Ėjo jis, ėjo, kur tik 
nueidavo, vis prašėsi priimamas į darbą. „Labai jau menkas 
ir geibus“,— galvojo žmonės, į jį žiūrėdami. 

Kas žino, kiek jis ėjo, tik atėjo sykį pas pirklį. Ir priėmė 
jį pirklys į virtuvę — nešioti virėjai malkų ir vandens. 

Apsigyveno berniukas pas pirklį. Ir šit sykį pirklys susi- 
ruošė važiuoti į kitą šalį, toli toli už jūrų. Ėmė jis klausinėti 
tarnų, ką jiems parvežti iš užjūrio šalies. Kiekvienas sakė, ko 
nori, ir šit atėjo eilė berniukui, kuris nešiojo į virtuvę malkas 
ir vandenį. Berniukas padavė pirkliui pinigą. 

— Ką gi tau parvežti? — paklausė pirklys.— Juk už tą pi- 
nigą daug ko nenupirksi. 

— Pirkite, ką už jį duos, Tai doru darbu pelnytas pini- 
gas, — atsakė berniukas. 

Pažadėjo pirklys išpildyti jo prašymą ir išplaukė. 

Iškrovė pirklys už jūrų savo prekes, prisikrovė naujų, pri- 
pirko, ką buvo žadėjęs tarnams, ir sugrįžo į savo laivą. Jau 
buvo beišplaukiąs, tik prisiminė, kad berniukas jam davė pi- 
nigėlį, už kurį jis prižadėjo ką nors nupirkti jam. „Negi aš 
dėl kažkokio pinigėlio vėl grįšiu į miestą? — pagalvojo pirk- 
lys.— Būta čia ko! Dėl tokių niekų tik nereikalingų rūpesčių 
prisidarai." 

Kur buvus, kur nebuvus atsirado senutė su maišu už nu- 
garos. 

— Ką ten turi maiše, motin? — klausia pirklys. 

— Tik vieną katę. Neturiu kuo jos šerti, tad sugalvojau 
įmesti ją į jūrą, ir baigta,— atsakė senutė. 

„Berniukas prašė nupirkti, ką duos už jo pinigėlį“,— pagal- 
vojo pirklys ir. paklausė senutės, ar neatiduotų ji už pinigėlį 
savo katės. - 

Senutės nereikėjo ilgai prašyti, ir katė buvo nupirkta. 

Vos pirklys išplaukė, jūroje kilo baisi audra. Šiurpiai kau- 
kė vėjas, laivą blaškė į visas šalis, ir pirklys nebežinojo, kur 
juos neša įsisiautėjusios bangos. 

Pagaliau audra juos nubloškė prie kranto, ir jie atsidūrė 
tokioj šaly, kur pirklys niekad nebuvo buvęs. Jis tučtuojau 
patraukė į miestą. Užeina į smuklę ir mato: ant kiekvieno 

stalo prie dubens ir šaukšto guli po rykštę. Nustebo pirklys. 
„Kuriam galui tiek rykščių? — pagalvojo jis.— Pažiūrėsiu, ką 
su jomis darys kiti žmonės“, — nusprendė jis ir atsisėdo už 
stalo. O kai atnešė valgyti, pirklys suprato, kam ant kiekvie- 
no stalo guli tos rykštės: iš visų plyšių ėmė lįsti tūkstančiai 
pelių ir pulti prie valgio; tad žmonėms, sėdintiems už stalo, 
teko gintis nuo jų švaistantis į visas puses rykštėmis. Aplink 
nieko daugiau nesigirdėjo, tik rykščių švilpesys ir smūgiai, 
vienas už kitą smarkesni. O kartais žmonės suduodavo vienas 
kitam per veidą —ir tada jie sakydavo: ,„Dovanokite.“ 

— Sunkiai gyvena žmonės šioj šaly! — tarė pirklys— O ko- 
dėl jūs neįsitaisėt katės? 

— Katės? — nustebo žmonės. Jie net nežinojo, kas tai per 
daiktas. 

Tada pirklys atnešė iš laivo katę, kurią buvo nupirkęs ber- 
niukui, ir visos pelės kaipmat išlakstė. Žmonės pirmą kartą 
nuo neatmenamų laikų galėjo ramiai pavalgyti. Na ir dėkojo 
jie pirkliui! Paskui ėmė prašyti parduoti jiems katę. Iš pra- 
džių pirklys nesutiko, bet vėliau nusileido, tik paprašė už katę 
šimto talerių. Jie mielu noru juos sumokėjo ir tiesiog nesu- 
manė, kaip atsidėkoti pirkliui. 

Ir vėl pirklys leidosi į kelionę. Bet vos tik išplaukė į atvirą 
jūrą, žiūri — ant stiebo katė tupi! Netrukus jūroje vėl kilo 
audra, dar smarkesnė už pirmąją: ji laivą švaistė į visas šalis 
ir Iidino per bangas, ko] pagaliau nubloškė į šalį, kur pirklys 
niekad anksčiau nebuvo buves. | 

Vėl pirklys nuėjo į smuklę ir vėl pamatė ant stalų rykštes. 
Bet šį kartą jos buvo kur kas didesnės ir ilgesnės už anas. 
Tat ir suprantama: pelių čia buvo daug daugiau, ir jos buvo 
daug didesnės už tas, kurias jis buvo matęs pirmą kartą. 

Pirklys vėl pardavė katę ir vėl gavo už ją šimtą talerių. 
Ir šį sykį neteko ilgai derėtis. į 

Išplaukė pirklys toliau. Vos tik atsidūrė atviroj jūroj, katė 
kur buvus, kur nebuvus jau tupi ant stiebo. Ir vėl kilo audra, 
ir bangos rito laivą tol, kol atvarė jį į šalį, kurioj pirklys 
niekad anksčiau nebuvo buves. 

Jis vėl nuėjo į smuklę. Ir čia ant stalų taip pat gulėjo 
rykštės, bet kiekviena buvo pusantro aršino ilgumo, o storu- 
mo sulig nedidele šluota. Pirklys išgirdo, kad šios šalies gy- 

ventojams pavalgyti tikra kančia: tūkstančiai didžiulių atka- 
Tių Žiurkių puola prie valgio, ir žmonėms tik vargais negalais 
pavyksta išplėšti iš jų kąsnį ir įsidėti į burną. 

Atnešė pirklys iš laivo katę, ir šalies gyventojai lengviau 
atsiduso. Jie ėmė prašyti pirklio, kad jis parduotų jiems katę. 
Ilgai pirklys atsikalbinėjo, bet pagaliau sutiko parduoti ir pa- 
prašė už ją tris šimtus talerių. Jie su džiaugsmu sumokėjo 
tuos pinigus, be atvangos dėkodami pirkliui ir liaupsindami 
Jį. 

Ir vėl pirklys išplaukė. „Kiek pinigų uždirbo berniukas su 
ta moneta, kur įdavė man,— pagalvojo jis— Ką darysi, reikės 
jam šį tą duoti, tik, žinoma, ne- viską. Juk katę pirkau aš. 
Žmogaus pirštai vis į save lenkti." 

Vos jis tat pagalvojo, jūroje kilo audra, tokia smarki, jog 
visiems atrodė, kad laivas kaipmat nugrims į dugną. Sumetė 
pirklys, kad jam nelieka nieko daugiau, tik pažadėti berniu- 
kui atiduoti visus pinigus. Ir iš tiesų, vos tai padarė, audra 
nurimo, ir laivas, iškėlęs bures, pasuko namų link. 

Sugrįžo pirklys namo ir atidavė berniukui penkis šimtus 
talerių ir savo dukterį už pačią. Mat dabar vaikinas, nešiojęs 
į virtuvę vandenį ir malkas, buvo toks pat turtingas kaip ir 
pats pirklys. 

Gyveno sau berniukas vis labiau lobdamas. O savo motiną 
jis pasiėmė ir buvo jai visuomet geras. | 

„Netikiu — sakė jis — kad žmogaus pirštai į save lenkti.“ 


PEIKAS 


Gyveno kitą sykį vyras su pačia. Jų dvynukai, sūnus ir 
duktė, buvo taip panašūs viens į kitą, kad juos atskirti galėjai 
tik iš drabužių. Berniukas buvo vardu Peikas. Kol tėvai buvo 
gyvi, iš jo nebuvo jokios naudos. Jis tik galvojo, kaip ką nors 
apgauti ir niekam nedavė ramybės. Po tėvų mirties pasidarė 
dar blogiau. Peikas nenorėjo nieko dirbti, švaistė tėvų paliki- 
mą ir su visais kivirčijosi. Sesuo plūkėsi iš paskutiniųjų, bet 
ir tai nieko nepadėjo — Peikas jokio naudingo darbo nesiėmė. 
Tuomet jinai paklausė jį: 

— Iš ko mes gyvensim, kai pasibaigs visi pinigai? 


210 


— Tada aš ką nors apmausiu,— atsakė Peikas. 

— Bus jau po laiko,— tarė sesuo. 

— O aš pamėginsiu,— varė savo Peikas. 

Kai visi pinigai ir atsargos baigėsi, Peikas išėjo iš namų. 
Ėjo ėjo, kol priėjo karaliaus pilį. Karalius stovėjo balkone 
ir, pamatęs vaikiną, paklausė: 

— Ko čia atėjai, Peikai? 

— Aš vaikštau po pasaulį, gal, sakau, ką nors apgausiu,— 
atsakė Peikas. 

— O ar negali manęs apgauti? — paklausė karalius. 

— Deja, negaliu, mat namie palikau stebuklingąsias lazde- 
les, — atsakė Peikas. 

— Ar negali jų atsinešti? — paklausė karalius.— Man maga 
pasižiūrėti, ar tu iš tiesų toks sumanus, kaip apie tave kalba 
žmonės. 

— Negaliu paeiti, — atsakė Peikas. 

— Aš paskolinsiu tau arklį ir balną,— tarė karalius. 

— Aš ir joti negaliu, — atsakė Peikas. 

— Mes pasodinsim tave ant arklio, ir tau tereikės tik lai- 
kytis balne,— tarė karalius. 

Peikas leidosi užkeliamas ant arklio ir pasodinamas ant 
balno. Vaikinas balne svirduliavo, kol karalius jį matė. Kara- 
lius juokėsi iki ašarų, mat niekad nebuvo matęs tokio raite- 
lio. Kai tik Peikas įjojo į mišką už kalvos ir karalius jo nebe- 
galėjo matyti, vaikinas taip tvirtai atsisėdo balne, tarsi jį kas 
būtų vinimis prikalęs, ir pasileido zovada lyg vagis, pavogęs 
arklį su kamanomis. Kaime jis pardavė ir arklį, ir balną. 

Karalius tuo metu vaikštinėjo, laukdamas Peiko su stebuk- 
lingosiomis lazdelėmis, ir vis juokėsi, prisiminęs vaikiną — 
toks jis buvo vargšelis, svirduliuodamas balne tarsi šieno mai- 
šas ir nesumanydamas, į kurią pusę virsti. Bet praėjo nemažai 
laiko, o Peikas vis negrįžo. Pagaliau karalius suprato esąs ap- 
gautas: Peikas iš jo išviliojo ir arklį, ir balną, nors ir neturėjo 
stebuklingųjų lazdelių. Tada karalius įtūžo ir sumanė ieškoti 
Peiko ir padaryti jam galą. 

Bet Peikas sužinojo, kad karalius ieško jo, ir liepė savo 
seseriai pastatyti krosnyje puodą su vandeniu. Kai tik kara- 
lius įėjo, Peikas nukėlė puodą nuo ugnies, pastatė ant kelmo 
ir verda košę. 

Karalius iš nuostabos užmiršo, ko atėjęs. 

— Kiek kainuoja tas puodas? — paklausė jis. 

— Negaliu su juo skirtis — atsakė Peikas. 

— Kodėl? — paklausė karalius.— Aš gerai tau užmokėsiu. 

— Jis mane gelbsti nuo rūpesčių, sutaupo pinigus, vaduo- 
ja nuo miško kirtimo ir malkų vežimo,— atsakė Peikas. 

— Aš tau Už jį duosiu šimtą talerių, — tarė karalius— Tu 
išviliojai iš manęs arklį, balną, pardavei juos, bet aš tau at- 
leisiu, jeigu atiduosi tą puodą. 

— Ką darysi, karaliau, jeigu taip norite, imkite puodą, — 
tarė Peikas. 

Kai tik karalius parsirado namo, pasikvietė svečių ir pa- 
sakė, kad pataisys valgių naujame puode. Karalius pastatė puo- 
dą vidury kambario. Svečiai suglumo: ar tik karaliui nepasi- 
maišė protas? Jie žvilgčiojo į kits kitą ir juokėsi. O karalius 
bruzda aplink puodą lyg perekšlė ir šneka: 

— Paluūkėkit, palūkėkit, kaipmat pradės virti. 

Bet puodas neužvirė, ir karalius suprato, kad ir šį sykį 
Peikas stebuklingąsias lazdeles pasiliko sau, kad jis vėl ap- 
movė jį. Karalius nusprendė tučtuojau nukakti pas Peiką ir 
padaryti jam galą. 

' Kai karalius atsirado pas Peiką, vaikinas stovėjo prie šieno 
prėslo. 

— Na kaip, ar puodas neverda? — paklausė Peikas. 

— Taip, neverda,— atsakė karalius — bet už tai su tavim 
kaipmat atsiteisiu! — Sulig tais žodžiais karalius puolė Peiką 
su peiliu. 

— Aš žinojau, kad jis nevirs,— tarė Peikas,— juk tu nepa- 
ėmei kelmo. 

— Manau, kad tu manęs daugiau neapgaudinėsi,— tarė ka- 
ralius. 

— Puodas neverda be kelmo, ant kurio jis stovi. — atsakė 
Peikas. 

— Kiek tu nori už tą kelmą? 

— Kelmas kainuoja tris šimtus talerių, bet karaliui jį ati- 
duosiu už du šimtus, — tarė Peikas. 

Karalius išvažiavo, pasiėmęs kelmą. Jis sukvietė svečius, 
pastatė kelmą vidury kambario, o ant jo padėjo puodą. Sve- 
čiai nutarė, kad karalius išėjo iš proto, ir ėmė iš jo tyčiotis, 

o karalius lakstė su savo puodu tarsi višta su kiaušiniu ir vis 
šnekėjo: | 

— Palūkėkit, palūkėkit, kaipmat pradės virti. 

Bet ir ant kelmo puodas virė ne geriau. 

Dabar karalius suprato, kad ir šį kartą Peikas stebuklingą- 
sias lazdeles pasiliko sau. Karalius ėmė. rautis plaukus, paskui 
strimagalviais nulėkė pas Peiką, ketindamas jį nubausti. Jau 
dabar jo nepasigailės, kad ir kaip jis išsisukinėtų. 

Tačiau Peikas sumanė vis dėlto priimti karalių. Jis pa- 
pjovė aviną, pripylė kraujo jo pūslę ir skrandį, liepė seseriai 
tuos daiktus paslėpti ant krūtinės ir pamokė ją, kaip kalbėti 
su karalium. 

— Kur Peikas?! — suriko karalius.— Jis gaus, ką užsidirbo! 

— Jis taip nusilpęs, kad negali pasijudinti, — atsakė sesuo, — 
dabar jis atsigulęs ilsisi. 

— Pakelk jį! — įsakė karalius. 

Bet ji esą nedrįstanti jo kelti, mat brolis labai ūmus. 

— O aš dar aršesnis,— suriko karalius,— ir jeigu tu jo ne- 
pakelsi...— Sulig tais žodžiais karalius stvėrė peilį, kabantį jam 
prie šono. Seseriai teko pakelti Peiką. Jis greit pašoko, išsi- 
traukė peilį ir dūrė juo seseriai į krūtinę, kur buvo avino 
skrandis ir pūslė su krauju. Kraujas pasipylė iš krūtinės, ir ji 
negyva pargriuvo ant grindų. 

— Kam tuenudobei seserį savo karaliaus akyse? — sušuko 
karalius. 

- — Nieko čia baisaus, kol aš gyvas, rasiu, kaip iš tos bė- 
dos išsigelbėti, — atsakė Peikas. Jis pasiėmė ožio ragą ir ėmė 
juo dūduoti. Kai jis išdūdavo vestuvių maršą, pridėjo ragą se- 
seriai prie lūpų ir įkvėpė gyvybę. Ji atsikėlė tarsi niekur 
nieko. 

— Apsaugok tave viešpatie, Peikai! Tu padarai žmogui 
galą, O paskui gebi jį prikelti! — tarė karalius. 

— O ką aš kitaip veikčiau? — paklausė Peikas.— Aš toks 
karštas, kad galiu nudėti bet ką, kas tik prie manęs kimba. 

— Aš taip pat karšto būdo, — tarė karalius, — ir šį ragą pa- 
siimsiu; už jį sumokėsiu šimtą talerių. Manau, kad tai geras 
užmokestis po visų tavo išdaigų. Tu juk išviliojai iš manęs 
arklį, apmovei su puodu ir kelmu. 

Labai nenorėjo Peikas skirtis su ožio ragu, bet jeigu prašo 

karalius, ką darys, teko atiduoti. Karalius pasiėmė ragą ir nu- 
skubėjo kiek įkabindamas namo. Vos tik parsirado į pilį, jam 
pasitaikė proga išmėginti rago galią. Jis susivaidijo su kara- 
liene ir vyresniąja dukterimi. Barėsi jie, barėsi, tik staiga ka- 
ralius išsitraukė peilį ir, šioms nespėjus nė atsitokėti, papjovė 
abi. Karalienė ir vyriausioji princesė krito negyvos, o likę gyvi 
iš baimės spruko kas sau. 

Karalius kurį metą vaikštinėjo, kartodamas Peiko žodžius, 
kad čia nieko baisaus nėra. Paskui išsiėmė ragą ir ėmė juo 
dūduoti. Bet nors jis dūdavo ir pirmąją, ir antrąją dieną, nie- 
kaip neįstengė įpūsti gyvybės mirusiosioms. Kaip karalienė su 
princese buvo negyvos, taip ir liko. Jam teko jas užkasti ir 
iškelti šermenis. 

Ir šit karalius nusprendė keliauti pas Peiką ir paimti jį 
į nagą. Tačiau Peikas turėjo šnipų, ir jie pranešė jam, kad 
karalius jau keliauja pas jį. 

— Apsimainykim drabužiais, — tarė Peikas seseriai, — susi- 
krauk visą mūsų gerą ir išvažiuok. 

Ji apsimainė drabužiais, susidėjo mantą ir kuo skubiausiai 
išvažiavo. Peikas, apsivilkęs sesers drabužiais, liko namie vie- 
nas. | 

— Kur Peikas? — suriko karalius verždamasis pro duris. 

— Jis išvažiavo,— atsakė persirengęs Peikas. 

— Jeigu jis būtų namie, aš jį nudėčiau,— tarė karalius — 
kam reikalingas toks galvažudys. 

— Jam pranešė, kad atvažiuos karalius ir jį prigriebs. O 
mane jis paliko be duonos kąsnio ir be skatiko! — tarė Pei- 
kas. Jis kalbėjo plonu balsu ir meilikaujamai, lyg mergina. 

— Jeigu važiuosi į karaliaus pilį, turėsi iš ko gyventi. 
Negi tu mirsi iš bado toj lūšnoj,— tarė karalius. 

Peikas mielu noru sutiko, ir karalius jį išsivežė. Vaikiną 
pilyje mokė, kaip ir princeses, ir karalius su juo elgėsi lyg su 
savo dukterimi. Karaliui atrodė, kad jis tebeturi visas tris 
dukteris, mat Peikas mezgė, siuvinėjo, žaidė ir miegojo drau- 
ge su princesėmis. 

Kartą atvažiavo vienas princas pirštis karaliaus dukte- 
rims. 

— Aš turiu tris dukteris,— tarė karalius,— išsirink, kuri 
patinka. 

Labiausiai princui patiko Peikas. Princas užmetė ant Peiko 
šilkinęe skarelę ir sutarė su karalium kelti vestuves. Netrukus 
suvažiavo karaliaus ir princo giminės, prasidėjo vestuvių puo- 
ta. Kai atėjo pirmosios vestuvių dienos vakaras, Peikui nebe- 
buvo galima likti pilyje, ir jis nemačiomis pasislėpė. Kad ir 
kaip visi ieškojo, bet nuotakos niekur negalėjo rasti, ir sve- 
čiams neliko nieko daugiau, kaip išsiskirstyti per patį Iinks- 
mumą. 

Karalius labai susijaudino ir įpyko. Jis sėdo ant arklio ir 
išjojo — nebegalėjo apsikęsti namie. Bet vos kiek pajojo, pa- 
matė Peiką, sėdintį ir grojantį lūpine armonikėle. 

— Ar tu čia sėdi? — paklausė karalius. 

— Žinoma, aš čia sėdžiu, kurgi daugiau sėdėsiu. 

— Tu daug kartų mane apgavai,— tarė karalius, — tad ke- 
liaukim dabar į pilį, ir aš nugalabysiu tave. 

—" Nieko nepadarysi, — atsakė Peikas,— kitos išeities netu- 
riu, josiu su tavim. 

Jie parjojo į pilį, ir karalius liepė padaryti statinę. Į ją 
pasodino Peiką ir užritino ant aukšto kalno. Ten jis turėjo 
išgulėti tris dienas ir galvoti apie netinkamą savo elgesį, kol 
bus nustumtas į fiordą. 

Trečiąją dieną pro šalį ėjo turtingas žmogus. Iš statinės 
suskambo Peiko dainelė: 


Keliauti skirta man į rojų, 
Bet dievo būsias nevilioja. 


Praeivis paklausė Peiką, už kiek jis galįs užleisti savo 
vietą. 

— Tat atsieis brangiai,— tarė Peikas,.— juk ne kasdien pa- 
sitaiko proga į dangų nukakti. 

Praeivis pasiūlė Peikui viską, ką turėjo, paskui išmušė 
statinės dugną ir pats įlindo į statinę vietoj Peiko. | 

— Laimingos kelionės,— tarė karalius, mat jis manė, kad 
statinėj - Peikas.— Dabar tu į. fiordą nusigausi greičiau negu 
elnių traukiamomis rogėmis, jau galas atėjo ir tau, ir tavo 
stebuklingosioms lazdelėms. 

Bet kai karalius grįžo į pilį, vėl pamatė Peiką. Jis sėdėjo 
pakelėj ir grojo lūpine armonikėle. 

— Nagi, ar tu vėl čia sėdi? — nustebo karalius. 

— O kur aš turiu sėdėti? — paklausė Peikas.— Aš ketinu 
čia už savus pinigus statydintis tvartą savo arkliams ir galvi- 
jams. 

— Aš juk nustūmiau tave į fiordą, tai ten prasikūrei? 

— Taip, tu nustūmei mane į fiordą,— tarė Peikas,— ir kai 
atsidūriau dugne, pamačiau arklių, galvijų, aukso ir kitokių 
daiktų. Arkliai ir galvijai vaikščiojo bandomis, o auksas ir 
kitokios gėrybės gulėjo krūvose, didumo sulig namu. 

— Kiek tau reikia už tai, kad mane ten nustumtum? — pa- 
klausė karalius. 

— Aš tave nustumsiu veltui — atsakė Peikas,— juk tu iš 
manęs nieko neėmei, tai ir aš iš tavęs nieko neimsiu. 

Peikas pasodino karalių į statinę ir užridino ant kalno. Ten 
statinę su karalium jis nustūmė į fiordą, 0 pats nuėjo į ka- 
raliaus pilį. Tenai jis vedė jauniausiąją karalaitę ir valdė visą 
karalystę. Stebuklingąsias lazdeles jis taip paslėpė, kad nie- 
kas niekada neprisimintų bernioko Peiko ir minėtų jį kaip 
karalių. 


KUNIGAS IR VARPININKAS 


Gyveno kitados kunigas. Dar iš tolo sutikęs vežimą, jis 
šaukdavo: 

— Šalin iš kelio, šalin iš kelio! Važiuoja kunigas! 

Kartą jis sutiko karalių. 

— Šalin iš kelio, šalin iš kelio! — suriko iš tolo. Bet kara- 
lius važiavo kaip važiavęs, ir šį sykį teko trauktis kunigui. 
Kai jų vežimai lenkėsi, karalius tarė: 

— Rytoj ateik pas mane į rūmus ir jeigu neįminsi trijų 
mįslių, teks tau atsisveikinti su kunigo drabužiais už tokią 
puikybę. 

Kunigas mokėjo rėkti, plūstis, krėsti kvailystes. Bet įspėti 
mįsles — ne jo pašaukimas. Jis nuėjo pas varpininką, apie 
kurį sklido kalbos, kad kunigiški drabužiai labiau derėtų jam 
negu pačiam kunigui. Kunigas pasakė, kad nenorįs važiuoti 
pas karalių, mat anas galįs paklausti tokių dalykų, apie ku- 
riuos nieko neišmanai. Vietoj savęs jis į rūmus pasiuntė var- 
pininką. 

Varpininkas apsitaisė kunigo drabužiais ir iškeliavo į rū- 
mus. Karalius pasitiko jį balkone su karūna ant galvos ir 
skeptru rankoje. Jis buvo labai linksmas ir visą laiką juo- 
kėsi. 

— A, tai tu čia atėjai? — paklausė karalius. 

— Taip, aš, — atsakė varpininkas. 

— Pirmiausia,— tarė karalius — pasakyk man, koks nuoto- 
lis tarp rytų ir vakarų. 

— Vienos dienos kelias,— atsakė varpininkas, 

— Nejaugi? — paklausė karalius. 

— Paprastas daiktas. Saulė užteka rytuose, o leidžiasi va- 
karuose. Tat įvyksta per vieną dieną, — atsakė varpininkas. 

— Iš tiesų, — sutiko karalius.— O dabar pasakyk, kaip ma- 
nai, kiek aš kainuoju. 

— Už Jėzų Kristų davė trisdešimt sidabrinių, už tave aš 
galiu duoti ne daugiau kaip dvidešimt devynis,— atsakė var- 
pininkas. 

— Oho! — sušuko karalius.— Jeigu esi toks gudrus, leisk 
paklausti, ką aš dabar galvoju. 

— Tu galvoji, kad priešais tave stovi kunigas. Bet tegu 
aš prasmengu skradžiai žemę, tu klysti, priešais tave — var- 
pininkas. 

— Na, gali važiuoti namo. Nuo šios dienos tu būsi kuni- 
gu, o kunigas — varpininkų, — tarė karalius. Žinoma, taip ir 
buvo. 

